
Capitolul LXXVIII 


De câtva timp viaţa marchizului Van-Hop era un adevărat 
calvar, pe care nimic în lume nu-l putea explica. 

Din seara în care Dai-Natha i-a sus că-i va aduce dovada 
necredinţei marchizei, domnul Van-Hop nu mai trăia cu adevărat. 

El număra zilele, orele, minutele care îl separau de secunda 
fatală amintită de indiană. Şi pe măsură ce timpul trecea, el se 
zbătea alternativ între speranţă şi teroare. Spusese adevărul Dai- 
Natha? Minţise? 

Această dilemă era înfiorătoare. Câteodată, în mijlocul nopţii, 
îl apuca o furie nebună, se ridica şi se îndrepta fără zgomot către 
camera soţiei sale, înarmat cu pumnalul pe care-l luase de pe 
căminul lui Dai-Natha. Se ducea la ea cu intenţia de a-i apăsa 
acest pumnal pe gât şi, a-i spune: 

—  Mărturiseşte-mi adevărul, ca-n faţa lui Dumnezeu. Eşti 
vinovată sau nu? 

Dar, în prag, amintirea jurământului pe care-l făcuse 
verişoarei sale îl strangula şi-l obliga să se întoarcă din drum. 
Uneori, ziua, mergea să-şi pândească soţia pe furiş, încercând să 
ghicească adevărul, pe această faţă calmă, pe această frunte 
fără nori. Atunci îşi spunea cu-n fel de bucurie răzbunătoare: 

— Dai-Natha a minţit şi o voi lăsa să moară, fiindcă doar eu o 
pot salva. 

Dar, departe de soţia lui, era cuprins din nou de îndoieli, de 
toate spaimele, şi nu-şi amintea decât de neclintita siguranţă a 
indianei când afirma că-i va aduce dovezile. 

Joi, adică ziua în care doamna Malassis mersese seara la 
marchiză din ordinul lui Rocambole, domnul Van-Hop luase 
prânzul cu soţia sa. Probabil că acest om avea o mare putere de 
reţinere, căci se arătase afectuos, aproape vesel. Dar ieşise 
imediat după masă şi gândul care-l tortura reapăru. 

— Astăzi este a cincea zi, îşi spuse el. Dai-Natha nu mai are 
decât două zile de trăit şi eu nu am încă această dovadă... Oh! 
Dai-Natha a minţit. 

În acea seară marchizul se culcă devreme, către orele unspre- 
zece sau miezul nopţii şi, lucru curios pentru un om care nu prea 

dormea, fu cuprins de un somn greu (somn care urmează marilor 
oboseli) şi nu se deşteptă decât a doua zi la ora zece. 
Cameristul, intrând pentru a da la o parte perdelele, îi aduse o 
scrisoare. 

Marchizul tresări. 

— Cine a adus aceasta? întrebă el, ezitând să rupă plicul. 

— Un comisionar din colțul străzii. 

Marchizul avu o licărire de speranță: putea să fie din partea 
unui solicitator, un cerşetor, care-şi trimitea scrisorile prin 
comisionar. Ar fi fost capabil să-i înapoieze acest plic plin cu 
bilete de bancă. 

Poate chiar îşi pusese în gând o dorinţă, căci în timp ce 
deschidea încet scrisoarea, mâna îi fu cuprinsă de un tremur 
uşor, iar ochii o parcurseră rapid către semnătură. 

Biletul era semnat Dai-Natha. 

O paloare lividă acoperi faţa marchizului; avu o amețeală şi 
crezu că va muri pe loc. Totuşi, acest om era destul de puternic, 
încât avu tăria să nu scoată nici un strigăt, să nu verse nici o 
lacrimă. 

— Îmbracă-mă, îi spuse el servitorului, plec de-acasă. 

În timp ce cameristul îl îmbrăca, domnul Van-Hop gândi: 

— Este evident că ea este vinovată, din moment ce Dai-Natha 
îmi scrie. În loc să aştept această dovadă, aş face mai bine să 
intru în camera ei şi s-o ucid! Aş suferi mai puţin. 

Vorbind în acest fel, domnul Van-Hop se minţea singur, căci 
încă se îndoia, cum de altfel se îndoise tot timpul, cum avea să 
se îndoiască până în ultima clipă. 

Se comportă ca un om de lume. 

— Dacă este vinovată, îşi spuse el, şi ea şi eu vom fi morţi 
mâine. Este ora prânzului. Nu trebuie să merg la Dai-Natha decât 
la şapte seara, mai am deci şase ore în faţa mea. 

Marchizul luă o pană, o foaie de hârtie şi scrise: 


„Acesta este testamentul meu. 

Neavând nici copii, nici moştenitori direcţi, îmi las toată 
averea, fără restricţii, spitalelor civile din Amsterdam, oraşul 
meu natal.” 


Puse data şi semnă. Apoi, după se sigilă testamentul, îl puse 
într-un, sertar al biroului, luă cheia şi, dând-o valetului, îi spuse: 
— Pierre, în acest sertar se află un portofel, conţinând 43.000 
franci şi hârtia pe care ai văzut că am pus-o înăuntru. Dacă o 

afacere neprevăzută mă va îndepărta de Paris, dacă s-ar 
întâmpla să mor sau să dispar - în fond, trebuie să prevezi totul - 
vei scoate portofelul şi hârtia. Vei păstra portofelul pentru tine şi 
vei duce hârtia notarului meu. 

— Da, domnule, bâlbâi valetul încremenit. 

Marchizul puse un deget în dreptul buzelor, poruncind tăcere. 
Apoi ieşi şi încalecă, decis să nu-şi mai revadă soţia înainte de a 
fi vorbit cu Dai-Natha. 

Domnul Van-Hop luase hotărârea de a se sinucide, după ce ar 
fi ucis-o pe marchiză, dacă într-adevăr era vinovată. 

La şapte fără un sfert, marchizul ceru să i se aducă trăsura şi 
se îndreptă către Dai-Natha. Işi luase o pereche de mici pistoale 
şi le puse cu grijă în buzunarul paltonului. Glonţul dintr-unul era 
pentru soţia sa. Glonţul celălalt - pentru trădător, în ceea ce-l 
privea, hotărâse să se sinucidă cu pumnalul verişoarei sale. 

În timpul drumului îşi aduse aminte de ceva. 

— l-am promis lui Dai-Natha că mă voi căsători cu ea, îşi 
spuse el, dar moartea dezleagă orice jurământ. Această femeie 
mi se pare odioasă. 

Trăsura se opri pe bulevardul Lord-Byron, exact în momentul 
când la Saint-Philippe-du-Roule suna ora şapte. , 

Fiind iarnă, se înnoptase deja şi bulevardul Champs-Elysées 
era pustiu. 

Marchizul fu introdus la Dai-Natha, dar nu prin scara cu picturi 
hieroglifice pe unde urcase Rocambole, şi nici în acea pagodă în 
care indiana îl primise în ajun pe viconte. Nu. El fu poftit în acel 
frumos salon, mobilat europeneşte, unde Dai-Natha îi apăruse cu 
câteva zile înainte, îmbrăcată ca o pariziancă, atât de frumoasă 
încât ar fi putut să ducă în ispită şi un călugăr. 

Salonul era gol. Servitorul care-l introdusese pe marchiz îl 
invită cu-n semn să se aşeze şi să aştepte. 

Marchizul se aşeză şi aşteptă. Era foarte palid, dar inima îi 
bătea regulat, şi acest om care simţea că viaţa lui se duce, acest 
om care nu voia să supravieţuiască propriei sale ruşini avea, în 
acel moment, calmul hotărât al martirilor. 

În timp ce domnul Van-Hop era introdus în salon, în acelaşi 
budoar în care, cu şase zile mai înainte, fusese invitat pentru a i 
se vorbi între patru ochi, Dai-Natha se găsea în prezenţa a doi 
oameni. 

Unul dintre ei era vicontele de Cambolh. 

Celălalt era cumătrul Venture, intendentul doamnei Malassis. 

— Deci totul este gata? întrebă ea. 

— Totul, doamnă. 

— Nu am altceva de făcut decât să-i vorbesc? 

Rocambole făcu un semn afirmativ şi adăugă: 

— Puteţi să-l primiţi pe marchiz, iar de mine nu mai aveţi 
nevoie. Voi reveni la orele zece. 

Rocambole ridică o draperie şi dispăru printr-o scăriţă secretă. 

Odată plecat, indiana rămase singură cu Venture. 

Acesta, în urma unui semn al ei, deschise uşa care dădea în 
salon şi îi spuse marchizului: 

— Sunteţi amabil să intraţi? 

Domnul Van-Hop intră în budoar, iar Venture trecu în salon, 
gata să revină la primul semnal. 

Marchizul aruncă în fugă o privire spre verişoara sa. 

Dai-Natha era îmbrăcată într-un capot de un verde închis; era 
întinsă pe o canapeluţă, cu capul sprijinit pe o grămăjoară de 
perniţe, mai palidă şi mai gârbovită decât în ajun. 

Marchizul fu impresionat de starea ei. 

Dai-Natha înţelese gândul marchizului şi-l privi surâzând: 

— Este efectul otrăvii, spuse ea. 

Marchizul întinse mâna şi îi arătă inelul. 

— Dacă ai spus adevărul, afirmă el, vei fi salvată. 

— Am dovezile. 

Aceste cuvinte avură pentru domnul Van-Hop aceeaşi 
semnificaţie pe care o are pentru un condamnat la moarte citirea 
sentinţei chiar la picioarele eşafodului. Cu toate acestea el 
rămăsese neclintit. 

— Unde sunt dovezile? întrebă. 

— Cunoşti cumva un tânăr numit Oscar de Verny? 

Marchizul simţi că tremură şi-şi aminti de faţa atât de 
frumoasă pe care o văzuse la balul său şi a cărei vedere îl făcuse 
să aibă o senzaţie neplăcută. 

— Da, spuse el, l-am cunoscut. 

— Domnul Oscar de Verny mai poartă şi un alt nume. 

— Care? 

— El se numeşte Chérubin. 

Pronunţarea acestui nume constitui pentru marchiz o 
revelaţie. Deseori auzise vorbindu-se despre acest seducător al 
unor frumuseți de rangul al doilea, cunoscut în lumea galantă 
sub numele de Chérubin încântătorul. 

— Ei bine, spuse Dai-Natha, despre el este vorba. 

— Dovada, dovada! 

Şi vocea marchizului deveni stridentă şi înăbuşită. 

— El locuieşte, continuă Dai-Natha, în casa unei prietene a 
soţiei tale, doamna Malassis. 

Marchizul îşi aminti că, într-adevăr, de câtva timp soţia sa 
mergea cam des la doamna Malassis. 

— De curând Chérubin s-a bătut în duel, adăugă indiana, pe 
care Rocambole o prelucrase minunat, şi a fost rănit. Soţia ta se 
ducea să-l vadă în fiecare zi 

— Dovada! repetă marchizul, furios. 

— Aşteaptă, ai răbdare, răspunse Dai-Natha şi continuă: 

— Doamna Malassis cunoaşte secretul. Graţie ei marchiza a 
putut să se creadă în siguranţă. 

— Şi mai departe? 

Indiana întinse mâna către un ciucure de mătase şi sună. 

La această chemare, Venture, care aştepta în salon, intră în 
budoar. 

— lată, spuse ea marchizului, acesta este intendentul 
doamnei Malassis. 

Marchizul privi acest obraz mârşav şi fu supus unei infernale 
torturi, gândindu-se că secretul ruşinii sale se află în mâna 
acestui lacheu. Îi aruncă o privire dispreţuitoare şi dominatoare 
în acelaşi timp, ca şi când ar fi vrut să-l strivească, şi-i spuse lui 
Dai-Natha: 

— Ce nevoie am de acest om? 

— Acest om îţi va spune, răspunse indiana, că a văzut-o pe 
soţia ta venind la doamna Malassis, când l-a întâlnit pe Chérubin. 

Marchizul avu un freamăt de speranţă. El crezu că aceasta 
este singura dovadă care îi putea fi dată... Oare mărturia unui 
singur om poate fi vreodată o dovadă? 

Dintr-o dată domnul Van-Hop se redresă, deveni semeţ şi 
dispreţuitor. Îşi privi cu răceală verişoara şi spuse: 

— Aceasta nu este nici o dovadă. Mărturia unui lacheu cu 
privire la o femeie este mai ruşinoasă decât o calomnie. 

Dar un surâs crud apăru pe buzele lui Dai-Natha: 

— Eşti prea nervos, Hercule, spuse ea. Aşteaptă totuşi... 

Scoase o hârtie din corsaj şi i-o întinse marchizului. 

Hârtia era acea odioasă scrisoare dictată de Rocambole 
doamnei Malassis în ajun; scrisoarea începea cu cuvintele: 

„Doamnei Marchize Van-Hop” 

— Marchiza a primit această scrisoare azi dimineaţă, spuse 
indiana, şi ea va veni foarte exact la întâlnire. 

Marchizul citi cu o atenţie înfricoşătoare aceste rânduri, care, 
pentru el, păreau tipărite cu litere de foc. 


„Scumpa şi frumoasa mea, acest gelos de Chérubin vrea să te 
vadă în seara asta” etc. etc. 


— Încă mai ai dubii? murmură tigresa cu o bucurie crudă. 

— Vreau să văd... vreau să-i văd pe amândoi! strigă în sfârşit 
marchizul. _ 

— Ei bine, urmează-l atunci pe acest om. Il vei vedea pe 
Cherubin îngenuncheat în faţa doamnei Van-Hop. 

— Să mergem! spuse Marchizul, redevenind dintr-o dată calm, 
rece, solemn; ora pedepsei a venit. 

Dai-Natha încercă să se ridice, dar puterile începură s-o 
trădeze. Recăzu pe canapeluţă. 

— Ah! otrava, spuse ea, otrava a început să acţioneze... 
Grăbeş-te-te, Hercule, iubitul meu, grăbeşte-te... am impresia că 
voi muri. 

— la-l, spuse marchizul, aruncându-şi inelul la picioarele 
indianei, iată piatra albastră. Voi avea oricând timpul să te ucid, 
dacă totul nu a fost decât o oribilă maşinaţie. 

Chiar în faţa a ceea ce pentru el ar fi trebuit să însemne 
evidenţa însăşi, marchizul încerca să se îndoiască. El îl împinse 
pe Venture înaintea lui. 

— Haide, drace! îi spuse, condu-mă şi fă-ţi şi ultima rugăciune 
pe drum, căci în caz că ai minţit, te voi ucide. 

Şi marchizul ieşi, în timp ce Dai-Natha îşi adună ultimele 
puteri, pentru a apuca inelul a cărui piatră avea să-i redea viaţa. 

Marchizul urcă în trăsură împreună cu lacheul. 

Acesta în loc să ceară ca trăsura să se oprească pe strada 
Pépinière, în faţa porţii de la numărul patruzeci, îl rugă pe 
marchiz să coboare în dreptul străzii Rumfort şi să trimită înapoi 
trăsura. Apoi îl conduse prin piaţa Laborde, până la acea 
străduţă secretă, a cărei cheie o avea şi ducele de Château- 
Mailly. 

Venture avea şi el o cheie; prin această portiţă îl introduse pe 
marchiz şi-l conduse până la pavilion, clădire cufundată în 
întuneric, cu excepţia unei singure camere, camera de culcare a 
doamnei Malassis, unde se vedea licărind lumina în spatele 
perdelelor. În această cameră îl conduse Venture pe marchiz şi-l 
ascunse într-o debara. 

— Doamna e plecată, spuse el, şi nu se va întoarce înainte de 

miezul nopţii. Camerista stă la pândă în camera portăresei 
pentru a surprinde trecerea marchizei, care nu poate să întârzie 
căci este aproape ora opt; voi merge de asemenea să-l anunţ pe 
domnul Chérubin. De-acum, continuă Venture, domnul marchiz 
mai are nevoie de mine? 

Marchizul nu răspunse. 

El se aşeză în debara, îşi puse pistoalele încărcate înaintea lui 
şi aşteptă sosirea doamnei Van-Hop, hotărât să-i ucidă pe 
amândoi. 

— S-o întindem! îşi spuse Venture, pierind în grabă: nu-mi 
place să fiu găsit într-o casă în care se vor săvârşi două crime... 
Şi acest biet Chérubin, care a fost de bună credinţă şi a crezut 
că-şi va salva viaţa... Nu-i rău deloc! Un „Valet de Cupă” mai 
puţin şi o parte mai mare din prăjitura de cinci milioane. 

Pe pragul porţii pentru trăsuri, Fanny o aştepta pe marchiză 
pentru a o conduce la moarte. 


Capitolul LXXIX 


Înainte de a merge mai departe cu povestea noastră, suntem 
constrânşi să relatăm unele fapte care s-au întâmplat înaintea 
celor cunoscute acum. 

Ne reîntoarcem la acel moment în care Chérubin, după ce o 
auzi pe Baccarat spunându-i: „Nu, nu vă iubesc!” îl văzu apărând 
pe contele Artoff în pragul camerei. Ne amintim că domnul Artoff 
se îndreptă către Chérubin cu pistolul în mână. În acelaşi timp, 
Baccarat se aşeză în faţa uşii budoarului, pentru a-l împiedica pe 
mizerabil să fugă. 

Oare acesta nu era un laş? Bărbatul îndrăzneţ, mizerabilul 
care considera un joc a terfeli onoarea femeilor, începu să 
tremure din tot corpul în faţa morţii şi aruncă contelui o privire 
rugătoare. 

— Domnule, spuse tânărul rus cu-n dispreţ de gheaţă, sunteţi 
un infam şi un înfumurat, şi veţi fi pedepsit. Aş fi plătit dacă aş fi 
pierdut; am câştigat şi mă folosesc de dreptul meu. 

Baccarat continua să stea calmă şi nemişcată înaintea uşii. L- 
ar fi strangulat pe Cherubin, dacă ar fi încercat să fugă. 

— Domnule, continuă contele, vă dau trei minute pentru a vă 
încredința sufletul Domnului. 

Se aşeză la doi paşi, continuând să-şi ţintească victima. 

Aceste câteva minute îi redară lui Chérubin o parte din 
prezența sa de spirit; era pe punctul de a-şi regăsi aproape 
vechea-i îndrăzneală. 

— Domnule conte, spuse el, cu o voce care se forța să fie cât 
mai sigură, am pierdut pariul şi nu neg acest lucru. Dar vă rog 
să-mi permiteţi o mică observaţie. 

— Vă rog, spuse contele. 

— A fost convenit la club că, dacă voi pierde pariul, veţi folosi 
dreptul dumneavoastră într-un anumit mod. 

— Şi care este acest mod? 

— Ca în loc să vă expuneţi rigorilor legii franceze, ucigându- 
mă, să vă acoperiţi cu aparențele unui duel; urma să alegeţi doi 
martori, ca şi mine, să ne batem cu două pistoale, din care unul, 
şi anume al dumneavoastră, să fie încărcat cu-n glonte, iar al 
meu numai cu pulbere. 

— Aveţi dreptate, domnule. 

— Deci, domnule, urmă Chérubin, am dreptul să pretind 
favoarea acestei amânări. 

— La ce bun? spuse contele cu-n ton rece; cel care s-ar putea 
plânge în această afacere aş fi eu, care voi trebui să dau 
socoteală în faţa justiţiei. Pe când dumneavoastră, din moment 
ce tot muriţi, v-ar fi mai uşor dacă s-ar întâmpla imediat. 

— Scuzaţi, domnule, insistă Chérubin, care voia să câştige 
timp, eu prefer să fiu ucis pe teren decât să mor asasinat; este 
mai onorabil. 

Contele nu răspunse, dar Baccarat lăsă să-i scape un râs 
sarcastic. 

—  Vorbiţi, deci, despre onoare, scumpe domn, spuse ea; 
dumneavoastră şi onoarea aţi avut vreodată ceva comun? 

Şi în timp ce o privea mirat, începu să înţeleagă că mai curând 
ea îl condamnase la moarte, decât contele. 

— Domnule Chérubin, spuse ea, un pariu de genul celui făcut 
de dumneavoastră este ca un duel. Ori dumneavoastră ştiţi 
foarte bine că nu se încrucişează sabia decât cu-n om pe care-l 
stimezi. Acum opt zile contele vă credea un om de onoare. El nu 
ştia că sunteţi un mizerabil, fără resurse financiare mărturisite şi 
mărturisibile, omul plătit al unei asociaţii de bandiți, făcând un 
comerţ lucrativ cu avantajele sale personale... 

Cherubin îşi dădu seama că este pierdut. Fără îndoială că 
Baccarat ştia că aparţinea clubului Valeţilor de Cupă. 

Tânăra femeie, parcă dispreţuind obligaţia de a-i adresa 
cuvântul atât de mult timp, se întoarse către conte: 

— Prietene, spuse ea, ucide-l imediat pe acest mizerabil. 
Doamna marchiză Van-Hop va fi probabil... 

Acest nume îl îngrozi complet pe Chérubin, părând a fi 
sentinţa sa de moarte. 

— lertaţi-mă, se bâlbâi el. Contele îşi scoase ceasul. 

— Domnule, spuse el, cele trei minute pe care vi le-am 
acordat au trecut. Aşezaţi-vă în genunchi. Voi ochi în frunte. Veţi 
putea face victime chiar şi după moarte. 

Şi contele îşi ridică pistolul. 

Atunci Chérubin se azvârli ca un laş în genunchi, începu să se 
târască la picioarele contelui şi livid de spaimă, cu vocea, 
aproape stinsă, murmură: 

— lertaţi-mă, domnule conte... sunt un mizerabil... un infam. 
Merit disprețul dumneavoastră, aveţi dreptul de a mă pălmui, de 
a mă călca în picioare, de a mă târî în noroi! Dacă mi-o cereţi, 
voi părăsi Parisul, voi trăi în singurătate... în adâncul deşertului... 
dar vă implor: nu mă ucideţi! 

Mizerabilul îşi împreună mâinile: se rugă, plânse, se târî în 
genunchi, întorcând în sfârşit o privire rugătoare de la Baccarat 
la contele Artoff. 

Atunci tânăra femeie, punându-şi o mănuşă, ca şi când i-ar fi 
fost silă să-l atingă, îi puse mâna pe umăr: 

— Vrei să trăieşti? Vrei aceasta cu adevărat? 

— Da, strigă el cu bucurie, aş face tot ce mi-aţi cere, dar 
salvaţi-mi viaţa! 

Baccarat făcu un semn contelui, care cobori ţeava pistolului. 

— Îţi poţi răscumpăra viaţa cu două condiţii. lată prima: îmi 
vei spune ce este comun între tine şi marchiza Van-Hop. 

— Da... da... voi spune tot, bâlbâi mizerabilul, dar mă veţi 
apăra, nu-i aşa? Mă veţi proteja după aceea, căci ei mă vor ucide, 
ei... 

— Care ei? 

— „Valeţii de Cupă”. 

— Aha! strigă Baccarat, deci nu m-am înşelat. Şi privindu-l 
drept în faţă strigă: 

— Fii atent! Dacă ne vei ascunde un cuvânt, un singur cuvânt 
- înţelegi, nu-i aşa? - înseamnă că n-ai făcut nimic pentru a-ţi 
răscumpăra viaţa, absolut nimic. 

— Voi spune tot, spuse Chérubin. 

Şi atunci, rămânând mai departe în genunchi, fiind în 
continuare cu obrazul înecat în lacrimi, acest om care nu voia să 

moară, acest om care ar fi sărutat picioarele unui ocnaş pentru 
a-şi răscumpăra viaţa, mărturisi tot ceea ce noi ştim de-acum, 
adică legăturile sale cu „Valeţii de Cupă”, numele lor, locul 
întâlnirilor lor, supunerea totală faţă de un şef misterios căruia 
numai Rocambole îi ştia numele; apoi rolul infam pe care-l jucase 
pe lângă marchiza Van-Hop; îngrozitoarea cursă pe care trebuia 
să i-o întindă a doua zi, cât şi istoria celor cinci milioane ale lui 
Dai-Natha; spuse, de fapt, tot ce ştia. 

— Dar numele acestui om care-i conduce din umbră? îl întrebă 
Baccarat. Dacă nu ne spui acest nume, nu ai răscumpărat nimic. 

— Vă jur, hohoti Cherubin, că nu-i ştiu numele, că nu l-am 
văzut niciodată! Numai vicontele de Cambolh poate să vă spună 
numele lui. 

— Bine, spuse Baccarat, vom vedea dacă ai minţit. 

Chérubin se ridică şi se crezu salvat. 

— Stai! mai aşteaptă, îi spuse Baccarat, nu ai îndeplinit decât 
una din cele două condiţii. 

— O voi îndeplini şi pe a doua, murmură el cu supunere. 

Baccarat scoase din corsaj flaconul cu otravă pe care i-l 
trimisese sir Williams. 

— Ce este acesta? întrebă ea. 

— Acesta, murmură Cherubin - şi mărturisirea lui era de bună 
credinţă, fiind sigur că adusese o băutură pentru îndrăgostiţi - mi 
l-a dat vicontele de Cambolh. 

— Ce conţine acest flacon? 

— O licoare excitantă, care vă era destinată. 

— Nu este mai curând otravă? 

— Nu, spuse el cu convingere. 

— Ei bine, spuse Baccarat, vom şti imediat adevărul. Voi face 
experienţa chiar asupra ta. 

Cherubin nu putu să presupună că Rocambole şi misteriosul 
său sfetnic aveau vreun interes s-o otrăvească pe Baccarat. 
Convins că, respirând exalaţiile flaconului, nu poate exista alt 
pericol decât acela al unei excitaţii momentane, acceptă cu 
bucurie acest ultim mijloc de a-şi răscumpăra viaţa. 

In acelaşi timp, Baccarat îşi spunea în sinea ei: 

— Dacă ar fi fost otravă, copila mi-ar fi spus. Ea mi-a zis că 
este o licoare care te înnebuneşte. Este necesar ca acest om să 
fie pedepsit. 

Ea îi întinse flaconul lui Chérubin. 

— Desfă-l, spuse. Vei respira din el câteva minute. 

Cherubin ascultă, crezând, aşa cum îi spuse Rocambole, că 

licoarea nu era decât un narcotic; nefericitul nu-şi dădea seama 
că ceea ce aspira el era, de fapt, moartea. 

După ce respiră din flacon, Baccarat spuse: 

— Acum vei rămâne aici sub paza contelui, până la noi ordine. 
După ce ţi-ai trădat complicii, ai putea să-i previi, şi nu trebuie 
să-mi scape nici unul dintre ei. 

Baccarat sună, ceru să i se aducă trăsura şi îi spuse tânărului 
conte rus: 

— Scumpul meu conte, vă voi lăsa în grijă acest om. Sper că 
veţi răspunde pentru el în faţa mea? 

— Sigur, răspunse tânărul, vă asigur că acesta nu-mi va 
scăpa, aşa cum mi-a scăpat celălalt. 

Tânăra femeie îşi aruncă în grabă un şal pe umeri, urcă în 
trăsură şi îi spuse vizitiului; 

— Mergem în aleea Văduvelor, pe Champs-Élysées, la familia 
Van-Hop. 

Era după miezul nopţii când trăsura lui Baccarat intră în curte. 
Marchizul sosise acasă de o oră, iar elveţianul fu foarte mirat că 
trebuie să deschidă din nou poarta mare. 

— Prietene, îi spuse Baccarat, trebuie neapărat s-o văd 
imediat pe doamna marchiză. 

— Dar, spuse elveţianul, doamna s-a culcat. 

— Nu are nici o importanţă, o veţi trezi. 

Baccarat vorbea cu autoritate şi-şi prezentă cartea de vizită. 

Elveţianul ridică privirea spre faţada casei şi observă lumina 
de la ferestrele camerei de culcare a doamnei Van-Hop. 

— Doamna este încă trează, spuse el. 

Când marchiza nu ieşea seara, servitorii se retrăgeau 
devreme, cu excepţia cameristului domnului Van-Hop. Marchizul 
era de mult acasă, se culcase şi, aşa cum ne amintim, căzuse 
într-un somn profund. De altfel, ferestrele sale dădeau către 
grădină şi nu spre curte, astfel că în orice caz ar fi fost imposibil 
să audă zgomotul trăsurii lui Baccarat. 

Elveţianul, mergând la primul etaj, nu întâlni alt servitor decât 
camerista, căreia îi dădu cartea de vizită. După plecarea 
doamnei Malassis, doamna Van-Hop rămase mult timp visătoare, 
pradă unor ezitări. Ea promisese să meargă a doua zi la 
întâlnirea pe care i-o dăduse Cherubin, dar odată văduva 
plecată, se căi amarnic că a făcut această promisiune. De când 
lupta fără răgaz împotriva acestor sentimente, care ţâşneau din 
tăcerea inimii, doamna Van-Hop căuta forţa necesară pentru a-l 

uita pe Chérubin, în ideile sale religioase, în educația copilăriei, 
în sentimentul de datorie pe care-l avea faţă de soţ. 

În sinea ei, cu câteva ore înainte, Chérubin nu mai conta şi 
devenise o amintire. Şi iată că doamna Malassis venise cu o 
scrisoare de-a lui în mână, s-o implore să-l acorde o ultimă 
întrevedere. Epistola tânărului era atât de patetică şi de 
elocventă, încât marchiza cedase. Dar acum, cuprinsă de 
remuşcări şi de o teroare greu de definit, ar fi răscumpărat 
promisiunea pe care o făcuse cu preţul a zece ani din viaţă. 

Timp de două ore, marchiza încercă să-şi înşele spaimele, 
citind. Probabil că, dacă în acest moment, marchizul ar fi venit la 
ea, s-ar fi aruncat în braţele lui, i-ar fi mărturisit totul şi i-ar fi 
cerut sfatul. 

Dar marchizul nu veni; întorcându-se acasă, el urcă direct în 
camera lui. 

Până la urmă, obosită, hotărî să treacă în camera ei pentru a 
se culca. Exact în acest moment, camerista îi aduse cartea de 
vizită a doamnei Charmet. 

Această carte de vizită provocă marchizei o mare uimire. Ce 
putea căuta la această oră, o femeie de a cărei schimbare nu 
auzise nimic şi care pentru ea rămânea în continuare o umilă 
doamnă care se ocupă cu opere de caritate. 

Totuşi se decise s-o primească. 

Două minute mai târziu, Baccarat intra. 

Doamna Van-Hop o văzuse întotdeauna pe doamna Charmet 
îmbrăcată foarte simplu. Mare îi fu deci mirarea când văzu 
apărând eleganta şi tânăra femeie, pe care întreg Parisul o 
credea prietena contelui Artoff. 

Într-adevăr, în graba sa de a alerga la marchiză, Baccarat nu 
se gândi să-şi schimbe toaleta. Ea rămase îmbrăcată cu o 
splendidă rochie de moire albastru, peste care aruncase în grabă 
un şal de caşmir. Splendidul păr blond părea proaspăt ieşit din 
mâna unui coafor, iar braţele ei, pe jumătate goale, erau 
împodobite cu brățări subţiri de aur, închise cu agrafe mari cu 
diamante. 

— Vă cer de o mie de ori iertare, doamnă marchiză, spuse ea 
cu o voce emoţionată, că mă prezint la dumneavoastră după 
miezul nopţii. 

— Într-adevăr, spuse marchiza surâzând şi oferindu-i un 
scaun, nu mă aşteptam deloc la vizita dumneavoastră. 

Baccarat rămase în picioare şi păru că aşteaptă plecarea 
cameristei pentru a da explicaţii. Aceasta ieşi la un semn al 

stăpânei ei. 

— Doamnă, spuse atunci Baccarat, fiţi convinsă că există un 
motiv foarte puternic care m-a determinat să apelez în aceste 
condiţii la dumneavoastră. 

— Dumnezeule! răspunse marchiza, mă speriaţi de-a binelea. 

— Este vorba de onoarea, de viaţa chiar, a unei femei. 

— Pot eu s-o salvez? 

— Da, spuse Baccarat. 

— În acest caz, strigă marchiza, vă mulţumesc că aţi apelat la 
mine. 

— Doamnă, urmă Baccarat - care simţea o emoție greu de 
stăpânit la gândul că ar fi fost obligată să-i spună acestei nobile 
femei: „cunosc secretul dumneavoastră” - femeia despre care 
vă vorbesc şi pe care numai dumneavoastră o puteţi salva îmi 
era necunoscută până acum câtva timp. Astăzi ea este în ochii 
mei cea mai nobilă şi mai virtuoasă dintre femei şi aş fi gata să- 
mi dau viaţa pentru ea. 

— Numele ei? întrebă marchiza. 

— Această femeie, continuă Baccarat, fără să răspundă de la 
început la această întrebare directă, este chiar acum victima 
unei îngrozitoare intrigi, ţinta unei extraordinare tentative 
criminale şi ea ar fi fără îndoială pierdută, poate chiar moartă 
mâine, la această oră, dacă providenţa - printr-una din acele 
întâmplări care constituie înţelepciunea cerească - nu m-ar fi 
plasat pe drumul ei. 

— Dumnezeule! strigă marchiza tulburată, dar cine este 
această femeie? 

Baccarat îndoi un genunchi, luă mâna marchizei, o duse la 
buze şi murmură: 

— Sunt la picioarele ei, doamnă, şi o implor să mă asculte. 


Capitolul LXXX 


Marchiza scoase un strigăt. 

— Eu? întrebă ea înnebunită de spaimă. 

— Chiar dumneavoastră, doamnă. 

— Cum? Onoarea mea este compromisă? Viaţa mea este în 
pericol? 

— Aveţi răbdare, vă voi explica! suspină Baccarat. 

Pentru moment, doamna Van-Hop crezu că Baccarat înnebu- 

nise, dar tristeţea solemnă întipărită pe faţa tinerei femei îi 
dovedi că această supoziţie este greşită. 

— Doamnă, zise ea, rămânând în continuare îngenunchiată în 
faţa marchizei, pentru a înţelege primejdia care vă pândeşte, 
pentru a înţelege mai exact cum pot s-o previn, este necesar să 
mă ascultați. 

—  Vorbiţi, spuse marchiza, al cărei gând se îndrepta cu 
spaimă către domnul Oscar de Verny. 

— Trebuia de la început să vă spun cine am fost în trecut. 
Înainte de a mă numi doamna de Charmet, înainte de a folosi 
modesta mea avere pentru opere de binefacere, înainte de a 
purta rochii de lână cenuşii şi de a locui în strada Buci, într-un fel 
de mormânt, am fost o creatură nedemnă şi fără inimă. 

— Este posibil acest lucru? strigă marchiza. 

— Într-o zi am cunoscut graţia divină; m-am căit, am plâns, m- 
am rugat, mi-am impus misiunea de a face bine. Din păcate, nu 
am suficient timp, să intru în toate detaliile; o imperioasă şi 
presantă obligaţie mă sileşte să vorbesc pe scurt. Tot ceea ce vă 
pot spune este că am suferit imens şi că ştiu cât de slabă este 
inima femeii... 

— Doamnă, spuse marchiza tremurând... 

— Ascultaţi, continuă Baccarat, există acum în Paris nişte 
mizerabili, care etalează la lumina zilei mănuşi galbene, trăsuri 
elegante, cai de preţ, nume pompoase şi uzurpate; această 
asociaţie se numeşte „Clubul Valeţilor de Cupă”. 

Marchiza tresări la auzul acestor cuvinte. 

— Ce reprezintă acest nume? spuse ea. 

— „Valeţii de Cupă” practică tot felul de meserii, au creat o 
industrie ruşinoasă; încearcă să semene dezonoarea în drumul 
pe care-l parcurg. Într-o zi, unul din aceşti oameni - şeful lor, fără 
îndoială - şi-a încrucişat drumul cu cel al unei femei torturate de 
gelozie, cu inima plină de ură, o femeie care de doisprezece ani 
nu visează decât moartea dumneavoastră, ruşinea 
dumneavoastră, dezonoarea dumneavoastră şi compromiterea 
memoriei d-voastră. 

— Doamne, Dumnezeule! strigă marchiza, dar n-am făcut rău 
nimănui! 

— Asta nu are nici o importanţă! 

— Dar abia de cinci ani sunt venită la Paris. 

— Această femeie este venită din India. _ 

Dintr-o dată în mintea doamnei Van-Hop se făcu lumină. Işi 
aminti că soţul ei fusese în India în anii dinaintea căsătoriei lor, 

că inspirase o mare pasiune verişoarei sale. 

— Dai-Natha! exclamă ea. 

— Exact! Dai-Natha Van-Hop, spuse Baccarat. 

— Şi această femeie îmi doreşte moartea? 

— Dacă aţi muri, ea s-ar căsători cu marchizul. 

— Niciodată! strigă ea cu tărie. Hercule m-ar iubi şi moartă, 
aşa cum mă iubeşte în viaţă. Sunt foarte sigură de acest lucru. 

— Bine, dar dacă v-ar ucide chiar el? 

— Să mă ucidă... el...? 

— V-ar ucide dacă v-ar crede necredincioasă. 

— Da, spuse ea, aveţi dreptate... dar sunt o femeie cinstită. 

— Doamnă, spuse sec Baccarat, Dai-Natha, rivala dumnea- 
voastră, îi va dovedi contrariul chiar mâine. 

Şi Baccarat continuă: 

— Dacă n-ar trebui să vă salvez, doamnă, niciodată n-aş 
îndrăzni... eu, creatura pătată... să cercetez în adâncul sufletului 
dumneavoastră, nobil şi pur! Nu este, oare, cea mai crudă dintre 
toate pedepsele, cea mai nemeritată dintre toate? 

Marchiza ghici ce vrea să-i spună Baccarat şi îi întinse mâna. 

— În fine, ştiu ce vreţi să spuneţi. Vreţi să-mi vorbiţi despre un 
bărbat care m-a urmărit fără răgaz de cincisprezece zile?... 

— Chérubin, spuse Baccarat, sau mai curând domnul de 
Verny. 

Un surâs mândru apăru pe buzele marchizei: 

— Nu sunt vinovată cu nimic, spuse ea şi pot să-i spun totul 
soţului meu. 

— Asta ştiu, doamnă. Dar ceea ce nu ştiţi dumneavoastră este 
că acest Chérubin este un infam şi un mizerabil a cărui viaţă a 
fost în mâinile mele acum o oră şi care a mărturisit totul. _ 

Şi cum marchiza o privi speriată, Baccarat nu mai ezită. li 
povesti cine era Cherubin, cine era odioasa doamnă Malassis, 
planul infernal conceput împotriva marchizei de rivală şi 
complicii ei şi ce s-ar fi întâmplat a doua zi, fără intervenţia lui 
Baccarat. 

Marchiza, ţinându-şi capul în mâini, crezând că are un coşmar, 
ascultă tăcută până la capăt. 

— Sărmanul meu soţ, strigă ea dintr-o dată, vreau să-l văd 
imediat. 

— Nu, doamnă, nu este posibil, răspunse Baccarat. 

— De ce? 

— Vreau să vă salvez de orice bănuială, spuse ea cu gravitate, 

şi, pentru a realiza aceasta, trebuie să mă lăsaţi să acționez aşa 
cum cred eu de cuviinţă... 

O ciudată autoritate apăru brusc în vocea lui Baccarat. 

Marchiza tăcu. 

— Pe de altă parte, continuă Baccarat, deocamdată, deşi unul 
din aceşti mizerabili este în mâna mea, nu am încă dovezi 
împotriva lui Dai-Natha; şi trebuie ca această femeie să fie 
împiedicată pentru totdeauna de a mai face rău. 

— Ce să fac, Dumnezeule! Ce să fac? 

— Să mă lăsaţi să acţionez. 

— Soţul meu trebuie să sufere îngrozitor! 

— Mâine, bucuria sa va fi pe măsura torturilor pe care le-a 
suferit. 

Dintr-o dată, Baccarat se lovi peste frunte, dominată de o 
inspiraţie: 

— Doamnă, spuse ea, soţul dumneavoastră poartă în deget un 
inel împodobit cu o piatră albastră? 

— Da! 

— Îmi trebuie această piatră, spuse cu hotărâre tânăra 
femeie. 

— Pentru ce? 

— Este secretul meu, dar poate că liniştea dumneavoastră nu 
va putea fi plătită decât cu acest preţ. Nu aveţi cumva o piatră 
de aceeaşi culoare şi mărime şi pe care am putea-o substitui 
celeilalte? 

— Cred că da, spuse marchiza. 

Îşi aminti că avea printre bijuterii un superb turcoise care era 
foarte asemănător în ceea ce priveşte culoarea şi grosimea cu 
piatra soţului ei. Ea îşi aminti de asemenea că domnul Van-Hop 
nu se culcă niciodată cu inelul, pe care-l pune de obicei pe 
măsuţa cabinetului de toaletă. Ştia de asemenea că, sub 
pretextul că piatra se strică în contact cu apa, el îl scotea 
întotdeauna înainte de a-şi spăla mâinile sau de a atinge ceva 
umed. 

— S-ar putea, insistă Baccarat, ca posesiunea acestui inel să-i 
smulgă lui Dai-Natha ultimul secret. 

Marchiza se îndreptă către o mică mobilă din lemn de 
trandafir sculptat în care erau închise cutiile cu bijuterii; le 
deschise una după alta, până când găsi o piatră mare, albastră. 

— Cred, spuse ea, că are exact aceeaşi formă şi aceeaşi 
culoare. 

Apoi, luând piatra, îi spuse lui Baccarat: 

— Veniţi cu mine... 

La primul etaj al casei exista un culoar care lega apartamentul 
marchizului de cel al soţiei lui şi care făcea să nu mai fie 
necesară străbaterea întregii case. Acest culoar începea în 
camera doamnei Van-Hop şi ajungea în cabinetul de toaletă al 
marchizului. 

Când se culca, domnul Van-Hop închidea întotdeauna uşa care 
despărţea dormitorul său de camera de toaletă. Era deci posibil 
ca, mergând în vârful picioarelor, cineva să pătrundă în cabinetul 
de toaletă fără a fi auzit de marchiz. 

Doamna Van-Hop luă o lumânare într-o mână, iar cu cealaltă o 
apucă pe Baccarat şi o trase după ea în culoar, recomandându-i 
liniştea. 

Cele două femei mergeau în vârful picioarelor, reţinându-şi 
respiraţia. Marchiza, a cărei inimă bătea să-i spargă pieptul, 
simţi o mare bucurie remarcând că uşa dintre culoar şi cabinetul 
de toaletă era întredeschisă. Din contra, cea care dădea în 
dormitorul marchizului era, ca de obicei, închisă. 

Cele două femei intrară, înăbuşindu-şi zgomotul paşilor. 

Doamna Van-Hop se îndreptă direct către masa de toaletă şi 
găsi inelul marchizului într-un mic sipet din porțelan de Japonia. 

Ea îl arătă cu degetul lui Baccarat, care-l luă şi-l examină. 

Toate femeile sunt mai mult sau mai puţin abile în mânuirea 
bijuteriilor. Cu o minunată dexteritate, Baccarat făcu piatra 
albastră să joace în montura ei şi o scoase cu delicateţe. Apoi 
încercă introducerea în montură a pietrei luate de la doamna 
Van-Hop. Din fericire, ai fi spus că ambele pietre fuseseră făcute 
pentru aceeaşi montură. Turcoazul înlocui piatra albastră şi 
inelul fu pus la loc în sipeţel. 

Cele două femei fugiră ca nişte hoţi cărora le-ar fi fost teamă 
că vor fi opriţi şi li se va lua prada. Se întoarseră în camera de 
culcare a marchizei. 

— Doamnă, spuse atunci Baccarat, puteţi avea încredere 
deplină în camerista dumneavoastră? 

— Desigur. Margareta este de doisprezece ani în serviciul 
meu. 

— Va apăra din toate puterile uşa dumneavoastră? 

— S-ar lăsa ucisă în prag. 

— Dar elveţianul? 

— Mă va asculta 

— Atunci, spuse Baccarat, chemaţi-vă camerista şi spuneţi-i 

că plecaţi şi că nu vă mai întoarceţi. Dacă mâine va întreba ceva 
marchizul, camerista va spune că n-aţi dormit toată noaptea şi 
că aţi aţipit abia în zori. 

— Cum, spuse marchiza, vreţi să plec de acasă? 

— Da. 

— Dar pentru ce? Şi unde voi merge? 

— Veţi veni la mine. 

— In ce scop? 

— Dar doamnă, spuse Baccarat cu vehemenţă, chiar nu 
înţelegeţi nimic? 

— Ce? 

— Că viaţa dumneavoastră nu este în siguranţă aici? 

— Viaţa mea? 

— Da! Fără îndoială! Mâine dimineaţă Dai-Natha îi va scrie 
marchizului că la orele opt seara veţi merge să-l vedeţi pe 
Cherubin la doamna Malassis. 

— Bine! Dar nu voi merge... 

— Şi cine vă spune, doamnă, că, într-un acces de furie, 
marchizul nu va încerca să vă ucidă pe loc, fără să aştepte 
dovada care i s-a promis? 

— Aveţi dreptate, spuse marchiza terorizată. 

— Şi apoi, adăugă Baccarat, trebuie ca acest om, acest bandit, 
acest mizerabil, dacă vrea să i se dăruiască viaţa, să se târască 
în genunchi în faţa dumneavoastră, să vă implore iertare. 

— E inutil, spuse marchiza cu dezgust. 

— N-are importanţă! spuse Baccarat, urmaţi-mă. 

Marchiza îşi chemă camerista şi o învăţă lecţia. 

— Dar dacă domnul vine la orele zece, sau la prânz, observă 
camerista, şi insistă?... 

— Spune-i că am ieşit devreme, pentru o operă de 
binefacere... 

Marchiza se învălui cu un mantou, îşi puse un voal gros şi 
spuse: 

— Să mergem, să mergem repede! 

Şi ea murmură cu jumătate de voce, înăbuşindu-şi un hohot: 

— Sărmane Hercule! Tu, cel mai nobil şi mai bun dintre 
oameni, trebuie să fug de tine ca de un ucigaş! 

Cele două femei coborâră pe scara mare şi traversară grădina. 

Trăsura lui Baccarat aştepta în curte. Vizitiul dormea sus pe 
capră. 

Elveţianul închisese poarta mare şi adormise în fotoliu. 

— Nu mai este necesar să contaţi pe discreţia lui, spuse 

Baccarat. Nu vă va vedea. 

Îi făcu semn marchizei să urce în trăsură şi îi spuse: 

— Staţi în fundul trăsurii; mă voi aşeza astfel încât să vă 
acopăr. 

Baccarat urcă. Zgomotul portierei îl trezi pe vizitiu, care-şi 
freacă ochii şi ceru să se deschidă poarta trăsurilor. 

Trăsura trecu prin faţa elveţianului. 

Fidelul cerber se culcă foarte liniştit, fără să-şi închipuie că 
stăpâna sa părăsise casa la ora unu dimineaţa, cu intenţia de a 
nu se mai întoarce în acea noapte. 


În timp ce Baccarat pleca în grabă la marchiza Van-Hop, 
Cherubin rămase în budoarul din strada Moncey, păzit de contele 
Artoff. 

Tocmai respirase din flaconul cu otravă. Timp de un minut 
rămase sufocat de mirosul penetrant pe care-l exala flaconul. 
Apoi, dintr-o dată, scoase un mare hohot de râs care-l uimi pe 
conte. Dar Cherubin îl privea fix, cu neruşinare, aşa cum ştia să 
privească cu câteva ore mai înainte. 

— Ce poveste nostimă! strigă el. Ce poveste nostimă, scumpul 
meu amic. 

Şi începu să ţopăie prin budoar. 

— Mult iubite conte, urmă el, închipuie-ţi că tocmai am avut 
un vis foarte nostim... 

Contele, mut de mirare, îl privea, neînţelegând nimic. 

— Nu mi-aş fi închipuit să visez că o să încercaţi să mă 
ucideţi! 

— Copila avea dreptate, gândi contele rus, mirosul flaconului 
provoacă nebunia şi pedeapsa acestui mizerabil nu se va lăsa 
aşteptată. 

Chérubin era, într-adevăr, nebun. Timp de o oră ţopăi, dansă, 
cântă, râse în hohote şi debită cele mai mari nebunii, excentrici- 
tăţile cele mai neaşteptate: el amesteca în cuvintele sale 
comentarii despre activitatea clubului Valeţilor de Cupă, scoțând 
puţin câte puţin la iveală sufletul său murdar şi gândurile-i 
criminale. Apoi alergă la conte şi vru să-l îmbrăţişeze. 

Contele îl respinse: 

— Inapoi, caraghiosule! îi strigă el. 

Chérubin nu răspunse şi-şi continuă ţopăielile. Apoi, dintr-o 
dată, epuizat de oboseală căzu pe o canapea, îşi duse mâna la 

frunte şi murmură: 

— Groaznic, simt că-mi ia foc capul. 

Hohotul de râs se stinse, privirea strălucitoare devenise 
întunecată, îl cuprinse o toropeală irezistibilă. 

Când marchiza Van-Hop şi Baccarat sosiră, Chérubin era întins 
pe parchet cu faţa în jos. 

Baccarat crezu că-l ucisese contele şi scoase un strigăt. 

Contele ghici: 

— N-a fost vina mea, ci a Domnului. 

— E mort? 

— Va fi în câteva ore. 

— Dar ce i s-a întâmplat? întrebă ea, aplecându-se asupra lui 
Cherubin, care abia mai respira. 

— Doamnă, spuse cu gravitate contele Artoff, acest om v-a 
adus otravă şi s-a ucis el însuşi fără să ştie. Noi i-am dăruit viaţa; 
dar Dumnezeu a fost mai puţin generos şi a vrut ca justiţia 
imanentă să-şi urmeze cursul. 

Atunci Baccarat se întoarse către marchiză şi îi spuse: 

— Doamnă, acest om ne-a ofensat pe amândouă, dar este pe 
moarte... Să ne rugăm Domnului pentru sufletul lui! 

Şi cele două femei îngenuncheară şi se rugară la capul lui. 
Zorii le prinseră astfel, lângă capul lui Chérubin încântătorul, 
care muri fără să-şi recapete cunoştinţa. 

Începea pedepsirea „Valeţilor de Cupă”! 


Capitolul LXXXI 


Ne aducem aminte că marchizul Van-Hop rămăsese în 
debaraua în care-l ascunsese jupânul Venture. 

Nici condamnatul care aşteaptă să fie luat la eşafod nu îndură 
o tortură mai oribilă decât cea căreia îi era supus marchizul, 
aşteptând singur cu armele la-ndemână. 

El venise aici să ucidă... să-şi ucidă soţia pe care o iubise 
doisprezece ani. 

Pe măsură ce timpul trecea şi se apropia ora fatală când soţia 
vinovată trebuia să sosească la întâlnire, marchizul simţea o 
sudoare rece acoperindu-i fruntea. 

Păstra, totuşi, în adâncul inimii o rămăşiţă de speranţă: poate 
că nu va veni. Un moment fu tentat să se sinucidă şi apăsă ţeava 
unui pistolet la tâmplă. Dar se gândi, că, odată mort, ea se va 
căsători cu celălalt, că va fi fericită, şi acest gând stârni un 

uragan de furie în inima lui. 

— Nu, nu, murmură el, îi voi ucide pe amândoi! 

Se auzi sunând orele opt. Din acest moment, pentru marchiz 
minutele păreau secole. 

Cel mai mic zgomot îl făcea să tresară. Paşi uşori, paşi de 
femeie care călca nisipul grădinii, îi aruncară moartea în suflet. 
Probabil că era ea... 

Paşii trecură pragul pavilionului, urcară încet scara şi se opriră 
în faţa uşii. 

Marchizul strânse convulsiv pistoalele. 

Uşa se deschise şi intră o femeie. 

Debaraua în care era ascuns marchizul avea o uşă cu vitralii, 
care era acoperită în interior cu o perdea. Această perdea, 
aşezată greşit, permitea marchizului să vadă perfect interiorul 
camerei de culcare. Din fericire, femeia care intrase nu era 
marchiza Van-Hop: era Fanny, fosta cameristă a lui Baccarat, 
vândută trup şi suflet lui sir Williams şi pe care „Valeţii de Cupă” 
o impuseră doamnei Malassis. Ea venise în apropierea focului şi 
se întinse într-un fotoliu cu siguranţa nonşalantă a unei ducese. 

Ştia că marchizul este ascuns la doi paşi de ea? Probabil că 
da, căci murmură pe un ton de proastă dispoziţie: 

— Ce plictiseală! Să aştepţi în fiecare zi ca prietena doamnei 
să vină la întâlnire cu iubitul ei! Trebuie să mărturisesc că, dacă 
doamna face o treabă urâtă, trădându-şi astfel casa, eu fac una 
şi mai tâmpită, pierzându-mi câte un ceas în fiecare seară ca să 
le păzesc uşa. Cu atât mai rău pentru ea, va veni singură până 
aici... Afară se lasă un frig de crapă pietrele. 

O furie nebună îl apucă pe marchiz, când auzi aceste vorbe; 
secretul ruşinii sale era cunoscut şi de această femeie, după cum 
îl cunoştea şi valetul!... Şi-n inima sa simţea cum dispare ultimul 
sentiment de milă pe care-l avea pentru cea pe care o iubise 
atât. 

Zece minute după ce Fanny intrase în dormitorul stăpânei 
sale, se auziră alţi paşi în grădină, apoi scârţâitul scării. 

— lată! spuse subreta destul de tare, soseşte doamna 
marchiză! 

Se ridică imediat şi luă atitudinea respectuoasă care se 
potriveşte unei servitoare în faţa stăpânei. Întorcându-se 
curioasă spre uşa întredeschisă, care se deschise dintr-o dată, 
Fanny tresări şi se dădu înapoi, ca şi cum ar fi văzut apărând 
înaintea ei o fantomă. 

În acelaşi timp, din fundul ascunzătorii sale, privirea 
scânteietoare a marchizului învălui femeia care intra...Dar nu era 
marchiza! Era o femeie înaltă, îmbrăcată cu-n palton gros, cu 
fața descoperită, de o rară frumusete. 

Marchizul nu o văzuse niciodată. Dar Fanny o recunoscuse şi 
scoase un strigăt... Era Baccarat, care închise uşa în urma ei, 
încuie uşa, trase zăvorul şi puse cheia în buzunar. Apoi făcu un 
pas către Fanny, care se dădu din nou înapoi. 

Baccarat îşi scoase paltonul, îşi aruncă pălăria, şi marchizul 
putu să-i vadă talia zveltă şi magnificul păr blond. 

— Bună ziua, Fanny, spuse ea calmă. 

Fanny se înclină şi dădu din nou înapoi. 

— Am impresia că te sperii, micuţo! spuse Baccarat râzând. 

Acest râs îi provocă frisoane subretei. 

— Nu... se bâlbâi Fanny... 

— Cred că nu mă aşteptai... 

— Credeam că doamna a murit... murmură Fanny. 

— E posibil. 

Fanny tremura toată. 

— Dar morţii revin... şi cu mână puternică. 

Baccarat întinse mâna, o apucă pe Fanny de braţ şi o strânse. 
Victima scoase un strigăt de durere. Baccarat începu să râdă: 

— Vezi, spuse ea, chiar dacă sunt o stafie, am încă destulă 
putere. Aşează-te aici, micuţo, căci avem de vorbit. 

Fanny tremura, dar rămase în picioare. 

— Aşează-te, să vorbim ca vechi prieteni, spuse Baccarat şi o 
împinse în fotoliul în care Fanny stătuse câteva minute mai 
înainte. 

— Ce vreţi de la mine? murmură aceasta cu dinţii clănţănind 
de spaimă, căci îşi amintea foarte bine de acea noapte teribilă, 
când Baccarat era gata s-o ucidă în casa de nebuni. 

— Vreau să-ţi vorbesc. 

Baccarat se aşeză în alt fotoliu, pe care-l apropie de cel în 
care şedea Fanny. 

Apoi, privind-o în faţă, o întrebă. 

— Ce faci aici? 

— Imi aştept stăpâna. 

— Minţi. 

Baccarat pronunţă cu răceală acest cuvânt. 

— Minţi! continuă ea. Stăpâna ta este plecată şi nu se mai 
întoarce decât la miezul nopţii. 

Fanny voi să pară îndrăzneață. 

— Aştept o prietenă a doamnei, spuse ea. 

— Cine este această prietenă? 

Fanny ezita. 

Baccarat îşi desfăcu corsajul şi scoase un mic pumnal cu 
mânerul cizelat. 

— lată, spuse ea, scoţându-l din teacă şi făcând să scânteieze 
lama la lumina lumânării îl recunoşti? 

Fanny vru să se ridice de pe fotoliu şi să fugă. Dar o mână 
nervoasă o fixă, apăsând-o pe umăr. 

— Răspunde, deci, cine este prietena? 

— Marchiza Van-Hop. 

— Aha! 

Şi Baccarat aruncă o privire dominatoare asupra subretei. 

— Micuţo, spuse ea, fii foarte atentă la ce vei răspunde, căci 
am să te întreb aşa cum un judecător interoghează un hoţ. 

— Voi răspunde, murmură Fanny, care înţelese că Baccarat 
era în stare de orice. 

— Dacă ai nenorocul de a spune un singur cuvânt care să nu 
fie adevărul adevărat, vei muri! 

Şi lama pumnalului străluci din nou sub ochii vinovatei. 

Marchizul, uimit, nu îndrăznea să facă nici o mişcare şi aştepta 
cu o spaimă teribilă rezultatul acestui interogatoriu din care 
trebuia să ţâşnească în sfârşit adevărul. Din momentul în care 
Baccarat intrase, îndoielile asupra vinovăţiei soţiei sale îl 
cuprinseră din nou. 

— Deci tu zici că tânăra marchiză Van-Hop este prietena 
stăpânei tale? 

— Da. 

— Ea trebuie să vină astă-seară? 

— Trebuia să fie de-acum aici. 

— Bine. Dar ce urmează să facă, din moment ce stăpâna ta 
este plecată? 

— Are întâlnire cu-n tânăr... 

— Numele lui? 

— Cherubin. 

— De ce natură era această întâlnire? 

Privirea lui Baccarat, scânteietoare şi teribilă, o fixa pe Fanny. 

— Bagă de seamă! spuse ea, dacă spui un singur cuvânt 
neadevărat, te ucid! 

— Pe legea mea! gândi subreta, doar nu o să mă las ucisă... 
voi spune tot! 


25 


— Ponson du Terrail — 

Şi ea răspunse: 

— Marchiza a primit o scrisoare de la domnul Chérubin; 
doamna Malassis i-a dus-o. 

— Când? 

— leri. 

— Ce conținea această scrisoare? 

— Nu ştiu exact, dar domnul Chérubin spunea că părăseşte 
Franţa pentru totdeauna şi o implora pe doamna marchiză să-i 
acorde o întrevedere în prezenţa doamnei Malassis. 

— Marchiza îl iubea pe acest Chérubin? 

— Nu, murmură Fanny, care-şi dădea perfect de bine seama 
că o singură minciună echivala cu semnarea sentinţei de moarte. 

— Atunci în ce scop vine? Răspunde-mi şi fii sinceră dacă vrei 
să trăieşti! 

Fanny ezită o secundă. 

— Ştii bine, micuţo, zise Baccarat, că suntem singure aici, că 
nimeni nu-ţi va veni în ajutor şi că voi fi fără milă dacă vei 
încerca să mă înşeli. 

— Stăpâna mea o trăda pe marchiză pentru a-l servi pe 
domnul Chérubin, care are interes s-o seducă pe doamna Van- 
Hop; şi cum ea este o femele cinstită, ei au plănuit... 

— Care ei? întrebă Baccarat. 

— Doamna Malassis, Venture şi alţii... să creeze în jurul 
marchizei nişte aparenţe... 

— Hai, spuse Baccarat, n-avem timp de ezitări, trebuie să spui 
tot. 

Şi îi apăsă stiletul pe piept. 

Atunci Fanny nu mai şovăi. Mărturisi tot ce ştia: atât planul 
stabilit între doamna Malassis şi Venture, cât şi ce trebuia să 
facă şi să spună Chérubin. La sfârşit, ea întinse mână spre 
debara şi spuse: 

— Bărbatul ei este aici... 

Baccarat se ridică pentru a deschide uşa, dar uşa se deschise 
singură. 

Palid, cu obrazul brăzdat de lacrimi, marchizul era în prag. 

Baccarat făcu un pas către el. 

— Domnule, spuse ea, este imposibil ca justificarea marchizei 
să fie suficientă în ochii dumneavoastră, este imposibil să nu mai 
existe în adâncul sufletului dumneavoastră o umbră de îndoială 
şi este sigur că vreţi să aveţi şi alte dovezi. 

Marchizul tăcea. 

— Ei bine, spuse Baccarat, veniţi cu mine şi veţi fi satisfăcut. 

În timp ce în casa doamnei Malassis, se petrecea această 
scenă, o dramă la fel de emoţionantă avea loc în casa lui Dai- 
Natha, căreia îi era din ce în ce mai rău. Ea rămăsese culcată pe 
o sofa, cu capul sprijinit de perne, pradă primelor semne ale 
otrăvirii. 

Marchizul, convins, de vinovăția soţiei sale, aruncase inelul la 
picioarele indianei, în momentul în care părăsea casa. 

Dai-Natha se târî cu inelul în mână către un bufet pe care era 
un pahar şi o carafă. Ea umplu paharul şi încercă să scoată 
piatra albastră din inel. Dar cum emoția şi tremurul convulsiv al 
mâinilor o împiedica, aruncă în paharul cu apă inelul cu piatră cu 
tot. Apoi, aruncă o privire arzătoare asupra lichidului, care 
trebuia să se coloreze uşor într-o tentă albastră şi care, în acea 
stare, i-ar fi redat viaţa. 

Lui Dai-Natha îi era frică de moarte... Dar ea avea o încredere 
atât de mare în calităţile pietrei albastre, era atât de convinsă de 
infailibilitatea ei, încât se crezu salvată... 

Zece minute, nepierzând din ochi paharul cu apă, îşi îndură 
suferinţele cu un stoicism fără seamăn, în tot acest timp, apa nu 
pierdu nimic din limpezimea ei. Dai-Natha nu ştia în cât timp se 
dizolvă piatra. Ea aştepta încă... 

Suferințele ei creşteau, dar nu făcu nici un gest necontrolat şi 
continuă să privească inelul care zăcea în fundul paharului. 

După încă zece minute, luă paharul în mână şi-l plasă în 
dreptul unei lumânări. Apa era transparentă, ca de cristal. lar 
suferinţa ei creştea din ce în ce... 

— Dumnezeule! murmură ea, sunt şanse să mor înainte ca 
apa să devină albastră! 

Băgă degetul în pahar, luă inelul şi-i pipăi... Piatra era dură, 
şlefuită, şi nu dădea deloc semne că s-ar dizolva. 

Atunci i se făcu frică. Incepu să tremure la gândul că piatra şi- 
ar fi putut pierde calităţile din cauza schimbării climei. Fu 
cuprinsă de frisoanele pe care ţi le dă spaima morţii. Aruncă 
inelul în apă şi continuă să aştepte... 

De această dată nu mai era la fel de liniştită, privirea îi alerga 
de la pendulă la pahar şi de la pahar la pendulă. Apa continua să 
rămână limpede; acele pendulei înaintau încet. 

De la plecarea marchizului trecuseră trei sferturi de oră. Dai- 
Natha începu să scoată mici strigăte surde, durerile creşteau... O 

cuprinse o asemenea spaimă de moarte, încât nu se mai gândea 
nici la marea ei dragoste pentru marchiz, nici la ura pe care i-o 
purta rivalei sale, pe care ar fi trebuit să o creadă moartă în acel 
moment. Nu, Dai-Natha uitase totul... Singurul lucru la care se 
gândea era că nu vrea să moară... 

Deodată se auziră paşi în salon şi cineva bătu în uşa 
budoarului... Indiana nu răspunse. 

Uşa se deschise şi-n cameră intrară două persoane: un bărbat 
tânăr şi o femeie a cărei faţă era acoperită cu voal. 

Acest vizitator - necunoscut lui Dai-Natha - era contele Artoff. 
Contele se îndreptă direct către pahar, îl luă în mână, exact cum 
făcuse indina înainte, şi-l privi în raza unei lumânări. 

Dai-Natha îl privi stupefiată. Cine era acest necunoscut? Ce 
voia? 

Apoi privi spre femeia cu voal, care rămase nemişcată în 
pragul camerei. 

— Doamnă, spuse contele, punând la loc paharul pe bufet, 
piatra pe care o vedeţi nu trebuia să coloreze apa? 

— Ba da... se bâlbâi Dai-Natha. 

— Şi această apă, odată colorată, nu constituia antidotul 
otrăvirii cu fructele sau frunzele de manţenila? 

Dai-Natha făcu un semn de consimţire, întrerupt de un strigăt 
de durere. 

— Aţi greşit, doamnă, această piatră nu se va dizolva 
niciodată. 

— De ce? întrebă Dai-Natha. 

— Această piatră, continuă cu răceală contele, nu este piatra 
ce se găseşte în corpul preţioasei reptile. Este un simplu 
turcoaz... 

Dai-Natha scoase un strigăt. 

— Acest turcoaz, continuă tânărul rus, a înlocuit adevărata 
piatră albastră fără ştirea marchizului Van-Hop. 

Spunând aceste cuvinte, contele se întoarse pentru a lăsa să 
treacă femeia cu voal. 

— De altfel, reluă el, dacă vreţi să ştiţi cum a avut loc această 
substituire, întrebaţi-o pe doamna, care este gata să vă 
răspundă. 

Atunci necunoscuta îşi ridică voalul şi arătă lui Dai-Natha 
frumosul obraz al marchizei Van-Hop. 

Capitolul LXXXII 


Dai-Natha o văzuse o singură dată pe marchiza Van-Hop. 
Când venise la Paris, mânată de curiozitate, vru să vadă cine era 
fericita ei rivală, cea de care se îndrăgostise singurul om pe care 
îl iubea, aşa cum se iubeşte numai la tropice. S-a instalat la 
Operă, într-o lojă de la parter, în ziua unei premiere, şi a putut s- 
o vadă pe marchiză intrând în lojă cu soţul ei. 

Din acel moment, trăsăturile doamnei Van-Hop rămaseră 
adânc întipărite în memoria lui Dai-Natha. 

Putem să ne dăm seama deci de mirarea ei, de spaima ei, ba 
chiar de furia care a cuprins-o la vederea acestei femei. 

Şocul fu atât de violent, încât avu puterea de a-şi suprima 
pentru moment oribilele dureri produse de otrăvire şi de a face 
ca, în inima şi creierul ei, viaţa să-şi recapete toate drepturile şi 
întreaga sensibilitate. Nu se mai gândea la ea însăşi, uită până şi 
de moartea care se apropia cu paşi repezi, abia dacă dădu vreo 
atenţie teribilei destăinuiri a contelui, care, dezvăluindu-i că 
piatra albastră fusese înlocuită printr-un turcoaz, îi anunţase 
astfel că moartea ei devenea inevitabilă. 

Dai-Natha nu vedea, nu înţelegea decât un singur lucru: că 
marchiza trăia! Marchiza era aici, înaintea ei, tristă şi calmă, 
venind fără îndoială să asiste la agonia rivalei. Asta însemna că 
totul era ratat, sfârşit... Asta însemna că acest plan conceput cu 
abilitate, că această abominabilă maşinaţie condusă cu o 
pricepere feroce, această cursă în care marchiza trebuia să-şi 
găsească moartea, totul eşuase. Ea era aici. 

Privirea injectată de sânge şi de fiere pe care Dai-Natha o 
aruncă marchizei era cu adevărat de nedescris. 

— Deci, n-ai murit? 

— Dumnezeu m-a salvat, răspunse liniştit marchiza, şi am 
venit să vă iert răul pe care aţi vrut să mi-l faceţi. 

— lertare! Tu vrei să mă ierţi? Mai bine moartea, de o mie de 
ori moartea! strigă Dai-Natha, care, regăsind o urmă de putere, 
se ridică şi vru să se arunce asupra marchizei. 

— Te-a iertat, deci, continuă ea, fără îndoială că i-a fost frică... 
laşul! Dar nu te voi ierta eu!... 

Dai-Natha, răcnind ca o tigroaică din jungla ţării ei, încercă să 
ajungă până la marchiză; dar nu avu forţă suficientă. Chiar în 
momentul în care contele Artoff încercă să o prindă de braţ şi s-o 
oprească, se prăbuşi pe parchet. 

— Moartea! strigă ea spumegând, moartea vine înainte de a 
mă putea răzbuna! 

Durerile reîncepură, mai intense, mai ascuțite ca niciodată. 

— Doamnă, murmură marchiza, rămânând în continuare 
calmă şi folosind un ton de o infinită blândeţe, vreţi să muriţi 
astfel? Nu credeţi, deci, în nimic? 

— Ba da, strigă Dai-Natha, cred în Şiva, zeul răului, zeul 
ştrangulatorilor, şi-l conjur pe Şiva să te trăsnească!... 

Eleganta femeie dispăruse, pentru a face loc unei creaturi 
sălbatice, care nu mai avea altă armă decât privirea-i otrăvită cu 
care încerca să-şi străpungă inamicul. 

— Doamnă, continuă marchiza, spuneţi un cuvânt, un singur 
cuvânt, spuneţi că aţi încetat să mă urâţi şi nu veţi muri... 

Dai-Natha răspunse printr-un blestem. 

— lată, continuă marchiza, scoțând adevărata piatră din 
corsaj. lată... vă voi salva... 

Auzind aceste cuvinte, Dai-Natha făcu un efort şi se ridică pe 
jumătate. O privi pe marchiză, fix, năucă. Părea că în sufletul ei 
se dă o luptă între marea ei ură şi dorinţa de a trăi. Spaimele 
care i se vedeau pe obraz trădau oroarea acestei lupte. Deodată, 
scoase un feroce hohot de râs. 

— Deci, tu ai piatra?... Tu mă poţi salva?... 

— Da, răspunse marchiza, pentru asta am venit. 

— Ei bine, răspunse Dai-Natha, ai venit degeaba... Prefer să 
mor decât să-ţi datorez viaţa... Te urăsc, aşa cum întunericul 
urăşte lumina soarelui... Te urăsc! 

In timp ce striga toate acestea cu o voce surdă, stridentă, care 
amintea mai curând răcnetul hienei din Africa decât intonanţa 
umană, două noi personaje apărură în pragul budoarului. 

Primul era marchizul Van-Hop; celălalt era Baccarat. 

Marchizul îşi privi întâi soţia: nemişcată, tăcută, cu un chip 
calm, exprimând elocvent puritatea şi inocenţa; apoi pe Dai- 
Natha, care se zvârcolea în convulsiile agoniei şi blestema: 

— lată-te, Hercule, iubitul meu, strigă ea văzându-l; ţi-a fost 
frică, nu-i aşa? Ţi-a tremurat mâna?... Aşa de mult o iubeşti pe 
această vinovată femeie? 

— Taci din gură, ticăloaso! strigă marchizul. Taci, Satană! 

El făcu un pas către marchiză, îndoi un genunchi înaintea ei şi 
îi spuse: 

— Doamnă, această îngrozitoare creatură te-a calomniat: de 
aceea va muri... lart-o... lartă-mă... 

Marchiza scoase un strigăt, se aruncă cu braţele în jurul 

gâtului soţului ei şi murmură printre hohote: 

— Eşti nobil şi bun, adoratul meu Hercule, şi fiindcă acum ştii 
că soţia ta continuă a fi demnă să-ţi poarte numele, n-ai să mă 
laşi să mă învinuiesc de moartea unei persoane, nu-i aşa? O vei 
salva. 

Marchiza merse către Dai-Natha, căreia îi dispăruseră din 
priviri întreaga ură şi furie, şi îi spuse: 

— Nu muriţi, doamnă, nu muriţi... iată adevărata piatră 
albastră... şi fiindcă nu vreţi să-mi datoraţi viaţa, o dau soţului 
meu. Vă va salva el. 

Marchizul luă piatra albastră din mâinile soţiei sale şi o aruncă 
în paharul cu apă. 

— Dai-Natha, spuse el încet, mai este încă timp; vrei să 
trăieşti? Dacă vrei, cere-i iertare nobilei fiinţe care s-a rugat 
pentru viaţa ta. 

— Niciodată! niciodată! 

Şi Dai-Natha continua să se rostogolească pe parchet, scoțând 
urlete de durere. 

Totuşi, în ultimul moment, când ochii ei deveniră sticloşi şi 
când extremităţile membrelor începură să se răcească, avu 
ameţeală şi întrevăzând paharul - pe care-l fixase atâta timp cu 
o privire disperată - care acum era umplut cu-n lichid frumos, 
colorat în indigo, strigă cu o triumfătoare dorinţă de a trăi: 

— Daţi-mi să beau. Vreau să trăiesc! 

— Cere iertare, spuse marchizul 

— lertare!... murmură Dai-Natha, învinsă. 

Marchizul luă paharul şi vru să-l apropie de buzele 
muribundei, când Baccarat - până atunci martor nemişcat şi 
tăcut al acestei scene - îi opri mâna. 

— Nu, spuse ea, dacă această femeie vrea să trăiască, trebuie 
să ne spună numele complicilor, trebuie să ne indice oamenii 
cărora le-a promis cele cinci milioane. 

— Sunt doi... murmură Dai-Natha cu o voce stinsă. 

— Numele lor? insistă Baccarat. 

— Unul se numeşte Cambolh. 

— Îl voi ucide, strigă marchizul... 

— Celălalt... celălalt?... întrebă Baccarat, care spera să audă, 
în fine, numele blestemat al lui sir Williams; celălalt, şeful? 

— Cel din New York?... 

— Da... numele lui... numele lui? 

Dai-Natha deschise gura şi fără îndoială c-ar fi pronunţat 

numele acestui demon insesizabil, al acestui ticălos cu o mie de 
fețe, care scăpa întotdeauna tuturor urmăririlor. Dar vocea i se 
stinse în gâtlej şi ea întinse o mână convulsivă către paharul pe 
care-l luase Baccarat. 

— Numele lui? întrebă ea încă o dată. 

Dai-Natha făcu un ultim efort pentru a atinge paharul, scoase 
un strigăt şi căzu moartă... 

Baccarat aşteptase prea mult, otrava fusese mai rapidă decât 
ea, astfel încât Dai-Natha a dus cu ea în mormânt ultimul cuvânt 
al acestei înfiorătoare enigme, numele acestui om pe care o 
divinitate a răului părea să-l protejeze fără încetare. 


Capitolul LXXXIII 


În timp ce aceste emoţionate peripeții se petreceau cu o 
înspăimântătoare rapiditate, doi oameni supravegheau din 
umbră, separat, rezultatul planurilor lor criminale. 

Unul dintre ei, sir Williams, regizorul acestei drame, învăluit 
într-o mantie care-i acoperea cu grijă obrazul, stătea nemişcat, 
către orele opt seara, în acea străduţă întunecată, totdeauna 
pustie, spre care avea o ieşire grădina doamnei Malassis. 

Câteva minute mai înainte, Venture ieşise pe această poartă; 
el trecu pe lângă şeful său fără să-l vadă, dar acesta înţelese că 
marchizul Van-Hop îşi luase în primire ascunzătoarea. 

Sună întâi ora opt, apoi opt şi jumătate... 

— lată un foc de pistol care se lasă aşteptat, gândi sir 
Williams. Este adevărat că valorează cinci milioane. 

Mai trecu o jumătate de oră. 

Nici un zgomot. Deodată, sir Williams tresări. 

Fără să vrea, se gândi la Baccarat. 

Mai aşteptă câteva minute. Apoi, cum continua să domnească 
tăcerea cea mai adâncă, nu mai aşteptă, plecă repede spre piaţa 
Laborde, ajunse în strada Pépinière, prin strada Miromesnil, şi se 
hotărî să pătrundă în casă pe poarta principală, să vadă cu ochii 
lui ce s-a întâmplat. 

Pentru prima dată de la metamorfoza sa, Andrea blestematul 
re-nunţa la obiceiurile prudente, riscând să fie recunoscut; de 
aceas-tă dată începuse să-şi piardă puţin capul... Trecu, fără să- 
şi dea numele portarului, traversă grădina, găsi uşa casei 
deschisă, trase cu urechea şi, neauzind nici un zgomot, se hotărî 
să urce scara. 

Trecuseră zece minute de când Baccarat şi marchizul Van-Hop 
părăsiseră casa. 

Inchizitorul nocturn găsi toate uşile deschise. Pătrunzând în 
dormitorul doamnei Malassis, o găsi pe Fanny înnebunită de 
spaimă. 

Aceasta, recunoscându-l pe sir Williams, crezu că vine s-o 
ucidă şi se aruncă în genunchi cerându-i iertare. 

— Ce s-a întâmplat? strigă el cu o voce tunătoare. Vorbeşte 
sau te gâtui! 

Dar Fanny nu avu nevoie să răspundă. 

Privirea lui sir Williams căzu asupra pumnalului pe care 
Baccarat îl lăsase pe cămin şi înţelese că redutabila sa adversară 
trecuse pe aici. 

— Unde sunt? Unde este? întrebă el, luând pumnalul şi 
apăsându-l pe gâtul lui Fanny. Unde este Cherubin? 

— N-a venit. 

— Baccarat? 

— A plecat cu marchizul. 

— Unde s-au dus? 

— La Dai-Natha. 

— Totul este pierdut! exclamă sir Williams, înnebunit de furie; 
iarăşi Baccarat! 

Şi într-un acces de furie, înfundă pumnalul până la plasele în 
gâtul lui Fanny, care muri pe loc. 

— Cel puţin tu nu mă vei trăda! murmură el. 

Asasinul fugi departe de această casă, unde cursese sânge 
omenesc. 

— Nu vreau ca Armand de Kergaz să-mi scape ca şi ceilalţi! 
Vreau cel puţin să mă răzbun! 

Una din acele inspiraţii de-o extraordinară îndrăzneală - cum 
acest geniu al răului putea concepe - luă naştere dintr-o dată, ca 
un fulger, în mintea lui. 

Când ajunse în stradă, în loc să fugă de triumfătorii săi 
duşmani, în loc să se refugieze în strada Culture-Sainte- 
Catherine, în casa Kergaz, sir Williams sări într-o trăsură şi strigă 
vizitiului: 

— Bulevardul Lord-Byron! 


Capitolul LXXXIV 

Celălalt personaj care, ca şi sir Williams, supraveghea 
rezultatele afacerii Van-Hop, dar din alt loc, era vicontele de 
Cambolh. 

El plecase de la Dai-Natha, spunându-i: 

— Voi reveni într-o oră. 

Strălucitorul conte suedez stătuse la club şi se reîntoarse 
către orele nouă în strada Lord Byron, neînchipuindu-şi nici un 
moment că la acea oră Dai-Natha murise, iar marchizul Van-Hop, 
Baccarat şi contele Artoff, în prezent stăpâni ai clădirii, o 
transformaseră special pentru el într-o închisoare fără ieşire. 

Sună, iar grilajul se deschise ca de obicei. Un servitor îl 
introduse. 

Ştim că clădirea avea două intrări şi două scări: de o parte 
regăseai India în toată splendoarea ei, de cealaltă obiceiurile 
pariziene. 

Pe această ultimă scară pătrunse Rocambole în clădire. 

Dădu foarte puţină atenţie servitorului care-i deschise uşa; 
traversă salonul fredonând şi ciocăni la uşa budoarului, convins 
c-o va găsi pe Dai-Natha pe cale să-şi revină, graţie calităţilor 
pietrei albastre. 

Uşa se deschise şi Rocambole intră. Dar imediat dădu înapoi, 
se tulbură, păli... 

O observase pe Dai-Natha, care zăcea moartă pe parchet; în 
faţa lui se afla marchiza, de cele două părţi ale uşii - care se 
închisese în urma lui - stăteau contele Artoff şi marchizul cu 
pistoalele în mâini. La doi paşi, era aşezată Baccarat, calmă şi 
tăcută. 

Rocambole scoase un strigăt, înţelese că totul este pierdut şi 
că el este prins... 

— lată omul! murmură Baccarat cu-n accent de triumf. 

— Domnule, îi spuse marchizul, aş putea să vă ucid, dar prefer 
să vă las libertatea de a vă apăra. Să coborâm în grădină... 
Armele vor hotărî. 

Dar înainte ca Rocambole, stupefiat, să poată răspunde, 
înainte ca vreunul din martorii acestei scene să poată bănui 
măcar eveni-mentul ce va urma, o uşă sări în ţăndări în fundul 
budoarului. Aceasta era uşa care ducea către scara secretă, pe 
care coborâse marchizul cu câteva zile mai înainte. 

Cel care dărâmase uşa şi care se aruncase în mijlocul 
budoaru-lui, mai rapid decât fulgerul, mai teribil decât uraganul, 
nu făcu decât un salt către Rocambole şi-i împlântă un pumnal în 
piept. 

— Banditule, strigă el, te urmăresc de-o lună pas cu pas, de-o 
lună te supraveghez, de-o lună... De această dată nu-mi vei mai 
scăpa şi „Valeţii de Cupă” nu vor mai avea şef. 

Omul care-l înjunghiase pe Rocambole, fixând pentru 
totdeauna în gâtul acestuia numele pe care Baccarat spera să i-l 
smulgă, nu era nici sir Williams, nici sir Arthur Collins, ci piosul 
viconte Andréa, fratele devotat al lui Armand de Kergaz, omul 
sfânt oare-şi impusese misiunea de a extermina „Valeţii de 
Cupă”. 


De acum înainte domnul viconte Andréa era în ochii 
marchizului Van-Hop, în ochii lui Fernand Rocher, ai lui Leon, ai 
lui Cerise, ai lui Armand un suflet nobil, pătruns de căinţă, un om 
care nu putea avea nimic comun cu misteriosul şef care 
înființase redutabila asociaţie, cel al cărei nume era o enigmă. 

Baccarat, încremenită de atâta îndrăzneală, înţelese că acest 
om, a cărui vinovăţie doar ea o ghicea, ştia să triumfe chiar în 
mijlocul înfrângerii şi simţi că încă o dată răul învinsese binele. 

Dar Baccarat avea încredere în justiţia imanentă şi ştia să 
aştepte. 


Capitolul LXXXV 


Intrând în ultima perioadă a dramei ai cărei istorici suntem, 
vom fi obligaţi să lăsăm puţin deoparte personajele secundare, 
pentru a ne ocupa de contele şi contesa de Kergaz, eroii 
principali ai acţiunii noastre, ţinte finale pe care sir Williams le 
rezervase, în sinea sa, pentru încoronarea operei sale de ură şi 
răzbunare. 

S-au scurs trei luni de la cele povestite mai sus. 

Într-o seară de mai, într-o căsuţă de pe strada Flandre, la 
etajul al cincilea, într-o mansardă în care lumina zilei nu ajungea 
decât printr-o fereastră oblică, un tânăr al cărui obraz palid şi 
slăbit denota epuizarea, încercă să se ridice din pat, părând că 
respira cu deliciu adierea de aer primăvăratic, care-i ajungea 
prin fereas-tră împreună cu o rază de soare. O bătrână se agita, 
dereticând prin casă. 

Această femeie, cu-n aspect aproape respingător, arunca din 
când în când, pe furiş, o privire plină de afecţiune tânărului 

bolnav. 

— Mamă, spuse deodată tânărul, părând ieşit dintr-un vis 
profund, în ce zi a lunii suntem? 

— În paisprezece, scumpul meu copil, răspunse bătrâna şi, 
apropiindu-se de pat, trecu prin părul castaniu al tânărului o 
mână mare, roşie şi ridată. 

— Îţi dai seama, mamă, asta înseamnă că stau în pat de 3 
luni? 

— Da, copilul meu, şi e un miracol că ţi-ai revenit. 

— Diavolul ţine cu mine. 

— Merită să crezi asta! murmură bătrâna. 

— Asta nu mă împiedică, mamă, să mă plictisesc de moarte. 
Mi se pare că aş putea să ies puţin. 

— Trebuie să aştepţi să vină căpitanul. 

— Banditul de căpitan! strigă bolnavul, n-a lipsit mult să mă 
trimită pe lumea cealaltă, dar este cu adevărat un geniu! 

Cel care vorbea acest limbaj, cam trivial, era vechea noastră 
cunoştinţă, Rocambole, fost preşedinte al „Valeţilor de Cupă”, 
fost viconte suedez şi, aproape că se poate spune, fost defunct. 

Femeia care era în apropierea lui, aţi ghicit, era fosta 
cârciumă-reasă din Bougival, fosta portăreasă de pe strada 
Ménilmontant, onorabila mamă Fipart. 

Cum de regăsim, după numai trei luni, în această îngrozitoare 
cocioabă dintr-o suburbie a Parisului, pe strălucitul viconte de 
Cambolh, omul pe care l-am văzut locuind într-un splendid 
apartament de pe strada foburgului Saint-Honore6, având cai, 
servitori, o trăsură elegantă şi pe care ultima dată l-am lăsat 
scăldat în sânge, întins pe parchetul budoarului lui Dai-Natha, 
lângă cadavrul acesteia? 

Vom încerca să explicăm toate acestea în puţine cuvinte. 


A doua zi după consumarea îngrozitoarei drame, justiţia a 
venit la faţa locului, pentru a deschide o anchetă, şi l-a găsit pe 
Rocambole, încă respirând, lângă cadavrul lui Dai-Natha. 

Singurul servitor european pe care indiana îl avusese în 
serviciul său forţase mobilele, scotocise prin dulapuri, furase tot 
ce era de valoare şi fugise. Ceilalţi servitori erau indieni, abia 
dacă ştiau câteva cuvinte englezeşti şi nu putură da decât 
câteva indicaţii vagi şi eronate. 

Rocambole fu transportat la un spital. Nu avea asupra lui nici 
un act şi, în starea în care se găsea, fu imposibil să i se constate 
identitatea. Atunci, cum mulţimea are întotdeauna nevoie de 

senzaţii şi caută în orice eveniment latura romantică, începu să 
circule în Paris o versiune misterioasă asupra acestei drame. Se 
pretindea că Dai-Natha - căreia tânărul rănit îi era amant - l-a 
înjunghiat într-un acces de gelozie şi apoi s-a otrăvit. 

Timp de cincisprezece, douăzeci de zile, Rocambole - pradă 
unor accese de febră - avu un delir care-l împiedică să-şi dea 
seama de situaţie. Tinereţea şi ajutorul specialiştilor îl salvară. 

Dacă în prima zi când şi-ar fi revenit complet, rănitul ar fi 
văzut patul înconjurat de medici şi de infirmiere şi ar fi fost 
întrebat cum îl cheamă, probabil că ar fi pronunţat numele pe 
care-l purta de multă vreme şi s-ar fi ajuns astfel pe urmele 
identităţii lui. 

Dar norocul vru ca delirul să înceteze în mijlocul nopţii, la ora 
când dormitoarele spitalului nu sunt supravegheate decât de 
puţine infirmiere. 

Rocambole era prea inteligent pentru a nu înţelege unde se 
află, trezindu-se în această mare şi tristă sală, plină de paturi, 
unde se auzeau gemete înăbuşite, ale unor oameni care suferă; 
era prea inteligent pentru a nu înţelege că în viaţa sa se 
petrecuseră evenimente teribile, neaşteptate. Durerea pe care o 
simţea în acel moment confirma această părere. Mâna sa întâlni 
un aparat pus pe piept... înţelese că era rănit. Atunci, în loc să 
strige, să pună întrebări, Rocambole luă hotărârea de a păstra 
tăcerea şi de a aştepta ca, în haosul ideilor lui, să se facă lumină. 

Conversaţia, purtată cu jumătate de voce de două infirmiere 
care povesteau chiar aventura lui, îl ajută foarte mult. 

Infirmierele repetau, în discuţiile lor, versiunea mulţimii, şi 
astfel Rocambole îşi dădu seama că, până în acel moment, nu se 
aflase numele lui, făcându-se doar presupuneri asupra poziţiei lui 
sociale. 

Cuvintele „bulevardul Lord-Byron”, pronunţate de infirmiere, 
avură pentru rănit efectul unei raze de lumină. Îşi aminti de Dai- 
Natha, de „Valeţii de Cupă”, de sir Williams... Amintirile îi 
reveniră una câte una, la început confuze, apoi se clasară şi se 
lămuriră puţin câte puţin. 

Rocambole retrăi ca într-un vis întreaga seară din budoarul lui 
Dai-Natha: indiana - întinsă fără viaţă pe parchet, marchiza şi 
Baccarat - în fundul camerei, contele Artoff şi domnul Van-Hop 
de o parte şi de alta a uşii... 

Dar aici rămânea un punct obscur pentru rănit. Contele îl 
lovise? Sau marchizul? Sau poate sir Williams? 


37 


— Ponson du Terrail — 


Acest deznodământ rămânea pentru el un mister. 

Dacă n-ar fi fost aparatul de pe pieptul său, dovedind rănirea, 
Rocambole ar fi putut crede că a visat. Totuşi el nu credea că 
visase. Numai că elevul favorit al lui sir Williams fusese bine 
instruit şi ştia că nu trebuie să judece situaţia pe loc, înainte de a 
avea date suficiente. 

— Este evident, gândi el, că am fost înfrânți în afacerea Van- 
Hop şi că Dai-Natha a murit. Deci cele cinci milioane au dispărut. 
Dar asta încă nu-i nimic şi probabil că, după ce ies de aici, va 
trebui să dau o raită prin închisoare şi prin cabinetul unui 
judecător de instrucţie. In consecinţă, este mai bine ca delirul 
meu să continue şi să aştept să văd ce se întâmplă. Prudentul 
Rocambole se ţinu de planul său, continuă să delireze şi, într-o 
zi, auzi pe unul din chirurgi spunând în trecere unui coleg: 

— Cred că Justiţia nu va mai înţelege nimic din afacerea 
bulevardului Lord Byron, singurul om care ar fi putut s-o îndrepte 
pe drumul adevărului rămâne idiot pentru tot restul vieţii. 

Intr-adevăr, Rocambole mimase minunat idioţia. 

Intr-o zi, o bătrână se prezentă directorului spitalului. Era 
îmbrăcată în zdrenţe, avea o fizionomie abjectă şi respingătoare; 
părea foarte emoţionată şi se vedeau curgând lacrimi pe obrajii 
ei, mai uscați decât pergamentul. Femeia ceru să-l vadă pe rănit 
zicând că s-a gândit că ar putea fi copilul ei. Fu condusă în 
salonul în care zăcea bolnavul. 

Rocambole o văzu şi o recunoscu pe văduva Fipart, care 
scoase un strigăt de bucurie, îl îmbrăţişa pe rănit şi începu să 
plângă. 

— Fiul meu! Este fiul meu! 

In acelaşi timp, îi şopti foarte încet: 

— Ţine-ţi clanţa, sau vei fi înhăţat. 

Aceste cuvinte vulgare voiau să însemne: „Taci, nu mă 
contrazice, altfel vei fi urmărit de justiţie”. 

Rocambole nu răspunse, dar strânse braţul bătrânei. Apoi o 
privi cu atenţie filială şi spuse: 

— Tu eşti, mamă? 

Pentru tot personalul spitalului deveni atunci evident că 
această bătrâna în zdrenţe era mama frumosului tânăr, elegant 
îmbrăcat, care fusese găsit în bulevardul Lord Byron. 

Dar de ce acest extraordinar contrast? Cum se putea explica 
sordida mizerie a mamei, faţă de luxul aurit al fiului? 

In ziua în care căzuse sub pumnalul lui sir Williams, 
Rocambole purta lenjerie scumpă, veşminte la modă. Valetul 

care furase din casă îi luase ceasul şi portofelul. Această 
împrejurare se dovedi favorabilă lui Rocambole, îndepărtând în 
ochii justiţiei gândul că ar fi putut s-o asasineze pe Dai-Natha 
pentru jaf. 

Văduva Fipart se însărcina să explice prima parte din această 
neînțelegere. in timp ce părea că delirul pusese din nou 
stăpânire pe rănit, ea declară că acesta se numea Ferdinand- 
Joseph-Fipart, că, cu trei ani mai înainte, era camerist în serviciul 
unui nobil englez căruia îi uitase numele, dar care locuise mult 
timp la Paris. Stăpânul lui s-a îmbarcat pentru Anglia, luând cu el 
cameristul. Timp de trei ani sărmana mamă, care fusese 
succesiv vânzătoare de vin, portăreasă în strada Menilmontant 
şi, în ultimul timp, femeie de serviciu, nu mai auzise nimic 
despre fiul ei. Apoi, într-o zi, văzu sosind un tânăr frumos, 
elegant îmbrăcat, călărind un cal englez şi-l recunoscu pe fostul 
camerist, care-l povesti păţaniile sale. 

Or, aceste păţanii, pe care văduva Fipart le povestea printre 
lacrimi şi cu nesfârşită amărăciune, se puteau rezuma în câteva 
cuvinte: la Londra, cameristul sucise capul fiicei unui nabab şi, 
schimbase livreaua cu o îmbrăcăminte de om de lume. Fiica 
nababului era Dai-Natha. 

Văduva povestea că indiana era foarte geloasă şi că tot timpul 
îl ameninţa că-l va ucide, dacă ar fi înşelat-o. Această versiune 
confirma aşa de bine zvonurile care circulau în oraş, încât deveni 
evident pentru toată lumea că acesta era adevărul. Văduva ceru 
să i se dea fiul. 

Fu chemată la judecătorul de instrucţie, îşi menţinu declaraţia, 
aduse un extract de naştere, pe care nu se ştie cum şi-l 
procurase şi care se potrivea cu vârsta rănitului. 

Medicii, înşelaţi de idioţia prelungită a lui Rocambole, 
declarară că pacientul îşi pierduse raţiunea pentru totdeauna. 
Fiul fu redat mamei şi Rocambole fu transportat în această 
mansardă din strada Flandre, unde l-am regăsit după trei luni de 
la deznodământul afacerii Van-Hop. 

Rănitul, aşezat deci în culcuşul său, îi spunea văduvei: 

— Înţelegi, mamă, că încep să mă plictisesc? Vreau să ies 
puţin, chiar dacă aceasta îi va displace căpitanului. 

— Dragul meu, strigă bătrâna, te gândeşti să-i displaci 
căpitanului? 

— Şi ce-ar fi? 

— Dumnezeule! spuse văduva Fipart, el este stăpânul şi, când 

zice ceva, trebuie să aibă motivele lui... 

— Aş vrea, continuă Rocambole, să mă duc la barieră, să iau 
puţin aer, într-o bluză şi cu pipă. Sunt destul de schimbat, ca să 
nu fiu recunoscut. 

— Dar va veni căpitanul! 

— Crezi? 

— Aşa a spus ieri... 

— Atunci, să-l aşteptăm. Dă-mi pipa! 

Văduva Fipart îi aduse fiului ei adoptiv pipa şi Rocambole, 
căruia îi revenea veselia, începu să fredoneze fără grijă. 

— N-are importanţă, gândi el, pot spune că am un noroc orb 
şi, dacă încă sunt pe lume, asta înseamnă că cineva, acolo sus, 
mă iubeşte. 

Paşii care răsunau pe scară o făcură pe văduvă să fie atentă. 

— Vine căpitanul! zise ea. 

Într-adevăr, era el. Întoarse fără jenă cheia în broască şi intră 
fără să bată. Acest căpitan - aţi ghicit - era sir Williams, adică 
domnul viconte Andrea. Piosul frate al lui Armand de Kergaz, 
omul sfânt care ţinea cel mai riguros post, era întotdeauna 
îmbrăcat cu o redingotă lungă, cenuşie, avea o pălărie cu boruri 
largi, era încălţat cu pantofi de piele cu şireturi şi purta mănuşi 
de mătase neagră. Tinea capul înclinat, privirea modest 
coborâtă, şi întreaga sa ţinută trăda umilinţa omului care nu se 
gândea decât să facă bine şi se detaşase de cele lumești. 

Intrând, îi aruncă o privire piezişă lui Rocambole. 

Totuşi, această privire nu era lipsită de afecţiune. 

— Ei bine, scumpul meu, spuse, cum îţi merge azi? 

— Mulţumesc, unchiule, îmi merge mai bine... 

Sir Williams băgă mâna în buzunar şi scoase un pachet de 
ţigări. 

— Ţine, spuse el, aruncă-ţi pipa. 

— Eşti amabil, unchiule. 

— Şi asta încă nu-i totul... spuse sir Williams, surâzând. 

Şi îi aruncă o privire cu subiînţelesuri. 

— Bine! spuse Rocambole, care ghicise ce înseamnă această 
privire, ne apucăm deci de treabă? 

— Bineînţeles! 

— Sunt fericit, căci a început să mă plictisească viaţa de aici, 
şi de altfel nici nu este confortabilă. 

— Bătrâna, spuse sir Williams, va merge să ia puţin aer pe 
bulevard, îi va face foarte bine. 

Văduva Fipart înţelese dorinţa căpitanului de a rămâne singur 

cu Rocambole, şi plecă. 

Sir Williams se instală pe unicul scaun din mansardă şi se 
adresă discipolului său: 

— Acum putem vorbi; dacă vrei, pentru mai multă siguranţă, 
vom folosi limba engleză. 


Capitolul LXXXVI 


— Scumpul meu copil - îi spuse sir Williams lui Rocambole, cu- 
n ton părintesc - la prima vedere sunt foarte vinovat faţă de tine. 

— Drace, spuse cu prefăcută naivitate Rocambole, 
considerând că vinovăția nu începe decât în momentul când cei 
asasinați mor datorită rănii. 

— Este adevărat, te-am asasinat puţin. 

— Putin, este superb zis, replică Rocambole. 

— Un neghiob, în loc să mă înţeleagă, ca tine, m-ar fi denunţat 
poliţiei; dar tu eşti un om de spirit. 

— Cel puţin nu-ţi port sâmbetele. 

— Te voi face să înţelegi în două cuvinte, cât de logică a fost 
purtarea mea. 

— Adevărat? întrebă Rocambole. 

— Te rog să judeci singur. Când am sosiți erai pierdut: fie 
contele Artoff, fie marchizul Van-Hop, tot te-ar fi ucis. 

— Asta cred şi eu. 

— Murind de mâna lor, ai fi murit fără vreun profit, nici pentru 
tine, nici pentru mine. Am preferat să te ucid eu; întâi că este 
mai puţin penibil să mori de mâna unui prieten şi apoi fiindcă 
aceasta mi-ar fi permis să schimb brusc situaţia. Devenind 
ucigaşul său, nu-ţi mai eram complice şi puteam păstra speranţa 
de a te răzbuna. În plus, puteam avea norocul să nu te ucid... 

— Cu două noroace ca astea, ajungi direct la cimitir. 

— Cu unul singur, poţi începe încetişor micile afaceri. 

— Ei, nu! 

— Şi poţi reveni la suprafaţă. 

— Chiar am nevoie, unchiule, căci între noi fie spus, pana în 
care mă aflu mă mâhneşte peste măsură. 

— Eşti încă tânăr. 

— Asta nu este un motiv ca să tremur de frig într-o mansardă, 
după ce plăteam două mii de scuzi chirie. 

— Îţi lipseşte răbdarea, fiule. Această mansardă pe care o 

deteşti este punctul de plecare al averii tale. Ea te-a ascuns timp 
de două luni şi-ţi va servi ca Baccarat să-ţi piardă urma. 

— Mânară femeie, unchiule! 

— Cine râde la urmă râde mai bine, bodogăni sir Williams, ai 
cărui ochi scânteiau de ura şi mânia stârnite la auzul numelui lui 
Baccarat. 

— Unchiule, spuse Rocambole, care nu putea să-şi reprime o 
admiraţie naivă pentru acest organizator de geniu, răbdător şi 
tenace, capabil să reînvie după fiecare înfrângere, cred că vom 
sfârşi prin a învinge, căci nu te descurajezi. 

— Niciodată! spuse sir Williams. 

— Dar trebuie să recunoşti, continuă ex-vicontele, că am ratat 
şapte milioane: două milioane ale lui Fernand Rocher şi cinci 
milioane ale lui Dai-Natha. 

— Mă gândesc să regăsesc echivalentul. 

— Va fi foarte greu. 

— Dar nu imposibil. 

— Să te audă diavolul! 

— Spune-mi, te rog, întrebă cu gravitate sir Williams, ţineai 
mult la titlu tău de viconte suedez? 

— Cred şi eu! Eram bine introdus în lumea bună. 

— ţi voi crea un titlu de marchiz brazilian. 

— La dracu! 

— In viitor te vei numi don Inigo, marchiz de los Montes; vei fi 
descendentul unei vechi familii spaniole, stabilită în Brazilia de 
un secol. Strămoşii tăi, ruinaţi în serviciul Spaniei, au făcut o 
avere fabuloasă în Brazilia, defrişând păduri virgine, iar tu 
cheltuieşti nebuneşte la Paris veniturile numeroaselor turme de 
bivoli, oi şi cai. Eşti un gentilom păstor. 

— Foarte bine, spuse Rocambole, dar uiţi un lucru, unchiule. 

— Care? 

— Că nu mai avem un ban. Suta de mii de franci a lui Dai- 
Natha s-a epuizat în trei luni. 

— Aiurea! spuse sir Williams, calm. N-am ajuns la fundul 
sacului. Oare acest minunat frate pe care tu îl cunoşti, domnul 
conte Armand de Kergaz, nu este aici? 

— Îi vei cere bani? 

— A şi pus ieri la dispoziţia mea o sută de mii de franci. 

— In ce scop? 

— Pentru salvarea unei familii cinstite de industriaşi, ruinaţi 
fără vină. 

— Această familie este imaginară? 

— Noi suntem, fiule. Oare nu suntem noi nişte industriaşi 
nefericiţi? 

— Este adevărat. Dar o sută de mii de franci nu ne vor ajunge 
mult timp. 

— Ne vor ajunge trei luni. Vom fi fastuoşi şi economi, în loc să- 
ţi mobilezi o casă, vei descinde la hotelul Meurice. lţi voi găsi un 
camerist negru, adică îl voi vopsi pe Venture. 

— Bravo, unchiule! 

— Îţi voi obţine, de asemenea, o scrisoare de recomandare 
pentru un important personaj: domnul conte de Kergaz... 

Rocambole sări din pat. 

— Armand?! spuse el, voi avea o scrisoare pentru el? 

— Fără îndoială, şi chiar el îţi va deschide porţile lumii bune. 
La el vom lucra. 

— Nu mai spune! 

— Dumnezeule! spuse cu naivitate sir Williams, am primit o 
lecţie. Cu el trebuia să încep, şi nu cu Fernand. Trebuia să mă 
aştept s-o văd pe Baccarat deschizând un ochi şi privindu-mă 
pieziş, în ziua în care iubitul ei Fernand era în pericol. 

— E adevărat! Deci îl vom ataca direct pe Armand. 

— Bineînțeles. Apropo! spuse sir Williams, cunoşti bine 
lovitura aceea care valorează o mie de franci? 

— Cea învățată la maestrul de arme din strada Rochechouart? 
O stăpânesc ca pe o lovitură obişnuită. 

— Foarte bine, îţi va servi în curând, marchize Inigo de los 
Montes. 

— Contra cui? 

— Eşti tâmpit! În orice caz, nu-mi închipui că vei face încer- 
carea asupra mea. Acum, să facem un rezumat. De astă seară, 
poţi să te dai jos din pat; situaţia ţi-o permite. 

— Mă simt puternic ca un turc. 

— Îţi vei pune o bluză, bocanci, o şapcă, îţi vei face un pachet 
din nişte lanţuri şi te vei duce să iei trenul la clasa a treia pentru 
Le Hâvre. 

— Şi voi merge la Le Hâvre? 

— Tu ai spus-o. Acolo te vei aranja modest într-un hotel de 
mâna a treia şi vei aştepta instrucţiunile mele. 

— S-a înţeles, unchiule. 

Sir Williams scoase cinci ludovici din buzunar şi îi lăsă să cadă 
pe patul lui Rocambole. 

— O secundă, spuse acesta, pot să pun o întrebare? 

— Fără îndoială. 

— Dacă vreodată te vei căsători cu văduva acestui sărman 
conte Armand de Kergaz, care va fi partea mea? 

— Patruzeci de mii de lire rentă şi un paşaport pentru 
America. 

— Cum? Ne despărţim? 

— Bineînţeles! 

Şi sir Williams adăugă, coborând încet privirea: 

— Am visat întotdeauna să devin un om de treabă, un 
gentilom cumsecade, care trăieşte iarna într-o clădire veche din 
Paris, vara şi toamna - pe pământurile sale, alături de o femeie 
încântătoare, puţin tristă - ca Jeanne, de exemplu - şi de un 
sărman orfan, căruia i-aş deveni protector şi tată vitreg... Deci, 
înţelegi, fiule, că, odată obţinut acest rezultat, îmi va fi imposibil 
să mă văd cu-n derbedeu de teapa ta... 

Şi sir Williams râse cinic, iar Rocambole tresări, gândindu-se la 
acel orfan căruia monstrul voia să-i devină protector şi tată 
vitreg. 

Baronetul îi întinse mâna elevului său... 

— La revedere... pe curând! spuse el. 

Şi plecă, la fel de umil şi modest, cu privirea plecată; 
portăreasa casei, întâlnindu-l pe scară, îl luă drept un preot 
sărman, venit să facă o pomană cuiva, şi-l salută cu respect. 

Când ajunse în stradă, sir Williams urcă într-un omnibuz şi 
scoase şase bani dintr-o pungă de bumbac uzată, lăsând să se 
vadă mai mult aramă decât argint. 

Cobori în Piaţa Regală şi, gânditor ca un matematician care 
încearcă să rezolve o problemă, intră pe strada Culture-Sainte- 
Catherine. 

Trei luni i-au fost suficiente acestui om, zămislit de infern, 
pentru a porni din nou, pentru a pune la cale un nou plan, o nouă 
maşinaţie, mai îngrozitoare decât celelalte, cu ajutorul căreia 
voia să-şi atingă scopul: îmbogățirea şi răzbunarea. 


În aceeaşi seară, la orele opt, Rocambole, îmbrăcat ca un 
muncitor, o îmbrăţişa pe bătrâna Fipart şi plecă cu trenul la Le 
Hâvre, aşa cum îi recomandase sir Williams. 


Capitolul LXXXVII 


44 


— Clubul valeţilor de cupă — 


Opt zile mai târziu, pe la orele zece dimineaţa, un poştalion 
intră în curtea hotelului Meurice, unde trăgeau de obicei străinii 
bogaţi. Trăsura, trasă de patru cai, avea un singur pasager. Era 
un tânăr de talie mijlocie, cu tenul arămiu al celor care trăiesc la 
tropice, cu părul şi barba negre ca de abanos, îmbrăcat într-un 
costum elegant de voiaj şi a cărui mână fină şi bronzată era 
împodobită pe degetul mijlociu de un inel gros de aur, cu un 
diamant enorm. Numai acest singur fapt, de a purta inelul pe 
degetul mijlociu - ceea ce constituie o lipsă completă de gust în 
Franţa - dovedea suficient originea străină a călătorului. 

În spatele trăsurii, atârnat de scăriţă, se vedea un negru 
maiestuos şi corpolent, cu părul creţ, buze groase şi dinţi albi. 

Cu toată corpolenţa sa, negrul sări destul de sprinten la 
pământ şi, vorbind într-o spaniolă amestecată cu dialect creol, 
ceru să vină băiatul care servea de interpret la hotel. La hotel 
Meurice, ca-n toate marile hoteluri din Europa, există câte un 
interpret pentru fiecare limbă. Cel care vorbea spaniola ieşi din 
grupul servitorilor staţionaţi în hol şi veni să primească ordinele 
călătorului. 

Acesta avea, fără îndoială, obiceiul de a nu face nimic, nici 
măcar să dea ordine, dorind să evite orice raport direct cu 
servitorii, căci negrul cel gras fu cel care discută, ceru cel mai 
con-fortabil apartament din hotel şi anunţă că stăpânul său, 
marchizul don Inigo de los Montes, se va instala la Paris pentru o 
lună. 

Marchizul cobori din trăsură cu o nonşalanţă de meridional, fu 
condus în apartamentul care i se oferi şi ceru să-l vadă pe 
administratorul hotelului. Acesta se grăbi să urce. 

— Cunoaşteţi, îl întrebă marchizul într-o franceză destul de 
bună, dar cu-n puternic accent spaniol, pe contele de Kergaz? 

— După nume, da, domnule marchiz. 

— Locuinţa sa este departe de aici? 

— Strada Culture-Sainte-Catherine. 

— Asta este departe? 

— Nu. 

Marchizul luă o pană şi scrise următoarea scrisoare: 

„Domnule conte. 

Vă rog să scuzaţi demersul puțin cam îndrăzneţ, pe care îl 
încerc pe lângă dumneavoastră, neştiind măcar dacă intră în 
obiceiurile franceze. 

Am sosit din Brazilia cu intenția de a locui câteva luni la Paris. 

Bancherul meu din Rio de Janeiro mi-a dat o scrisoare de 
credit pentru corespondentul său din Le Hâvre, domnul Urbain 
Mortonnet. Domnul  Mortonnet, căruia i-am mărturisit 
încurcăturile mele, căci nu cunosc pe nimeni în Franța, mi-a 
oferit o scrisoare de recomandare pentru dumneavoastră, fiindu- 
vă foarte obligat. Am acceptat-o cu bucurie. 

Deci domnule conte, sosit la Paris de o oră, îmi iau libertatea 
de a mă prezenta la locuința dumneavoastră şi de a vă remite 
scrisoarea domnului Mortonnet. ” 


După ce adăugă formulele de politeţe de rigoare, marchizul 
semnă: 
„Marchizul don Inigo de los Montes.” 


Apoi sigilă scrisoarea cu ceară neagră şi aplică un superb 
blazon, puţin cam complicat, gravat pe un sigiliu atârnat la 
breloc. 

lată ce cuprindea scrisoarea domnului Mortonnet: 


„Domnule conte, 

A venit la mine, direct din Brazilia, un tânăr foarte bogat - 
dacă judec după o scrisoare de credit de treizeci de mii de franci 
pe lună - purtând unul din cele mai frumoase nume ale vechii 
Castilii. 

Marchizul don Inigo de los Montes este de origine spaniolă. 
Strămoşii săi, compromişi într-o conspirație din timpul domniei 
lui Filip al V-lea, s-au stabilit în Brazilia. 

Marchizul este tânăr şi distins; sunt sigur că va avea succes în 
lumea pariziană, dacă veti binevoi să-i serviţi de mentor. Sper să 
nu abuzez de bunăvoința dumneavoastră obişnuită, domnule 
conte? 

Indrăznesc să sper contrariul şi rămân, domnule conte, cu cel 
mai profund respect, 

Al dumneavoastră recunoscător 

U. Mortonnet. ” 


Putem înţelege foarte bine impresia pe care a făcut-o această 
scrisoare asupra domnului de Kergaz. 

Patru ani mai înainte, adică cu câteva luni înaintea căsătoriei 
sale cu doamna Jeanne de Balder, Armand, de care ne amintim 
că era executorul testamentar al baronului Kermor de 
Kermarouet, avusese de-a face cu domnul Urbain Mortonnet, în 

legătură cu această succesiune. 

Domnul Mortonnet, bancher şi armator, era un om cinstit, pe 
care falimentul a două bănci engleze, cu care conlucra, era pe 
punctul de a-l ruina. Când Armand de Kergaz veni să-i reclame o 
sumă de cinci sute de mii de franci, sărmanul negociator era în 
pragul sinuciderii. Armand îşi dădu seama că omul era cinstit şi-l 
salvă. Trei ani fură suficienţi domnului Mortonnet - a cărui 
onoare comercială rămăsese intactă - pentru a-şi reface averea 
ştirbită şi a-i înapoia sumele datorate domnului de Kergaz, care-l 
considera cel mai demn şi mai cinstit om din lume. 

Cum a reuşit marchizul don Inigo de los Montes să înşele buna 
credinţă a domnului Mortonnet? Cum acesta, văzându-l înarmat 
cu o scrisoare de credit şi impresionat de aspectul său, i-a oferit 
recomandarea sa pentru conte? Toate acestea le vom explica 
mai târziu. 

Cele două scrisori, cea a marchizului şi cea a domnului 
Mortonnet, fură trimise imediat la locuinţa domnului de Kergaz. 

O oră mai târziu, în timp ce tânărul brazilian îşi terminase 
toaleta, o trăsură cu blazonul domnului conte Armand de Kergaz 
intra în curtea hotelului Meurice. Un om cobori şi ceru să-l vadă 
pe marchiz. Nu era Armand - aşa cum s-ar putea crede —, ci 
fratele său, domnul viconte Andrea, un om sfânt care se gândea 
doar la mântuirea lui. 

Domnul viconte Andréa fu condus în apartamentul marchizului 
şi-l salută pe tânărul domn cu-n profund respect, aşa cum ar fi 
făcut-o un simplu intendent. El îi comunică marchizului că 
domnul conte Armand de Kergaz, fiind uşor suferind, şi-a trimis 
fratele în locul lui şi ar fi bucuros să-l primească. 

Domnul viconte Andrea îl tratase cu atâta deferenţă pe 
marchizul don Inigo de los Montes, în prezenţa salariaţilor 
hotelului Meurice, încât aceştia rămaseră foarte impresionați de 
înalta situaţie socială a tânărului străin. 

Marchizul urcă în trăsura domnului de Kergaz împreună cu 
vicontele Andrea. 

În timp ce trăsura mergea, acesta îi spuse la ureche 
brazilianului: 

— Vino, tinere lup, te voi introduce în stână. 

— Am dinţi buni şi frumoşi! răspunse pretinsul marchiz, 
surâzând şi arătându-şi dinţii albi, ascuţiţi. 

Capitolul LXXXVIII 


Povestitorului acestei drame i se poate face un dublu reproş: 
în primul rând ne putem mira că domnul Armand de Kergaz, 
personajul principal, eroul primei părţi a acestei cărţi „Moştenirea 
misterioasă”, a fost lăsat în umbră în „Clubul Valeţilor de Cupă”; de 
asemenea s-ar putea găsi de necrezut această încredere fără 
margini acordată de el fratelui său, pocăitul Andrea. 

Câteva cuvinte vor fi suficiente pentru a ne justifica. 

În primul rând, evenimentele pe care le-am povestit s-au 
succedat cu o asemenea repeziciune, încât domnul de Kergaz 
abia a aflat de ele. Totodată, el îşi considera acum fratele ca 
braţul său drept, încredinţându-i cu plăcere o parte din obligaţiile 
lui, adică operele de binefacere. 

lar dacă îl găsim prea credul pe acest bărbat inteligenţi cinstit, 
energic, pe omul care l-a înfrânt pe sir Williams şi a ştiut să-l 
demaşte, să ne amintim cu câtă răbdare, cu câtă neaşteptată 
abilitate a trasat acest monstru îndepărtatele jaloane ale 
răzbună-rii sale; să ne gândim la căinţa splendid mimată, la acel 
jurnal scris zi de zi în tăcere şi izolare şi care părea să trădeze la 
fiecare pagină remuşcarea unui suflet frământat, amintindu-şi cu 
oroare propriile-i crime... Trebuie să fii la fel de pervers ca sir 
Williams, sau să fii dotat cu-n instinct care ţine de miracol - 
apărut la Baccarat doar datorită dragostei tainice pentru Fernand 
- pentru a bănui, măcar un minut, în acest mare vinovat un fals 
pocăit. 

Vicontele Andréa locuia, în plină iarnă, într-o cocioabă; 
vicontele Andrea se ruga şi-şi plângea trecutul odios; vicontele 
Andrea scrisese doar pentru el un jurnal, un monument de 
pocăință. Caracterul nobil şi loial al contelui, povăţuit şi de vocea 
secretă a sângelui - a cărui autoritate este incontestabilă —, 
putea, oare, să-şi permită să rămână pentru totdeauna 
neîncrezător? Nu. 

Şi apoi Armand era fericit. Una din trăsăturile caracteristice 
ale fericirii este aceea de a împrumuta tuturor lucrurilor o 
culoare roz. Omul lovit de adversităţi va fi totdeauna mai 
clarvăzător decât cel a cărui viaţă este calmă şi lipsită de 
obstacole. Dar să revenim la evenimente. 

În ziua în care domnul marchiz don Inigo de los Montes 
descindea la hotelul Meurice, aproape la aceeaşi oră, în care 
scria contelui de Kergaz şi îi trimitea scrisoarea de recomandare 
a domnului Urbain Mortonnet, Armand se afla alături de soţia şi 

fiul său. Cei doi soţi se găseau în vasta grădină cu arbori tunşi, 
care se întindea în spatele clădirii de pe strada Culture-Sainte- 
Catherine. Era o dimineaţă splendidă, plină de soare, cu vânt 
primăvăratic, una din acele dimineţi care te fac să iubeşti viaţa. 
Copilul se juca pe iarba peluzei. Tatăl şi mama se plimbau braţ la 
braţ şi discutau. 

— lubito, spuse contele, nu găseşti că Andrea este ceva mai 
puţin trist şi mai puţin copleşit de câteva zile? 

— Cel puţin în aparenţă, răspunse Jeanne. 

— Sărmanul meu frate! 

— De când am descoperit acel secret fatal, spuse cu emoție 
tânăra femeie, nu mai dorm, mă simt torturată. 

Armand suspină. 

— Nu simţi aici mâna Domnului? murmură el. 

— Poate, spuse ea; dar n-a suferit destul? 

Contele nu răspunse. 

— Cred că dacă l-am putea îndepărta puţin de noi... de mine, 
cel puţin, continuă doamna de Kergaz, izolarea... 

— El nu vrea să ne părăsească. Nu-l cunoşti pe Andrea, iubito. 
Are un caracter sălbatic, energic şi pasionat, care pune în 
pocăință aceeaşi tenacitate, folosită altădată în crimă. El este 
convins că mâna Domnului este prezentă în această dragoste 
vinovată, pe care o simte pentru tine împotriva voinţei lui, şi că 
torturile care rezultă de aici sunt o ispăşire căreia nu are dreptul 
să i se sustragă. 

— Armand, zise deodată Jeanne, ascultând parcă de-o 
inspiraţie subită: ce-ar fi să plecăm la ţară? A venit luna mai, 
timpul este frumos, micul nostru Armand are nevoie de aer 
curat. 

— Adică, răspunse contele surâzând, dacă am merge să 
locuim în acea mică vilă pe care o avem pe marginea Senei, la 
Chatou, crezi că Andréa n-ar merge cu noi? 

— Da... este adevărat... îi vei încredința diverse misiuni... 

— Şi crezi că departe de tine va fi mai puţin nefericit? 

— Cred... sau, cel puţin, sper... 

— Ei bine, fie, spuse contele, care, privindu-şi atent soţia, fu 
şocat de paloarea ei, de fizionomia tristă şi suferindă. 

Într-adevăr, de când doamna de Kergaz găsise şi citise 
jurnalul vicontelui Andrea, era convinsă că acest mizerabil o 
iubeşte, era tulburată, căzând pradă unor gânduri penibile. De 
fiecare dată când pretinsul pocăit o privea sau îi vorbea, la 

masă, în salon, oriunde se întâlneau, sărmana femeie - 
încredințată că nefericitul îndura suferințe atroce - simțea ea 
însăşi o senzație neplăcută. Zadarnic dragostea soțului, 
mângâierile copilului păreau să se unească pentru a o face pe 
Jeanne cea mai fericită dintre femei... Descoperirea fatalului 
secret îi otrăvise viața. 

— Şi unde vrei să mergem? întrebă domnul de Kergaz. 

— M-am îndrăgostit de vila de la Chatou, spuse ea, surâzând. 

— Atunci, să mergem acolo. 

— Când plecăm? întrebă ea, cu o bucurie de copil. 

— Când vrei... 

— Ei bine, mâine dimineață. 

— Fie! 

— Merg să fac bagajele, să împachetez; nu luăm decât 
camerista şi un valet. Mă gândesc de pe acum cu plăcere la 
lungile noastre plimbări de pe marginea apei, în văile 
împădurite. 

Contele şi contesa fură întrerupţi în discuţia lor de zgomotul 
unor paşi care scârţâiau pe nisipul aleilor. 

Se întoarseră şi-l văzură venind pe Andrea. Mergea ca de 
obicei, cu privirea în pământ. Văzând-o pe Jeanne, păru că-şi 
reprimă o tresărire nervoasă. Tresărirea nu scăpă doamnei de 
Kergaz, iar bucuria copilărească, resimţită până în acel moment, 
dispăru în prezenţa acestei dureri tăcute, a cărei cauză credea 
că este ea şi numai ea... 

— Bună ziua, frate, îi spuse contele, întinzându-i mâna. Cum 
îţi merge? 

— Foarte bine, răspunse Andréa, forţându-se să surâdă şi 
salutând-o pe contesă cu deosebit respect. 

— Dă-ne un sfat, Andrea. 

Andréa îl privi pe conte cu-n aer întrebător: 

— Despre ce este vorba? 

— Mi se pare că Jeanne este suferindă şi aş vrea să plec cu ea 
la ţară. 

— Aşa! spuse Andrea, care reuşi să pălească la auzul acestor 
cuvinte, dar continuă să-şi ţină privirea plecată. 

— A venit luna mai, primăvara, am vrea să plecăm chiar 
mâine. 

— Ei bine, spuse vicontele, luaţi-mă cu voi. 

Contele încruntă sprâncenele. 

— Aş avea nevoie să te las la Paris. 

— Voi rămâne. 

— După asta, spuse contele cu-n ton uşuratic, dacă te vei 
plictisi, vei veni din când în când să ne vezi. Nu mergem prea 
departe; la Chatou. 

Aceste hotărâri, luate fără avizul domnului viconte Andrea, îi 
deranjau fără îndoială planurile, căci rămase foarte gânditor. 

Jeanne aruncă pe furiş o privire elocventă soţului ei. Această 
privire însemna: 

— Vrea să meargă cu noi... Ce este de făcut? 

Fără îndoială, contele ar fi rezolvat problema, într-un fel sau 
altul, dacă sosirea unui servitor, purtând pe o tavă o scrisoare, 
nu l-ar fi întrerupt. 

Erau scrisorile tânărului marchiz don Inigo de los Montes şi a 
domnului Urbain Mortonnet, aduse de un servitor al hotelului 
Meurice. 

Prima scrisoare, Armand o citi cu oarecare mirare, apoi, citind- 
o şi pe a doua, simţi imediat o bunăvoință instinctivă pentru 
acest tânăr străin, care-l considera deja, cu acea scânteietoare 
încredere a tinereţii, ca steaua sa polară pe oceanul parizian. 

Întinse cele două scrisori, întâi soţiei şi apoi fratelui. 

— Am impresia, spuse Jeanne, că asta va deranja un pic 
proiectele noastre. 

— Din ce punct de vedere? 

— Nu-l poţi refuza pe domnul Mortonnet, de a servi ca ghid 
acestui tânăr. 

Contele începu să râdă. 

— Plecând la Chatou, crezi că părăsim complet Parisul? Don 
Inigo va veni să ne vadă uneori. Şi apoi nu voi veni aproape zilnic 
aici? 

— Ai dreptate, spuse contesa. 

— Deci, reluă Armand, adresându-se fratelui său, ia trăsura 
mea, du-te la hotelul Meurice şi roagă-l pe marchizul don Inigo să 
ne facă onoarea de a lua masa cu noi. 

— Merg imediat, spuse Andréa, care înţelese că planurile sale 
erau mai puţin deranjate decât crezuse la început. 

Plecă, lăsându-i pe Jeanne şi pe Armand să asculte surâzând 
adorabilul gângurit al copilului. 

Aşa cum ştim, peste câteva minute, domnul viconte Andréa s- 
a prezentat la hotelul Meurice, a trâmbiţat numele contelui de 
Kergaz, l-a tratat cu cel mai mare respect pe domnul marchiz 
don Inigo de los Montes şi după ce trăsura contelui Armand plecă 
în trap, îi spuse acestuia la ureche: 

— Vino, tinere lup, te voi introduce în stână. 

Domnul marchiz don Inigo de los Montes şi domnul viconte 
Andrea se priviră bucuroşi. 

— Pe cuvântul meu, fiule, spuse acesta din urmă, eşti născut 
pentru a fi gentilom. Marchiz sau viconte, suedez sau brazilian, 
ai un aer de nobleţe... 

— Am absolvit şcoala ta, unchiule, răspunse pretinsul marchiz, 
cu o deferenţă pe jumătate batjocoritoare. 

„Sărmanul Armand, gândi sir Williams, se va păcăli ca un 
adevărat neghiob...” Şi sir Williams îşi privi cu atenţie elevul. 

— Nu mai semeni cu vicontele de Cambolh, aşa cum eu nu 
mai seamăn cu sir Arthur Collins. 

— Cine ştie, spuse Rocambole, căci era chiar el, dacă Baccarat 
nu mă va recunoaşte? 

— Niciodată. De altfel, acum mă tem mai puţin de ea. 

— Da?! 

— Da. Am redevenit pentru ea un sfânt... 

— Eşti sigur? 

— Bineînţeles! 

— Şi... ai iertat-o? 

Sir Williams lăsă să-i alunece pe buzele subţiri surâsul său rău 
şi diabolic. 

— S-ar putea, din întâmplare, ca marchizul don Inigo de los 
Montes să fie mai prost decât vicontele Cambolh? întrebă el 
batjocoritor. 

— Nu. 

— Atunci cum vrei să iert o femeie care mă costă şapte 
milioane pe de o parte şi douăsprezece pe de alta? 

— E adevărat. Dar ce-i pregăteşti? 

— Nu ştiu prea bine încă, spuse calm sir Williams, dar va fi 
foarte potrivit, îţi garantez. 

Şi avu un râs capabil să te îngheţe de spaimă 

— Numai că, continuă el, încă nu este momentul... Nu mă 
gândesc decât la Armand. 

— Foarte bine! spuse Rocambole, cunosc de minune lovitura 
de o mie de franci. 

— Adevărat? 

— Nu dau un ban pe pielea contelui. Dar, îl întrerupse 
Rocambole, permite-mi să-ţi spun, unchiule, că ai un mod foarte 
original de-a ucide oamenii. 

— Găseşti? 

— Cred şi eu! Întâi le prezinţi viitorul adversar ca pe un 

prieten. 

— Aşa este, spuse sir Williams, numai că eu am proiecte 
foarte complicate. 

— Pot să le cunosc? 

— Pe jumătate. 

Şi sir Williams îşi măsură asociatul, aşa cum priveşte un 
geambaş când încearcă să evalueze un cal. 

— Marchize, spuse acesta, eşti un băiat frumos, ai sânge 
spaniol în vine, eşti născut la tropice, trebuie să ai deci inima 
fierbinte, capabilă de mari pasiuni. 

— lată o frază de comedie, murmură Rocambole. 

Sir Williams continuă imperturbabil: 

— Contesa de Kergaz este blondă ca un spic, albă ca un crin, 
frumoasă ca o madonă de Rafael; marchizul don Inigo de los 
Montes trebuie să se îndrăgostească de ea la prima vedere. 

— Cum?! făcu Rocambole stupefiat. 

— Acest marchiz Inigo, continuă sir Williams cu-n calm 
englezesc, este un derbedeu, o puşlama, care-şi bate joc de 
virtutea femeilor, de onoarea bărbaţilor, şi este în stare de orice. 
El îi va face curte fără ruşine doamnei de Kergaz. 

— Bine, unchiule, strigă Rocambole, dar cred că ai orbul 
găinilor! 

— Absolut deloc. 

— Atunci te-ai scrântit! 

— De ce? 

— Păi nu eşti tu acela care o iubeşte pe contesa Jeanne? 

— Şi ce? 

— Păi vrei să-ţi tai craca de sub picioare? 

— Neghiobul, tot neghiob! suspină piosul Andréa. 

— Dar bine... 

— Cum, mojicule! exclamă baronetul, nu înţelegi că dacă ai 
să-i faci curte contesei, voi interveni şi-ţi voi căuta ceartă? 

— Ce-ai zis? 

— Că te vei bate cu mine. 

— Dar, unchiule... 

— Şi că, în ochii lui Jeanne, voi fi salvatorul ei, omul care 
veghează fără încetare, fratele devotat care l-a salvat pe 
Armand? 

— Dar... el... 

— Care, el? 

— Armand... 

— Ei bine! El nu va şti că te-ai bătut cu mine din cauza lui 
Jeanne, decât mai târziu... când vă veţi găsi faţă în faţă, cu 
săbiile în mână... Acum înţelegi? 

— Pe legea mea, unchiule, murmură pretinsul marchiz don 
Inigo, trebuie să recunosc că n-am văzut aşa departe... Hotărât 
că, în ceea ce priveşte combinaţiile, ai forţa celui de sus şi mă 
înclin în faţa superiorității tale. 

— Taci din gură, spuse sir Williams, şi ia-ţi o ţinută decentă; 
ajungem la familia Kergaz. 

— Foarte bine! Redevin marchiz. N-avea teamă, unchiule. 

Şi cei doi bandiți îşi reluară aerul grav şi puţin rigid al 
oamenilor care se cunosc de curând. 


Capitolul LXXXIX 


Nu putem s-o pierdem din vedere pe Baccarat şi pe tânărul ei 
prieten contele Artoff. 

Câteva rânduri retrospective sunt indispensabile pentru 
continuarea povestirii. 

Două zile după deznodământul teribilei drame - pe care sir 
Williams, preparând-o cu splendida sa abilitate, o numea 
afacerea Van-Hop —, clădirea de pe strada Moncey redeveni 
dintr-o dată pustie. În ajun încă, trecătorii care întârziau în acest 
cartier izolat vedeau lumină strecurându-se printre perdelele de 
catifea. Observau caleaşca staționând în apropierea peronului, 
servitori venind şi plecând, poarta deschizându-se şi închizându- 
se. 

A doua zi, liniştea cea mai deplină domnea în clădire şi-n 
grădină. Ferestrele erau ferecate, trăsurile vândute, servitorii 
concediati. 

lată ce se întâmplase. 

In ajunul acestei mutări neaşteptate din cartier, Baccarat 
stătea cu contele Artoff în acea cameră transformată în 
bibliotecă, în care tânărul rus fusese primit cu ocazia primei sale 
vizite. 

— Prietene, spuse Baccarat, ştii la fel de bine ca şi mine care 
este țelul meu. Ţi-am spus totul, eşti singurul care ai avut 
încredere. Pentru toţi ceilalţi, vicontele Andrea este un sfânt. 

— Ceilalţi n-au întâlnit privirea lui, răspunse contele Artoff. Îl 
consider un mizerabil. 

— Curajul şi îndrăzneala acestui bărbat sunt extraordinare. 

Atunci când credeam că-l am în mână, în momentul în care 
speram să obţin de la complicele său revelaţia numelui lui, el a 
schimbat totul, dintr-o dată, având puterea să transforme 
deznodământul pe care îl pregătisem; din acuzat a devenit 
acuzator, din vinovat s-a transformat în călău. Ce să fac? Ce să 
zic? Acţiunea acestui om mi-a închis gura. A avut îndrăzneala, 
să-mi întindă mâna şi să-mi spună: „Aşa sunt femeile! Ele vor să 
triumfe singure... În loc să vă sprijiniți pe mine, aţi vrut să 
urmăriţi singură «<«Valeţii de Cupă»»...” Şi de-atunci, prietene, a 
devenit pentru toată lumea incontestabil că clubul „Valeţilor de 
Cupă” şi-a pierdut şeful, graţie energiei vigilente a domnului 
viconte Andrea un om bun, care ispăşeşte cu nobleţe greşelile 
trecute, devotându-se triumfului virtuţii. 

— Ce greşeală, murmură contele Artoff, că nu l-am ucis în ziua 
când era în bătaia pistolului meu! 

— Sigur că, în acest caz, reluă Baccarat, am fi evitat mari 
nenorociri în viitor. 

— Crezi că acest om, spuse contele, atât de des înfrânt, nu se 
va descuraja? 

— Niciodată, sunt convinsă. 

— Dar contra cui se va întoarce? Ce scop mai poate avea? 

— Ascultă: sir Williams este un om capabil să renunţe la o 
răzbunare oarecare, să se consoleze de o pierdere în materie de 
bani, dar în adâncul sufletului există o ură feroce, de nestins, cu 
care-şi învăluie fratele... Ar ierta totul altora, dacă aceştia l-ar 
ajuta contra lui. 

— L-ar putea asasina? 

Baccarat avu un surâs amar. 

— Să fim serioşi! spuse ea, în ceea ce priveşte răzbunarea 
este mai pretenţios. Nu numai viaţa lui Armand îl interesează... 

— Dar ce mai vrea? 

— Averea lui, soţia, copilul... N-ai ghicit încă, prietene, că 
acest rol de ipocrit atât de răbdător jucat, această pocăință de 
şase luni, minunat regizată, care l-a putut înşela chiar pe un om 
atât de inteligent ca Armand de Kergaz, nu poate fi altceva decât 
drumul întortocheat, trasat din umbră cu abilitate, pentru a 
ajunge la una din acele răzbunări, care nici nu ne trece prin 
minte? Infamul Andrea vrea să ocupe locul lui Armand, să devină 
mai târziu protectorul său, poate chiar soţul văduvei; să 
stranguleze copilul sau să-l facă să dispară. 

— Acest om trebuie ucis, murmură contele. 

— După Armand, cred că ai înţeles, prietene, că mai există o 
persoană pe lumea asta căreia i-a jurat pieirea... 

— Cine? întrebă rusul. 

— Eu, răspunse cu răceală Baccarat; eu, care am făcut ca 
totul să se prăbuşească sub picioarele lui; eu, care, nedând 
impresia că-i ghicesc intențiile, l-am urmărit fără încetare; eu, 
care prefăcân-du-mă că lupt împotriva unui inamic necunoscut, 
ştiam foarte bine că acest inamic este chiar el. 

— Dacă va avea ghinionul de-a atinge măcar un fir din părul 
tău, strigă contele, căruia o mânie neaşteptată făcu să-i 
freamăte nările, dând fizionomiei sale o expresie teribilă şi 
cavalerească în acelaşi timp, îl voi sfârteca cu lovituri de pumnal. 

Baccarat îi întinse mâna. 

— Ai un suflet nobil, spuse ea. 

— Adevărul este, murmură contele cu o voce respectuoasă şi 
entuziastă în acelaşi timp, adevărul este că vă iubesc... 

— Taci! spuse ea, dându-i tandru o palmă pe umăr. Ai să mă 
obligi să te dojenesc... 

În acelaşi timp, îi surâse cu tristeţe, dar cu figura luminată de 
o caldă prietenie. 

Contele ascultă şi tăcu, dar privirea sa plină de admiraţie şi 
dragoste părea să protesteze împotriva acestei tăceri. 

— Dar, spuse el deodată, eşti sigură că sir Williams nu ştie că 
i-ai ghicit intenţiile? 

— De asta, răspunse Baccarat, nu pot fi încă sigură; dar, în 
orice caz, peste o oră îşi va forma o convingere. 

— Cum aşa? 

Tânăra femeie avea în continuare acel aer grav, trist, aproape 
sever. 

— Întâi, spuse ea, ascultă-mă cu atenţie; vei vedea că, în 
pofida sexului, posed o diplomaţie profundă. Sir Williams va veni 
aici. 

— Aici! 

— Da, într-o oră. 

— Pentru ce? 

Baccarat deschise un sertar, scoase o scrisoare şi o întinse 
contelui. 

— Citeşte, spuse ea. 

Scrisoarea provenea de la sir Williams şi era concepută foarte 
scurt: 


„Doamnă, 
56 


— Clubul valeţilor de cupă — 


Vreti să mă primiţi astăzi, la orele două, la dumneavoastră? 
Acela care a fost sir Williams.” 


— lată o îndrăzneală stranie, murmură contele. 

— Greşeşti, prietene. Sir Williams, îndrăznind să-mi ceară o 
întâlnire, dovedeşte cea mai mare prudenţă. Vine să-mi spună, 
nici eu nu ştiu ce, primul lucru care-i va trece prin minte, dar 
vrea în realitate să mă studieze pentru ultima oară; pentru a-şi 
forma o părere sigură după acest studiu şi examen. 

— Crezi? 

— Te voi ascunde aici, continuă Baccarat. Vei auzi totul şi 
dacă, ieşind de la mine, sir Williams nu va fi convins că nu mai 
am nici o umbră de bănuială asupra lui, accept să redevin 
odioasa creatură care am fost altădată. 

— Dar, spuse contele, arătându-i ceasul, e ora două. 

— Te voi ascunde. 

Contele privi împrejurul lui. 

— Unde? întrebă el. Nu văd nici uşi, nici draperii, nici perdele 
care m-ar putea ascunde. 

Baccarat izbucni în râs. 

— Într-adevăr, spuse ea, pereţii sunt acoperiţi din parchet 
până în tavan cu rafturi de bibliotecă, pline de cărţi, dar la doi 
paşi de aici există o ascunzătoare pe care au cunoscut-o trei 
oameni. Unul era arhitectul acestei clădiri, celălalt - muncitorul 
care a lucrat-o în timpul nopţii, ajutat de mine. Sărmanul arhitect 
a murit, muncitorul s-a retras în provincie, iar eu n-am divulgat 
nimănui secretul. Eşti primul care-l afli. 

— Cum! când ai vândut clădirea, n-ai... 

—  Ascunzătoarea nu-mi putea servi decât mie, murmură 
Baccarat, coborând privirea, într-o vreme când mă temeam că 
voi vedea doi bărbaţi ucigându-se pentru mine, soarta a vrut ca 
să nu am niciodată nevoie de ea. 

Abia se ascunsese contele, când soneria o anunţă pe Baccarat 
de sosirea lui sir Williams. Baronetul era foarte punctual. 

După două minute, fu anunţat. 

— Spuneţi-i să intre, zise tânăra femeie, a cărei atitudine era 
atât de calmă şi de naturală, încât sir Williams, după ce aruncă o 
privire cercetătoare împrejurul lui, rămase convins că erau 
singuri. 

Domnul viconte Andréa devenise umil, trist şi era necesar ca 
Baccarat să aibă o convingere foarte bine formată, pentru a nu 

simţi nici o remuşcare că-l bănuiește pe acest om sfânt. 

— Scumpa mea copilă, îi spuse el lui Baccarat, salutând-o şi 
aşezându-se alături de ea cu o familiaritate respectuoasă, am 
venit pentru a discuta lucruri serioase. 

— Sunt gata să vă ascult, domnule viconte, spuse ea. 

ŞI-I privi cu o nuanţă de respect şi de indiferență, în acelaşi 


timp. 
Sir Williams crezu chiar că vede citindu-se în ochii ei 
remuşcarea. 


— Stimată doamnă Charmet, înainte de a vă vorbi de motivul 
care mă aduce, permiteţi-mi să spun câteva cuvinte cu privire la 
trecutul nostru comun. 

— Spuneţi, domnule. 

— Aţi fost o femeie uşuratică; un sentiment înălţător v-a adus 
într-o zi pe drumul cel bun. Eu am fost un mizerabil, un hoţ, un 
asasin, urmă el coborând privirea, şi merit o pedeapsă mai 
severă decât stigmatul cu care sunt acoperit. Căinţa mea este, 
într-adevăr, atât de neaşteptată, încât trebuie să fi existat o 
aprobare divină ca sir Williams să îndrăznească să se roage, el 
care blestema din copilărie... Conversiunea mea trebuie să fi 
trezit la unii neîncredere şi v-aţi numărat printre aceştia. 

Baccarat tăcea. 

— În ziua în care Armand ne-a încredinţat amândurora 
misiunea de a demasca această infamă asociaţie a Valeţilor de 
Cupă, am simţit pe faţa dumneavoastră o tresărire care dovedea 
că mă consideraţi trădător. 

— Mărturisesc că aşa este, spuse Baccarat, coborând privirea. 

— Bănuielile dumneavoastră m-au mâhnit, dar mi-au dovedit 
că Dumnezeu nu m-a iertat încă şi le-am acceptat ca o pedeapsă 
meritată. V-aţi îndoit de mine... Cine ştie, poate aţi rămas chiar 
convinsă că eram şi eu unul din oamenii pe care trebuie să-i 
urmărim? 

— Chiar aşa am crezut, domnule. 

— Deci aţi acţionat izolat, cu ce metode, nu ştiu, dar aţi ajuns 
la acelaşi rezultat. 

— Domnule viconte, spuse Baccarat, vreţi o mărturisire 
completă? 

— Vorbiti... 

— Ei bine, ieri încă, după ce ați aruncat acel om pe parchet cu 
o lovitură de pumnal. 

Sir Williams avu o tresărire abia perceptibilă. 

— Convingerea mea, continuă Baccarat, era abia zdruncinată. 

Ea îl privi direct în faţă, cu răceală, iar el îi susţinu privirea. 

— Acum, spuse ea, vă rog în genunchi să-mi daţi o dovadă, 
să-mi spuneţi măcar un singur cuvânt care să-mi risipească 
ultimele îndoieli. 

Sir Williams cobori privirea. 

— Ascultaţi, spuse el. Bănuielile dumneavoastră, neîncrederea 
dumneavoastră par să provină chiar din voinţa Domnului, care 
continuă să mă lovească şi ar trebui să mă înclin sub biciul 
răzbunător, fără să mai încerc să vă conving. Dar ce vreţi? sunt 
totuşi om, am inima slabă şi disprețul dumneavoastră mă 
apasă... 

— Dumnezeule! murmură Baccarat, care păru deodată 
emoţio-nată, dacă sunteţi totuşi sincer, dacă în loc de a fi un 
ipocrit şi un trădător, vă căiţi cu adevărat... Dumnezeule, ce 
remuşcări mă vor urmări de-acum înainte! 

Baronetul simţi o bucurie feroce cuprinzându-i inima şi 
creierul. Totuşi figura îi rămase impasibilă şi resemnată. 

— Dacă v-aş cere un jurământ, spuse el, un jurământ solemn, 
mi l-aţi face chiar crezându-mă vinovat, chiar crezând că-l faceţi 
unui mizerabil, care calcă în picioare toate jurămintele? 

— Chiar dacă aş face un jurământ unui ocnaş, tot l-aş ţine. 

— Ei bine! Vă cer un jurământ, cel de a îngropa în sufletul 
dumneavoastră, pentru totdeauna, secretul pe care vi-l 
încredinţez. 

— Vă jur, spuse Baccarat, că niciodată nu voi repeta un cuvânt 
din ce voi auzi acum. 

— Ei bine, reluă Andréa, poate veţi descoperi în adâncul 
sufletului dumneavoastră explicaţia căinţei mele. 

Baccarat tresări vizibil. 

— Intr-o zi, după prăbuşirea îngrozitoarelor mele speranţe, am 
înţeles că iubesc. Eu, omul fără inimă, am înţeles că iubesc cu 
ardoare, cu-n respect fără margini, femeia pe care am jignit-o... 
O iubeam pe soţia fratelui meu, o iubeam pe Jeanne. 

Baccarat scoase un strigăt. 

— Vă înţeleg, spuse ea... iertaţi-mă... iertaţi-mă... 

Ea se aruncă în genunchi şi îi luă mâna; sir Williams, 
fremătând de bucurie, văzu strălucirea lacrimilor în ochii ei. 

Crezu că învinsese sfinxul. 

— Acum înţelegeţi, nu-i aşa? întrebă el, înţelegeţi că monstrul 
a putut să se căiască într-o zi, că a venit ziua în care a avut 
oroare de el însuşi, gândindu-se că a jignit şi a călcat în picioare 

singura femeie iubită vreodată. 

Baccarat se ridică şi îi întinse mâna lui sir Williams. 

— Domnule viconte, spuse ea, vreţi, la rândul dumneavoastră, 
o dovadă a convingerii mele că v-aţi căit cu adevărat şi că v-am 
făcut să suferiţi mii de torturi prin nedreptele mele bănuieli? 

El clătină din cap şi un surâs indulgent - surâsul tatălui care 
iartă un copil neascultător - îi apăru pe buze. 

— La ce bun? spuse el. Lacrimile pe care le văd în ochii 
dumneavoastră... 

— Asta nu-i nimic, continuă ea, ţineţi... 

Scoase din faldurile rochiei o armă - pe atunci foarte nouă, 
care se aducea din America şi se numea revolver. 

Apoi i-l întinse. 

— Credeţi, spuse ea surâzând printre lacrimi, că mi-a fost 
teamă la început să nu aveţi un pumnal asupra dumneavoastră 
şi să veniţi aici să mă asasinaţi?... Ei bine, luaţi această armă pe 
care o pregătisem pentru a mă apăra... Acum sunt în puterea 
dumneavoastră! Dacă sunteţi încă acel sir Williams pe care l-am 
cunoscut, hoţul şi asasinul, ucideţi-mă... Dacă sunteţi, aşa cum 
cred acum: un vinovat frământat de remuşcări, atunci iertaţi-mi 
bănuielile. 

Se aşeză din nou în genunchi. 

— Mulţumescu-ţi ţie, Doamne! murmură Andrea cu o voce 
stinsă, oare nobila încredere a acestei femei nu sună ca ora 
iertării mele? 

Şi Baccarat văzu două lacrimi curgând pe obrazul slăbit al 
pocăitului. 


Capitolul XC 


În bătălia dintre aceste două caractere, atât de puternice şi de 
răbdătoare, dotate cu o inteligenţă plină de îndrăzneală, 
măsurându-şi forţele cu arma teribilă a prefăcătoriei, trebuia să 
existe totuşi un păcălit. 

In această luptă a vicleniei şi fineţei trebuia să existe un 
învingător şi un învins. Care dintre ei era sir Williams? Care era 
Baccarat? 

Reuşise într-adevăr sir Williams să-şi convingă adversara cu 
privire la căinţa lui? Baccarat reuşise să-i dea impresia că-l 
crede? 

Din ascunzătoarea sa, contele Artoff îşi puse aceste probleme, 

dar nu putea să le rezolve. Nemişcat, reţinându-şi respiraţia, 
neîndrăznind să facă nici cea mai mică mişcare care ar fi putut 
să-i trădeze prezenţa, tânărul rus se sperie în momentul când o 
văzu pe Baccarat întinzându-i revolverul lui sir Williams şi ridică 
imediat ţeava unuia din pistoalele sale la înălţimea frunţii 
acestuia, aranjând-o prin deschizătura practicată între două 
volume de Corneille. Dacă, în acel moment, lui sir Williams i-ar fi 
scăpat un gest sau o mişcare echivocă, ar fi fost ucis pe loc. 

Ei bine, cel care a fost învins, victima înşelătoriei acestui duel 
diplomatic, a fost sir Williams. 

— Acum, gândi el, Baccarat nu mă va mai deranja. Ar fi în 
stare să-mi încredinţeze partea ei de paradis, sigură că n-aş 
atinge-o... 

Un moment, îi trecu prin cap ideea de a folosi permisiunea pe 
care i-o dăduse Baccarat şi de a o lăsa moartă cu o lovitură a 
pumnalului, pe care îl avea întotdeauna asupra lui. Dar această 
tentaţie fu imediat respinsă. Sir Williams visa o răzbunare mai 
frumoasă decât o moarte subită. 

O ridică deci pe Baccarat, îi strânse mâinile cu căldură, o 
conduse spre canapea şi se aşeză lângă ea. 

— Acum, spuse el, putem vorbi despre lucruri mai serioase 
decât convertirea mea. 

— Vă ascult, prietene. 

Baccarat pronunţă acest ultim cuvânt fără ezitare; dacă 
baronetul mai avusese măcar o umbră de îndoială, ea se risipi pe 
loc. De aci înainte convingerea lui sir Williams era de neclintit. 
Era imposibil ca Baccarat să nu aibă încredere în el. 

— Scumpă copilă, spuse el, vreau să-ţi vorbesc despre 
evenimentele de acum trei zile. Toţi cinci am părăsit casa lui Dai- 
Natha în mijlocul nopţii, trăgând concluzia că ar fi mai bine să ne 
ceară cont justiţia, decât s-o anunţăm noi. Am ucis un mizerabil, 
dar comisarul de poliţie putea găsi acest lucru nepotrivit şi am 
acţionat înţelept retrăgându-ne. Dar iată ce s-a întâmplat după 
aceea: a doua zi au găsit-o pe Dai-Natha moartă, iar lângă ea pe 
domnul de Cambolh care mai respira. Acesta a fost transportat la 
spitalul Beaujou. 

— Ştiu, zise Baccarat. 

— Aşa! zise sir Williams, încântat şi surâzător, aveţi deci o 
poliţie proprie. 

— Fără îndoială, şi Baccarat surâse la rândul ei. 

— Pot să continui? întrebă sir Williams. 

— Sigur, căci s-ar putea să nu ştiu tot. 

— Starea sa a părut la început disperată, continuă sir 
Williams, dar medicii cred că-l pot salva. 

— Cu atât mai bine, spuse Baccarat cu bucurie. 

— De ce este mai bine? 

— Pentru că, dacă va trăi, vom obţine de la el cele mai 
prețioase informații. 

Sir Williams se închină. 

— Aveţi dreptate, spuse el, nu m-am gândit la asta! 

— Ei bine, reluă Baccarat, la fel de surâzătoare, fiindcă îmi 
recunoaşteţi superioritatea, vreau să vă dau o misiune de 
încredere. 

— Vorbiţi... 

— Acest Cambolh trebuie să fie un aventurier continuă ea, un 
om împopoţonat cu-n nume de împrumut, etalând o bunăstare 
dubioasă, un mizerabil care trebuie să aibă legături misterioase 
cu tot ce este mai josnic, abject şi criminal în drojdia societăţii 
pariziene. 

— Sunt convins, spuse sir Williams calm. 

— Acest om nu şi-a numit complicii, trebuie să-i denunțe; nu 
şi-a trădat secretul, şi acest secret trebuie să-l aflăm... 

— Îl vom afla. 

— ÎI plasez deci sub supravegherea dumneavoastră şi 
răspundeţi de asta în faţa mea. 

— Fiţi liniştită, doamnă. Incepând de azi, va fi supravegheat. 
Vor fi urmărite fazele convalescenţei sale, vor fi culese toate 
mărturisirile. Se va nota până la ultimul cuvânt, tot ce spune... 

— Este foarte bine. M-ati înţeles. 

— În fiecare zi, reluă sir Williams, de fiecare data când voi 
avea o informaţie nouă asupra acestui mizerabil, voi veni 
personal să v-o comunic. 

— Atât cât este posibil, nu trebuie să existe între noi nici 
scrisori, nici întrevederi. 

— Sunt de acord, urmă sir Williams, dar aş prefera alt loc 
pentru întrevederile noastre. 

Baccarat surâse. 

— Sunteţi nebun, spuse ea, cum v-aţi putut gândi că aş păstra 
această casă măcar o zi? Baccarat redevine doamna Charmet, 
iar curtezana - reînviată, un moment, pentru nevoile cauzei pe 
care o servim amândoi - reintră de acum înainte în umbră. 

— Vă întoarceţi deci în strada Buci, în acea casă rece şi 
sumbră, care seamănă cu o mănăstire? 

— Oare uitaţi mansarda pe care o ocupați în clădirea familiei 
Kergaz? întrebă ea cu o respectuoasă admiraţie. Mă credeţi, 
deci, mai puţin pocăită decât dumneavoastră? 

— Nu, răspunse sir Williams. 

— Atunci nu exageraţi tristeţea casei şi veniţi să mă vedeţi în 
strada Buci. 

Sir Williams se ridică şi strânse afectuos mâna tinerei femei. 

— Plec de aici cu inima uşurată de o mare greutate. 

— lar eu, spuse Baccarat, voi avea inima sfâşiată de 
remuşcări, prietene. 

— Nu trebuie să ai nici o remuşcare, murmură el, crimele pe 
care le-am înfăptuit meritau neîncrederea care m-a urmărit. La 
revedere! Voi avea privirea aţintită asupra acestui mizerabil şi 
nu ne va scăpa. 

După aceea se retrase. 

Baccarat aşteptă ca zgomotul paşilor săi de pe nisipul aleilor 
să se stingă, ca poarta să se închidă în urma lui, pentru a avea 
convingerea că a plecat. Atunci îşi eliberă prizonierul din 
ascunzătoare. 

— Dumnezeule! spuse tânărul conte, arătându-se, cum m-ai 
speriat!... 

— Eu? 

— Atunci când i-ai dat revolverul am crezut că te va ucide... 

Ea avu un surâs calm şi frumos, surâsul femeii care crede în 
acelaşi timp în norocul ei şi-n dragostea care o veghează. 

— Eşti un copil! spuse ea. 

— Acest om putea avea un pumnal, murmură contele, ca să 
se arunce asupra ta. Îți putea lua revolverul, îndreptându-l apoi 
spre tine! 

— Nu erai aici? 

— Sigur... îl ocheam cu pistolul. 

— Atunci de ce îţi era teamă? 

— Cele două gloanţe se puteau încrucişa, şi al lui îşi putea 
atinge ţinta în acelaşi timp în care l-ar fi lovit al meu. 

Baccarat întinse frumoasa ei mână şi o puse pe pieptul 
tânărului conte. 

— lată, spuse ea, după felul în care-ţi bate inima sunt sigură 
că glonţul tău ar fi sosit înainte. 

Răspunsul suna triumfător şi contele Artoff fremăta de emoție. 

— Ai dreptate, murmură el, privirea mea nu l-a părăsit nici o 
clipă: la primul gest echivoc, ar fi fost mort. 


63 


— Ponson du Terrail — 


— Ce crezi despre conversiunea lui? întrebă Baccarat. 

— Nu ştiu... 

— ÎI crezi pocăit? 

— Dar tu? întrebă contele. Cât despre mine, îmi mărturisesc 
tinereţea, naivitatea, necunoaşterea oamenilor şi nu mă simt în 
stare să pătrund asemenea mistere. 

— Pe mine mă crezi capabilă? 

— Da, spuse contele cu convingere. 

— Atunci reţine: sir Williams, contele Andrea, sau oricum l-ai 
numi, este un mizerabil! El a plecat convins că nu mai are de ce 
să se teamă de mine, m-am convins că a fost păcălit şi că nu 
este departe ora când îl vom avea cu mâinile şi picioarele legate 
şi-l vom obliga să-şi mărturisească josnicia. 

— Eşti o femeie de geniu, spuse tânărul cu admiraţie, dar îmi 
permiţi o întrebare? 

— Spune-o... 

— Dacă ai convingerea că acest om este complice, chiar şeful 
celui pe care l-a înjunghiat, de ce îi încredinţezi supravegherea 
lui? 

— Întâi pentru a-mi asigura încrederea lui. 

— Şi-apoi? 

— Pentru că am siguranţa că numai complicele său îl va putea 
demasca; aceşti doi oameni trebuie să se revadă, să se împace, 
să combine noi crime, pentru ca unul să termine prin a-l trăda pe 
celălalt. 

— Asta înseamnă că-n cazul în care vicontele de Cambolh se 
va vindeca, îl vom lăsa să părăsească spitalul Beaujou? 

— Fără îndoială. 

— Şi să-şi reînceapă isprăvile? 

— Ascultă, prietene, spuse Baccarat, doar acest om îl 
cunoaşte pe sir Williams; doar el îi poate smulge masca de 
ipocrizie; dacă ar muri, cauza noastră ar fi disperată. Să ne 
rugăm să scape... şi să pregătească împreună o nouă crimă... 

— Poate ai dreptate, murmură contele Artoff, obişnuit de mult 
timp să aibă o încrede oarbă în Baccarat. 


După cele două scene pe care le-am descris, suntem obligaţi 
să arătăm în câteva pagini evenimentele petrecute în cele trei 
luni. 

Trei zile după întrevederea pe care o avusese cu vicontele 
Andréa, Baccarat - reinstalată în casa de pe strada Buci - primi 

vizita vicontelui, care venise să-i raporteze următoarele asupra 
pretinsului conte de Cambolh: 

— Rănitul este în afară de orice pericol, cu toate că mai 
delirează. Medicii sunt siguri că va scăpa cu viaţă. O versiune 
curioasă şi romantică, cam departe de adevăr, circulă asupra 
evenimentului din bulevardul Lord-Byron. 

Şi sir Williams povesti despre zvonurile care circulau cu privire 
la uciderea pretinsului amant al indiencei Dai-Natha. 

Baccarat păru să creadă tot şi-şi concedie asociatul, convins 
că ea se bizuie în întregime pe el. 

Opt zile mai târziu, vicontele Andrea reveni. De astă dată 
anunţă că rănitul a intrat în convalescenţă, dar medicii se 
temeau că va rămâne idiot. 

Baccarat se arătă foarte mâhnită de această ştire. 

Mai trecură trei săptămâni. 

În acest timp, sir Williams o ţinu pe Baccarat la curent cu 
toate cuvintele incoerente ale rănitului, apoi veni s-o anunţe că 
fusese cerut de mama lui şi îi raportă atât scena care avusese 
loc la spital, cât şi cea de la judecătorul de instrucţie. Baccarat, 
care ţinea cu tot dinadinsul să treacă drept cea păcălită de sir 
Williams, îl însărcina să exercite asupra falsului gentilom aceeaşi 
supraveghere ca şi până acum şi să-l urmărească zi cu zi în 
mansarda mamei sale, aşa cum făcuse la spital. 

Sir Williams continuă să-i aducă buletine medicale de o 
minunată exactitate. În fine, într-o zi - exact a doua zi după cea 
în care Rocambole părăsi în grabă mansarda pentru a pleca la Le 
Hâvre - sir Williams se prezentă în strada Buci. El o anunţă pe 
Baccarat că Rocambole, rămas idiot pentru tot restul vieţii, 
plecase în provincie la un frate al mamei, cultivator înstărit, care 
se oferise să aibă grijă de el. 

— Foarte bine, spuse Baccarat; după dumneavoastră, ce-ar 
trebui să facem acum? 

— Nu prea ştiu... răspunse sir Williams. 

— Sunt de părere să nu-l pierdem din vedere. 

— Fie. Voi face să fie urmărit şi în provincie. 

— Unde se află acum? 

— A plecat în Anjou. 

— În ce sat? 

— Voi şti numele satului astă seară. 

— Foarte bine! Vom mai vorbi şi vom hotărî. 

Sir Williams era din ce în ce mai convins că Baccarat avea în 

el o încredere fără margini şi că nu va înceta să se bizuie pe el. 

Tocmai voia să se retragă, când uşa cabinetului de lucru al 
doamnei Charmet - care, ne amintim, dădea în salonul acela 
mare şi trist, cu stucaturi din stejar negru - se deschise şi micuța 
evreică intră. 

De mult timp medita Baccarat asupra acestei lovituri de 
teatru. 

De trei luni, ori de câte ori sir Williams venea la ea, părea că 
este în căutarea cuiva. Fără să vrea, privirea-i rătăcea ici şi colo, 
părând să caute cheia unei enigme pe care nu reuşea s-o 
descifreze. Enigma consta desigur în absenţa micuţei evreice. 

Niciodată Baccarat nu i-a vorbit de ea, niciodată nu i-a 
pronunţat numele, niciodată sir Williams n-a mai întâlnit-o. 

În momentul în care uşa cabinetului se deschise, sir Williams 
era întors către ea. 

Micuța evreică intră surâzătoare şi alergă către Baccarat. 
Aceasta îl văzu atunci pe sir Williams tresărind, pălind, apoi 
înroşindu-se tot... Ea se prefăcu că îmbrăţişează copila, pentru a- 
i da timpul de a-şi reveni din tulburarea provocată de această 
apariţie neaşteptată. 

Două minute mai târziu, sir Williams redevenise la fel de calm 
şi impasibil cum fusese înainte de sosirea Sarei. Mai vorbi încă 
un sfert de oră, fără să pară că acordă vreo atenţie copilei, apoi 
se retrase. 

Abia plecase, că Baccarat o trimise pe fetiţă în camera ei şi 
trecu în camera de lucru, unde o aştepta contele Artoff. 

— Ei bine? întrebă el, privind-o curios. 

— Prietene, spuse ea, în această lume nimic nu e perfect. 
Omul acesta, atât de răbdător şi de şiret, posedă un defect în 
mijlocul impenetrabilei sale armuri. O iubeşte pe Sarah... şi în 
acest punct îl voi lovi! 

— Dar, întrebă contele, care auzise tot, dacă ne scapă 
complicele lui? 

— Nu te teme de nimic, îl vom regăsi în curând. 

Şi, ca şi cum ar fi ascultat de nişte misterioase oracole ale 
viitorului, Baccarat adăugă: 

— S-a odihnit trei luni. Fără îndoială că le-a folosit pentru a 
combina cine ştie ce nouă şi oribilă maşinaţie; dar iată că ora 
executării ei a sunat, căci, ştiu foarte bine, complicele său nu 
este deloc idiot şi sper că în curând vom vedea sosind ziua 
ispăşirii... 

În ajunul triumfului, bestia sălbatică va cădea în capcana pe 

care i-o sap sub picioare de trei luni şi momeala pe care o voi 
plasa în fundul capcanei va fi această fată, asupra căreia a 
îndrăznit să ridice privirea-i ucigaşă... 

Tânărul rus tremură, căci văzu licărind în privirea lui Baccarat 
un fulger ca acela care precede furtuna, părând să prezică 
apropiata pedepsire a infamului Andréa. 


Capitolul XCI 


„Ciuboţica Cucului”, vila pe care contele de Kergaz o avea 
între Chatou şi Croissy, era o încântătoare locuinţă, izolată la 
marginea apei, departe de celelalte clădiri. Grădina ei, în 
amfiteatru, ajungea până la râu şi avea o portiţă care dădea 
chiar spre mal. 

Contele cumpărase această vilă cu două luni înainte. 

Revenind într-o seară de la Saint-Germain, într-o caleaşcă 
deschisă, împreună cu Jeanne, trecură prin faţa vilei. Contesa 
admirase căsuţa albă, pe jumătate ascunsă sub verdeață, şi 
domnul Kergaz ordonă să se oprească caii. Pe una din faţade, 
văzu aceste cuvinte scrise cu litere groase: 

CASĂ DE VÂNZARE 

Casa era la fel de cochetă pe dinăuntru, cum era şi pe 
dinafară: se simţea că cel care o construise o făcuse pentru el şi 
că era un om de gust. 

— Dragă Armand, spuse Jeanne, vizitând vila, micul parc, 
grădina, ar trebui să cumperi căsuţa. E aşa de drăguță... vom 
putea petrece aici luna mai... 

Cum dorinţele Jeannei erau porunci, Armand cumpără 
„Ciuboţica Cucului” şi avea intenţia să-şi petreacă aici toată luna 
mai, lună atât de încântătoare în apropiere de Paris, dar care 
mai departe este încă rece. 

La opt zile, după prezentarea marchizului don Inigo de los 
Montes, Jeanne şi Armand erau instalaţi în vilă doar cu trei 
servitori: o bucătăreasă, un valet şi o cameristă. Armand mergea 
la Paris în fiecare zi şi revenea seara. Jeanne, cu copilul de mână, 
făcea lungi plimbări pe malul râului şi pe insula Croissy. 
Vicontele Andrea rămăsese la Paris, conform dorinţei exprimate 
de contesă. 

Armand nu  împărtăşea părerile soţiei sale despre 
sentimentele fratelui său; el ştia foarte bine că, oricât de 

disperată şi oricât de mută ar fi o adevărată dragoste, vederea 
femeii care o inspiră te face mai puțin să suferi decât lipsa ei. De 
aceea, hotărî să i se păstreze vicontelui o cameră la „Ciuboţica 
Cucului”; şi fiindcă voia să-i favorizeze mania spre ascetism, îi 
alesese o mansardă tapisată cu hârtie ieftină şi cu mobilă din 
lemn de brad. 

Uneori, îşi zicea el, îl voi lua pe Andréa să mănânce la 
„Ciuboţica Cucului” şi va rămâne o zi sau două. Chiar dacă va 
suferi puţin văzând-o pe Jeanne, se va bucura de aerul curat, 
atât de necesar celor cu sănătatea şubredă. 

Dar până atunci, sub un pretext sau altul, Andrea a refuzat 
sistematic să vină pentru câteva ore la Chatou. 

Marchizul don Inigo de los Montes devenise, însă, un obişnuit 
al vilei. În opt zile luase prânzul aici de trei ori. Domnul de 
Kergaz - dorind să fie agreabil vechiului său prieten Urbain 
Mortonnet, sedus şi de aerul de naivitate impregnat cu purtări 
aristocratice ale tânărului marchiz - se achită cu conştiinciozitate 
de funcţiile lui de mentor. Îl conduse pe tânărul brazilian la 
operă, la Comedia Franceză, la primele curse de la Chantilly şi de 
la Le Marche, îl prezentase îţi câteva saloane şi mai ales la 
doamna Fernand Rocher, care dăduse un bal. 

Marchizului îl plăceau exerciţiile fizice şi adora caii. Armand îl 
convinsese să-şi cumpere un splendid cal irlandez. Marchizul 
venea, de obicei, de la Paris la Chatou călare, cel mai ades 
singur, uneori împreună cu Armand. 

Domnul de Kergaz mergea la Paris aproape în fiecare zi şi 
revenea seara la „Ciuboţica Cucului”. Când venea însoţit de 
tânărul brazilian, acesta părăsea vila către orele zece sau 
unsprezece seara. 

Într-o dimineaţă, ajungând la Paris, domnul de Kergaz găsi o 
invitaţie care fusese înmânată în ajun intendentului său. Un 
tânăr pictor, pe care contele îl protejase, îl încurajase şi-l făcuse 
cunoscut în lume, se căsătorea. El îl ruga pe protectorul său să-i 
onoreze la nuntă cu prezenţa sa. 

Putea Armand să-l refuze? Dar chiar în ajun îl invitase pe don 
Inigo la o plimbare în pădurea Saint-Germain, unde urmau să 
vâneze a doua zi. Intre aceste două obligaţii, Armand rămase, un 
moment, nedecis. 

Se gândi că de vânat se vânează des la Saint-Germain, în timp 
ce tânărul său protejat nu se căsătorea decât o singură dată. Aşa 
că-i scrise câteva cuvinte brazilianului, pentru a se scuza. 

Apoi îl chemă pe Andrea şi, întinzându-i invitaţia pictorului, îi 

spuse: 

— Sper că vei fi amabil, scumpe frate, să mergi astă seară la 
„Ciuboţica Cucului”. 

Andrea tresări şi Armand îl văzu pălind. 

— Ai să zici că-s nebun, spuse Armand, dar sunt atât de puţin 
obişnuit s-o las pe Jeanne singură noaptea, încât n-aş fi cu 
adevărat liniştit, decât dacă vei avea grijă de ea. 

— Dar... frate... bâlbâi Andrea. 

— Du-te, deci, să cinezi cu ea, continuă Armand, îţi vei lua în 
primire camera pe care ţi-am pregătit-o şi o vei avertiza pe 
Jeanne că ajung foarte târziu, către ora patru sau cinci 
dimineaţa. 

Andrea păru să se resemneze la un mare sacrificiu, dar 
acceptă şi plecă pe la ora cinci după-masă cu trenul, clasa a 
treia, ca un mic rentier care calculează cu înţelepciune o 
economie de şase bani. Ajunse la „Ciuboţica Cucului” pe la ora 
cinci. 

Jeanne îşi aştepta soțul. Când Andréa îi comunică că Armand 
este reținut la Paris şi că nici tânărul brazilian nu va veni, 
contesa avu un simțământ amestecat de bucurie şi tristeţe. Nici 
ea nu ştia de ce. Marchizul don Inigo de los Montes îi provoca 
teamă. Aflând că nu vine, se simţi uşurată, cu toată neplăcerea 
provocată de absenţa soţului. 

Domnul viconte Andréa continuă să-şi joace de minune rolul 
de victimă resemnată, de om torturat care se complace în 
torturile sale. Avu curajul să ia masa în doi, cu femeia pe care o 
iubea în tăcere, să coboare pudic privirea când ea se uita la el şi 
să-i ofere braţul pentru plimbarea pe care Jeanne o făcea în 
fiecare seară după cină. 

Când se întoarseră, era întuneric. 

Jeanne luă o lumânare şi îi spuse: 

— Haide, scumpul meu frate, te voi conduce în camera ta. 

Pronunţând aceste ultime cuvinte, ea surâse cu tristeţe. 

— Această cameră, spuse ea, este mansarda cea mai mică a 
clădirii. Armand îţi cunoaşte gusturile şi de aceea ţi-a rezervat-o. 

— Armand a avut dreptate, răspunse el cu umilinţă, dar sunt 
convins că este încă prea mult pentru un sărman păcătos ca 
mine. 

Şi o salută, ca şi cum ar fi dorit să evite prelungirea unei 
discuţii care îl tortura. 

— Bietul om! gândi contesa, retrăgându-se. 

Începu să se gândească că nefericitul o iubea şi că trebuie să 
fi suferit cumplit în timpul acestei lungi plimbări de seară, când 
umblaseră braţ la braţ. 

După ce Jeanne plecă, domul viconte Andrea deschise 
fereastra şi-şi sprijini coatele de pervaz. Ca un general în ajunul 
unei bătălii, baronetul studia terenul. La urma urmei, el cunoştea 
bine vila. Venise când s-a pus problema cumpărării ei şi revenise 
când muncitorii făceau lucrările necesare primirii noilor stăpâni. 
Şi chiar în acea zi, ca un om obişnuit să judece totul dintr-o 
privire, îşi întipărise în minte, în câteva minute, întregul plan 
interior şi exterior al clădirii. Putem spune că sir Williams, 
sprijinit de pervaz, făcea o simplă recapitulare. 

Era aproape ora zece. Noaptea era întunecoasă. Umbra 
învăluia grădina. Se auzea murmurul apei fără să i se vadă 
strălucirea de argint. În casă era tăcere. 

Cei trei servitori se culcaseră. Doar Jeanne veghea încă... Sau 
cel puţin aşa puteai bănui, după lumina căzută pe arborii de la 
fereastra ei, de la primul etaj. 

Andrea ştia că doamna de Kergaz îşi păstra chiar şi la ţară 
obiceiurile pariziene. Se trezea târziu şi nu se culca niciodată 
înainte de miezul nopţii, citind sau brodând într-o cămăruţă 
vecină cu dormitorul. 

— Să mergem! gândi sir Williams, nu-mi merge rău în ultimul 
timp şi totul vine când trebuie... Servitorii dorm în partea din 
spate a clădirii, în timp ce camera lui Jeanne este în faţă şi dă în 
grădină... Nu vor auzi nimic... Să mergem să deschidem poarta. 

Cobori în vârful picioarelor, oprindu-se la fiecare treaptă a 
scării, atât de tare se temea să nu facă vreun zgomot; apoi, 
continuându-şi drumul cu aceleaşi precauţiuni, ajunse la capătul 
scării şi, cu tot întunericul care îl înconjura reuşi să-şi găsească 
drumul. Ai fi zis că pupila sa dilatată căpătase darul de a vedea 
în întuneric. Fără ezitare, se îndreptă spre stânga, către o seră, a 
cărei uşă era întotdeauna deschisă; traversă sera în toată 
lungimea ei şi ajunse în grădină. Aici se opri din drum şi privi 
faţada clădirii. 

Ferestrele camerei lui Jeanne erau în continuare luminate şi 
întredeschise, lăsând să intre caldele adieri ale vântului pornit 
din amurg şi la care începuseră să se adauge câteva picături de 
ploaie. 

Sir Williams remarcă un copac, un tei, plantat foarte aproape 
de zid, care urca către fereastra camerei lui Jeanne, astfel încât 
ramurile lui erau abia la patru sau cinci picioare depărtate de 

brâul de sub fereastră. 

— E-n regulă! gândi el, derbedeul este agil ca o pisică şi va 
sări cu uşurinţă. 

Reîncepu să meargă, ducându-şi pantofii în mână, pentru a nu 
lăsa nici o urmă de încălțări pe nisip, şi alese aleile cele mai 
întunecoase. Ajunse astfel până la zidul de la marginea apei; 
găsi portita, care era închisă cu-n simplu zăvor. Bătrânul 
spărgător era prea versat în arta deschiderii broaştelor şi a 
tragerii fără zgomot a zăvoarelor, pentru a provoca tocmai aici 
cel mai mic scârţâit. Poarta se deschise fără zgomot, iar după ce 
ieşi, sir Williams o închise cu aceleaşi precauţiuni. 

— Să mergem la întâlnire, îşi spuse el, numai să fii punctual. 

Îşi puse pantofii şi urcă încet pe mal, trăgând cu urechea la cel 
mai mic zgomot şi căutând să pătrundă cu privirea prin beznă. 

Când ajunse la o sută de metri de casă, se opri pentru a 
asculta. Auzi un zgomot îndepărtat... ca paşii grăbiţi ai unui om 
întârziat. 

— El trebuie să fie! îşi zise vicontele. 

Şi mai înaintă puţin. 

Zgomotul se apropia, în curând se putea distinge o umbră. 

Atunci, în loc să mai înainteze, se aşeză foarte liniştit în iarbă 
şi rămase nemişcat. 

Paşii se apropiau. Sir Williams observă o umbră care părea să 
se mişte. Apoi, pe măsură ce această umbră înainta, putu 
distinge, la intervale inegale, un mic zgomot metalic, zgomotul 
unui pinten lovind o pietricică. 

De această dată era hotărât: 

— El este! îşi spuse sir Williams. 

Scoase un amnar din buzunar, îl scapără şi făcu să ţâşnească 
o jerbă de scântei, apoi îşi aprinse o ţigară pe care o scoase din 
buzunar. 

Făcând toate acestea, continua să rămână aşezat în iarbă. 

Dar fără îndoială că acesta era semnalul, căci umbra care 
înainta mereu şi care nu mai era decât la mică distanţă, mai 
merse câţiva paşi şi spuse cu-n accent meridional: 

— Domnule, sunteţi amabil să-mi daţi un foc? 

— Cu plăcere, senior, răspunse sir Williams, care-l recunoscu 
pe tânărul marchiz brazilian don Inigo de los Montes. 

Don Inigo ajunse în dreptul lui sir Williams. Acesta se ridică şi 
spuse: 

— Eşti punctual. 

— Eşti gata, unchiule? 

— Fără îndoială, dar tu? 

— Fii liniştit. 

— Cunoşti micul discurs? 

— Ca un tânăr premiant. 

— Vei fi patetic, antrenant, irezistibil? 

— De cincisprezece ani tot văd melodramele bulevardului... 

— Foarte bine! Să încercăm. 

Cei doi plecară de-a lungul malului şi coborâră până la vilă. 

Ajunşi la portiţa grădinii, sir Williams ridică din nou privirea 
spre faţadă, remarcă cu bucurie că la fereastra lui Jeanne ardea 
încă lumina şi, arătând copacul din dreptul ferestrei, îi suflă la 
ureche lui Rocambole: 

— lată! Un om care a aruncat lasoul în pampas şi a parcurs 
pădurile virgine trebuie să ştie să se caţăre în copaci... Aşteaptă 
cinci minute, cât îmi trebuie pentru a ajunge liniştit în camera 
mea, unde voi cădea într-un somn profund. 

În timp ce marchizul don Inigo de los Montes aştepta, sir 
Williams reintră în casă cu aceleaşi precauţiuni pe care le luase 
la ieşire... 


Capitolul XCII 


Într-adevăr, cu toate că pentru viaţa la ţară era foarte târziu, 
contesa de Kergaz nu se culcase încă. Aşezată în faţa unei 
broderii, lucra... sau, mai curând, visa. Separată numai de câteva 
ore de scumpul ei soţ, stând în casă singură, se simţea foarte 
tristă. De patru ani de când dura fericirea lor, era prima dată că 
se găsea fără soţul ei în cursul nopţii. Fireşte, motivul pentru 
care lipsea Armand era serios, iar scrisoarea încântătoare şi 
afectuoasă pe care i-o scrisese era suficientă pentru a o linişti. 

Îşi repeta mereu toate acestea; când văzu că trecuse de ora 
unsprezece, îşi spuse chiar că Armand va veni în zori şi că, deci, 
mai rămân doar câteva ore până în momentul când îl va 
revedea... în pofida tuturor acestor gânduri, ea nu-şi putu opri o 
stare de vagă nelinişte. 

În fond, de ce îi era frică? Era păzită de servitori devotați. 
Andrea, cumnatul a cărei căinţă făcuse din el un sfânt, se afla în 
aceeaşi casă. Acum, Jeanne avea o încredere desăvârşită în omul 
care altădată o jignise atât de profund. 

Starea ei de spirit era totuşi neliniştită şi, căutând cauza 

acestei nelinişti, gândul o purtă dintr-o dată la marchizul don 
Inigo de los Montes. La acest gând, la acest chip care părea să 
se deseneze clar în imaginaţia-i tulburată, contesa de Kergaz 
tresări. 

Cum îşi putea explica această neaşteptată teamă? Marchizul 
nu spusese nici un cuvânt, nu lăsase să-i scape nici un gest care 
ar fi fost jignitor pentru doamna de Kergaz, şi totuşi Jeanne 
simţise că - prea puţin grijuliu faţă de datoria ce-i impusese 
primirea călduroasă a soţului ei - acest om avea îndrăzneala de- 
a o iubi... Şi tocmai acest fapt îi producea frică. Simţi instinctiv că 
acest străin, cu tenul măsliniu, cu părul ca lignitul, părea capabil 
de orice, chiar de o crimă atunci când era împins de o pasiune 
fanatică. Impotriva voinţei ei, contesa avu un tremur gândindu- 
se la marchiz... 

Ce putea face? Putea să-i spună lui Armand: „Nu-l mai primi 
pe acest tânăr... i-am ghicit gândurile”. Era inadmisibil, căci ar fi 
însemnat în acelaşi timp să-i spună soţului ei: „Mi-e frică atât de 
mine, cât şi de el”... Şi apoi, cine ştie?, se putea înşela... 

Cu toate eforturile pe care le făcea, Jeanne îşi simţi gândurile 
asediate de amabilitatea brazilianului. Deşi el nu venise, şi nici 
nu va veni... căci era trecut de ora unsprezece, oră când la ţară 
toată lumea se culcă, oră când o femeie de rangul contesei de 
Kergaz nu putea primi pe nimeni, în absenţa soţului ei. Jeanne îşi 
spuse că exagerase şi, părăsind broderia începută, se apropie de 
fereastră. Spera să-şi răcorească fruntea, înfierbântată de 
această nelinişte, la aerul proaspăt al nopţii... Dar vântul era 
furtunos, cerul apăsător. Un vânt puternic apleca arborii din 
grădină şi îi făcea să trosnească. O picătură de ploaie căzu pe 
mâna lui Jeanne. Pentru un moment îi trecu prin minte să închidă 
fereastra, dar era femeie şi, deci, curioasă... Nu voia să-i fie frică 
de furtună şi aproape că aştepta să vadă primele fulgere 
brăzdând bolta plumburie a cerului. 

Se întoarse la broderia ei şi începu să se gândească la 
Armand... Timp de câteva minute uită singurătatea, izolarea, 
timpul care trecea, şi se identifică atât de bine cu cel la care se 
gândea, încât avu impresia că era cu el împreună. 

Dar un zgomot o făcu să tresară şi o smulse din reverie. | se 
păru că auzise paşi în grădină. Jeanne se reîntoarse la fereastră, 
se aplecă în afară şi ascultă. Obscuritatea nopţii era aproape 
completă. Nu se auzea alt zgomot, decât trosnetul arborilor sub 
rafalele de vânt care prevesteau furtuna. 

— Nu este decât vântul, gândi Jeanne. Am înnebunit de-a 
binelea, cu temerile mele. 

Luă de pe etajeră o carte şi o deschise. Trecură câteva 
minute, timp în care căută un refugiu în lectură... dar, deodată, 
tresări din nou... De această dată avu aproape certitudinea că 
aude paşi pe nisipul aleii. 

Se reîntoarse la fereastră... Acelaşi întuneric, aceeaşi linişte. 

Atunci tânăra femeie se autoironiză şi, pentru a-şi da curaj, 
luă o lumânare şi trecu în camera vecină, unde dormea copilul... 
Micul Armand se odihnea liniştit. Jeanne se opri câteva minute, 
privindu-l. Speriată, mută, surăâzătoare totuşi, având grijă să nu-i 
scape vreun zgomot care l-ar fi putut trezi, se aplecă asupra lui 
cu delicateţe, îi sărută uşor buclele blonde şi plecă în vârful 
picioa-relor până în budoar... Deodată, se dădu un pas înapoi, 
uluită, cu privirea aţintită cu spaimă spre fereastra care încadra 
frunzişul stufos al teiului indicat de sir Williams lui Rocambole, şi- 
n mijlocul căruia contesa de Kergaz avu impresia că vede două 
puncte luminoase, doi ochi scânteietori îndreptaţi către ea. 

Vicontele Andrea, ca om care exploatase mult timp acest 
sentiment uman numit frică, ştia din experienţă că marile 
spaime sunt mute şi se exprimă de obicei printr-un fel de 
prostraţie, de paralizare a simţurilor. Indicând pretinsului 
brazilian escaladarea copacului, sir Williams  calculase că 
teroarea simțită de Jeanne - când va vedea intrând un om pe 
fereastră - va fi atât de mare, încât nu va putea scoate nici un 
strigăt. 

Sir Williams nu se înşelase. Jeanne rămase mută, cu privirea 
aţintită asupra celor două puncte luminoase... Din gâtul crispat 
nu ieşi nici un strigăt; braţu-i înţepenit refuză să se întindă către 
cordonul de sonerie... Se dădu înapoi un pas, apoi încă unul şi se 
simţi lipită de zid. 

În acest moment, cele două puncte luminoase îşi schimbară 
locul, o umbră se mişcă în frunziş... Apoi această umbră sări. 

Şi Jeanne de Kergaz, îngheţată de spaimă, văzu în faţa ei un 
bărbat care sărise cu uşurinţa unui tigru, de pe ultimele ramuri 
ale teiului, pe parchetul camerei sale. Il recunoscu şi sângele-i 
îngheţă în vine... Era marchizul don Inigo de los Montes. 


Există spaime atât de îngrozitoare, încât pana nu le poate 
descrie. Văzându-se în prezenţa celui de care, instinctiv, se 
temea, a acestui străin care îndrăznea să pătrundă în mijlocul 

nopţii pe fereastră în camera ei, doamna de Kergaz fu cuprinsă 
de o spaimă îngrozitoare, ajungând să se întrebe dacă nu cumva 
devenise jucăria unui coşmar. 

Dar banditul avea îndrăzneala rolului, o salută şi îi spuse: 

— Vă rog să-mi iertaţi periculosul drum pe care l-am ales 
pentru a ajunge la dumneavoastră şi vă rog să-mi permiteţi să 
spun câteva cuvinte, care sper că vor explica strania mea 
purtare. 

Marchizul se exprima atât de calm, vocea sa era atât de 
naturală, încât doamna de Kergaz se întreba dacă putea exista 
vreun motiv care să-l fi silit să aleagă acest drum. 

Îl privea uimită, mută, neavând puterea de a striga. 

— Doamnă contesă, reluă don Inigo, sunt un gentilom şi 
cunosc respectul pe care vi-l datorez. Nu mă condamnaţi, deci, 
înainte de a mă asculta... 

El rămase la distanţă, cu capul descoperit, într-o atitudine 
respectuoasă şi rugătoare, care calmă puţin spaima tinerei 
femei. 

— Doamnă contesă, urmă el, dacă am intrat la 
dumneavoastră ca un hoţ, în mijlocul nopţii, înseamnă că un 
motiv foarte serios m-a împins să procedez astfel. Permiteţi-mi 
să vă explic şi vă rog în genunchi, în numele a tot ce este mai 
sfânt în ochii dumnea-voastră, nu strigaţi, nu mă alungaţi înainte 
de a mă asculta. 

Vocea lui don Inigo era atât de calmă, încât Jeanne lăsă să-i 
scape un gest care putea însemna: vorbiţi... 

Don Inigo continuă. 

— Ceea ce am să vă spun, doamnă, este un astfel de secret, 
încât nici soţul dumneavoastră, nici oamenii dumneavoastră, 
nimeni pe lume în afară de dumneavoastră nu-l poate auzi. 

Şi cum pe faţa doamnei de Kergaz mirarea părea să ia locul 
spaimei, el continuă: 

— Să vin aici împreună cu contele era, deci, imposibil... să vin 
fără el, să mă anunţ prin servitorii dumneavoastră, însemna să 
vă compromit în mod odios... şi totuşi... încheie el apăsându-şi 
mâna pe inimă, acest secret este aici şi mă sufocă. 

Doamna de Kergaz tresări şi începu să înţeleagă. 

— Domnule! spuse ea cu mândrie, regăsindu-şi, în fine, vocea. 

— Doamnă! strigă don Inigo, ascultaţi-mă o secundă. 

Şi se aşeză în genunchi... 

Nici în această clipă doamna de Kergaz nu avu puterea să 

— Doamnă contesă, reluă don Inigo, la fel de respectuos, dar 
ferm, sunt născut în acele ţinuturi calde în care omul, regele 
naturii, nu cunoaşte obstacole decât pentru a le învinge; sunt 
născut acolo unde imposibilul constituie o adevărată atracţie. 

Jeanne ascultă tremurând şi nu voia să se gândească la 
continuarea discursului. 

— Am venit la Paris, urmă el, atras de o forţă necunoscută, 
spre un ţel misterios şi pe care nu-l puteam ghici. Am douăzeci şi 
cinci de ani, am o avere fabuloasă, sunt regele neîncoronat al 
unor plaiuri întinse, unde oamenii şi animalele îmi aparţin... 
Trebuie să vă spun că averea şi izolarea mă apăsau şi că am 
venit la Paris pentru a căuta o soţie după gustul meu, o femeie 
căreia i-aş fi sclav şi pe care mi-aş face-o regină. 

Contesa se înşelă sau, cel puţin, spera să se înşele auzind 
aceste cuvinte. Crezu că don Inigo se gândea să se căsătorească 
şi că venea la ea pentru a-i cere sprijinul. 

— De opt zile, am găsit, în sfârşit, această femeie, până atunci 
necunoscută şi totuşi adorată. 

Spunând aceste cuvinte, fruntea i se acoperi de-o culoare 
roşie. 

Contesa asculta înspăimântată. 

Marchizul reluă: 

— Am găsit această femeie. Ştiu bine câte obstacole se ridică 
între noi, spuse el cu amărăciune; că lumea şi prejudecățile ei au 
săpat între mine şi ea prăpăstii adânci. Dar nu are importanţă! în 
inima mea sunt tezaure de tandreţe pentru a umple prăpăstiile. 
Am încredere în dragostea mea, am încredere în steaua mea... 

Jeanne începu din nou să tremure. Se gândi că era singură... 
Singură în această vilă aproape pustie, singură, departe de Paris, 
departe de iubitul ei Armand, singură în prezenţa acestui nebun, 
care vorbea cu îndrăzneală despre o dragoste stranie şi 
imposibilă. 

— Această femeie pe care o iubesc, continuă don Inigo cu 
exaltare, această femeie de care mă separă legile şi 
prejudecățile lumii întregi, am jurat s-o cuceresc şi să fie a mea... 
Mi-am jurat s-o iau cu mine sub cerul totdeauna albastru al ţării 
mele, în mijlocul plaiurilor noastre, mai frumoase decât oraşele 
Europei... să-i pun la picioare un popor de sclavi, să-mi petrec eu 
însumi restul vieţii la picioarele ei. 

Acest limbaj exaltat, sfârşi prin a o smulge pe contesă din 
inerția ei. Cu un singur gest, ea-i impuse tăcerea marchizului don 

76 


— Clubul valeţilor de cupă — 


Inigo de los Montes. 

— Domnule, spuse ea, pentru a-mi spune aceste nebunii... 

— Nebunii... fie, spuse el, dar adevărate... sincere... ţâşnite 
din adâncul inimii. 

Şi continuă s-o privească cu îndrăzneală. 

— Domnule, spuse contesa cu o demnitate rece, desigur că 
uitaţi că sunt... 

— Nu, doamnă, deloc! 

— Uitaţi că domnul de Kergaz, soţul meu, continuă Jeanne, v-a 
deschis casa... 

— Nu, nu uit deloc... 

Vocea sa era fermă şi nuanţată de o odioasă infamie. 

— Doamnă, întrerupse el brusc, aţi ghicit, deci, despre ce 
femeie am vorbit? strigă el, punând un genunchi în pământ: cea 
pe care o iubesc, cea pe care mi-am jurat s-o cuceresc, fiinţa 
adorată pentru care voi răsturna toate obstacolele, această 
femeie sunteţi dumneavoastră! 

Marchizul se ridică, făcu un pas către ea, vru să-i ia mâinile şi 
să-şi apese pe ele buzele-i perfide. 

Jeanne dădu înapoi şi scoase un strigăt teribil: 

— Ajutor, Armand! Ajutor!... 

— Nu-i aici, râse mizerabilul, este departe... iar d-voastră... 

Nu apucă să termine fraza... Se deschise o uşă şi dintr-o dată, 
apăru un om, cu privirea scânteind de mânie, care pălmui 
obrazul îndrăzneţului aventurier. 

— Nemernicule! exclamă el, cu o voce tunătoare. 


Capitolul XCIII 


Omul care se ivise în ajutorul lui Jeanne, salvatorul pe care 
însăşi Providența părea să-l fi trimis, chiar în momentul în care 
contesa de Kergaz, casta şi nobila soţie a lui Armand, era jignită, 
nu era Armand, cum s-ar putea crede, ci vicontele Andrea. 
Andrea sau sir Williams, adică acest geniu al răului, care 
înjgheba bucată cu bucată opera de distrugere a acestei nobile 
familii, care preparase cu o tenace abilitate această scenă 
temerară, în care, după jignirea adusă celei mai sfinte dintre 
femei, îşi rezervase rolul de Deus ex Machina, pentru a da 
impresia că este salvatorul celei pe care, de fapt, se pregătea s-o 
distrugă. 

La vederea celui pe care-l considera ca un eliberator, un 
prieten, un cumnat devotat, Jeanne scoase un strigăt de bucurie: 

— Sunt salvată, exclamă ea, şi-l privi tremurând toată, plină 
de încredere, începând să se liniştească. 

În acel moment, vicontele Andr&a nu mai era omul umil, cu 
privirea coborâtă. Un fulger de mânie îi lumina faţa, dându-i un 
aspect marţial şi teribil. Atitudinea sa semăna cu a vechilor 
gentilomi, care scoteau sabia pentru a-şi apăra onoarea 
blazonului şi mândria unei vechi familii. 

Jeanne avu impresia că-l vede chiar pe Armand de Kergaz. 

Andrea se întoarse întâi către ea şi-i spuse cu o oarecare 
severitate: 

— Doamnă, este absolut necesar ca jignirea care vi s-a adus 
să fie un secret cunoscut doar de cele trei persoane care se 
găsesc de faţă în acest moment. 

Cum Jeanne tăcea, el făcu un pas către don Inigo şi îi zise cu 
răceală: 

— Domnule, sunteţi un laş! 

— Domnule! exclamă pretinsul brazilian, care mima admirabil 
frica. 

Vicontele Andrea scoase liniştit un pistol din buzunar şi-l armă 
metodic. 

— Domnule, îi spuse el, alegeţi: sau veţi fi liniştit şi mă veţi 
asculta, sau vă voi zbura creierii. 

Brazilianul îşi încrucişă braţele, părând să cedeze forţei. 

— Domnule, continuă vicontele, femeia pe care aţi îndrăznit s- 
o jigniţi, pe care aţi obligat-o să asculte un limbaj incalificabil 
este soţia fratelui meu. Asta înseamnă, domnule, că unul dintre 
noi doi este de prisos pe acest pământ. 

Brazilianul înclină capul. 

— Domnule, continuă Andrea, va trebui să ne batem fără ca 
să se poată vreodată bănui motivul certei noastre şi, cum viaţa 
dumneavoastră este în mâinile mele, cum nimic nu mă poate 
împiedica să vă ucid, voi uza de acest drept, dacă nu-mi veţi da 
cuvântul de onoare de-a respecta întotdeauna acest secret. 

— Vă dau cuvântul meu, domnule, spuse don Inigo. 

Andrea cobori ţeava pistolului, încetând de a-l ţinti pe 
marchiz. 

— Veţi ieşi de aici, continuă Andrea, veţi pleca aşa cum aţi 
venit... Vă veţi întoarce imediat la Paris. 

— Sunt la ordinele dumneavoastră, domnule, spuse 
brazilianul. 

— Aşteptaţi, spuse Andréa, cu-n ton poruncitor, aşteptaţi... 

Privind-o pe contesă, spuse: 

— Domnul de Kergaz nu trebuie niciodată să bănuiască că eu 
mă duelez cu străinul căruia cu atâta nobleţe i-a deschis uşa 
casei sale, pentru că acest om a avut îndrăzneala de-a călca în 
picioare în mod nedemn această ospitalitate. 

— Nu va şti niciodată adevărul, domnule, murmură don Inigo. 

— Pentru aceasta, reluă vicontele, este necesar să treacă o zi 
întreagă. Armand ştie că eu sunt aici... dacă mă bat cu 
dumneata mâine, va ghici că aţi venit aici... în douăzeci şi patru 
de ore, vă voi trimite martorii mei. 

— Îi voi primi, domnule. 

— Ne vom bate cu pistolul. 

Don Inigo făcu un gest care trăda aversiunea. 

— Vă înţeleg, domnule, spuse cu răceală Andrea, aveţi 
prejudecata săbiei; dar cu ea se răneşte des, se ucide rar... Cu 
pistolul se poate greşi, dar se reîncepe şi se sfârşeşte prin a 
ucide. Şi, după cum v-am spus, unul dintre noi este de prisos... 

— Foarte bine, domnule, spuse cu răceală don Inigo. 

— Poimâine dimineaţă, deci, spuse Andrea, arătându-i cu 
degetul fereastra. 

Don Inigo se înclină, o salută pe contesă, se îndreptă către 
fereastră, încalecă pervazul şi dispăru. 

Abia atunci vicontele Andréa o privi pe doamna de Kergaz. 
Jeanne era mută, palidă. 

Andrea îi luă mâna. 

—  Liniştiţi-vă, doamnă, îi spuse el. Nu trebuie să vă mai fie 
frică de nici un pericol. 

Vocea eliberatorului său o trezi pe Jeanne la realitate. Ea 
strânse mâna vicontelui şi izbucni în lacrimi. 

— Vă mulţumesc! murmură ea, sunteţi salvatorul meu. 

— Veghez asupra onoarei familiei mele, răspunse Andréa, cu- 
n ton solemn şi emfatic. Odihniţi-vă, doamnă, nimic nu vă va 
tulbura somnul. Noapte bună... 

Domnul viconte Andrea făcu primul pas pentru a se retrage. 

— Cumnate, spuse Jeanne, cu-n ton de rugă, nu vă veţi bate, 
nu-i aşa? 

— Trebuie. 

— Dar e imposibil? Eu n-am jurat şi-l voi preveni pe Armand. 
Armand nu va consimţi. 

— Este adevărat, spuse Andrea, că dacă Armand află ce s-a 

întâmplat, nu mă voi bate eu, ci el. 

— El!? făcu ea speriată. 

— Scumpa mea cumnată, murmură ipocritul, ştiţi foarte bine 
că, pe acest pământ, există circumstanţe în care orice justiţie 
umană păleşte, în faţa acestei legi supreme numită codul 
onoarei. Nu vă daţi seama că, dacă acest om n-ar fi pedepsit în 
câteva zile, s-ar lăuda la club că a pătruns în dormitorul 
dumneavoastră în mijlocul nopţii? 

— Ce infamie! 

— Vreţi ca Armand să se dueleze? reluă Andrea strângând 
afectuos mâna lui Jeanne. 

Ea tremura din tot corpul şi nu răspunse. 

— Armand, cel mai nobil şi mai bun dintre oameni? urmă 
Andrea. 

Şi cum ea continuă să tacă, el adăugă: 

— Eu sunt un dezmoştenit, lipsit de dragoste şi de familie... 

— Sunteţi ingrat! strigă Jeanne. N-aveţi un frate... n-aveţi o 
cumnată... care vă iubesc?... 

— Da, spuse el. Amândoi sunteţi buni şi nobili, dar pot, oare, 
să uit crimele care le-am comis? Nu trebuie să consider ca un 
mijloc de reabilitare pe care cerul mi-l trimite, această ocazie de 
a pedepsi un mizerabil sau de a muri pentru voi? 

Jeanne stătea împietrită. 

— Dumnezeule! spuse deodată Andréa, trăgând cu urechea, 
ascultați... Nu auziţi în depărtare un zgomot de trăsură?... 

Ea ascultă atent. 

Intr-adevăr, se auzea de departe zgomotul unor roţi pe drum. 

— Se întoarce Armand, spuse Andrea. 

— Ce bine că vine! strigă Jeanne, care uită totul. 

— Doamnă, spuse Andréa, nu trebuie să mă găsească aici... 
Cum vom explica prezenţa mea aici după miezul nopţii? 

— Atunci, noapte bună! 

— Nu, nu voi pleca astfel, spuse el ferm. Daţi-mi cuvântul de 
onoare că evenimentele acestei nopţi vor rămâne secrete. 

— Vă dau cuvântul meu. 

— Mă veţi lăsa să duelez? 

Ea ezită. 

— Este înfiorător! spuse ea, după o pauză. 

— Este absolut necesar. 

— Mă voi ruga Domnului cu atâta pioşenie, încât mă va ierta, 
spuse contesa de Kergaz. 

— Noapte bună, spuse el. Pe mâine? 

Plecă şi urcă în camera lui. 
— Dumnezeule, gândi el, totul merge de minune. 


Fusese o alarmă falsă; zgomotul auzit nu provenea de la 
trăsura lui Armand. Contele reveni călare abia la ora cinci 
dimineaţa. Când se întoarse, în vilă totul era calm. 

Jeanne, zdrobită de emoţiile nopţii, sfârşi prin a adormi. 
Armand intră în vârful picioarelor şi nu o trezi. 

Andrea dormea, de asemenea, cu acea linişte a oamenilor 
curajoşi. El nu ieşi din cameră decât la ora zece dimineaţa, ora 
micului dejun; era senin şi părea chiar vesel. Două ore mai târziu 
părăsi vila, după ce obținuse, printr-o privire aruncată pe furiş 
contesei, asigurarea că va tăcea, apoi se întoarse la Paris şi se 
îndreptă pe jos spre strada Suresnes, unde se opri la uşa unui 
hotel cu-n aspect sărăcăcios. 

Intră pe coridorul întunecos al hotelului, după ce aruncă în 
jurul lui o privire cercetătoare, pentru a fi sigur că nu este 
urmărit. 

Ciocăni în geamul murdar al unei loji de portar. 

— Cine e? întrebă o voce răguşită. 

— Eu! spuse Andrea. 

Un cap chel se arătă, îl recunoscu pe Andréa, îiî 
şi o scrisoare scrisă pe hârtie groasă. 

Chiar în timp ce urca la al cincilea etaj, pe o scară 
întortocheată având drept balustradă o frânghie, Andrea 
deschise biletul care nu conţinea decât aceste cuvinte: „Veniti, 
vă aştept!...” 

Nu exista nici o semnătură. 


ntinse o cheie 


După aproximativ o oră, protejatul domnului Mortonnet, 
domnul marchiz don Inigo de los Montes, putea fi găsit în 
apartamentul său din hotelul Meurice, fumând un trabuc şi 
aşteptând un vizitator. 

Acesta nu era altul decât sir Williams, care fusese în strada 
Suresnes pentru a recăpăta tenul roşiatic al lui sir Arthur Collins 
şi peruca blondă a acestuia. Era imposibil să recunoşti sub 
această deghizare pe vicontele Andrea, care opt zile înainte 
venise să-l caute pe tânărul străin, pentru a-l conduce în casa 
familiei de Kergaz. 

Negrul maiestuos - sub pielea căruia greu l-am fi ghicit pe 
cumătrul Venture, intendentul doamnei Malassis - îl introduse pe 
sir Arthur cu-ntreg ceremonialul obişnuit peste ocean, astfel 
încât întregul hotel Meurice rămase convins că prințul brazilian 
nu primea decât persoane foarte distinse. 

După sosirea lui sir Arthur, marchizul îl trimise pe Venture în 
anticameră; închise bine uşa, asigurându-se că era numai cu 
vizitatorul său. 

— Dună ziua, adversarule, spuse sir Arthur. 

— Bună ziua unchiule. 

— Cum îţi merge azi dimineaţă? 

— Destul de rău. N-am dormit... 

— Ei, na! făcu sir Arthur, cu-n ton batjocoritor, cele două 
palme să fie cauza insomniei? 

— Aşa cred. 

— Imbecilule! 

— Drace! spuse Rocambole, naiv, un gentilom care primeşte 
palme... 

— Secătură! spuse sir Arthur, am impresia că ai început să te 
iei în serios. 

— Desigur! 

— Ei bine, pentru că tot ne vom bate mâine... mi se pare că 
vei primi satisfacţie pentru cele două palme. 

— Dacă aş face conştiincios contul, spuse Rocambole, aş 
putea să adaug şi o lovitură de pumnal... 

Calmul cu care Rocambole pronunţă aceste cuvinte, 
provocară o tresărire baronetului. Acesta îl privi atent. 

— Glumeşti, golane? 

— Da şi nu. 

— Cum, da şi nu? 

— Drace! făcu pretinsul marchiz brazilian, mi se pare că ar fi 
timpul să regularizăm puţin conturile noastre. 

— Nu înţeleg, spuse rece sir Arthur Collins. 

— Şi totuşi e foarte simplu, unchiule. 

— Crezi? 

— Fără îndoială. 

Baronetul se aşeză şi-l privi foarte atent pe Rocambole. 

— Este o problemă de bani? 

— Bineînţeles. 

— Ce vrei? 

— Aş vrea, pe cât e posibil, un titlu, o valoare serioasă, ceva 
care poate să reprezinte convenabil cele cincizeci de mii de lire 

rentă, pe care trebuie să le moştenesc la moartea acestui 
sărman conte de Kergaz. 

— Cererea ta e îndreptăţită. 

— Deci eşti de acord? 

— Acolo unde nu există nimic, chiar şi regele îşi pierde 
drepturile şi nu-ţi pot da ceea ce încă nu am... 

— Păcat! scrâşni Rocambole, m-am gândit, unchiule, că ai 
putea să-mi semnezi recunoaşterea datoriei de un milion, 
purtând data anului viitor, semnată cu adevăratul tău nume: 
Andrea, tutore al fiului minor al defunctului conte Armand de 
Kergaz. 

— Asta este foarte uşor, spuse sir Arthur. 

— Deci, nu ai nici o obiecţie? 

— Nici una. 

— Îmi vei semna actul? 

— Când vei dori. 

— Chiar acum, spuse don Inigo. 

— Nu! spuse rece, sir Williams. 

— De ce? 

— Pentru că, continuă baronetul, mi-ar place să amân treaba 
pentru poimâine. Ai putea să mă ucizi din greşeală mâine 
dimineaţă, în timp ce, când aştepţi un milion, eşti mai prudent. 

— Ai dreptate, unchiule, murmură Rocambole, resemnat. 


Capitolul XCIV 


A doua zi dimineaţă, către orele unsprezece, contele şi 
contesa de Kergaz plecară spre Paris, unde urmau să-şi petreacă 
ziua. 

Abia apucă Armand să-şi răsfoiască corespondenţa, că Andrea 
intră în birou. 

— Ce-i cu tine? întrebă contele. 

Vicontele Andrea avea un aspect trist, solemn, plin de 
demnitate. 

— lartă-mă, frate, că te deranjez, dar este o problemă care nu 
suferă amânare. 

Părea schimbat. Nu mai arăta ca un om copleşit de remuşcări, 
cu privirea coborâtă, cu atitudine servilă şi nesigură, ca un mare 
vinovat care-şi dă seama că este mai nedemn decât toţi. Sub 
impulsul unui sentiment, pe care contele încerca în zadar să-l 

ghicească, Andréa îşi revenise. Mergea cu capul sus, avea o 
privire plină de încredere în sine; lunga sa redingotă era 
încheiată milităreşte, iar faţa avea un aer de îndrăzneală, de 
războinic, aducând mai mult a gentilom decât a cucernic. 

Mirarea domnului Armand de Kergaz, care observă imediat 
această bruscă schimbare, fu atât de mare, încât nu găsi nici un 
cuvânt pentru a şi-o manifesta. Se mulțumi să-şi privească 
fratele şi aşteptă ca acesta să-i vorbească. 

— Armand, zise Andrea, calm, nu ştiu dacă pocăinţa sau 
remuşcările care m-au copleşit de patru ani au reuşit să mă 
reabiliteze în ochii tăi... 

— Sigur, zise Armand, dacă şi-n ochii Domnului... 

— Frate, urmă Andréa, întrerupându-l, amândoi am avut 
aceeaşi mamă... 

— Desigur... 

— Şi suntem amândoi... gentilomi. 

— Cred, spuse Armand, surâzând. 

— Ei bine, cred că eşti de acord că unui gentilom - oricât de 
vinovat ar fi în proprii săi ochi şi nemeritând titlul pe care l-a 
avut - i se poate ivi o situaţie în care să fie silit să reacționeze. 

— Nu înţeleg! Explică-mi! 

— Crezi că un om insultat poate face altceva decât să se 
dueleze? 

Armand tresări. 

— Un duel!?! întrebă el mirat. 

— Necesar, spuse laconic Andréa. 

— Eşti... implicat... într-un duel? 

— Vreau să spun sunt obligat să mă bat. 

— Dar de ce? 

Andrea nu răspunse. 

— Cu cine? 

Andrea continuă să păstreze aceeaşi tăcere. 

— Nu mă aşteptam deloc la o asemenea veste, spuse contele 
uimit. Tocmai tu, Andrea, omul pios şi pocăit, omul detaşat de 
cele omeneşti, vrei să te supui unei prejudecăţi? 

— Trebuie! 

Contele îşi frecă ochii. 

— la te uită! spuse el, am impresia că visez! 

— Nu, spuse Andrea. 

Vicontele făcu un semn afirmativ din cap. 

— Şi cu cine te vei bate? 

— Frate, spuse cu gravitate Andréa, ai o inimă mare şi 

generoasă, l-ai iertat pe ticălos şi nu-mi vei refuza o rugăminte... 

— Vorbeşte. 

— Nu-mi pot numi adversarul decât după ce-mi vei face două 
promisiuni. 

— Care este prima? 

— Îmi vei fi martor. 

— Frumoasă poveste! Şi a doua? 

— Să nu mă întrebi niciodată cauza duelului. 

— Cum! exclamă contele, să nu ştiu pentru ce te baţi? 

— Nu, frate. 

— Dar motivul este grav? 

— Am fost jignit în ceea ce am mai scump pe lume. 

— De cine? 

— Am cuvântul tău că-ţi vei respecta promisiunile, Armand? 

— iți dau cuvântul meu. 

— Ei bine, mă voi bate cu marchizul don Inigo de los Montes? 

Contelui de Kergaz îi scăpă un strigăt. 

— Cu protejatul meu! Cu omul pe care mi l-a recomandat 
bătrânul Mortonnet! 

— Exact. 

— Dar... este imposibil! 

— Am cuvântul tău, spuse rece Andréa, şi ştiu că ţi l-ai ţinut 
întotdeauna. 

— Straniu! murmură Armand. 

Andrea nu răspunse nimic. 

— Deci, ai fost jignit de marchiz? 

— Da. 

— Şi vrei să te duelezi cu el? 

— Da. 

— Dar poate această afacere, s-ar putea aranja... 

— Dragul meu frate, răspunse cu tristeţe contele Andrea, dacă 
această ceartă ar fi putut fi rezolvată altfel, n-aş fi venit să te 
deranjez. 

— Dar... în sfârşit... 

— Am cuvântul tău că-mi vei fi martor, repetă Andrea cu o 
voce fermă. 

— Fie, spuse contele. 

— Ei bine, reluă Andréa, în acest caz, îmbracă-te. 

— Cum? Vrei să te baţi chiar azi? 

— Nu, mâine în zori. Dar trebuie să-l vezi pe marchiz. 

— Foarte bine, îl voi vizita. 

— Armand îşi sună cameristul şi se îmbrăcă. 

În ochii lui Armand, Andrea trecea drept un pios. 

Se gândi, deci, că pentru a îndrăzni să încalce legea 
creştinească, fratele său trebuie să aibă unul din acele motive 
imperioase care constrâng uneori omul cel mai luminat, cel mai 
lipsit de prejudecăţi, să rezolve problema pe calea armelor. 

De altfel, Armand provenea dintr-o familie de militari, şi-n 
anumite situaţii vocea sângelui îşi spune cuvântul... în adâncul 
sufletului său îşi dojenea fratele, dar nu-l dezaproba. 

Andrea voia să se bată, Andrea dorea ca fratele lui să-i fie 
martor... Armand nu avea nimic de obiectat. Era gata. 

— Tu eşti cel ofensat? întrebă deodată Armand, în timp ce se 
îmbrăca. 

— Da. 

— Deci poţi alege arma? 

— Este dreptul meu. 

— Te-ai hotărât pentru sabie? 

— N-are importanţă! 

— Aş prefera să alegi sabia... 

— Fie, totuşi... 

— Ce este? întrebă domnul Armand de Kergaz. 

— Nu ştiu dacă ţi-am spus vreodată că am avut braţul drept 
rupt, pe când mă aflam în America. 

— Nu, nu cred. 

— Ei bine, de când am avut acest accident, mâna mi-e mai 
puţin agilă, şi sunt convins că pe teren aş putea regreta că mi- 
am ales sabia. 

— Foarte bine; te vei duela cu pistolul. 

Vorbind astfel, domnul Armand de Kergaz îşi termină toaleta 
de dimineaţă şi ceru să i se aducă trăsura. Apoi intră în camera 
soţiei, care se trezise de-acum, şi o anunţă că s-ar putea să 
întârzie la masa de prânz. 

Jeanne îşi dădu seama unde merge soţul ei. Avu tăria de a 
rămâne credincioasă promisiunii făcute. Nu-l întrebă nimic şi-l 
lăsă să plece. 

Scena nocturnă pe care am povestit-o, îndrăzneala lui don 
Inigo, teribila intervenţie a lui Andrea - toate acestea nu încetau 
să i se arate în minte cu o îngrozitoare exactitate. Apoi se 
gândea, tremurând, la duelul dintre marchiz şi Andréa, devenit 
inevitabil... Unul din ei putea fi omorât... şi atunci în viaţa ei ar fi 
existat urme de sânge... Un om ar fi fost ucis din cauza ei. 

După ce Armand plecă, Jeanne simţi că tăria sufletească 

dispare şi lacrimile, reţinute până atunci, începură să-i curgă pe 
obraz. 

Armand ceru vizitiului să-l ducă la hotelul Meurice, unde 
marchizul don Inigo de los Montes trebuia să aştepte cu răbdare 
martorii adversarului său, vicontele Andrea. 

La zece dimineaţa don Inigo mai dormea, când Venture - 
devenit, după cum ştim, cel mai frumos negru din lume - anunţă 
stăpânului său vizita domnului conte Armand de Kergaz. 

Apartamentul ocupat de brazilian la hotelul Meurice era 
compus dintr-o anticameră, un mic salon şi o cameră de culcare. 

Negrul îl pofti pe conte în salon, îi oferi un scaun şi plecă să-şi 
trezească stăpânul. 

Zece minute mai târziu, marchizul don Inigo de los Montes, 
îmbrăcat într-o magnifică haină de casă din catifea albastră cu 
revere vişinii - care-i dădea mai curând aspectul unui şarlatan, 
decât cel al unui om bine crescut - ieşi din camera de culcare şi-l 
salută respectuos pe conte. La vederea lui, Armand se ridică în 
picioare. În ocazii solemne, domnul conte de Kergaz avea o 
ţinută severă, demnă şi plină de distincţie. Era simplu şi mândru, 
fără afectare, grav şi măsurat. 

— Domnul conte, spuse marchizul, mă va ierta că l-am făcut 
să aştepte. 

El împinse un scaun către domnul de Kergaz. Acesta rămase 
în continuare în picioare. 

— Domnule marchiz, spuse el, îmi închipui că aţi înţeles 
scopul vizitei mele? 

— Mă îndoiesc, domnule. 

— Sunt însărcinat de domnul viconte Andréa, fratele meu. 

— Domnule, replică falsul marchiz cu o oarecare aroganță, pe 
cât sunt de încântat şi flatat de a-l primi pe domnul conte de 
Kergaz, căruia îi rămân obligat, pe atât sunt de întristat de a-l 
vedea venind la mine însărcinat cu asemenea misiune. 

Spunând acestea, marchizul îl salută din nou pe conte, cu o 
plecăciune. 

— Trebuie să observ, domnule, spuse rece contele, că sunt 
fratele celui pe care l-aţi jignit. 

Marchizul se înclină din nou, fără să răspundă. 

— Nu cunosc motivul certei, pe care, de altfel, o deplâng, - 
continuă Armand - motiv care, mi s-a spus, trebuie să rămână un 
secret între dumneavoastră. 

Marchizul aprobă, înclinând din cap. 

— Dar oricare ar fi motivul, mă voi mărgini strict la rolul meu 
de martor. 

— Vă ascult, spuse Rocambole, rămânând de asemenea în 
picioare. 

— Se pare că cel ofensat este fratele meu. 

— Da, domnule. 

— Observ, în atitudinea dumneavoastră, că nu există nici o 
posibilitate de înțelegere. 

— Nu! 

— Deci, pentru că fratele meu este cel ofensat, are dreptul să- 
şi aleagă arma. 

— Consimt din toată inima. 

— Duelul va avea loc cu pistolul. 

— Foarte bine. 

— Dacă sunteţi de acord, mâine la orele şapte, în pădurea 
Vincennes. 

— Suntem înţeleşi, domnule. 

Misiunea lui Armand fiind îndeplinită, el nu mai avea nici un 
cuvânt de adăugat. Îl salută pe adversarul lui Andréa şi plecă. 

Pretinsul marchiz îl conduse cu politeţe afectată şi apoi se 
întoarse în camera lui. 

Armand urcă în trăsură. 

— Mergem în strada d'Isly, spuse el vizitiului. 

În zilele noastre, duelurile în care fiecare adversar n-are decât 
un singur martor sunt atât de rare, atât de puţin obişnuite, încât 
domnul de Kergaz nu se gândi nici măcar un minut să-l asiste 
singur pe vicontele Andrea. De aceea se îndrepta acum către 
Fernand Rocher. 

De trei luni fericirea îşi întinse din nou aripile asupra casei de 
pe strada d'lsly. Hermine devenise cea mai fericită femeie, iar 
Fernand îşi petrecea viaţa la picioarele ei, în speranţa că i se vor 
ierta greşelile. De trei luni nici un nor nu mai umbrise cerul lor 
senin, nu mai apăruse nici o amintire a furtunii, nici cel mai mic 
indiciu al unor viitoare nenorociri. 

Ne amintim, desigur, că-n momentul în care sir Williams, sub 
deghizarea lui sir Arthur Collins, scăpa din mâinile contelui Artoff 
şi sărea de la fereastra salonului în grădina casei lui Turquoise, 
în timp ce aceasta era atinsă de nebunie, Fernand şi Leon, miraţi 
de scena care avusese loc, cerură cu insistenţă numele acestui 
Deus ex Machina nevăzut şi neatins, care, deşi mereu urmărit, 
scăpa întotdeauna. Ne amintim de asemenea că Baccarat a 

păstrat tăcerea, refuzând să răspundă. Baccarat ştia prea bine 
că numai ea nu fusese păcălită de pocăinţa lui sir Williams; ştia 
că nici Fernand, nici Léon nu vor da crezare acuzațiilor ei, 
neîntărite deocamdată de dovezi. 

De aceea, ca om prudent, mergând neabătut către țelul lui, se 
jurase să aştepte şi să nu-i dea de bănuit lui Andrea. 

Trebuie să amintim aceste circumstanţe, pentru a explica 
rugămintea adresată de domnul de Kergaz lui Fernand Rocher şi 
graba cu care acesta a acceptat-o. 

Când contele ajunse în strada d'lsly, Fernand şi tânăra sa soţie 
nu erau singuri. O a treia persoană, bine cunoscută nouă, 
Baccarat, era cu ei. 

După deznodământul oribilei intrigi în care Fernand - fără 
energica intervenţie a lui Baccarat - ar fi putut să-şi piardă 
averea şi viaţa, soţul Herminei, mişcat de atâta devotament şi 
abnegaţie, mărturisise totul soţiei sale. 

Atunci doamna Rocher s-a dus chiar ea la Baccarat şi 
îmbrăţişând-o, i-a spus: 

— Fiţi sora mea, prietena mea, şi iubiţi-mă aşa cum vă iubesc şi 
eu. 

Din acea zi, îngerul pocăinţei venea când voia în această casă 
pe care o salvase de la ruină şi, cu toate că încercase să se 
sustragă afecțiunii recunoscătoare a Herminei, Baccarat era 
obligată să vină din când în când în strada d'Isly. 

Cei doi soţi şi binefăcătoarea lor, care ţinea copilul pe 
genunchi, erau la masă, când li se anunţă sosirea contelui de 
Kergaz. 

Văzându-l pe Armand, Baccarat simţi că s-a întâmplat ceva 
grav şi tresări. Tristeţea solemnă imprimată pe figura contelui de 
Kergaz o făcu să se gândească - împotriva voinţei ei - la sir 
Williams, acest geniu al răului pe care ea nu renunţase să-l 
demaşte, aşteptând ziua în care-l va zdrobi. 

— Prietene, spuse contele lui Fernand, după ce salută cele 
două doamne, trebuie să-ţi cer un serviciu şi să discutăm două 
minute între patru ochi. 


Capitolul XCV 


Fernand se ridică, strânse mâna contelui şi-i spuse: 
— Veniti, vom trece în biroul meu. 

Biroul lui Fernand era vecin cu sufrageria. Contele îl urmă pe 
Fernand. 

Baccarat se ridică de la masă şi se apropie de Hermine: 

— Doamnă, Îi spuse ea, am să vă cer un lucru neobişnuit. 

Hermine o privi mirată. 

— Un lucru neaşteptat, aş spune, chiar ruşinos. 

— Despre ce este vorba? 

— lată, continuă Baccarat. Vă rog să mă iertaţi, dar în acest 
moment mă supun unei presimţiri. 

— Ce vreţi să spuneţi? 

— Rareori m-au înşelat presimţirile şi sunt sigură că ceea ce 
vor discuta cei doi domni vă interesează şi pe dumneavoastră. 

Hermine continuă s-o privească uimită. 

— Stimată doamnă, reluă Baccarat, dacă există vreun mijloc 
să pot asculta conversaţia dintre domnul Kergaz şi domnul 
Rocher, vă rog să mi-l indicaţi. 

Hermine fu puternic impresionată de accentul profetic şi 
misterios al lui Baccarat. 

— Veniţi, spuse ea. Aţi mai salvat viaţa soţului meu şi am 
încredere în dumneavoastră. Urmaţi-mă! 

O luă de mână, a duse către o uşă care dădea în salonul cel 
mare şi de aici o conduse într-o cămăruţă care corespundea cu 
biroul lui Fernand. Uşa care despărţea biroul lui Fernand de 
această cămăruţă nu se închidea bine, aşa că se putea asculta 
tot. 

Hermine arătă cu degetul această uşă tinerei femei. 

Baccarat merse în vârful picioarelor până la uşă şi-şi lipi 
urechea de ea. 

În felul acesta ea putu urmări toată conversaţia dintre Armand 
şi Fernand Rocher. 

— Scumpul meu prieten, spunea tocmai Armand, ai vreo 
reţinere de a fi martor într-un duel? 

— Nu! spuse Fernand. De ce îmi pui această întrebare? 

— Am nevoie de tine. 

— Cum! strigă Fernand emoţionat, vă bateţi în duel? 

— Eu? Nu! 

Fernand respiră uşurat. 

— M-aţi speriat. 

— Dar eu însumi sunt martor, continuă Armand şi am nevoie 
de un secund. 

— Sunt la ordinele dumneavoastră. 

— Mulţumesc! 

90 


— Clubul valeţilor de cupă — 


— Dar, întrebă Fernand, cui îi vom fi martori? 

— Fratelui meu. 

— Fratelui dumneavoastră? strigă Fernand Rocher, care crezu 
că nu aude bine. 

— Da, prietene. 

— Fratelui dumneavoastră... Andrea? 

— Exact, fratelui meu Andrea, repetă contele. 

— Ori aţi înnebunit dumneavoastră, ori visez eu, spuse 
Fernand neînţelegând nimic. 

— Acum o oră mi-am spus şi eu acelaşi lucru... continuă 
domnul de Kergaz. 

— Este de neînțeles, domnule conte. 

Auzind numele lui Andréa, Baccarat ascultă cu atenţie, 
zicându-şi: 

— Presimţeam eu că trebuie să fie vorba despre el. 

— Sunteţi drăguţ să-mi explicaţi despre ce este vorba? întrebă 
Fernand. 

— Ştii foarte bine, răspunse Armand, ce viaţă de ispăşire şi de 
pocăință duce acest om... 

— Dacă nici acesta nu va obţine iertarea lui Dumnezeu, spuse 
Fernand cu-n ton convins, cine ar mai avea dreptul la ea? 

— Ştii foarte bine, continuă Armand, cât de umil, de liniştit şi 
de inofensiv este Andréa de când s-a convertit. Inchipuie-ţi, deci, 
mirarea mea când a venit azi dimineaţă să mă anunţe că se va 
duela şi că mă roagă să-i fiu martor. 

— Dar cu cine se bate? 

— Cu-n tânăr brazilian, marchizul don Inigo de los Montes. 

— Cum?! strigă Fernand, cu acest străin care v-a fost 
recomandat? 

— Exact. 

— Şi pentru ce se bat? 

— Mister! murmură Armand. Mi-a cerut cuvântul de onoare că 
nu-l voi întreba nimic despre motivul acestui duel. 

Fernand era uluit. 

— Deci, reluă Armand, contez pe tine? 

— Sunt gata. 

— Mâine la mine, la şase dimineaţa. Arma aleasă este pistolul. 

Contele se ridică şi strânse mâna lui Fernand. 

Baccarat se întoarse repede în sufragerie, luând toate 
precauţiunile pentru a nu face nici un zgomot şi când intră, puse 
un deget pe buze, uitându-se semnificativ la Hermine. 

— Ponson du Terrail — 


Când contele şi Fernand ieşiră din birou, le găsiră pe cele 
două femei la masă şi nu bănuiră că discuţia lor fusese auzită. 

Odată contele plecat, Fernand găsi inutil să relateze soţiei sale 
şi lui Baccarat conversaţia avută cu Armand. După ce termină 
masa plecă, iar doamna Rocher rămase cu Baccarat. 

— Scumpă doamnă, spuse aceasta, veţi păstra secretul? 

— Vă promit, spuse Hermine. 

Baccarat părăsi, la rândul ei, casa din strada d'Isly şi alergă la 
contele Artoff. 

__— Urcă în trăsura mea, îi spuse ea, şi să ajungem în Champs- 
Elysées, am nevoie de dumneata. 

Contele îi luă ambele mâini şi o privi cu dragoste: 

— Nu sunt eu sclavul tău? zise el, urcând lângă ea. 

— Nu! Eşti prietenul meu 

— Fie, dar ştii foarte bine că dorinţele tale sunt ordine pentru 
mine. 

— Ei, bine! ascultă-mă, spuse ea surâzând, aşezându-se 
alături de el. 

li povesti apoi întreaga conversaţie pe care o auzise. 

— Eşti singurul care crezi în infamia acestui om, spuse ea; eşti 
singurul care ştii foarte bine că nu urmăresc o himeră. 

— Sigur, spuse contele. 

— Ei bine! continuă Baccarat, sunt sigură că sub acest duel se 
ascunde o nouă mârşăvie a lui sir Williams. Ştii ceva despre 
acest marchiz don Inigo de los Montes? 

— lată-l, spuse contele, este cel care trece călare. 

— ÎI cunoşti deci? 

— Mi-a fost arătat ieri în Bois de Boulogne. 

— Trebuie să obţii despre el informaţii amănunțite, urmă 
Baccarat. 

— Le voi avea. 

— Apoi mâine mă vei însoţi în pădurea Vincennes. Vreau să 
văd... 

— Vom vedea. 

Contele Artoff o conduse pe Baccarat acasă şi apoi plecă la 
club. Spera să obţină informaţii cu privire la marchizul don Inigo 
de los Montes. Era către ora prânzului. 

Clubul era aproape pustiu. Totuşi, în fumoar, tânărul rus îl găsi 
pe baronul de Manerve, ocupat să-şi scrie scrisorile. 

— Sunt fericit că te văd, prietene, îi spuse baronul, chiar azi 
dimineaţă mi s-a spus, în Bois de Boulogne, că eşti mort. 

— Încântătoare glumă! 

— Clubul valeţilor de cupă — 


— Socialmente vorbind, bineînţeles... 

— Nu înţeleg, spuse contele. _ 

— Totuşi, este uşor de înţeles. In lumea noastră, noi numim 
mort un om care, ca şi tine, dispare deodată. 

— Am dispărut eu? 

— De trei luni ai fost căutat în zadar peste tot: în Bois de 
Boulogne dimineaţa, la Operă seara, la club noaptea, la Chantilly 
duminica. 

— Trăiesc retras, prietene. 

— Să fim serioşi! 

— Mă ocup de pictură şi de muzică. 

Baronul avu un hohot de râs. 

— Spune mai bine că eşti îndrăgostit. 

— Să zicem că ar fi aşa. 

— Scumpule, îi spuse serios baronul, am să-ţi spun cum şi de 
cine eşti îndrăgostit. 

— Să auzim. 

— O iubeşti pe Baccarat, dar nu pe nebunatica pe care am 
cunoscut-o altădată, nu pe Baccarat a chefurilor şi a jocului de la 
care a luat numele. Baccarat pe care o iubeşti tu este o femeie 
serioasă, care a legat cei douăzeci şi opt de ani ai ei cu cei 
douăzeci ai tăi şi care a început să viseze că s-ar putea foarte 
bine, într-o zi, să vă căsătoriţi într-un colţ al friguroasei tale ţări 
şi să-i dai o dotă de o sută de sate. 

— Şi mai departe? întrebă grav tânărul senior rus. 

— Mai departe? Asta-i tot! 

— Aha! 

— Ascultă, scumpul meu, nu fă pe sfinxul cu mine, care ţi-am 
prezentat-o şi te-am făcut fericit! Ştiu sau, mai bine zis, bănuiesc 
tot... 

— Adevărat? 

— După cincisprezece zile ca într-o lună de miere, Baccarat te- 
a convins că este o femeie cinstită şi că nu doreşte altceva decât 
să trăiască în linişte cu tine, singura şi unica ei dragoste. 

— Posibil. 

— Atunci ea a părăsit strada Moncey şi s-a dus să se ascundă 
într-un colţişor al casei tale de pe strada Pépinière, unde o 
păstrezi ca un dragon care-şi apără comoara. Dar iată că a venit 
primăvara, cu vântul călduţ, cu trandafiri. Şi parcă văd că mâine 
plecaţi amândoi în călătorie şi vă veţi căsători la Petersburg sau 
Moscova. Nu-i aşa? 

— Ponson du Terrail — 


Contele îl ascultă cu răceală şi răbdare. 

Când baronul de Manérve termină, îl privi atent. 

— Domnule baron, îi spuse el, te-ai îndoit vreodată de 
cuvântul meu? 

— Niciodată. 

— Ei bine, îţi dau cuvântul meu de onoare că Baccarat nu a 
petrecut niciodată douăzeci şi patru de ore la mine. 

— Ei, nu! făcu baronul uluit. 

— Şi, acum, adăugă contele, dacă-mi eşti cu adevărat 
prieten... 

— Sunt. 

— Ai să-mi faci o promisiune. 

— Vorbeşte, scumpul meu. 

— Ai să-ţi iei faţă de mine angajamentul să nu-mi vorbeşti 
niciodată de Baccarat şi să nu mă întrebi nimic despre ea. 

— Fie, spuse domnul de Manerve, care se gândea că tânărul 
său prieten terminase cu Baccarat şi că amărăciunea provocată 
de această ruptură era cauza acestei vieţi retrase. 

— Vrei acum să-mi faci un serviciu? 

— Frumoasă întrebare! 

— Pentru raţiuni doar de mine cunoscută, aş vrea să am 
informaţii despre un străin care trăieşte actualmente la Paris. 
Poate ai auzit vorbindu-se de el. 

— Cum îl cheamă? 

— Marchizul don Inigo de los Montes. Se zice că este brazilian. 

— Dumnezeule! spuse domnul de Manerve, de ieri nu aud 
vorbindu-se decât despre acest domn. 

— Cum aşa? întrebă contele, evident interesat. 

— Marchizul don Inigo de los Montes, urmă domnul de 
Manérve, este, într-adevăr, un brazilian de origine spaniolă. Este 
foarte frumos şi are o privire diabolică. 

— De când este la Paris? 

— Cam de cincisprezece zile. Locuieşte la hotelul Meurice. 
Dacă n-ar purta un diamant mare pe degetul mijlociu al mâinii 
drepte, ar fi un om destul de elegant. Călăreşte bine, vorbeşte 
prost franceza şi se arată foarte des la Operă. Acolo l-am văzut 
ieri seară. 

— Cunoaşte multă lume la Paris? 

— Nu ştiu. A fost văzut de mai multe ori cu contele de Kergaz 
şi - lucru curios - se spune că s-a certat cu fratele contelui. 

— Aşa? făcu tânărul rus, puţin mirat că baronul cunoaşte toate 
aceste detalii. 

— Clubul valeţilor de cupă — 


— Am aflat din întâmplare toate acestea. 

— Cum? 

— Printr-unul din prietenii noştri, James O'B... tânărul irlandez 
pe care îl cunoşti, personaj foarte la modă, de când era să moară 
sărind peste o barieră de cinci picioare. 

— İl cunosc, continuă contele. 

— Marchizul don Inigo l-a întâlnit pe James la Chantilly şi au 
făcut cunoştinţă; s-au mai întâlnit ieri la Operă. In această 
dimineaţă marchizul a venit să-l roage să-i fie martor la un duel 
şi să găsească un al doilea martor. 

— Şi a fost găsit celălalt martor? întrebă contele. 

— Eu sunt, spuse baronul. 

— Tu?! exclamă tânărul rus, uimit că domnul de Manerve se 
amestecă în treburile unor oameni care-i sunt aproape 
necunoscuţi. 

— Scumpul meu, spuse baronul, în materie de duel am 
principii foarte sigure. 

— Le pot cunoaşte? 

— Fără îndoială. Când este vorba de o afacere aranjabilă, mă 
împac foarte greu cu rolul de martor şi numai dacă este vorba de 
un prieten care mi-e foarte drag. Ce să-i faci? am fost ofiţer; 
militarilor nu le plac aceste afaceri de onoare care se termină cu- 
n prânz. Este meschin, dacă nu chiar ridicol. 

— Sunt de aceeaşi părere. 

— Dar, reluă baronul, dacă este vorba de o problemă serioasă, 
fără posibilitate de înţelegere, unde n-ai decât să te urci în 
trăsură şi să mergi pe teren, atunci sunt mai puţin scrupulos şi 
pot fi martor primului venit, cu condiţia ca primul venit să fie un 
om bine crescut. Nu-l cunosc pe don Inigo, dar îl cunosc pe 
James. 

— Acest duel nu poate fi evitat? 

— Se pare că nu. Marchizul şi adversarul său păstrează cel 
mai strict secret asupra motivului. Nici James nu ştie mai mult 
decât mine. Tot ce mi-a putut spune este că mâine, la ora şase, 
îl voi lua cu trăsura mea, vom merge la hotelul Meurice, unde ni 
se vor alătura şi marchizul şi că duelul va avea loc în pădurea 
Vincennes. 

— Care este arma? 

— Pistolul. 

— Marchizul a fost ofensat? 

— Nu. Adversarul său a avut alegerea armei. 


95 


— Ponson du Terrail — 


— Scumpul meu baron, spuse tânărul conte, strângându-i 
mâna domnului de Manérve, îți multumesc de o mie de ori. 

— De ce dracu mi-ai cerut toate amănuntele astea? 

— Ţineam să le ştiu. 

— ÎI cunoşti pe marchiz? 

— Nu l-am văzut niciodată. 

— Este cam curios, sper că eşti de acord. 

— Ascultă, zise contele, dacă-mi eşti cu adevărat prieten, fă- 
mi, te rog, un serviciu. 

— Care? 

— N-ai să vorbeşti nimănui despre conversaţia noastră. 

— Îţi promit, cu toate că... 

— Sst! făcu contele, punând un deget pe buze, nu este 
secretul meu. Nu mai întreba nimic... 

— Cum vrei... La revedere... 

Tinerii îşi strânseră mâna, iar contele părăsi clubul, urcă în 
trăsură şi se grăbi să ajungă la doamna Charmet. 

Când ajunse, o găsi pe Baccarat singură cu micuța evreică. 

— Îţi aduc informaţii despre don Inigo, zise contele intrând. 

— De unde le ai? 

— De la baronul de Manevre, care va fi martorul lui don Inigo. 

— Manerve este prietenul tău, nu-i aşa? 

— Da. ÎI cunoşti... 

— Poţi conta pe el? 

— Orbeşte. 

— Ei bine, poate ne-ar face un serviciu... 

— Cum aşa? 

— lată, spuse Baccarat, scrie-i câteva cuvinte şi cere-i o 
întâlnire la tine, cu uşile închise, pentru astă seară. 

— Bine, te ascult. 

Contele scrise aceste cuvinte domnului de Manérve: 


„Dragul meu prieten, fă-mi serviciul de-a veni astă seară la 
mine, să luăm o ceaşcă de ceai. Trebuie neapărat să te văd. Te 
aştept la orele nouă.” 


Baccarat sună, dădu unui servitor biletul contelui şi îi dădu 
ordin să-l ducă imediat. 

Tânărul rus era atât de obişnuit să se supună voinţei lui 
Baccarat, fără să comenteze, încât nu s-a obosit măcar să 
întrebe ce-i va spune deseară baronului. El aştepta cu răbdare să 
primească instrucţiuni. 

— Clubul valeţilor de cupă — 


Dar Baccarat nu i le dădu pe dată. Ea voia mai întâi să mai 
încerce o experienţă, care-i reuşise de mai multe ori. 


Capitolul XCVI 


Baccarat se aşeză alături de copilă, îi puse mâna pe frunte şi o 
privi fix. 

Sarah tresări, începu să tremure uşor, închise ochii, înclină 
capul puţin câte puţin şi adormi. 

Atunci Baccarat se întoarse către conte: 

— In pădurea Vincennes? întrebă ea. 

— Da, mâine la şapte. 

— Priveşte! spuse ea fetiţei. 

Mica evreică, ascultând de legea misterioasă care străbate 
spaţiul, desfide distanţele şi forţează spiritul, să vadă prin 
zidurile cele mai groase, păru că urmează impulsia secretă dată 
de Baccarat. 

— Văd doi oameni, spuse ea. 

Şi o apucă imediat acel tremur de spaimă care se manifesta la 
ea ori de câte ori, trează sau adormită, îl vedea pe sir Williams. 

— El este!... spuse ea. 

— Cine? 

— Omul care a fost ieri aici... răul... 

— Sir Williams, gândi Baccarat. 

Apoi spuse cu voce tare: 

— Celălalt este... este... 

Copila ezita. 

— Vorbeşte! îi ordonă Baccarat. 

— Omul pe care-l urăşte... 

— Armand, gândi Baccarat. 

Totuşi, ea vru să fie mai sigură şi continuă să întrebe: 

— Cum arată acest om? 

— Este înalt... are un aspect de om bun... îl iubeşte mult pe 
celălalt. 

— Cine este celălalt? 

— Cel care-l urăşte. 

— Unde merg? reluă Baccarat, înțelegând, dintr-o uşoară 
mişcare făcută de copilă cu capul, că oamenii se deplasau. 

— Urcă în trăsură. 

— Numai ei doi? 

— Ponson du Terrail — 


— Nu, mai este şi un al treilea. 

În timp ce pronunta aceste cuvinte, faţa copilului fu luminată 
de un surâs. 

— Îl cunosc, spuse ea. Este cel pe care-l iubiţi... Baccarat păli 
şi simţi tot sângele urcându-i-se la cap. 

— Acesta este Fernand, murmură ea, al doilea martor al lui 
Armand. 

Aşezat în spatele lui Baccarat, tânărul conte asculta cu atenţie 
misterioasele revelații. 

— Unde merg? Urmăreşte.-i..., ordonă tânăra femeie, cu acea 
voinţă calmă pe care o folosesc hipnotizatorii cu subiecţii lor. 

— Merg pe o stradă mare, răspunse copila... traversează o 
piaţă... apoi merg pe o stradă foarte lungă... 

— Strada Saint-Antoine, foburgul, piaţa Bastiliei, - gândi 
contele. 

Copila arăta cu exactitate drumul către pădurea Vincennes. 

— Se opresc, spuse ea, indicând cu aproximaţie o răscruce. 

— De ce se opresc? 

— Pentru a se bate, continuă ea cu-n gest de spaimă. 

Cum Baccarat tăcea şi aştepta ca să completeze scena, copila 
continuă: 

— Nu el va muri, ci celălalt. 

— Îl vezi pe celălalt? 

— Da... Omul înalt şi bun... care a plecat cu el. 

Aceste cuvinte provocară o totală uluială, atât la Baccarat, cât 
şi la conte. Pe moment, crezură că este vorba de adversarul lui 
Andrea, de marchizul don Inigo de los Montes, dar iată că fetiţa 
părea să indice că omul care urma să fie ucis era Armand... 
Armand, care era simplu spectator, martor impasibil al luptei. 

Baccarat puse din nou mâinile pe fruntea fetiţei. 

— Priveşte bine, spuse ea... 

— Văd... 

— Cu cine se va bate el? 

Baccarat apăsă asupra acestui cuvânt. 

— Cu-n tânăr blond, dar care s-a înnegrit... 

Contele şi Baccarat tresăriră simultan. Ce putea însemna 
aceste cuvinte? Marchizul don Inigo se deghizase, vopsindu-şi 
părul? 

Baccarat reluă: 

— ÎI va ucide el? 

— Nu, nu el îl va ucide. 

— Atunci cine? 

— Clubul valeţilor de cupă — 


— Celălalt, repetă copila cu încăpățânare. 

Din acest moment, luciditatea îi va slăbi puţin câte puţin. 
Răspundea mai vag şi cu mai multă dificultate. Baccarat înţelese 
că nu vai mai obţine nimic, mica somnambulă fiind obosită. 

— Dumnezeule! murmură Baccarat, după ce o trezise, totu-i 
fantastic de straniu... Cum poate fi blond marchizul şi de ce s-a 
vopsit? Cine poate fi acest om? 

— Şi cum poate face, întrebă la rândul lui contele, ca să-l 
ucidă pe Armand, din moment ce el duelează cu Andrea? 

Baccarat tresări. 

— Ar fi o ticăloşie senzaţională, zise ea. 

— Cei vrei să spui? 

— Duelează cu pistoale? 

— Da. 

— Ei bine, cine-mi spune că acest marchiz don Inigo de los 
Montes nu este complicele lui sir Williams? 

— Da, şi? 

— Şi-n loc să tragă asupra lui Andréa, ar putea foarte bine să 
tragă asupra domnului Armand de Kergaz. 

Contele ridică privirea, se gândi şi spuse: 

— Imposibil. 

— Crezi? 

— Da, căci martorii se plasează întotdeauna la o asemenea 
distanţă, încât dacă s-ar întâmpla aşa ceva, nu s-ar putea 
pretexta o greşeală şi don Inigo ar fi considerat asasin. 

— Atunci, murmură Baccarat, înseamnă că nu asta a vrut ea 
să spună. 

— Nu, sigur. 

— N-are importanţă. Trebuie să văd această luptă şi de asta 
te-am rugat să-i dai întâlnire domnului de Manerve. 

— Foarte bine. Ce să-i spun? 

— În primul rând îi vei cere o discreţie absolută. 

— Apoi? 

— Îi vei oferi lacheul tău, ca să-l însoţească mâine dimineaţa 
în pădurea Vincennes. 

— Şi ce va face lacheul? 

— Lacheul, spuse tânăra femeie surâzând, voi fi eu. 

— Tu? făcu contele uimit. 

— Fii liniştit, spuse ea, port minunat haine bărbăteşti şi voi 
face onoarei livrelei tale. 

— Dar Manerve te va recunoaşte. 

— Ponson du Terrail — 


— Nu cred; şi, în orice caz, ai cuvântul lui. 

— Şi-l vei însoţi la Vincennes? 

— Sigur. 

— Dar nu vreau să te părăsesc. 

— Foarte bine, obţine de la Manerve să-şi schimbe vizitiul în 
acelaşi timp cu lacheul şi deghizează-te de aşa manieră, încât 
nimeni să nu poată recunoaşte pe contele Artoff sau haina 
galonată, aşa cum nu va fi recunoscută doamna Charmet cu 
pantalonul scurt şi cizmele răsfrânte. 

— Aşa vom face, spuse contele. 

— Foarte bine! Aranjează toate cu Man&rve şi revino când va 
pleca, chiar dacă ar fi miezul nopţii. 

— Voi reveni... la revedere. 

Contele Artoff sărută mâna lui Baccarat, ieşi, se întoarse acasă 
şi-l aşteptă pe domnul de Man&rve până seara. 

Baronul sosi precis la orele nouă. 

— Eşti foarte punctual, spuse tânărul rus, îţi mulţumesc. 

— Prietene, răspunse baronul, eşti omul cel mai excentric din 
Franţa şi din Rusia. 

— Găseşti? 

— Drace! Ne-am întâlnit azi dimineaţă la club, am pălăvrăgit o 
oră, ne-am despărţit ca oamenii care nu mai au nimic important 
de rostit, iar după o oră trimiţi să mă cheme la cea mai 
misterioasă întâlnire. 

— Pentru că, răspunse tânărul rus surâzând, azi dimineaţă nu 
ştiam un cuvânt din ceea ce îţi voi cere acum. 

— Fie, te ascult. 

— Îmi trebuie întâi cuvântul de onoare că vei păstra cel mai 
strict secret. 

— Îţi dau cuvântul meu. 

— Ei bine, spuse contele la fel de surâzător, iată despre ce 
este vorba: mi-ai spus că mâine dimineaţa vei merge să-l iei în 
trăsura ta, întâi pe James O'B si apoi pe marchizul don Inigo? 

— Da. 

— Ei bine, există la Paris două persoane care doresc foarte 
mult să asiste la acest duel. 

— Imposibil, scumpul meu. 

— Prima persoană n-o pot numi, a doua sunt eu. 

— Haida de! 

— În consecință, îmi vei face serviciul de a ne acceptat pe 
mine - ca vizitiu, pe cealaltă persoană - ca lacheu. 

— Ceea ce-mi ceri este absolut absurd! strigă domnul de 

— Clubul valeţilor de cupă — 


Manérve. 

— Fie. Dar nu eşti tu prietenul meu? 

— Fără îndoială! 

— Ei bine, atunci nu mă vei refuza. 

— Fie, răspunse domnul de Manérve, dar cu o condiție. 

— Care? 

— Să-mi spui cine este persoana care vrea să-mi servească de 
lacheu. 

— Imposibil. 

— Eşti extraordinar! strigă baronul; dar, în fine... voi face ceea 
ce-mi ceri. 

— Îți mulţumesc. Eşti un adevărat prieten. 

— lată, mi-a venit o idee. Dacă vei veni la mine cu pretinsul 
tău lacheu, oamenii mei te vor recunoaşte. N-ai vreo trăsură fără 
blazon? 

— Ba da. Am un brec cu banchetă cum au negustorii şi 
dresorii de cai, un adevărat furgon de campanie. 

— Foarte bine, atunci vino să mă iei mâine dimineaţa la şase 
şi un sfert, la colţul străzii Richelieu. Voi pleca de acasă pe jos. 

— Perfect, spuse contele, voi fi acolo. Şi baronul plecă. 


A doua zi la şase şi un sfert, un brec la care erau înhămaţi doi 
cai negri splendizi, nişte irlandezi pur sânge, aştepta în colţ, în 
faţa cafenelei Cardinal. Vizitiul cu livrea pentru dimineaţa, dar 
totuşi pudrat ca orice vizitiu englez de casă mare, se ţinea drept 
pe capra înaltă, cu biciul în mâna dreaptă, sprijinit de capră. 

Un lacheu drăguţ, cu privirea vioaie şi focoasă, cu faţa 
proaspătă şi roză, căruia îi dădeai cincisprezece-şaisprezece ani, 
era aşezat lângă vizitiu. 

Prin strada Grange-Batelière apăru un tânăr fumându-şi 
trabucul. Când văzu brecul, se apropie. La vederea lui, lacheul 
sări sprinten de pe capră pentru a cobori scăriţa. 

Domnul de Manerve se uită prin lornion la lacheu şi scoase un 
strigăt de mirare: 

— Dumnezeule! murmură baronul privind în continuare cu 
atenţie, eşti prea drăguță, Baccarat, micuţo, pentru umila 
meserie pe care o faci. Dar, pe cuvânt de onoare! eşti aşa de 
bine deghizată, că a trebuit să mă gândesc la sărmanul conte 
pentru a te recunoaşte. 

Lacheul deschise portiera brecului, cobori scăriţa, apoi, 

punând un deget în dreptul buzelor, spuse: 

— Scumpe baron, m-aţi recunoscut, foarte bine; dar amintiți- 
vă că i-aţi dat contelui cuvântul dumneavoastră. 

— Nu uit. 

— O indiscreţie din partea dumneavoastră, continuă lacheul 
şoptind, ar putea constitui sentinţa de moarte a unui om. 

— la te uită! gândi baronul, luând loc în trăsură, credeam că 
merg la un duel şi iată că intru în plin roman... Ce ţi-e şi cu 
femeile... 

— Unde locuieşte domnul James O'B...? întrebă lacheul. 

— Strada Port-Mahon! răspunse baronul. 

— Strada Port-Mahon, repetă lacheul pretinsului vizitiu. 

Şi Baccarat îşi reluă sprintenă locul pe „capră”. Contele Artoff 
luă hăţurile şi întoarse, cu acea abilitate de sportiv parizian care 
aduce admiraţia lumii întregi. 

Brecul străbătu într-o clipă distanţa care separă strada Riche- 
lieu de strada Port-Mahon şi se opri la uşa domnului James O'B... 

Tânărul irlandez era gata şi avea sub braţ o mică cutie plată, 
căreia îi puteai ghici imediat conţinutul. 

— lată armele, zise el, strângând mâna baronului şi urcând 
alături de el, nedând lacheului mai multă atenţie decât se acordă 
de obicei oamenilor în livrea. 

— La hotelul Meurice! strigă pretinsul lacheu vizitiului. 

Marchizul don Inigo de los Montes era gata. Era îmbrăcat cu o 
încântătoare toaletă de dimineaţă: purta o vestă de pichet alb şi- 
un pantalon de aceeaşi culoare. Deasupra acestui costum - prea 
primăvăratic pentru orele şase dimineaţa - aruncase un pardesiu 
de alpaga. Stătea la fereastră şi-şi fuma foarte liniştit trabucul, 
când brecul intră în curtea hotelului. 

Desigur că marchizul don Inigo de los Montes nu era un om 
din lumea bună, dar imita foarte bine comportarea acestora. El 
acordă şi mai puţină atenţie decât James O'B servitorilor 
domnului baron de Manerve, dar se arătă foarte interesat de cai, 
care, trebuie s-o spunem, meritau privirea unui cunoscător. 

Baccarat, în haina sa de piele, cu cizmele răsfrânte, semăna 
aşa de bine cu-n tânăr grăjdar, încât baronul n-ar fi recunoscut-o, 
dacă - aşa cum reieşise din discuţia avută în ajun cu contele 
Artoff - el n-ar fi ştiut de relaţiile ei cu tânărul rus. Baccarat nu se 
temea că va atrage atenţia marchizului don Inigo de los Montes, 
chiar în cazul în care acesta ar fi fost un complice de-al lui sir 
Williams şi nu un adversar. 

În timp ce acesta urca în trăsură, ea cobori scăriţa, aruncând, 

în fugă, o privire cercetătoare. 

Marchizul urcă în trăsură, domnul James O'B... făcu 
prezentările după toate regulile, iar brecul luă drumul către 
pădurea Vincennes. 

De-a lungul celor trei luni de prietenie cu contele Artoff, lui 
Baccarat îi făcu plăcere să înveţe limba rusă; o vorbea destul de 
bine. 

Ca atare, în timp ce echipajul alerga în trap către pădurea 
Vincennes, ea îi spuse foarte încet, în această limbă contelui: 

— Cred că Sarah a avut dreptate. 

Contele tresări. 

— Cred că l-am recunoscut pe acest pretins marchiz cu ten 
bronzat. 

— Adevărat? făcu contele. 

— Da, este un bărbat blond, căruia i s-a vopsit părul pentru a 
deveni brunet. 

— Eşti sigură? 

— Aştept să-l aud vorbind. 

— Ce presupui? 

— Îţi voi spune imediat. 

Brecul continua să alerge, ajunse în piaţa Bastiliei, apoi în 
foburgul Saint-Antoine şi ieşi la barieră. Nemaifiind pavaj, 
zgomotul roţilor pe nisipul fin şi bine bătut nu era atât de mare 
ca Baccarat să nu poată trage bine cu urechea la conversaţia 
dintre marchiz şi martorii săi. 

— Domnule marchiz, spunea, domnul de Manerve, vreţi să-mi 
permiteţi o întrebare de rutină: această afacere se poate aranja? 

— Nu, domnule baron, răspunse brazilianul cu-n accent 
meridional foarte pronunţat. 

— Nu mă îndoiam, spuse martorul surâzând, n-a fost din 
partea mea decât o simplă formalitate. 

Marchizul se înclină şi începură să vorbească despre altceva. 

Baccarat suflă la urechea contelui: 

— Vocea sa este de nerecunoscut; vorbeşte exact franceza pe 
care o folosesc spaniolii... totuşi aş jura că este el. 

— Cine? întrebă contele. 

— Complicele, răspunse Baccarat, prietenul blestemat al lui sir 
Williams, acel viconte de Cambolh căruia i-am pierdut urma de 
câteva zile. 

— Ar fi prea tare, spuse contele. 

— În aceasta constă forţa lui sir Williams. 

— Dar, atunci, ce rost are acest duel? 

— Mă aştept la o nouă combinaţie... spuse Baccarat, omul 
acesta este un geniu al infernului. 

În timp ce vorbeau, brecul pătrunse pe o alee a pădurii, iar 
domnul de Manérve, indicând nişte urme pe nisipul aleii, spuse: 

— Hotărât că avem ghinion, cred c-am ajuns ultimii la întâlnire 
şi că va trebui să-mi concediez vizitiul. 

Într-adevăr, vicontele Andrea şi martorii săi ajunseră înaintea 
trăsurii care-l aducea pe marchizul don Inigo de los Montes. 


Capitolul XCVII 


Vicontele Andrea adormise ca un prunc până la orele cinci 
dimineaţa. 

Domnul Armand de Kergaz, intrând în camera fratelui său, îl 
găsi complet îmbrăcat, întins pe patul său de campanie. Avea 
mâinile împreunate şi faţa trăda liniştea celor care au renunţat la 
bunurile lumeşti pentru a se refugia în credinţă. Domnul de 
Kergaz fu obligat să-l scuture pentru a-l trezi din somn. 

În ajun, contele îşi adusese soţia la Paris, folosind ca pretext 
că vor merge duminică la Saint-Roch, unde un preot străin ţinea 
predici foarte frumoase. 

Jeanne, care-i dăduse cuvântul lui Andrea, se prefăcu a nu 
înţelege că un motiv mai grav îl obliga pe soţul ei să fie sâmbătă 
seara la Paris. 

Toate preparativele necesare duelului fuseseră puse la punct 
în ajun, de domnul de Kergaz. Fernand Rocher trebuia să vină să- 
| ia la ora indicată; el alesese o pereche de pistoale de mare 
precizie şi uşor de mânuit; aranjase de asemenea ca scumpul 
său Andrea să se exerseze timp de o oră sau două, trăgând într- 
o placă din grădină. 

Andrea se arătase foarte calm în tot cursul zilei; se întreţinuse 
cu fratele său asupra unor opere de caritate, pe care contele i le 
lăsase spre rezolvare. Nu scoase nici un cuvânt cu privire la 
întâlnirea de a doua zi. Ca de obicei, seara urcase în umila 
mansardă şi se culcase devreme. 

Intrând în camera lui la cinci dimineaţa, Armand îl găsi, deci, 
dormind. Deschizând ochii, Andrea îi surâse. 

— Aveam un vis minunat, spuse el. 

— Adevărat? făcu contele cu-n ton afectuos. Ce visai? 

— Visam, răspunse Andréa, că eram în Bretagne, la Kerloven, 

în vechiul castel al copilăriei noastre. Dumnezeu mă iertase şi 
eram fericit alături de tine şi de doamna de Kergaz. Eu, asasinul 
şi blestematul, sfârşisem prin a mă bucura de compasiunea 
tuturor, mă simţeam uşurat şi găseam că viaţa este frumoasă. 

Contele fu cuprins de o neaşteptată emoție. 

— Sărmane frate, murmură el, te poţi, oare, îndoi de infinita 
bunătate a Domnului? Nu crezi că te-a iertat de mult? 

— Nu încă, răspunse Andrea. 

Armand îşi spuse: 

— Cine ştie dacă peste o oră va mai fi în viaţă? 

Şi contele de Kergaz, omul cinstit şi curajos, care n-a tremurat 
niciodată pentru propria-i viaţă, începu din adâncul inimii să 
implore cerul pentru salvarea fratelui său. 

— Ştii că este deja cinci şi jumătate? spuse el tare. 

— Deja! exclamă Andrea şi se ridică în picioare, surâzând aşa 
cum trebuie să fi surâs martirii când se îndreptau spre locul 
supliciului. Dar acest surâs resemnat fu ultima concesie pe care 
vicontele Andréa o făcea rolului său de pocăit ipocrit. 

Acest bandit care făcea penitenţă mai păstra, unele gesturi 
care trădau educaţia din copilărie. Ştia că se născuse nobil şi era 
mândru de acest lucru. Făţarnicul ştia să se poarte ca un 
gentilom. Mergând să dueleze, îşi aminti de tradiţiile galante ale 
nobilimii franceze din zilele de luptă. Spinarea aplecată deveni 
dreaptă, obrazul palid şi suferind se animă, privirea mohorâtă şi 
coborâtă către pământ scânteie într-un fulger de orgoliu. 

Andrea, blestematul copleşit de remuşcări, omul cu obiceiuri 
ascetice, a cărui comportare dovedea o detaşare completă de 
lucrurile lumeşti, dispăruse pentru a face loc vicontelui Andrea 
care fusese celebru prin duelurile sale, prin caii de rasă, prin 
aventurile sale pasionale. Abandonă redingota lungă cu aspect 
clerical şi pălăria cu boruri largi. 

Când cobori în biroul lui Armand, unde acesta se dusese să-l 
aştepte, purta un pantalon gri, strâns pe picior şi o pălărie 
elegantă, fabricată pe strada Vivienne. Mâna sa, îngrijit 
înmănuşată în galben, ţinea un baston din corn de bivol. 

Domnul Armand de Kergaz remarcă această schimbare şi nu 
fu deloc uimit. 

Câteva minute mai târziu, sosi şi domnul Fernand Rocher. 

— Suntem gata? întrebă el, strângând mâna omului a cărui 
implacabilă ură îl urmărise atâta timp... 

— Fără îndoială, răspunse contele, luând sub braţ cutia cu 

pistoale. _ 

Coborâră. In curte, la picioarele scării, aştepta caleaşca 
închisă a lui Armand cu caii înhămaţi. 

Când să urce în trăsură, contele ridică privirea către ferestrele 
camerei doamnei de Kergaz, unde draperiile erau lăsate. 

— Sărmana Jeanne, murmură el emoţionat aplecându-se la 
urechea lui Andrea, ea doarme şi nu-şi poate închipui cauza 
matinalei noastre plecări. 

— Sărmana contesă! răspunse vicontele cu o voce la fel de 
emoţionată, care-i aminti lui Armand că fratele său o iubeşte pe 
Jeanne. 

În acelaşi timp Andrea îşi zicea, privindu-şi fratele cu coada 
ochiului: 

— Biet frate, totdeauna cinstit şi naiv... nu ştie că Jeanne şi-a 
petrecut noaptea rugându-se plângând în hohote la gândul că 
mă bat pentru ea. O, virtute! gândi sceleratul, hotărât că nu vei 
domni în lumea asta. 

Plecară. 

Domnul viconte Andréa, şi martorii săi ajunseră primii la 
întâlnire şi urmele pe care domnul de Manérve le recunoscuse pe 
alee erau ale trăsurii lor. De altfel, marchizul don Inigo de los 
Montes ajunse după cinci minute şi nu întârziase, pentru că nu 
era încă ora şapte, oră stabilită pentru întâlnire. 

De la locul său, falsul lacheu, adică Baccarat, observă că 
Armand, Andréa şi Fernand se opriseră la picioarele unui copac, 
trăsura lor rămânând ceva mai departe. 

Transformarea  vicontelui Andrea, din sfânt în cavaler- 
gentilom, o miră. 

— Va fi un duel serios? se întrebă ea. 

Marchizul don Inigo de los Montes cobori din trăsură şi se 
apropie împreună cu martorii săi de Andréa, Armand şi Fernand. 

Cei şase tineri se salutară. 

În acest timp, contele Artoff, care-şi îndeplinea cu 
conştiinciozitate rolul de vizitiu, trase trăsura sub un arbore 
mare, cam la treizeci de paşi de locul duelului. 

— De aici, îi spuse el lui Baccarat, putem vedea tot... 

— Prietene, şopti tânăra femeie, don Inigo nu este altul decât 
pretinsul viconte de Cambolh. Dacă va trage asupra lui Armand... 

— Eşti nebună, răspunse tânărul rus; este imposibil... Sigur că 
această întâlnire nu este decât o nouă intrigă de-a lui sir 
Williams, dar să n-ai teamă pentru viaţa lui Armand. 

— Să te audă cerul! 

— Cum poţi crede, măcar un moment, că acest om, care îşi 
pregăteşte de atâta timp răzbunarea, se va mulţumi cu-n vulgar 
accident mortal? 

— Este adevărat, spuse Baccarat, sir Williams trebuie să 
viseze la ceva mai frumos. 

După ce adversarii se salutară, se retraseră la o anumită 
distanţă, lăsând martorii singuri. 

— Domnilor, spuse Fernand Rocher, care voia să-l scutească 
pe Armand de-a fixa cu voce tare condiţiile întâlnirii, se pare - 
chiar după mărturisirea lui don Inigo - că vicontele Andrea este 
cel ofensat. Are, deci, dreptul la alegerea armei şi a optat pentru 
pistol. 

Domnul de Manérve se înclină. 

— Motivul  duelului, urmă Fernand, pe care noi nu-l 
cunoaştem, este extrem de serios, dacă dăm crezare celor doi 
adversari. 

— Intr-adevăr, foarte serios, spuse baronul. 

— In consecinţă, nici lupta nu trebuie să fie mai puţin 
serioasă. 

— Domnule, spuse baronul de Manérve cu o curtoazie care 
friza impertinenţa, niciodată n-am considerat altfel un duel. 

Fernand se înclină. 

— Atunci, spuse el, iată condiţiile pe care le consider cele mai 
rezonabile. 

— Să auzim, spuse baronul de Manerve. 

— Adversarii se vor aşeza la o distanţă de patruzeci de paşi, 
având în fiecare mână câte un pistol, deci două focuri de tras. 

Domnul de Mans&rve răspunse: 

— Nu am nici o obiecţiune. 

— Acum, urmă Fernand, dacă sunteţi de acord, sorții vor 
decide dacă domnul viconte Andrea şi don Inigo de los Montes se 
vor folosi fiecare de armele lui sau dacă vor avea în mână 
pistoalele adversarului. 

— Şi această condiţie mi se pare convenabilă, spuse baronul. 

— Permiteţi-mi, observă Fernand. În cazul nostru, un om care 
trage bine cu pistolul - şi vicontele Andréa este un ochitor de 
mâna întâi - are întotdeauna un incontestabil avantaj în a se 
servi de armele care-i sunt familiare. El poate, deci, cere să 
încerce această şansă. 

— Cum doriţi, răspunse domnul de Manerve, căruia totul îi era 
indiferent şi soarta lui don Inigo nu-l interesa mai mult, decât 

aceea a vicontelui Andréa. 

Fernand scoase din buzunar un ludovic. 

— Ţin, spuse el, ca fiecare din aceşti domni să-şi folosească 
propriile arme. 

— lar eu doresc invers, spuse baronul. 

Fernand aruncă moneda în aer. 

— Faţă, spuse baronul. 

Moneda căzu şi arătă coroana. 

Fernand câştigase. 

— Domnul viconte Andrea, spuse el, se va folosi de pistoalele 
sale. 

După această tragere la sorţi, Fernand şi baronul luară cele 
două cutii şi încărcară metodic, cu mare atenţie, fiecare armă a 
adversarului. 

În acest timp, Armand şi fratele său făcură câţiva paşi 
împreună. 

O teribilă emoție strângea inima contelui de Kergaz; era 
cuprins de cele mai funeste presimţiri şi numai demnitatea sa de 
martor şi sângele de soldat care curgea prin venele sale îl ajutau 
să-şi domine spaima şi-l obligau să rămână calm, rece, stăpân pe 
sine. 

Andréa îl luă afectuos de braţ. 

— Vino, îi spuse el, aş vrea să-ţi spun câteva cuvinte. 

Făcură trei, patru paşi sub copaci, în direcţia în care contele 
Artoff îşi trăsese brecul. 

Andrea era mai calm decât dimineaţă; s-ar putea crede că 
tocmai senzaţia de pericol îi dădea această impasibilitate a 
oamenilor care ştiu să înfrunte moartea. 

— Scumpe Armand, îi spuse el, poate voi muri peste zece 
minute. 

— Taci, murmură contele. 

— Nu vreau să mor, continuă Andréa, fără să obţin de la tine o 
promisiune. 

— Te poţi, oare, îndoi că dorinţele tale vor fi sacre pentru 
mine? spuse Armand cu o voce emoţionantă. 

— Jură-mi, spuse Andrea, că, dacă voi muri, vei îndeplini ceea 
ce-ţi cer. 

— Îți jur. 

— Fără să mă întrebi pentru ce? 

— Fie. 

— Ei bine, reluă Andréa, jură-mi că vei merge în Bretagne, la 
Kerloven, şi că vei petrece acolo două luni; că vei pleca astă- 

seară, cel mai târziu mâine. 

— Dar... bâlbâi Armand. 

— Taci! spuse Andrea, mi-ai promis că nu mă vei întreba 
pentru ce doresc să mergi la Kerloven. 

Atunci Andrea scoase din buzunar o scrisoare sigilată, fără 
adresă. 

— Când vei fi la Kerloven, spuse el, vei deschide scrisoarea şi 
vei afla tot. 

Armand luă scrisoarea şi o puse în buzunar. 

— Dacă nu voi fi ucis, continuă Andrea, mi-o vei da înapoi. 

— Şi nu voi merge la Kerloven? 

— Ba da. 

— Şi nu voi afla?... 

— Poate... mai târziu. 

Această conversaţie rapidă fu întreruptă de Fernand Rocher. 
Pistoalele erau încărcate; ora solemnă sosise! 

De pe „capră”, pe jumătate ascunşi de o ramură a copacului, 
contele Artoff şi Baccarat urmăreau atenţi scena. Nu putură auzi 
conversaţia dintre Andrea şi fratele său, dar văzură scrisoarea pe 
care primul o dăduse celui de-al doilea. 

— Ce țesătură de mistere şi infamii trebuie să fie aici! şopti 
Baccarat la urechea contelui. Una din două: sau don Inigo este 
Cambolh reînviat, şi atunci la această oră se joacă o perfidă 
comedie, din care va ieşi păcălit domnul de Kergaz, sau este un 
adversar serios, şi atunci pentru ce se bate sir Williams? 

Inima lui Baccarat bătea violent, când văzu martorii dând 
pistoalele celor doi combatanți. 

— Dumnezeule! repetă ea, dacă-l vor ucide pe Armand?... 

Cuvintele micii evreice adormite îi ţârâiau la ureche ca un 
oracol funebru (ne amintim, desigur, că Sarah „povestise” 
uciderea lui Armand de către don Inigo). 

Când cei doi adversari se aşezară la patruzeci de paşi unul de 
altul, se nimeri ca sir Williams să se afle la câţiva metri de brec 
şi, în consecinţă, de contele Artoff. 

Fernand Rocher şi Armand se depărtară de el la o distanţă 
aproape egală. 

— Uite-te, îi spuse contele lui Baccarat, supoziţia ta este 
nevero-similă. Este imposibil ca un glonte să devieze cu cincizeci 
de paşi. 

Baccarat era palidă şi tremura toată. 

Contele îşi descheie pe jumătate redingota de vizitiu şi arătă o 

pereche de pistoale. 

— Şi eu sunt înarmat, spuse el. 

— Ce vrei să faci? 

— Sper că nu voi face nimic. 

— Totuşi... 

— Ascultă... voi avea privirea fixată asupra domnului de 
Kergaz. 

— Şi? 

— Dacă i se va întâmpla ceva, dacă don Inigo, trăgând, 
contele va cădea, ÎI voi ucide pe sir Williams, chiar dacă va trebui 
să dau explicații acestor domni şi să-l demasc pe don Inigo. 

Baccarat strânse convulsiv mâna prietenului său. 

— Mi-e frică... spuse ea. 

Sir Williams şi don Inigo se aşezaseră faţă în față şi se 
măsurau, aşteptând semnalul. 

Cel care-l dădu fu Fernand Rocher, în baza dreptului său de 
martor al celui ofensat. Bătu de trei ori din palme: 

— înaintați, domnilor! spuse el. 

Sir Williams şi don Inigo înaintară încet. Trecu un minut, 
pentru ca fiecare să facă trei paşi. 

Baccarat avea impresia că nu mai are nici o picătură de sânge 
în vine. 

Don Inigo trase primul. 

Baccarat închise ochii văzând fulgerul care precede 
detunătura, iar contele Artoff duse mâna la crosa pistolului. 

Dar glontele şuieră, şi nici sir Williams, care continua să 
înainteze, nici contele de Kergaz, care rămăsese nemişcat la 
distanţă, nu căzură. Glontele se pierdu printre arbori. 

Baccarat respiră violent timp de o secundă, apoi fu cuprinsă 
din nou de spaimă, văzând al doilea fulger... 

Marchizul don Inigo de los Montes mai făcuse trei paşi şi 
trăsese a doua oară. 

Armand rămase în picioare, iar sir Williams continua să 
înainteze. Nici al doilea glonte nu-l atinsese. 

Atunci marchizul aruncă ultimul său pistol, se opri, îşi 
încrucişa liniştit braţele pe piept, părând că aşteaptă moartea. 


Capitolul XCVIII 
Martorii trăiră un moment de teroare. 


Vicontele Andréa continua să înainteze. Mergea încet, cu paşi 

egali, ca şi cum ar fi vrut să-şi facă adversarul să simtă întreaga 
tortură a agoniei; pe măsură ce distanţa care-i despărţea se 
micşora, inimile martorilor fremătau de emoție. 

Marchizul don Inigo de los Montes strigă cu o voce energică, în 
franceza sa cu accent spaniol: 

— Trageţi odată! domnule, trageţi!... 

Andrea mai făcu un pas, încă unul, şi ţeava pistolului atinse 
pieptul marchizului. 

— Asta nu mai este duel, murmură baronul de Man&rve, este 
asasinat. 

Cu toate acestea, era dreptul vicontelui Andréa de a-şi ucide 
adversarul. Dar nu trase. Şi-n timp ce martorii se apropiau în 
grabă, îşi ridică pistolul şi îi spuse marchizului: 

— Domnule, viaţa dumneavoastră îmi aparţine. 

— Atunci luaţi-o domnule, răspunse marchizul devenind foarte 
palid. 

— Nu, spuse Andréa, vă iert... cu o condiţie. 

— Domnule, strigă marchizul cu o furie febrilă, aveţi dreptul să 
mă ucideţi, dar nu să mă umiliţi. Nu am nevoie de iertarea 
dumneavoastră. Nu-mi voi cere scuze. 

— Domnule, replică Andrea, nu trebuie să cereţi scuze; renunţ 
la dreptul de a vă ucide cu o condiţie uşor de acceptat. 

— Care este condiţia? 

— Că nu veţi vorbi niciodată despre cauza duelului nostru şi 
că niciodată acest motiv nu se va afla. 

— Vă promit. 

Andrea ridică cele două pistoale şi trase în aer. 

— Onoarea este satisfăcută, spuse el, şi-l consider pe domnul 
marchiz don Inigo de los Montes un gentilom perfect. 

Domnul de Kergaz, care trăise un secol în cinci minute, se 
aruncă în braţele vicontelui. 

— Ai un suflet mare şi nobil, îi spuse el, şi ştii să ieri. 

— AŞ vrea, răspunse Andrea, cu o voce stinsă, astfel încât 
numai contele îl putea auzi, ca şi Dumnezeu să mă ierte. 

În acelaşi timp, domnul de Mansrve îi zicea domnului James 
O'B... 

— lată cum se termină întotdeauna aceste afaceri; ele îi fac pe 
martori ridicoli, iar adversarii pleacă braţ la braţ. Am făcut o 
plimbare matinală, pentru a căpăta poftă de mâncare. 

Şi baronul îşi aprinse un trabuc, bombănind, ca omul dezolat 
că a fost silit să se trezească la cinci dimineaţa. 


111 


— Ponson du Terrail — 


Don Inigo şi Andréa se salutară rece şi se îndepărtară unul de 
altul. 

— Totuşi, nu-şi strâng mâna, observă domnul James O'B... 

— Eşti nebun, scumpule? N-ar mai lipsi decât să ciocnească 
imediat câte-un pahar. 

Domnul de Manerve se îndreptă către brec şi urcă primul, fără 
să aştepte mulţumirile marchizului don Inigo. Acesta îl luase de 
braţ pe cel de-al doilea martor şi vorbea cu el. 

Armand, Fernand Rocher şi Andrea urcaseră în trăsură, 
părăsind locul duelului. 

Contele Artoff întorcea brecul, în timp ce Baccarat îi spunea: 

— Este evident că toate acestea fac parte dintr-o comedie. 
Dacă don Inigo ar fi fost un adversar serios, cu siguranţă că sir 
Williams - care trage excelent cu pistolul - l-ar fi doborât ca pe 
un porumbel. 

— Sunt de aceeaşi părere, spuse contele. 

— Deci, trebuie să găsim cheia enigmei. 

— Fii liniştită. 

— Dacă aş fi sigură, spuse Baccarat cu-n freamăt de mânie în 
voce, că acest pretins marchiz şi falsul viconte de Cambolh sunt 
una şi aceeaşi persoană, l-aş fi demascat imediat pe sir Williams. 

— Este foarte greu să avem certitudinea. 

— Dar nu şi imposibil. 

Şi Baccarat, în mintea căreia se născu o nouă idee, adăugă: 

— Mi-ar trebui opt zile, timp în care sir Williams să nu pună la 
cale cine ştie ce nouă infamie, şi i-aş avea la mână pe amândoi. 

Brecul plecă. După douăzeci de minute, îl depuse pe 
marchizul don Inigo la poarta hotelului Meurice, iar după puţin 
timp pe domnul James O'B... în strada Port-Mahon. 

Atunci, rămas singur cu vizitiul şi cu lacheul său, baronul o 
privi pe Baccarat, care se întorsese pe jumătate spre el. 

— Ei bine, îi spuse el, aţi văzut? 

— Totul. 

— Sunteţi satisfăcută? 

— Fără îndoială. 

— Scumpa mea prietenă, spuse baronul, să mă ferească 
Dumnezeu să nu-mi ţin cuvântul pe care l-am dat contelui, dar 
tare aş vrea să ştiu de ce aţi vrut să asistați la acest circ. 

— Circ este cuvântul potrivit, observă Baccarat. 

— Dar trebuie să fiţi de acord, observă domnul de Manerve, că 
am dreptul să presupun că sunteţi îndrăgostită de don Inigo. 

— Puteţi presupune, domnule baron, spuse ea rece. 

Apoi adăugă: 

— Apropo, sunteţi amabil să-mi faceţi un serviciu? 

— Şi două, dacă doriţi. 

— Contele vă va lăsa la intrarea străzii Saint-Lazare. Veţi 
merge până la vechea mea prietenă, doamna de Saint-Alphonse, 
şi veţi afla dacă mai este la Paris. 

— Este... am văzut-o eu ieri. 

— De minune! 

— Şi ce să-i spun? 

— Că domnul conte o invită astăzi la dejun. Apoi îi spuneţi că, 
dacă are nevoie de dumneavoastră astă seară, îi staţi la 
dispoziţie. 

— Cu plăcere. 

— Bineînţeles, încheie Baccarat, că veţi fi la fel de discret 
asupra acestei probleme, aşa cum trebuie să fiţi cu privire la 
celelalte evenimente ale acestei dimineţi. 

— Bineînţeles. 

Brecul ajuns în acest moment în colţul străzii Chaussée- 
d'Antin. 

Baronul de Manerve cobori şi, în timp ce o lua pe strada Saint- 
Lazare, contele şi Baccarat se întoarseră în strada Pépinière. 

O oră mai târziu, tânăra femeie şi prietenul ei îşi reluaseră 
ţinuta obişnuită. Servitorul o anunţă pe doamna Saint-Alphonse. 

Baccarat se retrase la primul etaj al casei, iar contele o primi 
pe doamna de Saint-Alphonse în salon. 

— Scumpă doamnă, îi spuse acesta sărutându-i galant mâna, 
v-ar face plăcere să primiţi o sută de mii de franci? 

— Oricând, scumpe prietene, răspunse tânăra femeie râzând. 
Aveţi intenţia să mi le oferiţi? 

— S-ar putea... 

Doamna de Saint-Alphonse îl învălui pe tânărul rus cu privirea 
sigură şi pătrunzătoare a acelor femei care au puterea să 
citească în adâncul sufletului bărbaţilor. 

— Haideţi, spuse ea, să nu glumim, scumpul meu conte. 

— Nu glumesc, scumpă prietenă. 

— Dacă-mi oferiţi o sută de mii de franci, aveţi desigur mare 
nevoie de mine. 

— Intr-adevăr, spuse contele. 

— Cunosc onorariile, să vedem ce-mi cereţi. 

— Scumpă prietenă, îmi închipui că vă aduceţi aminte de 
Baccarat. 

— Fără îndoială, şi ştiu de asemenea - cel puţin întreg Parisul 
pretinde - că aţi sechestrat-o şi aţi trimis-o într-unul din castelele 
dumneavoastră din Crimeea sau pe marginea Nevei. 

— Nu-i adevărat. 

— Cum! Baccarat este la Paris? 

— Bineînţeles, răspunse o voce clară. 

O uşă se deschise şi Baccarat se arătă în prag. 

— Scumpa mea, spuse ea, contele a rostit doar introducerea. 
Eu îţi voi spune cum se poate câştiga o sută de mii de franci. 

Baccarat îi făcu semn doamnei de Saint-Alphonse să se aşeze 
pe un divan şi veni lângă ea. 

— Poţi câştiga foarte uşor o sută de mii de franci, repetă ea. 

— Sunt gata. 

— Ai dreptate, căci contele Artoff, pe care-l vezi aici, este un 
prieten deosebit. 

— Cum aşa? 

— Tu ştii că el este strâns legat de prinţul tău. 

— Sunt prieteni intimi. 

— Închipuie-ţi, urmă Baccarat, că prinţul ar putea deveni gelos 
din cauza contelui. 

— Nu înţeleg... 

— Contele a aflat că micul baron de R..., un tânăr încântător 
din toate punctele de vedere, a deveniți în absenţa sărmanului 
prinţ, omul cel mai fericit din lume. 

Doamna de Saint-Alphonse tresări şi o privi pe Baccarat 
neliniştită. 

— Contele, urmă aceasta, şi-a pus în cap să deschidă ochii 
prinţului. Dar eu m-am gândit că ai putea cumpăra tăcerea 
contelui. 

— Cum? 

— Primind o sută de mii de franci, pentru a ne face un mic 
serviciu. 

Un surâs fin arcui buzele tinerei femei. 

— Înţeleg, spuse ea, aţi atârnat deasupra capului mea sabia 
lui Damocles. 

— Exact. 

— Şi cum să evit căderea săbiei? 

— Foarte simplu şi foarte complicat în acelaşi timp, spuse 
Baccarat. Îţi voi povesti totul fără martori. 

Baccarat o luă de mână pe doamna de Saint-Alphonse şi o 
conduse într-un mic budoar, vecin cu salonul în care îl lăsase pe 
contele de Artoff. 

În aceeaşi seară, domnul de Manérve se întoarse acasă către 
ora nouă, pentru a se îmbrăca, când cameristul îi aduse cartea 
de vizită a doamnei de Saint-Alphonse. 

— Doamna doreşte să vă vadă imediat, îi spuse el. 

— Pofteşte-o, îi spuse baronul. 

Doamna de Saint-Alphonse intră cu un aer misterios, se aranjă 
grațios în fotoliul pe care i-l oferise domnul de Man&rve şi, în 
timp ce-i dădea mânuţa s-o sărute, îi spuse: 

— Scumpul meu baron, precum ştiţi, am luat masa la contele 
Artoff. 

— Şi? 

— M-am întâlnit cu Baccarat, care mi-a spus că nu-i refuzaţi 
nimic. 

— Sigur că nu. 

— În consecinţă, îmi închipui că nu-mi veţi refuza nici mie 
nimic? 

— Nimic din ceea ce-mi veţi cere în numele lui Baccarat. 

— Asta şi vreau să spun. 

— Despre ce este vorba? întrebă baronul, aşezându-se picior 
peste picior. 

— lată: as vrea să daţi un bal. 

— Un bal! Eu? 

— Da. Un bal pentru băieţi. Sau o seară de joc de cărţi, dacă 
preferaţi. Aveţi un apartament delicios; petrecerea va fi 
încântătoare. 

— În caz că veţi participa şi dumneavoastră, spuse galant 
domnul de Manerve. 

— Veţi invita doamnele pe care vi le voi indica. 

— Foarte bine. Şi bărbaţii? 

— Pe cine vreţi, numai să se găsească printre ei singurul pe 
care doresc să-l întâlnesc la dumneavoastră. 

— Cum se numeşte? 

— Marchizul don Inigo de los Montes, un brazilian. 

— La dracu! exclamă domnul de Mansrve. Nu mă îndoiam. 
Baccarat asta este un întreg mister. 

— Să ştiţi că ea contează pe discreţia dumneavoastră. 

Baronul se înclină. Apoi se aşeză la birou şi luă o pană. 

— Care este ziua pe care o preferaţi? întrebă el. 

— Mâine. 

— Este prea devreme pentru invitaţii mei. 

— Nu-i nimic. Veţi găsi întotdeauna mai multă lume decât vă 
trebuie. 
Baronul acceptă şi începu să scrie: 


„Scumpul meu marchiz, 

Din moment ce duelul de azi-dimineaţță a avut un 
deznodământ fericit, permiteţi-mi să vă fac o confidență. leri 
seară am făcut un pariu cu o doamnă care mă iubeşte puțin. lată 
despre ce pariu este vorba. Această doamnă - ca toate cele care 
intră la operă prin uşa portarului - este superstițioasă şi şi-a 
păstrat obiceiul de a face pasiente. leri seară i-a ieşit în cărţi că 
veți fi ucis azi-dimineaţă. 

Eu am susținut contrariul, iar ea mi-a spus: 

««— Pariez pe o sută de ludovici că marchizul va fi ucis.»> 

<««— Accept pariul, am răspuns eu, dar, dacă voi câştiga, veti 
da un bal la mine, plăcere pe care mi-o refuzati de la începutul 
iernii, pretextând că toate prietenele dumneavoastră sunt 
frumoase.» 

Frumoasa vrăjitoare a pierdut pariul şi, deci, trebuie să 
plătească. Se va dansa la mine, mâine seară, şi ati fi foarte 
amabil dacă ati veni şi dumneavoastră. 

Baronul de Manérve.” 


Baronul citi scrisoarea doamnei de Saint-Alphonse. 

— Sunteţi plin de spirit, spuse ea. La revedere, pe mâine 
dimineaţă. Este necesar să vă văd înaintea balului. 

Şi doamna de Saint-Alphonse plecă. 


Capitolul XCIX 


L-am lăsat pe vicontele Andréa urcând în trăsură cu martorii 
săi. 

Din pădurea Vincennes până în strada Culture-Sainte- 
Catherine drumul era scurt şi se parcurgea în câteva minute. 
Când trăsura contelui intră în curte, Jeanne stătea la fereastră, 
cu privirea aţintită pe poarta mare, cu urechea ciulită la 
zgomotele străzii, palpitând la fiecare uruit de trăsură. 

Vicontele Andrea nu se înşelase. Sărmana femeie îşi 
petrecuse noaptea în rugăciuni, implorând cerul să păstreze 
viaţa omului care se bătea pentru ea. 

În momentul intrării trăsurii în curte, Andréa îşi arătă capul la 

portieră. Jeanne îl văzu şi scoase un strigăt de bucurie... Era în 
viaţă! 

Apoi se retrase brusc de la fereastră şi căzu în fotoliu, fără 
putere şi fără voce. Începu să se gândească că, dacă scumpul ei 
soţ fusese martor la acest duel, ar putea ghici şi motivul lui. Dar 
temerile doamnei de Kergaz nu erau justificate. Aşezat pe 
scaunul din faţă al trăsurii, deci, cu spatele către faţada casei, 
domnul Armand de Kergaz nu-şi observă soţia. Şi nici nu auzise 
strigătul ei, fiindcă vorbea cu Fernand. 

Acesta îşi găsi cabrioleta în curte, strânse mâna lui Andréa şi 
contelui şi îi părăsi. 

În timp ce urcau scările, Andréa îi spuse încet lui Armand: 

— Înapoiază-mi scrisoarea. 

— Aşa vrei? întrebă contele. 

— Da. 

— Şi nu voi afla... 

— Ba da... Mai târziu... la Kerloven. 

— Mai vrei, deci, să mergem la Kerloven? 

— Sigur că da. 

— Fie... Când vrei să plecăm? 

— Astă seară sau, cel mai târziu, mâine. 

— Mister! murmură contele pentru sine. 

O oră mai târziu intra în camera soţiei sale, pe care o găsi 
calmă şi surâzătoare, şi îi spuse: 

— Scumpa mea Jeanne, dacă-ţi voi cere un serviciu, mi-l faci? 

— Ingratule! spuse ea, mai întrebi? 

— Aş vrea să fac un voiaj cu tine şi cu Andrea. 

— Plecăm, spuse Jeanne. 

— Vom merge în Bretagne, în vechiul nostru castel de la 
Kerloven. 

— Ce bucurie! strigă tânăra femeie, să petrec acolo o lună, pe 
marginea mării, cu scumpul meu Armand. Când vrei să plecăm? 

— Şi mâine, dacă e posibil. 

— Sigur, voi fi gata. 

Şi Jeanne, care înţelese că Andrea voia s-o îndepărteze de 
marchiz, căci aflase sfârşitul inofensiv al duelului, nu puse nici o 
întrebare soţului ei şi începu pregătirile de plecare. 

Armand se întoarse la Andrea. 

— Jeanne este de acord să plecăm, spuse el. 

— Foarte bine! aprobă Andrea, uşurat de o greutate enormă. 

Contele se încruntă. Fu cuprins de o bănuială, dar Andrea 

avea cuvântul lui, şi nu-l întrebă nimic. 
— Dumnezeule! aş vrea să fiu de-acum la Kerloven. 


Capitolul C 


În aceeaşi zi, la orele nouă seara, în timp ce doamna de Saint- 
Alphonse ajungea la baronul de Manerve, o trăsură de piaţă intra 
în curtea hotelului Meurice. 

Un om cu părul roşu cobori oferind braţul unei englezoaice 
slabe. 

— Mă numesc sir Arthur Collins şi aş vrea să-l văd pe don Inigo 
de los Montes, pe care l-am cunoscut în Elveţia... 

— Este în camera lui, i se răspunse. 

Englezul îşi lăsă prietena în curtea hotelului şi urcă în camera 
lui don Inigo. 

Sir Arthur fu introdus de negrul galonat în fumoarul 
marchizului; după ce-l concediară pe negru, cei doi complici se 
priviră şi începură să râdă. 

— la spune, zise sir Arthur, ţi-a fost frică azi-dimineaţă? 

— Da, unchiule, dar numai un moment. 

— Ai crezut că te voi ucide? 

— Crede-mă, unul ceva mai prost decât mine şi-ar fi povestit 
toată viaţa în timpul unui minut. 

— Şi tu ce ţi-ai zis? 

— Că ştiu prea multe secrete, cunoscute doar de tine, că 
poate ai găsit altă combinaţie şi că-n acest caz, ar fi cea mai 
bună ocazie să mă trimiţi la strămoşi. 

— Adevărul este, spuse sir Arthur, cu-n calm care-i făcu lui 
Rocambole pielea de găină, că m-am gândit un moment... dar ce 
vrei? Am o slăbiciune pentru tine. 

— Iti mulţumesc. 

— Şi pe mine m-a pierdut întotdeauna sensibilitatea. 

— Asta înseamnă, murmură Rocambole, că n-ai găsit încă 
mijlocul de a mă înlocui. 

— Nu, nu, spuse sir Arthur, îţi jur că numai din sensibilitate am 
renunţat. 

— Pe cuvântul meu! replică falsul marchiz râzând, trebuie să-ţi 
fac şi eu o mărturisire. 

— Să aud. 

— Vei vedea astfel că sunt şi mai sincer. 

— Ascult, spuse sir Arthur, lăsându-se în speteaza fotoliului, 

într-o atitudine nepăsătoare. 

— Închipuie-ţi, unchiule, că am avut aceeaşi idee ca şi tine. 

— Cum! Ai vrut să mă ucizi? 

— Drace! ştii doar că trag astfel cu pistolul, încât nu ratez un 
as la cincizeci de paşi... şi apoi aveam pe suflet povestea cu 
lovitura de cuţit... înţelegi, nu? 

— Dar, nefericitule, observă sir Arthur fără cea mai mică 
iritare, dacă aş fi murit, tu ce-ai fi devenit? 

— Exact asta m-am întrebat şi eu, şi vezi că eşti încă pe lumea 
asta. 

— Văd! suntem demni unul de celălalt, nepoate. 

— Da, unchiule, avem suflet, sensibilitate... 

— Şi, mai ales, judecăm corect. Tu ai înţeles că ai încă nevoie 
de mine şi eu am înţeles că încă nu te pot înlocui. 

După acest mişcător schimb de cuvinte, îşi strânseră mâinile 
cu căldură, apoi faţa surâzândă a lui sir Arthur deveni serioasă. 

— Acum, spuse el, să lăsăm glumele şi balivernele, am venit 
să-mi iau adio. 

— Pleci? 

— Mâine dimineaţă. 

— Unde mergi? 

— În Bretagne, la Kerloven, în vechiul castel seniorial pe care 
am intenţia să-l restaurez, după căsătoria mea cu contesa 
Jeanne de Kergaz. 

Sir Arthur pronunţă aceste cuvinte cu-n superb sânge rece. 

— Eu ce trebuie să fac? 

— Să mai rămâi la Paris trei zile. 

— Şi apoi? 

— Apoi vei pleca la Saint-Malo, unde vei aştepta instrucţiunile 
mele. 

— Foarte bine, dar ce voi face în cele trei zile? 

— Vei exersa în fiecare dimineaţă câte trei ore, ca să înveţi la 
perfecţie lovitura de o mie de franci. 

— O cunosc. 

— Nu ştii niciodată prea bine o lovitură de sabie, care-ţi poate 
aduce un milion. 

— Este adevărat. Şi apoi? 

— Te vei ocupa în acelaşi timp de Baccarat. 

— Ai găsit o combinaţie? 

— O minunată combinaţie. 

— Care? 

— Întâi, continuă sir Arthur, mă interesează mica Sarah. 

— Evreica? 

— Da, îmi place foarte mult copila, îi vreau binele şi vreau să-i 
aranjez viaţa. 

— Cum vei face? 

— O vei răpi. 

— la te uită... exclamă Rocambole, a cărei privire scânteia. 

Această privire nu-i scăpă lui sir Arthur. 

— Frumosule, îi spuse el, dacă-ți trece prin cap să fii 
necuviincios cu mine, nu vei căpăta milionul. 

— Asta-i tot? 

— Nu. În plus, o să te şi ucid. 

— Voi fi înțelept, spuse Rocambole; dar după ce o voi răpi, 
unde s-o duc? 

— Am un plan foarte bine întocmit, răspunse sir Williams. lată- 
l: am reînnoit la Le Hâvre relații foarte strânse cu-n vechi prieten 
din Londra, un strălucit hoţ de buzunare, care a lucrat cândva 
sub conducerea mea. Ne-am reîntâlnit în port; am ştiut imediat 
cine este, în timp ce el nu m-a recunoscut. Au fost de-ajuns două 
cuvinte, pentru a mă saluta respectuos, ca un soldat pe fostul lui 
căpitan. Puşlamaua face afaceri destul de bune. Are o navă de 
comerţ, pe care o comandă chiar el; acasă, într-un mic port din 
Scoţia, se bucură de toată consideraţia; şi-a condus aşa de bine 
barca, încât trece drept cel mai cinstit om din lume. 

— Ca şi tine, spuse Rocambole cu impertinenţă. 

— Ca şi mine, spuse sir Williams, fără să pară jignit de 
comparaţie. John Bird a rămas profund devotat fostului său 
căpitan şi va face pentru mine tot ce-i voi cere. 

— Unchiule, îl întrerupse Rocambole, am impresia că-mi dai 
amănunte inutile. Care este scopul? 

— Am meditat multă vreme asupra soartei pe care o va avea 
Baccarat, urmă sir Williams, şi am ales pentru ea o combinaţie 
destul de frumoasă. 

— Nu mai spune! 

— Vreau s-o trimit în insulele Marquises. 

— La dracul! 

— Vreau să-i ofer această frumoasă alternativă: fie de a 
deveni soţia unui antropofag, fie de a fi mâncată de el. Este o 
fată frumoasă. Sigur că, dacă şeful sălbaticilor nu-i va pune pe 
cap jumătate din coroana lui, o va servi bine friptă la o mare 
sărbătoare a sălbaticilor, când este lună plină, de exemplu. 

— Asta este o idee, spuse Rocambole. 

— Te cred. 

— Dar cum se poate executa? 

— Cu ajutorul prietenului meu John Bird. El încarcă la Le Hâvre 
diverse mărfuri pe care le duce în Australia. Echipajul îi este la 
fel de devotat, pe cât îmi este el mie. De alaltăieri se află la Paris 
Şi ieri l-am văzut. 

— L-ai şi văzut? 

— Da. Şi cum ştiam că nu trebuie să-ţi încarc creierul cu prea 
multe noţiuni, n-am vrut să-ţi vorbesc mai devreme. 

— John Bird consimte s-o ducă pe Baccarat? 

— Sigur! O va depune pe o plajă pustie, unde o vor găsi 
canibalii. Îl cred chiar capabil - fiindcă se pricepe de minune la 
comerţ - s-o vândă pe un preţ bun vreunui sălbatic. 

— Totul este foarte bine, unchiule; cum vom face însă s-o 
încredinţăm pe Baccarat lui John Bird? 

— Asta te priveşte. Îţi voi trasa totuşi drumul pe care trebuie 
să-l urmezi. De acum în trei zile o vei răpi pe micuța evreică. 

— Bun. Şi apoi? 

— Odată răpită, o vei încredința văduvei Fipart. 

— Asta este o idee minunată. Mama, observă Rocambole, este 
exact femeia care ne trebuie pentru astfel de treburi. 

— Văduva Fipart va păzi micuța, iar o scrisoare anonimă o va 
avertiza pe Baccarat că fetiţa, răpită de un negru... e vorba de 
negrul tău... 

— Venture? 

— Da. Recapitulez: scrisoarea va anunţa că fetiţa răpită de un 
negru este în drum spre Le Hâvre. Misiva va adăuga că negrul se 
va îndrepta către o navă englezească, numită Fowler, care va 
pleca în Oceania. Inţelegi, deci, că-n orice caz Baccarat va pleca 
la Le Hâvre. Dar aici va afla că vasul a ridicat ancora. 

— Şi apoi? făcu Rocambole, care nu mai înţelegea nimic din 
planul lui sir Williams. 

— La Le Hâvre va afla că Fowler va face escală la Saint-Malo, 
unde va rămâne trei sau patru zile. Atunci ea va lua nişte cai de 
poştă şi va călători pe uscat spre Saint-Malo. Aici ea va găsi 
vasul Fowler în radă. Se va duce la bord şi atunci va fi rândul lui 
John Bird să acţioneze. 

— Toată combinaţia asta este greu de executat, murmură 
Rocambole. 

— Dacă n-o scoţi la cap în mod onorabil, replică sir Williams cu 
accentul său calm şi poruncitor în acelaşi timp, pretinzând să fie 

ascultat orbeşte, atunci e sigur că nu eşti demn de milionul pe 
care ţi l-am pregătit. 

Aceste cuvinte avură efectul unei lovituri de pinten. 

— Foarte bine, spuse Rocambole, vei fi mulțumit; pleacă 
liniştit, mă ocup eu de toate. Am doar o obiecţie, dacă-mi 
permiţi. 

— Spune. 

— De ce trebuie s-o ducem pe Baccarat până la Saint-Malo? 

— Tocmai asta e partea poetică a combinației. Dacă Baccarat 
ar fi târâtă în Oceania de un ticălos oarecare, ar fi o răzbunare 
cum se vede în fiecare zi şi pe care ea n-ar aprecia-o suficient, în 
timp ce eu vreau ca ea să ştie exact cine o trimite să se prefacă 
în friptură. 

— Ar putea să i-o spună John Bird. 

— Nu, i-o voi spune chiar eu. 

— Unde? 

— La bordul vasului Fowler. 

— Cum? 

— Kerloven este la o leghe de Saint-Malo. Tu ştii bine că acum 
Baccarat are o încredere absolută în mine, o încredere fără 
margini. 

— Şi ce trebuie să fac cu micuța evreică? 

— O vei ruga pe văduva. Fipart s-o păzească cu cea mai mare 
atenţie. 

— Ea va rămâne la Paris? 

— Da, până la întoarcerea mea. 

— Şi-n trei zile te voi ajunge? 

— Tu te vei îmbarca cu John Bird şi cu Venture la Le Hâvre şi 
vei veni la Saint-Malo. Aici îţi voi aranja o nouă discuţie între 
patru ochi, care va fi întreruptă de Armand... 

— Inţeleg. 

— Pricepi foarte bine ce se întâmplă după aceea nu mă mai 
priveşte. Armand se va hotărî să te pedepsească şi tu-ţi vei 
aminti că o lovitură de sabie bine aplicată poate aduce în timp şi- 
n spaţiu un milion de franci. 

— Superb! Superb! strigă Rocambole, cu admiraţie. 

— Mâine dimineaţă, încheie sir Williams, te vei urca pe cal şi 
vei merge până în pădurea Vincennes, unde vei vedea la intrarea 
castelului cârciuma cu firma: La întâlnirea vânătorilor. Vei intra şi-l 
vei găsi pe John Bird; îl vei recunoaşte după aspectul său 
britanic, are un păr roşu ca morcovul şi-un abdomen respectabil; 
pentru mai multă siguranţă, îl vei întreba dacă-l cunoaşte pe 

căpitanul Williams. Când veţi fi siguri amândoi de identitatea 
celuilalt, vă veţi înţelege asupra a ceea ce aveţi de făcut. Ela 
primit de la mine instrucţiuni amănunțite. 

Spunând aceste cuvinte, sir Arthur Collins se ridică, îşi încheie 
haina albastră, îşi puse pălăria pe păru-i blond şi era gata să 
iasă, după ce întinsese mâna lui Rocambole, când apăru 
pretinsul valet negru, purtând o tavă de argint pe care se găsea 
o scrisoare. 

Era invitaţia baronului de Manerve adresată marchizului don 
Inigo de los Montes. 

Marchizul rupse sigiliul, citi scrisoarea şi o întinse vizitatorului 
său. 

— Foarte bine! spuse sir Williams, nu văd nici un inconvenient 
ca să te amuzi. De altfel este foarte bine să mergi în lume, în 
felul ăsta nu eşti confundat cu-n răufăcător obişnuit. 

După ce plasă această glumă, sir Williams plecă. 


În timp ce invitaţia baronului de Mans&rve îi ajungea lui don 
Inigo, bruna doamnă de Saint-Alphonse se întorcea în strada 
Pépinière. 

Baccarat şi contele o aşteptau. 

— Ei, întrebă prima, baronul va da balul? 

— Fără îndoială. 

— Când? 

— Mâine. 

— Acest baron, râse Baccarat, ţine cu orice preţ să-mi fie 
agreabil. 

— lar eu, spuse doamna de Saint-Alphonse, vin să primesc 
instrucţiunile. 

Baccarat tresări şi păru uşor stingherită. 

— Este destul de greu de explicat, scumpa mea. 

— Aiurea! făcu doamna de Saint-Alphonse, înţeleg şi din 
jumătăţi de cuvinte. 

— Întâi, trebuie să-ţi spun cine este acest don Inigo. 

— Foarte bine. 

— Sau, cel puţin, ceea ce bănuim noi că este. Când vei şti 
toate astea, vei înţelege. 

— Ascult. 

— Don Inigo de los Montes este un marchiz de comedie. 

— Cum sunt atâţia, spuse tânăra femeie, arătându-şi dinţii albi 

într-un zâmbet larg. 

— Este foarte brunet la păr, măsliniu la față, totul dovedind 
origine-ai transoceanică. 

— Nu l-am văzut niciodată. 

— Dar, continuă Baccarat, s-ar putea foarte bine ca, înainte de 
a fi brunet, să fi fost blond. S-au mai văzut cazuri de-astea. De 
altfel, dacă nu mă înşel, acest marchiz don Inigo de los Montes 
se numea înainte astfel. 

— Asta este mai greu de constatat. 

— Ştiu. 

— Totuşi... cu timpul... 

— Dacă el şi omul pe care-l bănuiesc sunt aceeaşi persoană, 
reluă Baccarat, trebuie să aibă un semn particular. 

— Unde? 

— Pe piept, în partea stângă. 

— Ce semn? 

— Cicatricea unei lovituri de pumnal. 

— Aha?! 

— Rana trebuie să fie abia vindecată. 

— Cam cât de veche este? 

— Cam de trei luni. 

— Atunci se poate constata uşor. 

Doamna de Saint-Alphonse o privi semnificativ pe Baccarat. 

— Ai, deci, un mare interes să descoperi adevărata identitate 
a acestui om? întrebă ea interesată. 

— Foarte mare. 

— Îl iubeşti? 

— Doamne fereşte! făcu Baccarat cu-n gest de dezgust. 

— Scumpă prietenă, spuse contele de Artoff pentru a pune 
capăt conversaţiei, fiindcă doamna de Saint-Alphonse a înţeles 
perfect misiunea pe care i-o dăm, vreau s-o lămuresc mai bine, 
adăugând câteva cuvinte: don Inigo - dacă este omul care 
credem noi - este un mizerabil care ne-a jefuit şi care încearcă 
să ne asasineze. 

Doamna de Saint-Alphonse tremură. 

— Dar, adăugă contele, nu trebuie să aveţi nici o teamă. Dacă 
este el, îl vom reduce imediat la neputinţă. 

— Şi dacă nu este el? 

— Nimeni pe lume nu va şti că l-am bănuit pe marchizul don 
Inigo de las Montes. 

— Dar în primul caz va trebui să-l trădez. 

— Şi-n felul acesta veţi demasca un ticălos, spuse contele 

Artoff. 

— Şi dacă mă ucide? 

— Nu vă temeţi de nimic, vă vom proteja; şi apoi remarcaţi, 
continuă contele, că nu faceţi altceva decât să comiteţi o mică 
indiscreţie, care vă va fi plătită cu o sută de mii de franci. 

— Asta este adevărat, spuse doamna de Saint-Alphonse, 
căreia cuvintele „o sută de mii de franci” îi risipiră ultimele 
ezitări. La revedere. Poimâine veţi şti totul sau îmi voi pierde 
renumele. 

Doamna de Saint-Alphonse plecă. 

— Cred, murmură Baccarat, plină de încredere în viitor, că voi 
sfârşi prin a-l avea în mână pe sir Williams. 


Capitolul CI 


La douăzeci şi patru de ore după balul dat de domnul baron de 
Manérve - bal ale cărui întâmplări sunt neînsemnate, cu excepţia 
uneia singure, pe care cititorii noştri o bănuiesc - doamna 
Charmet citi următoarea scrisoare, trimisă pe adresa contelui 
Artoff, dar pe care tânărul rus i-a trimis-o fireşte, imediat. 


„Scumpa mea Baccarat, 

Prietena ta, doamna de Saint-Alphonse, se grăbeşte să ia 
pana şi să-ți scrie cu mânuţa ei albă, privitor la protejatul tău, 
marchizul don Inigo de los Montes. 

Cu tot aerul său sălbatic, brazilianul este blând ca un miel. 

Închipuie-ţi, scumpa mea, că acest simpatic Manérve l-a 
îmbibat aşa de bine cu şampanie, încât, devenit excesiv de 
sentimental, tânărul fiu al tropicelor a căzut la picioarele mele 
într-o sală de joc pustie, foarte îndrăgostit şi beat ca un 
muşchetar. 

Este atât de beat, că la ora actuală mai doarme încă pe o 
canapea. Dacă acest băiat n-are tutore, trebuie neapărat să-i 
găsim unul. 

Prietena ta, de Saint-Alphonse. 

P.S. - Apropo, cu proprii mei ochi am obținut informațiile pe 
care le doreşti. In partea dreaptă a pieptului, marchizul are o 
foarte frumoasă cicatrice triunghiulară, ale cărei buze roşii sunt 
abia închise. Şi cum dormea de nu l-ai fi trezit nici cu tunul, mi- 

am muiat batista într-o picătură de parfum şi-am putut să 
constat că coama lui neagră este, de fapt, de-un blond splendid. 
Este un marchiz prost vopsit. 

Aştept noi instrucțiuni. Ce trebuie să fac?” 


Când această scrisoare ajunse la doamna Charmet, tânăra 
femeie era singură. O citi cu atenţie şi murmură: 

— Acum ultima mea îndoială s-a risipit, marchizul don Inigo de 
los Montes şi vicontele de Cambolh sunt una şi aceeaşi 
persoană. 

Baccarat sună. Apăru bătrâna guvernantă. 

— Marguerite, îi spuse ea, cheamă-mi trăsura. les astă seară 
şi nu voi reveni decât mâine. ţi încredinţez fetiţa, să ai mare 
grijă. 

— Doamna poate să fie liniştită, spuse femeia. 

Baccarat alergă la contele Artoff. 

Tânărul rus se aştepta la această vizită, de când primise 
scrisoarea, doamnei de Saint-Alphonse. 

— lată! spuse Baccarat, întinzându-i scrisoarea. 

Contele o citi. 

— Acest om, spuse el, este cu siguranţă vicontele de 
Cambolh. Ce-i de făcut? 

— Exact asta trebuie să decidem. 

Baccarat rămase un moment gânditoare. 

— Prietene, strigă ea deodată, ştii că domnul de Kergaz, soţia 
sa şi ticălosul sir Williams au plecat ieri dimineaţă. 

— Mi-ai spus. 

— Care este rostul acestei plecări neaşteptate? Nu ştiu, dar 
sunt convinsă că este vorba de o nouă maşinaţie de-a lui sir 
Williams. Cred, deci, că trebuie să ne grăbim. 

— Ai dreptate, spuse contele. 

— Prin urmare acest om, pretinsul marchiz, trebuie să se afle 
în mâinile noastre chiar astăzi, astă seară... ca sub ameninţarea 
morţii, să mărturisească infamia lui sir Williams şi atunci îl vom 
ierta, îi vom dărui viaţa. 

— Ceea ce spui este logic, observă contele, dar greu de 
executat. 

— De ce? 

— În primul rând, pentru că acest om trebuie să fie permanent 
neîncrezător. 

— Şi el şi sir Williams au încredere în mine. 

— Apoi, pentru că este întotdeauna periculos să ataci un om în 

plin Paris, într-o casă cu locatari. Comisarul de poliţie ar putea 
considera foarte grav aşa ceva. 

— Aici ai dreptate. 

— În fine, continuă contele, cine-ţi spune că va vorbi chiar sub 
ameninţarea morţii? 

— Va trebui să o facă, sau îl vom ucide fără menajamente. 

Baccarat medita. 

— Ascultă, spuse ea; doamna de Saint-Alphonse are o mică 
vilă la două leghe de Paris, pe malul Marnei la Saint Maurice. 
Este izolată de orice locuinţă şi la unsprezece seara te poţi crede 
în pustiu. Acolo trebuie să acţionăm. 

— Prefer acolo decât în strada Saint-Lazare. 

Baccarat luă o pană şi-i scrise doamnei de Saint-Alphonse. 


„Scumpă prietenă, 

Vino imediat la contele  Artoff, vei primi instructiuni 
amănunțite. 

Arde imediat scrisoarea şi ai încredere în mine. 

Baccarat”. 


O oră mai târziu, doamna de Saint-Alphonse sosi. 

— Scumpa mea, îi spuse Baccarat, ce-ai făcut cu brazilianul 
tău prost vopsit? 

— A plecat de la mine după prânz. 

— Când trebuie să-l vezi din nou? 

— Astă seară. 

— La ce oră? 

— Între zece şi unsprezece. 

— Foarte bine! Vila ta de la Saint Maurice îţi mai aparţine? 

— Bineînţeles. 

— Ai face bine să dormi acolo. 

— Ce idee!... 

— Pentru astă seară voi fi camerista ta, continuă Baccarat. 

— Tu? 

— Da! Vei vedea că mă voi achita foarte bine de obligaţii. 

— Dar... brazilianul? 

— Îi vei scrie... va veni acolo. 

— Fie, spuse doamna de Saint-Alphonse. 

— Eu, adăugă contele care tăcuse până atunci, voi fi vizitiul 
dumneavoastră. 

— Cum doriţi. Îi voi scrie brazilianului... Dar ce să-i scriu? 

„Scumpe marchiz, 

O biată femeie - în situaţia mea - suferă deseori tiranii 
multiple. 

Prima care mă năpăstuieşte se numeşte prințul K... 

Prințul este gelos, chiar când se află la distanţă; a plasat în 
jurul meu o duzină de spioni, care au găsit prea lungă unica 
vizită pe care mi-ati făcut-o. Printre numeroșii săi amici, se 
numără şi contele Artoff, pe care nu l-am mai văzut de trei luni şi 
care mi-a scris, cerându-mi să bem împreună o ceaşcă de ceai 
astă seară. 

Cred că înțelegeți că mă grăbesc să părăsesc casa din oraş şi 
să mă retrag în cea de la ţară. 

Plec astă seară la orele opt, împreună cu camerista mea, care- 
mi va aduce de mâncare de la cabaretul vecin. 

Dacă vă atrage o plimbare pe malul apei, veniţi la Saint 
Maurice, către ora când trebuia să fiti la mine în strada Saint- 
Lazare”. 


— Acum, spuse Baccarat, semnează şi lasă scrisoarea 
portarului tău. Când va veni don Inigo, o să i-o dea. 

— Scumpa mea, observă contele, care ascultase lectura pe 
care doamna de Saint-Alphonse o făcuse cu glas tare după ce 
scrisese, nu ţi-e teamă că don Inigo, ajungând la doamna de 
Saint-Alphonse pe la zece sau unsprezece seara, va renunța să 
mai meargă la Saint Maurice? 

— Nu, spuse Baccarat. 

— Totuşi, ora e înaintată. 

— Dragul meu, încheie discuţia Baccarat, scrisoarea este 
destul de rece ca să nu lase să se bănuiască vreo cursă. Don 
Inigo nu va vedea decât chemarea la o întâlnire şi se va duce. 

Argumentul părea just, contele se înclină. 


Capitolul CII 


să ne ocupăm acum de marchizul don Inigo de los Montes. 
L-am văzut pentru ultima oară, în urmă cu două zile, la hotelul 
Maurice, discutând între patru ochi cu sir Williams. Ne amintim 

că sir Williams îşi luase ziua bună de la Rocambole, dându-i 
dispoziţii şi recomandându-i să meargă călare a doua zi 
dimineaţa în pădurea Vincennes, unde urma să-l găsească pe 
John Bird într-o cârciumă. 

Marchizul don Inigo de los Montes execută cu promptitudine 
ordinele şefului său: se urcă dis-de-dimineaţă pe cal şi se 
îndreptă spre pădurea Vincennes. Găsi fără greutate cârciuma 
indicată, aruncă frâiele negrului său, care-l însoţise, şi intră în 
unica sală a cârciumii, unde trona maiestuos o fostă vivandieră, 
redată de mult vieţii civile şi pe care gustul pronunţat pentru 
vechea carieră o împinsele să se stabilească în apropierea 
fortului Vincennes Doi soldaţi beau într-un colţ; privirea 
cercetătoare a marchizului căută degeaba... Nu se vedea nici 
urmă de englez. 

— Puşlamaua să-şi fi bătut joc de sir Williams? 

Pretextând căldura, setea şi nevoia de odihnă, se aşeză la o 
masă şi ceru să i se aducă bere. 

Neobişnuită cu persoane aşa de elegante, cârciumăreasa se 
pierdu în plecăciuni şi se grăbi să-l servească pe frumosul 
gentilom. 

Rocambole goli câteva halbe de bere, aşteptă o oră şi nu văzu 
pe nimeni venind. Totuşi, continuă să aştepte... 

În sfârşit, într-un târziu, un bărbat apăru în pragul cârciumii. 
Acesta corespundea semnalmentelor pe care sir Williams le 
dăduse lui Rocambole. Era destul de gras, mic de statură, cu 
umeri pătraţi, cu mâini şi picioare enorme. Ar fi putut ucide un 
taur cu o lovitură de pumn, iar o lovitură de picior ar fi fost 
suficientă să lanseze o corabie la apă. O bluză şi o şapcă de 
marinar îi trădau de la distanţă profesia. Aruncă o privire piezişă 
spre negrul care ţinea caii în faţa casei, apoi către marchiz, care 
era ocupat cu fumatul şi cu golirea ultimei halbe de bere. 

Englezul intră; cu-n accent britanic foarte pronunţat, ceru să i 
se servească un gin. 

— Am o bere excelentă, îi răspunse cârciumăreasa. 

— Într-adevăr, excelentă, spuse marchizul. 

Aceste cuvinte fură suficiente pentru a risipi nehotărârea 
englezului. 

— Berea e fadă. Dar un bun englez, cum este John Bird, nu 
poate muri de sete. 

Numele de John Bird, dibaci pronunţat, îl convinseseră pe 
Rocambole că acesta era omul lui. 

— Ceea ce spuneți dumneavoastră, spuse el privindu-l pe noul 
venit, coincide cu vorbele unui bun prieten de-al meu, căpitanul 
Williams. 

— II cunosc, spuse John Bird. 

El puse halba de bere pe masa marchizului. 

— Vorbiţi engleza? întrebă el. 

— Da! răspunse marchizul. 

Cârciuma era goală. Cârciumăreasa plecase şi se aşezase la 
soare, prea departe de cei doi clienţi, pentru a putea auzi 
conversaţia lor. De altfel, ei vorbeau în engleză, limbă pe care cu 
siguranţă că fosta vivandieră n-o înţelegea. 

— Vă cer iertare, domnule, spuse John Bird, dacă v-am făcut 
să aşteptaţi. 

— Intr-adevăr... spuse Rocambole. 

— La intrarea în pădure, am fost însă oprit de un om pe care 
nu l-am văzut de doi ani... Cred că observați că mai sunt încă 
emoţionat. 

— Cine era? 

— Un om căruia îi datorez mai mult decât viaţa. 

— Aşa! 

— Închipuiţi-vă, continuă John Bird, este o poveste întreagă... 
din acelea pe care le găseşti doar în cărţi. 

Rocambole nu părea curios să ştie cine este acest om, dar 
John Bird continuă, cu calmul pe care îl au englezii în tot ceea ce 
fac. 

— Sunt doi oameni pe lumea asta cărora le sunt devotat cu 
trup şi suflet: celui despre care vă vorbesc şi căpitanului 
Williams. 

Aceste vorbe stârniră interesul lui Rocambole. 

— Acum chiar că începe să mă intereseze, îşi spuse acesta. la 
să vedem cine poate fi acela care şi-a asigurat devotamentul 
acestui tip. 

— Trebuie să vă spun, tânărul meu prieten, reluă familiar John 
Bird, golindu-şi paharul, că nu sunt sentimental de felul meu şi 
că viaţa unui om nu face pentru mine nici cât o ceapă degerată. 
Am fost corsar, am făcut comerţ cu negrii, am servit sub ordinele 
lui sir Williams la Londra şi nu cred să fi plâns decât de trei ori în 
viaţă. 

— Ei şi? făcu Rocambole, care găsea preambulul puţin cam 
lung. 

— Ei bine, am impresia că eram gata să plâng de bucurie 
văzându-l pe conte. 

— Este chiar conte? 

— Este un conte adevărat! Când mi-a strâns mâna, am crezut 
că am să mă sufoc de emoție. 

— Şi când îmi veţi povesti cum v-a salvat viaţa contele? 
întrebă Rocambole. 

— Chiar acum, pe scurt. 

— Să auzim, suspină marchizul. 

Şi-n sinea lui îşi spuse: 

— Trebuie să recunosc că-n cele mai neinteresante povestiri 
există amănunte care-ţi pot folosi. 

— Eram la Amsterdam, acum doi ani, continuă John Bird, şi 
încărcăm marfă pentru India. De şase luni navigam împreună cu 
o frumoasă portugheză, cu părul negru şi ochi albaştri. O iubeam 
cum iubeşte peştele apa. L-aş fi strangulat şi pe dracu dacă ar fi 
îndrăznit să se uite la ea. Trebuie să vă spun că era cât pe-aci s- 
o pierd... micuța ar fi ars ca o torţă vie, dacă domnul conte nu 
mi-ar fi venit în ajutor. 

— Dar ce i s-a întâmplat? 

—  Debarcând la Amsterdam, i-am închiriat un frumos 
apartament într-o casă elegantă din port. Intr-o noapte, în timp 
ce dormeam la bordul vasului, ancorat la chei, m-a trezit 
secundul şi mi-a zis: „Vino să vezi un incendiu pe pământ!” M- 
am ridicat, am urcat pe punte şi am privit... Mii de draci! ardea 
chiar casa Piguitei... M-am aruncat într-o barcă, am ajuns pe 
chei, am alergat... un brâu de flăcări înconjura casa... Sus, la o 
fereastră, o femeie despletită striga după ajutor... Era Piguita. 
Chiar în acea secundă, un tânăr străbătu mulţimea se aventură 
pe o scară care începuse să ardă, pătrunse în casă, trecu printre 
planşeuri prăbugşite, văzu de douăzeci de ori moartea în câteva 
secunde şi o salvă pe Piguita, aducând-o leşinată. 


— Ei bine, spuse John Bird, omului care mi-a salvat singura 
femeie pe care am iubit-o i-aş da sângele meu, picătură cu 
picătură, dacă mi-ar cere-o. Când mi-a strâns mâna, am plâns de 
bucurie, ca un copil... Fii atent, termină englezul, dacă sir 
Williams mi-ar cere vasul, cu tot ce am, aş fi în stare să i le dau; 
dar dacă domnul conte mi-ar cere să-l ucid pe căpitanul 
Williams, aş face-o fără să clipesc. 

— Şi cum se numeşte acest conte?! întrebă Rocambole. 

— Este rus. 

— Rocambole tresări. 

— Cum se numeşte? insistă el. 

— Contele Artoff, răspunse John Bird. 

La auzul acestui nume, Rocambole tremură şi crezu, un 
moment, că întreg eşafodajul răzbunării lui sir Williams se va 
prăbuşi ca un castel din cărţi de joc. 


Capitolul CIII 


După ce pronunţase numele contelui Artoff, John Bird dădu pe 
gât halba. Nu remarcase tulburarea lui Rocambole, care 
devenise alb ca varul şi continuă cu volubilitate: 

— Dar nu despre asta este vorba, am venit să vă văd pentru 
alt motiv, despre care mi-a vorbit ieri căpitanul Williams. 

— Ai dreptate, spuse falsul marchiz, regăsindu-şi sângele 
rece. 

Am venit pentru a primi ordinele dumneavoastră. 

— Foarte bine. 

— Se pare că este vorba să răpim întâi o fetiţă? 

— Da. 

— Şi apoi să conducem o frumoasă doamnă la sălbatici? 

— Exact. 

În timp ce-i răspundea lui John Bird, Rocambole făcea 
raţionamentul următor: 

— Este evident că John Bird ţine să treacă drept cel mai cinstit 
om din lume în ochii contelui Artoff. Nu trebuie, deci, să mă tem 
că va divulga combinaţia; dar, pe de altă parte, dacă John Bird o 
vede pe Baccarat cu contele, totul este pierdut. Hotărât lucru, 
unchiul are ghinion la joc; găseşte întotdeauna buturuga mică, 
care să răstoarne carul mare al combinațiilor lui. N-are noroc! 

— La ce vă gândiţi, domnule? întrebă John Bird, care observă 
că Rocambole devenise visător. 

— M-am gândit la mijlocul cel mai sigur de a răpi fetiţa, 
răspunse el. 

Rocambole continuă să-şi spună: 

— Odată micuța răpită, dacă Baccarat va alerga după Fowler 
va fi cu siguranţă însoţită de conte, şi dacă John Bird şi contele 
ajung faţă în faţă, suntem pierduţi. Trebuie să mă hotărăsc pe 
loc. 

Apoi spuse tare: 

— Răpirea este foarte greu de executat scumpul meu John 

Bird. 

— Aiurea! făcu englezul, un marinar ca mine, care a fost şi hoţ 
de buzunare, l-ar răpi şi pe dracu... Incredeţi-vă în mine... Numai 
că... 

— Ce?... întrebă Rocambole. 

— Trebuie să cunosc exact locurile şi obiceiurile casei în care 
vom opera. 

— Să fiţi astă-seară, la orele opt, în strada Sena, colţ cu strada 
Mazarin, răspunse Rocambole. Voi veni cu noi informaţii şi vom 
alcătui un plan. 

Rocambole se ridică, aruncă cinci franci pe masă şi întinse 
mâna lui John Bird. 

— La revedere, îi spuse el, ne vedem deseară. 

De când englezul îi mărturisise devotamentul său faţă de 
contele Artoff, Rocambole stătea pe ghimpi; John Bird îi spusese 
că l-a întâlnit pe conte. Fără îndoială că-l întâlnise în pădurea 
Vincennes. Ori soarta, care are uneori combinaţii perfide, putea - 
dacă el ar fi ieşit împreună cu John Bird din cârciumă - să-i pună 
faţă în faţă cu contele. Tocmai o astfel de întâlnire voia s-o evite 
cu orice preţ domnul marchiz don Inigo de los Montes. 

— Pe deseară! repetă el. 

Sări vioi în şa şi se grăbi să iasă din pădure în galop, lăsându-l 
pe jupân John Bird să plece liniştit, cu pasul omului cinstit, căruia 
totul îi surâde în viaţă. 

Timp de douăzeci de minute, marchizul don Inigo de los 
Montes, întoarse pe toate feţele ideea îngrozitoare că, dacă John 
Bird ar fi aflat că micuța pe care trebuia să o răpească şi femeia 
pe care trebuie să o predea canibalilor erau protejatele contelui, 
nu numai că ar fi renunţat să execute ordinele lui sir Williams, 
dar probabil că l-ar fi trădat. 

Numai că omul se obişnuieşte foarte repede cu pericolul. 
După ce au trecut douăzeci de minute, intrând călare în curtea 
hotelului Maurice, marchizul era pe jumătate liniştit. 

—  Fleacuri! îşi spuse el, să răpim totuşi copilul. Dacă 
recunoaşterea trebuie să aibă loc, ea nu poate avea loc decât la 
bordul lui Fowler, şi cel mai simplu este să aranjăm ca domnul 
conte de Artoff să nu poată fi lângă Baccarat. 

Această ultimă reflecţie trezi deodată o nouă idee în mintea 
lui Rocambole. 

— La dracu! îşi spuse el, la nevoie îl voi ucide în duel pe 
domnul conte! Lovitura de o mie de franci n-a fost inventată 

degeaba. 

Întors acasă, domnul marchiz don Inigo de los Montes se 
închise în cameră cu negrul său şi-i spuse: 

— Cumetre Venture, nu am nevoie de tine astăzi. Ai să mergi 
în strada Flandre şi ai s-o găseşti pe văduva Fipart, pe care, de 
altfel, o cunoşti. Venture se înclină. 

— Ai s-o anunţi că-i vom încredința în curând o mică 
pensionară şi-i vei indica să se prezinte în strada Buci, la doamna 
Charmet, o femeie caritabilă şi pioasă, pentru a-i cere un ajutor. 
Bineînţeles că nu-şi va spune adevăratul nume şi va indica o altă 
adresă decât a ei. 

— Ei, nu! exclamă Venture. 

— Cu aceeaşi ocazie, continuă falsul marchiz, va lua informaţii 
cu privire la topografia interioară a casei, despre obiceiurile 
doamnei Charmet şi ale servitorilor săi, şi va încerca să afle unde 
se culcă de obicei o tânără evreică, numită Sarah, care-i place 
foarte mult şefului. 

— Foarte bine, replică Venture. Deseară, la şapte, domnul va 
avea toate informaţiile pe care le doreşte. 

Venture plecă. 

Seara, exact la ora indicată, reveni. 

— Ei bine, întrebă Rocambole care tocmai se pregătea să 
plece, ce noutăţi ai? 

Venture se aşeză cu familiaritatea valetului care este, în 
acelaşi timp, complicele stăpânului: 

— Doamna Fipart, spuse el, a fost astăzi în strada Buci. 

— Aşa? 

— Doamna Charmet nu era acasă. 

— Cine a primit-o? 

— O bătrână servitoare numită Marguerite, pe care stăpâna sa 
a pus-o să dea pomeni în lipsa ei. Mama Fipart a povestit o 
istorie atrăgătoare, a obţinut zece franci... şi planul exact al 
casei. Casa are în faţă o curte, ale cărei ziduri nu sunt prea 
înalte. Se intră printr-un vestibul mare. in dreapta, sunt 
bucătăriile şi oficiul; în stânga - un salon, îşi în fund - o cameră 
unde doarme doamna Charmet. Micuța doarme lângă ea. Sau, 
cel puţin, aşa se poate deduce, văzând două paturi în aceeaşi 
cameră. 

— Cum a reuşit să pătrundă în camera de culcare? întrebă 
Rocambole mirat. 

— Foarte natural, urmând-o pe bătrâna servitoare, când s-a 
dus să ia cei zece franci din camera stăpânei. 

— Asta-i tot? 

— Nu... Mai există unele amănunte. 

— Să le auzim. 

— Doamna Charmet lipseşte des seara, se întoarce între zece 
şi unsprezece, uneori chiar la miezul nopţii. Lângă ea trăiesc 
micuța evreică, servitoarea numită Marguerite şi un bătrân 
camerist. 

— Are, totuşi, o trăsură? 

— Da, cel puţin o trăsură. Dar vizitiul se întoarce în fiecare 
seară la el acasă, bătrânul camerist doarme la mansardă, 
Marguerite are camera ei în stânga bucătăriei, camera fiind 
legată de cea a stăpânei printr-un culoar. 

— Văd că mama are în continuare ochi buni şi picioare bune. 
Sărmana bătrână, mi-era teamă să nu fi îmbătrânit. 

Venture scoase din buzunar un mic pachet învelit cu grijă în 
hârtie. 

— Ce este asta? 

— O surpriză pe care v-a pregătit-o mama Fipart. 

Zicând această, desfăcu pachetul. 

— Aici sunt mulajele broaştelor. In felul acesta nu vom sparge 
nici o uşă. 

— Perfect! strigă Rocambole, mama a avut întotdeauna un 
cap grozav. 

Apoi îi spuse lui Venture. 

— Ai să mergi în foburgul Saint-Antoine, în colţul străzii Lappe. 
Ştii unde? 

— La lăcătuş... 

— Exact. 

— Dracu ştie dacă o să mă recunoască în pielea asta neagră. 

— Ai să-i spui cuvântul de ordine şi-ţi va face două chei după 
mulaje. 

— Am uitat să vă spun că prima este de la poarta pentru 
trăsuri şi a doua de la uşa casei. Este tot ce avem... Dar odată 
ajunşi în vestibul... 

— Vom sparge celelalte uşi, spuse rece Rocambole. Astă seară 
te vei duce s-o vezi pe marna Fipart, adăugă el. Trebuie să se 
învârtească mâine în jurul casei şi să încerce să afle la ce oră va 
ieşi doamna Charmet în cursul serii. 

— Foarte bine, răspunse Venture plecând. 

Domnul marchiz don Inigo de los Montes ieşi pe jos din hotelul 
Meurice, opri prima trăsură de piaţă care trecea şi ajunse cu ea 

în strada Senei. Aici, pentru mai multă siguranță, plăti vizitiul şi-l 
concedie. 

De această dată, John Bird nu mai întârzie la întâlnire. Ajunse 
chiar puţin înaintea orei opt şi marchizul îl găsi plimbându-se în 
sus şi în jos pe strada Mazarin. 

Dar Rocambole, în scurtul traiect pe care-l parcurse, îşi 
adresase un discurs lung şi plin de sens, care-i modificase în 
mod substanţial planurile. 

— Este evident, îşi spuse el, că atunci când sir Williams mi-a 
ordonat s-o răpesc pe Sarah cu ajutorul lui John Bird, el nu ştie 
cât îi este de îndatorat acesta contelui Artoff. Ori, dacă John Bird 
ne ajută să dăm lovitura, va şti nu numai locul unde a acţionat, 
ci va şti destul de multe pentru a ne suci gâtul, dacă tânărul rus, 
aflând adevărul, i-o va ordona. Am o idee care va merita elogiile 
lui sir Williams. O voi răpi pe micuță numai cu Venture, fără să 
cer la început ajutorul lui John Bird. Avem, mulajele broaştelor şi 
vom alege o oră când Baccarat va fi plecată. Dacă este nevoie, 
vom suci gâtul celor doi servitori. Totul este simplu ca bună ziua 
şi ne-am face de râs meseria, dacă am folosi trei oameni pentru 
o asemenea bagatelă. Dar dacă ne putem lipsi foarte bine de 
serviciile lui John Bird pentru răpirea fetiţei, avem neapărat 
nevoie de ajutorul lui pentru a o trimite pe Baccarat sălbaticilor. 
Asta înseamnă că trebuie suprimat cu orice preţ contele Artoff. 

Şi Rocambole se gândi la mijloacele de a se debarasa cât mai 
repede de tânărul rus sau cel puţin de a-l separa pentru moment 
de Baccarat. 

Era mai puţin uşor decât crezuse în prima clipă şi, pe măsură 
ce reflecta, discipolul lui sir Williams îşi dădea seama că trebuie 
să renunţe la proiectul pe care-l concepuse la început, de a-l 
ucide pe conte în duel. Un duel cu contele însemna să atragă 
asupra lui atenţia întregului Paris, la numai trei zile după 
povestea cu Andréa. Renunţă deci la această soluţie. 

— Dacă această nefericită afacere Van-Hop n-ar fi dat greş, 
gândi el, am fi putut conta şi pe acest excelent maior Carden... 
Dar poate că ar consimţi... în caz că-i va conveni preţul!... 

Rocambole se opri la această idee, dar încă nu era hotărât în 
momentul în care trăsura ajunse la intrarea străzii Mazarin. 

Aici se găsi faţă în faţă cu John Bird, care sosise înaintea lui la 
întâlnire. 

Fără nici un fel de introducere, tânărul nostru îl luă pe englez 
de braţ şi-l duse spre chei. 

Noaptea era întunecoasă, cheiul pustiu, bătea un vânt rece. 

Rotindu-şi privirea de jur-împrejur, Rocambole se convinsese că 
nu era nimeni în apropiere. 

— Suntem gata? întrebă John Bird. 

— Nu încă. 

— Aţi obţinut informaţiile? 

— Nu. 

— De ce nu? 

— Pentru că putem reuşi lovitura fără să producem prea mult 
zgomot. 

— Cum aşa? 

— Copila iese uneori singură. 

— Aşa. 

— Mi-am postat negrul într-un loc propice. Dacă nu va reuşi, 
atunci vom ataca locuinţa. 

— Aşa mai merge! spuse John Bird, care nu bănui nici un 
moment neîncrederea interlocutorului său. 

— In orice caz, reluă fostul preşedinte al „Valeţilor de Cupă”, 
să fiţi mâine seară, la orele unsprezece, pe bulevard, colţ cu 
strada Helder. Dacă negrul meu n-a reuşit să dea lovitura singur, 
ne veţi ajuta 

John Bird strânse mâna lui Rocambole. 

— Pe mâine, spuse el, sunt foarte mulţumit că lucrez pentru 
căpitan... 

John Bird plecă. 

Rămas singur, domnul marchiz don Inigo de los Montes se 
refugie pentru moment sub arcadele palatului Mazarin, căci 
începuse să plouă puţin; aşteptând cu răbdare să treacă o 
trăsură goală, îşi reluă gândurile cu privire la contele Artoff, a 
cărui suprimare i se părea acum strict necesară. 

— Maiorul Carden, îşi spuse el, nu-l va ucide pe contele Artoff 
fără douăzeci de mii de franci avans şi încă o dată pe atâta - 
după. Este prea scump. Şi apoi, cine ştie dacă acceptă? De altfel, 
bugetul de care dispun este prea mic pentru a-mi lua singur 
sarcina de a-l greva cu o cheltuială de patruzeci de mii de franci. 
Sir Williams ar fi în stare să-mi scadă suma din câştigul meu... în 
timp ce Venture... Venture îi va plasa un cuţit în spate, la un colţ 
de stradă, şi va fi mulţumit cu o mie de franci. Aşa este mai 
înţelept. 

Hotărându-se definitiv pentru această combinaţie, banditul 
strigă o trăsură care trecea goală, se întoarse la hotel, îşi puse în 
ordine toaleta şi plecă la baronul de Manérve, care dădea un bal 

special pentru el. 
Ştim care au fost consecințele acestui bal. 


A doua zi spre prânz, când domnul marchiz don Inigo de los 
Montes se reîntoarse acasă, îl găsi pe Venture, foarte neliniștit 
cu privire la soarta lui. 

— Fii liniştit, îi spuse el, râzând; fiind un străin bogat, m-am 
rătăcit ieri seară pe strada Saint-Lazare şi o încântătoare 
doamnă, puţin cam uşuratică, mi-a arătat alt drum decât cel 
bun. 

Marchizul îşi puse haina de casă şi-i privi pe Venture cu-n aer 
întrebător. 

— Ei bine? 

— Am văzut-o pe mama Fipart. 

— Are noutăţi? 

— De dimineaţă se învârte în împrejurimile străzii Buci, 
aşteptând plecarea doamnei Charmet. 

— Şi? 

— Voi hoinări şi eu pe acolo către orele două. 

— Spune-mi, făcu deodată Rocambole, vezi vreun 
inconvenient să dai o lovitură de cuțit cuiva care mă jenează... 
pentru un preț bun? 

— Asta depinde. 

— Dacă sunt rezonabil? 

— In afaceri, spuse cu răceală Venture, cuvântul rezonabil nu 
este o cifră; el echivalează cu o recompensă cinstită, oferită celui 
care ar aduce un portofel umflat cu bilete de bancă şi căruia i s- 
ar da cinci franci. 

— Puşlamaua are pretenţii... gândi Rocambole. Trebuie să mă 
tocmesc. 

Şi Rocambole începu să discute preţul vieţii contelui Artoff, 
care în acelaşi moment se gândea, împreună cu Baccarat, cum 
să şteargă din lista celor vii pe marchizul don Inigo de los 
Montes. 


Capitolul CIV 


Rocambole îşi privi rece interlocutorul, aşteptând ca acesta să 
formuleze cifra pretențiilor sale. 
— Timpurile sunt grele, murmură cumătrul Venture; niciodată 

prefectul de poliţie n-a fost mal bine servit şi mai bine informat. 

— Foarte bine, spuse Rocambole, şiretlicul ăsta îl cunosc; să 
trecem la altul. 

— Astăzi, urmă Venture, pentru un da, pentru un nu, te aruncă 
în închisoare şi te trimite la ocnă pe tot restul zilelor. Nu pot 
încerca o lovitură de acest gen, pentru mai puţin de o mie de 
scuzi. 

— Asta era suma pe care mă gândeam să ţi-o ofer. 

Rocambole îşi muşcă imediat buzele. 

— Am vorbit prea repede! gândi el. 

— Dar, se grăbi să adauge cumătrul Venture, este de la sine 
înţeles că numai dacă este vorba de un om fără situaţie socială, 
te poţi hotărî să-l faci să dispară la preţul ăsta. 

— Ei bine, să mai adăugăm o mie de franci pentru cel de care 
vorbim. 

— Cum îl cheamă? 

— Contele Artoff. 

— A! Nu! strigă Venture, nu-mi voi face de râs meseria!... 
Contele Artoff valorează cel puţin zece mii de franci. 

— Fie, spuse Rocambole, îţi voi da zece mii de franci. Cinci mii 
înainte, cinci mii - după. 

Venture întinse mâna. 

— Dă-i încoace, spuse el. Voi executa misiunea ori când vei 
dori... 

— O secundă! observă Rocambole, pentru asta ai destul timp 
înaintea ta. Trebuie să rezolvăm problemele mai presante. Întâi 
să răpim fetiţa şi apoi vom vedea. 

— Cunosc oarecum obiceiurile contelui Artoff, reluă Venture. 
Se întoarce acasă către miezul nopţii şi fumează două-trei 
trabucuri în grădină. Aş putea pătrunde chiar astă-seară, dacă 
doriţi... Dă-mi cei cinci mii de franci... 

— Dumnezeule! murmură Rocambole, dacă este aşa, îţi voi da 
cei cinci mii de franci. 

— ÎI cunosc pe vizitiul contelui, urmă Venture. M-am 
împrietenit cu el când eram în serviciul doamnei Malassis. 
Trebuie să scap de negreala care mă acoperă şi voi intra la conte 
ca la mine acasă. 

Rocambole trase un sertar, scoase cinci bilete de o mie de 
franci şi le întinse complicelui său. Acesta le luă, le puse în 
buzunar şi suspină: 

— Sărmanul conte!... să mori aşa de tânăr! 

Pendula din fumoar bătea ora două. Venture, care tresări, 
spuse: 

— Să vedem ce face doamna Fipart. 

Imediat Venture plecă. 

Rocambole aşteptă răbdător, întoarcerea lui. După un ceas, 
Venture reapăru. 

— Totul este gata, spuse el. 

— Cum aşa? 

— Doamna Charmet a plecat de-acasă, lăsând-o pe mica 
evreică şi anunțând că nu se mai întoarce astă seară acasă... 

— E minunat! 

— Am cele două chei. Către ora zece seara, strada Buci este 
pustie. Putem acţiona fără riscul de a fi surprinşi. 

— lată o oră care-mi convine, spuse Rocambole. Am întâlnire 
la ora unsprezece. 

— Întâlnire de dragoste? 

— Trebuie să-ţi ocupi timpul. 

— Astă seară am de vorbit cu contele, spuse rece Venture. 


Către orele douăsprezece, în austera casă a doamnei Charmet 
domnea o linişte totală. 

Ştim că Baccarat plecase la contele Artoff, anunțând că nu se 
va întoarce în această noapte şi recomandând bătrânilor servitori 
să vegheze cu atenţie asupra micii evreice. 

In jurul orei opt, Sarah, care începuse să înveţe principiile 
religiei catolice, urmând să fie în curând botezată, îşi făcuse deja 
rugăciunea şi se culcase în pătuţul cu perdele de muselin alb, pe 
care Baccarat îl aşezase alături de al ei. Copila adormise imediat 
şi, odată cu somnul ei, se stinsese încântătoarea gălăgie, pe care 
numai copiii ştiu s-o răspândească în casă. 

Cei doi bătrâni servitori nu întârziară s-o imite pe Sarah. 
Bărbatul urcase în camera pe care o ocupa la al doilea etaj şi a 
cărei unică fereastră dădea într-o curte interioară. 

Marguerite, care dormea de obicei într-o cameră vecină cu 
cea a stăpânei sale, se culcă şi ea, nu înainte de a se asigura că 
cele două uşi - cea dinspre stradă şi cea dinspre curte - erau 
închise de două ori. 

Când Baccarat se întorcea înainte de culoarea servitorilor, 
aceştia nu se mulţumeau să închidă cu cheia poarta trăsurilor, ci 
trăgeau şi două zăvoare mari fixate la extremităţi. Dar când 
Baccarat lipsea, dat fiind că avea cheile şi se întorcea uneori în 

mijlocul nopţii, zăvoarele nu erau trase. De altfel, strada Buci era 
o stradă foarte liniştită şi locuitorii ei nu-şi aminteau de când nu 
se mai comisese vreun furt. Doamna Charmet nu avea valori 
mari în casă şi aparenţa modestă a locuinţei servea ca pază 
contra răufăcătorilor. 

Totuşi, în această noapte, către orele zece, trei persoane, trei 
umbre tăcute care se străduiau parcă să-şi înăbuşe zgomotul 
paşilor, lunecau de-a lungul trotuarului. Cele trei umbre mergând 
încet, cu precauţie, se opriră la câţiva paşi de casă, explorară 
rapid faţada, pentru a se asigura că nu mai arde nici o lumină. 
Ca şi în ajun, era un timp închis; cădea o ploaie măruntă şi 
strada era pustie. Cela trei umbre ajunseră la poarta trăsurilor. 

— Lăcătuşul m-a asigurat, spuse una dintre ele în şoaptă, că 
cu această cheie voi intra ca la mine acasă. 

— Să vedem, spuse a doua umbră. 

Cheia intră uşor, se întoarse în broască şi poarta, cedând unei 
uşoare presiuni, se deschise fără zgomot. 

Cele trei umbre intrară în curte şi închiseră poarta în urma lor. 

— Trage verigile, spuse don Inigo. 

— Aai dreptate, murmură în surdină vocea spartă a mamei 
Fipart. 

— Aşa! adăugă Venture. 

Şi închise cele două verigi cu aceeaşi precauţie cu care 
deschisese poarta. 

Cei trei ezitară un moment, înainte de a se îndrepta spre casă. 

— Mamă, spuse falsul marchiz, adresându-se bătrânei, eşti 
sigură de informaţiile tale? 

— Foarte sigură! 

— Ea este plecată? 

— Da. 

— Poţi să mergi cu ochii închişi în camera micuţei? întrebă don 
Inigo. 

— Cu ochii închişi, este cuvântul potrivit. 

— Atunci să mergem! 

Şi Rocambole, care avea în mână cea de a doua cheie, se 
îndreptă către casă. 

Lăcătuşul îşi făcuse treaba foarte conştiincios: nici a doua 
cheie nu scârţâi mai tare decât prima, când fu întoarsă în 
broască. 

— Încântător, murmură Rocambole, intri aici ea la tine acasă. 

— Şi această doamnă, adăugă mama Fipart, e foarte drăguță 

că n-are un câine de pază. Am oroare de javre... 

Şi zicând acestea, făcu gestul pitoresc al celui muşcat, de 
pulpă. 

Închiseră în urma lor uşa de la intrare şi se găsiră în 
întunericul cel mai adânc. 

— Mamă, spuse atunci Rocambole, fiindcă cunoşti atât de bine 
locurile, cred că este inutil să aprinzi felinarul pe care l-ai adus. 

— Acum, da; dar când vom fi în camera micuţei... ea trebuie 
să se fi culcat... va trebui s-o îmbrăcăm... 

— Aşa este. Totuşi, aş fi de părere să sucim întâi gâtul 
bătrânelului, murmură Venture. 

— O crimă inutilă! răspunse marchizul. Până în prezent n-a 
mişcat şi pot paria că, dacă nu facem zgomot, nici nu se va 
trezi... 

— Camera lui este la mansardă, murmură bătrâna nu va auzi 
nimic... 

— Dar femeia? 

— Cu ea trebuie început. Veniţi, vă voi conduce. 

Mama Fipart îl luă pe Rocambole de mână şi, mergând în 
vârful picioarelor, îl conduse cu-n pas sigur către extremitatea 
vestibulului, de unde începea culoarul care ducea întâi la camera 
lui Marguerite şi apoi la cea a lui Baccarat. 

Marguerite avea somnul greu. Dormea de-o oră şi, nu auzise 
deschizându-se uşa. 

Cu tot întunericul, văduva Fipart se descurca foarte bine şi 
ajunsese deja la patul servitoarei, când Rocambole lovi un scaun. 

Zgomotul o trezi pe Marguerite. 

— Cine-i? întrebă ea, ridicându-se din pat. Tu eşti Sarah? 

Marguerite credea că fetiţa avea nevoie de ceva. 

Deodată, mâinile uscate şi nervoase ale văduvei Fipart 
înconjurară gâtul sărmanei femei şi o strânseră atât de tare, 
încât îi fu imposibil să scoată un strigăt. In acelaşi timp, o voce îi 
şoptea la ureche: 

— Taci! sau te omor... 

Credincioasa servitoare încercă să se zbată, să strige, în 
speranţa că va fi auzită...Văduva Fipart prevăzuse totul. Ea 
strânse şi mai tare, iar Rocambole, care avea pregătită o batistă, 
se grăbi să-i pună un căluş în gură Margueritei. Totul abia dacă 
dură un minut. În acelaşi timp, cumătrul Venture, care venise 
după ei, aprinse felinarul dat de văduva Fipart. 

Marguerite, îngrozită, cu căluş în gură şi imobilizată sub 
genun-chiul lui Rocambole, izbuti să vadă la lumina felinarului: 

negrul, bătrâna şi bărbatul care-şi ascundea faţa cu gulerul 
mantiei. 

— Prietenă, râse văduva Fipart cu-n ton coborât şi dulceag, 
mă recunoşti? 

Marguerite o privi cu-n aer uimit şi recunoscu cerşetoarea 
căreia îi dăduse pomană două zile la rând. 

— Noi nu suntem hoţi, reluă văduva Fipart, sau cel puţin astăzi 
n-avem timp... Noi vă rugăm numai să staţi liniştită. Dacă vă 
vine vreo idee, s-ar putea s-o păţiţi. 

Luă un cearceaf, îl învârti ca să semene cu o frânghie şi se 
servi de el pentru a o lega fedeleş pe bătrână, care încerca în 
zadar să opună rezistenţă. 

Odată ce Marguerite era legată şi cu căluş în gură, trei sferturi 
din treabă erau împlinite 

Văduva Fipart deschisese uşa care lega camera servitoarei de 
cea a stăpânei şi, ţinând felinarul în mână, intra singură. 

Lumina felinarului fu suficientă pentru a trezi fetiţa. Deschise 
ochii, aruncă o privire uimită în jurul ei şi nu distinse de la 
început trăsăturile hidoase ale văduvei Fipart. Obişnuită s-o vadă 
pe Baccarat intrând deseori în mijlocul nopţii, crezu că este ea. 

— Dumneavoastră sunteţi, doamnă? întrebă ea cu o voce 
cristalină. 

— Vin din partea doamnei... sst! nu face zgomot, răspunse 
bătrâna, încercând să-şi îndulcească vocea. 

Abia desluşi oribila creatură, că micuța, speriată, se dădu 
înapoi până la marginea patului. 

În aceeaşi clipă, Venture îşi arătă faţa neagră în pragul uşii. La 
această apariţie, mai sinistră decât prima, fetiţa îngheţă de 
groază, încercă să strige, dar gâtlejul crispat refuză să scoată 
vreun sunet; ar fi vrut să fugă... dar spaima o imobiliza în pat. 

— Mamă, spuse Rocambole, dă-mi felinarul şi grăbeşte-te! 

Văduva saltimbancului Nicolo profită de secunda de uimire a 
fetiţei, pentru a-i aplica acelaşi tratament ca lui Marguerite. Cu 
două-trei mişcări, înainte de a scoate vreun strigăt sau de a se 
putea zbate, gingaşa creatură se trezi legată, cu căluş în gură, în 
puterea răpitorilor ei. 

— Dificultatea începe de-abia acum, spuse Rocambole, când 
va trebui să transportăm copilul... s-o ducem cu trăsura nu este 
comod, căci vizitiul ne-ar putea trăda; dacă o luăm în spate, am 
fi arestaţi după zece paşi. 

Dar aceste obstacole nu erau o piedică pentru văduva Fipart; 


143 


— Ponson du Terrail — 


scoase un cuțit de sub rochia soioasă, apăsă vârful acestuia pe 
gâtul fetei şi-i spuse cu brutalitate: 

— Dacă nu vei face tot ce ți se spune, te voi ucide ca pe-un 
câine. 

Privirea-i buimăcită şi rugătoare a sărmanei micuţe părea să 
inspire milă. 

Atunci, fără să-i scoată căluşul, văduva îi desfăcu legăturile şi 
adăugă: 

— Ai să te îmbraci repede şi ai să ne urmezi... Dacă faci vreun 
pas ca să scapi, domnul acesta negru te va ucide. 

Zicând aceste cuvinte, văduva îi dădu cuțitul lui Venture. 

Dinţii fetiţei clănţăneau de spaimă şi nu-şi putea lua privirea 
îngrozită de la cuțitul pe care negrul îl mânuia în aşa fel, încât 
lama să lucească în raza felinarului. Copila făcu tot ce i se ceru; 
se lăsă îmbrăcată din cap până-n picioare şi acoperită cu-n şal; 
apoi mama Fipart o luă de braţ şi o trase după ea. 

— Vino! îi spuse ea, scoţându-i căluşul, care s-ar fi putut 
observa pe stradă. 

Copila, înnebunită de groază, nu scoase nici un strigăt şi o 
urmă fără rezistenţă. 

În acest timp, Marguerite încerca în zadar, în patul ei, să se 
dezlege, şi să-şi scoată căluşul. 

Bătrânul servitor nu auzise nimic... 

Răpitorii părăsiră casa cu prada lor, fără să facă mai mult 
zgomot ca la venire. 

Copila, auzind în spatele ei paşii înfiorătorului negru înarmat 
cu-n cuţit, fu docilă şi nu se gândi nici un moment să strige după 
ajutor. 

Grupul merse împreună până la chei. 

Aici, Rocambole se opri şi îi spuse încet pretinsului negru: 

— Insoţeşte copila până la Villette şi apoi... 

— Ştiu, zise Venture, strada Pépinière, afacerea de zece mii de 
franci... 

— Exact. 

— Pregăteşte-mi banii... totul va fi gata mâine... spuse negrul. 

— Mâine plec în Bretagne, răspunse Rocambole. La orele opt 
dimineaţa voi fi pe drum şi sunt foarte încântat să părăsesc atât 
de repede Parisul. 

— De ce? 

— Am răpit fetiţa pentru a-i face plăcere şefului... dar am o 
presimţire ciudată. 

— Aiurea! făcu Venture. 

— Mi-e frică să nu ne poarte ghinion... Poveştile cu femei 
strică întotdeauna afacerile serioase... 

După ce spuse acestea, Rocambole îl părăsi pe Venture, 
pentru a se duce la întâlnirea pe care o avea cu John Bird. 


Capitolul CV 


Părăsind-o pe văduva Fipart (în timp ce aceasta, escortată de 
Venture, o târa după ea pe mica evreică), domnul marchiz don 
Inigo de los Montes parcurse pe jos bulevardul şi-l găsi pe John 
Bird la colţul cu strada Mazarin, aşa cum conveniseră în ajun. 

— Scumpe domn John Bird, îi spuse el direct, lovitura s-a dat, 
negrul meu a răpit copila. 

— Fără mine? întrebă John Bird. 

— Fără. 

— Treaba era, deci, uşoară. 

— Destul de uşoară, din moment ce s-a rezolvat. 

— O voi vedea? 

— Da, mâine. 

— Sunt curios să văd dacă fostul meu căpitan are gustul la fel 
de rafinat ca altădată. 

— Glumeţule! râse Rocambole. 

Îl luă familiar de braţ pe John Bird şi îi spuse vesel: 

— Ascultă, merg în strada Saint-Lazare; însoţeşte-mă până 
acolo, vom vorbi despre tânăra doamnă pe care trebuie s-o duci 
canibalilor. 

— Fie, răspunse John Bird. 

— Să mergem. 

— la spune-mi, întrebă John Bird deodată, această doamnă l-a 
iubit pe căpitan? 

— Nu. 

— Atunci a iubit-o el? 

— Nici atât. 

— Pe cuvânt de onoare, bodogăni englezul, în cazul acesta nu 
înţeleg o asemenea răzbunare. 

— Este un secret. 

Rocambole pronunţă acest cuvânt cu-n aer foarte solemn. 

— Este frumoasă? 

— Superbă. 

— Atunci, spuse banditul cu-n râs cinic, va place şi echipajului. 

— Poate chiar şi dumneavoastră. 

— A, nu! exclamă John Bird melancolic. De când o iubesc pe 
Piguita, nu m-am mai uitat la altă femeie. 

John Bird suspină. 

— Pe cinstea mea, gândi Rocambole, punând mâna pe soneria 
de la poarta doamnei de Saint-Alphonse, iată un om care ne va 
strangula, pe mine şi pe sir Williams, şi o va purta pe Baccarat în 
triumf, la primul semn al contelui Artoff. 

Rocambole vru să se despartă de John Bird, dar o presimţire îl 
opri. 

— Poate că adorata mea nu este acasă, spuse el. Aşteaptă-mă 
o secundă. 

Portăreasa îi dădu scrisoarea dictată de Baccarat, prin care 
doamna de Saint-Alphonse îl anunţă pe don Inigo că pleacă la 
Saint-Maurice. 

— la te uită! exclamă Rocambole, după ce citi scrisoarea, 
femeile nu se îndoiesc de nimic. Să crezi că un bărbat va face 
trei leghe prin vânt şi ploaie, pentru a merge la o întâlnire, asta-i 
chiar înfumurare! 

Şi Rocambole se întoarse către John Bird foarte puţin decis 
asupra a ceea ce trebuia să facă. 

— Saint-Maurice este foarte departe, gândi el; pe de altă 
parte, mâine dimineaţă plec şi probabil că după ce îl voi ucide pe 
simpaticul conte de Kergaz, nu voi mai putea apărea aşa repede 
la Paris; în consecinţă, dacă nu merg astă seară la Saint-Maurice, 
n-am s-o mai văd pe delicioasa doamnă de Saint-Alphonse. 

— N-aţi găsit pe nimeni? întrebă John Bird. 

— Nu, şi sunt foarte încurcat. V-aş ruga chiar să-mi daţi un 
sfat. Îmi place foarte mult o femeie încântătoare. 

— Aşa?! 

— După cum ştiţi, mâine voi părăsi Parisul pentru multă 
vreme. 

— Şi ea este plecată? 

— Nu chiar. In loc să mă aştepte în strada Saint-Lazare, mă 
aşteaptă la trei leghe de Paris, la Saint-Maurice... 

— Ei bine, mergeţi la Saint-Maurice... 

— Este departe... şi cu ploaia asta... 

— İn trăsură n-o să vă udaţi. 

— Nu, dar când plouă şi sunt singur, mă plictisesc de moarte. 

— Vreţi să vă însoțesc? 

— Bună idee! 

— N-am altă treabă, spuse John Bird, deoarece am lăsat-o pe 

Piguita la Le Hâvre. 

— Dacă, din întâmplare, doamna de Saint-Alphonse îmi întinde 
o cursă? gândi Rocambole... ea mă crede bogat... Este mai 
prudent să iei pe cineva cu tine. 

Exact în clipele acestor reflecţii, trecu o trăsură de piaţă, iar 
vizitiul, văzând doi oameni pe jos, în ploaie, le oferi serviciile 
sale. 

— Îți dau un ludovic, spuse Rocambole vizitiului, pentru ca să 
mergi într-o oră la Saint-Maurice şi să te întorci cu domnul la 
Paris. 

— Urcaţi, domnii mei, răspunse vizitiul. Rocambole şi John Bird 
se instalară în trăsură, care plecă în viteză şi ajunse la barieră în 
douăzeci de minute. 

— Aşa da! strigă John Bird, încântat de această rapiditate, caii 
francezi merg la fel de bine ca ai noştri. 

Intr-adevăr, Rocambole remarcase că pentru nişte cai de 
trăsură, aceştia erau cam prea rapizi. 

Vizitiul nu pocnea din bici, nu striga şi totuşi ei alergau de 
parcă erau cai de curse... 

Se nelinişti puţin... o vagă bănuială îi trecu prin minte. 

— Ce-ar fi, gândi el, să fie amestecată Baccarat în toate 
astea?... Pe vremuri, Baccarat şi doamna de Saint-Alphonse erau 
prietene. 

Timp de o secundă, marchizul don Inigo de los Montes dori să 
se întoarcă din drum. Dar, gândindu-se mai bine, îşi dădu seama 
că prudenţa sa era exagerată. Cum s-ar putea admite că acest 
vizitiu, care trecuse din întâmplare prin strada Saint-Lazare, 
putea să aibă ceva de a face cu singura fiinţă de care se temea 
Rocambole? 

— Cu siguranţă, gândi el, astă seară, sunt cam ţicnit. 

Trăsura continua să alerge. În timp ce trecea prin Bercy, 
vizitiul se întoarse pe scaunul său şi se aplecă spre interiorul 
trăsurii. 

— Vă rog să mă scuzaţi domnilor, spuse el, mi-aţi spus să vă 
duc la Saint-Maurice, dar nu mi-aţi indicat strada şi numărul. 

Cuvintele vizitiului îi demonstrară lui Rocambole absurditatea 
bănuielilor sale. 

— Nu ştiu cum se numeşte strada, răspunse el, cu atât mai 
puţin ce număr are casa. Ştiu însă că este o casă izolată la 
marginea apei. 

— Cui îi aparţine? 

— Doamnei de Saint-Alphonse. 

— Nu este o doamnă care locuieşte la Paris? 

— Ba da. 

— Atunci, spuse vizitiul, cred că vom găsi casa, căci am mai 
condus şi alți domni care mi-au spus acest nume. 

Vizitiul traversă sătucul Saint-Maurice, ajunse la marginea 
apei, ezită puţin şi, în sfârşit, se opri în faţa porţii unei case 
frumoase, cu faţada chiar pe malul râului. Cu toată ploaia, 
noaptea nu era foarte întunecată şi ceața avea o oarecare 
transpa-renţă, care-i permise lui Rocambole, de când pusese 
piciorul pe pământ, să examineze locul unde se găsea. Casa era 
mică, dar avea eleganța unei vile englezeşti. Era albă, cu un 
singur etaj, înconjurată de copaci stufoşi şi n-o despărţea de 
Marne, la sud, decât un mal de doi metri lungime. La nordul 
casei se afla o grădină frumoasă. 

În spatele unor perdele, la o fereastră a primului etaj, 
Rocambole zări strălucind o lumină discretă. Această fereastră 
era singura luminată. Poarta grădinii era întredeschisă, dovadă 
sigură că cineva era aşteptat. Grădina era pustie. In toată casa 
nu se auzea nici un zgomot. 

— Aveţi noroc! şopti John Bird, întinzând mâna în direcţia 
ferestrei luminate. Am impresia că sunteţi aşteptat... şi mă voi 
întoarce singur. 

—  Faceţi-mi o favoare, răspunse Rocambole, pe care 
presimţirea nu-l părăsise. 

— Care? 

— Aşteptaţi-mă aici zece minute. 

— De ce? 

— Nu ştiu, dar am impresia că mi se va întâmpla ceva rău. 
Dacă strig, veţi veni, nu-i aşa? 

— Bineînţeles. 

— Sunteţi înarmat? 

John Bird făcu cu ochiul. 

— Am în buzunar, spuse el, doi prieteni puţin vorbăreţi, doar 
foarte credincioşi. Când este nevoie, fac şi zgomot. 

— Eu am un pumnal, care nu mă părăseşte niciodată, spuse 
Rocambole... Dacă nu apar în zece minute, continuă el, şi nici nu 
strig, puteţi pleca. 

— Foarte bine! Când ne revedem? 

— În optzile... în Bretagne... la bordul lui Fowler. 

— Foarte bine! Noroc! 

John Bird strânse mâna lui Rocambole şi rămase în faţa porţii, 

la trei paşi de trăsura de piaţă al cărei vizitiu se aşezase 
nepăsător pe capră, gata să adoarmă dacă mai era mult de 
aşteptat. 

Rocambole traversă grădina şi găsi şi uşa casei întredeschisă. 

Scara nu era luminată. Totuşi era gata să se aventureze în 
întuneric, când o mână o apucă pe a sa şi-l trase încetişor: 

— Urmaţi-mă, i se şopti la ureche. 

Vocea îl făcu pe Rocambole să tresară. Nu era a doamnei de 
Saint-Alphonse şi totuşi i se păru că o auzise cândva. Cu toate 
acestea, se lăsă condus. 

Urcă o scară, traversă un salonaş cufundat în întuneric, apoi o 
uşă se deschise înaintea lui. Camera era luminată şi o putu 
vedea pe doamna de Saint-Alphonse întinsă nepăsător pe o 
canapea. În acelaşi timp, mânuţa care-l ţinea îi dădu drumul şi 
misterioasa conducătoare dispăru, închizând uşa în urma lui. 

Rocambole nu avusese posibilitatea să-i vadă faţa. 

— Este camerista mea, îi spuse doamna de Saint-Alphonse, 
surâzând. 

Apoi îi arătă locul de lângă ea, pentru a se aşeza. 

— Vă mulţumesc foarte mult! spuse ea. Este un gest 
cavaleresc din partea dumneavoastră, de a veni pe o asemenea 
vreme. Ce oribilă ploaie! 

— Nu e nimic cavaleresc în a face ce-ţi ordonă inima. Nu v-am 
găsit la Paris şi m-aţi aşteptat aici. Cum să nu fi venit? 

Don Inigo - care renunţase să mai joace comedie cu John Bird 
- regăsi alături de doamna de Saint-Alphonse minunatul accent 
jumătate spaniol, jumătate american, care trăda originea-i 
braziliană. 

Frumoasa gazdă îl privea cu o atenţie, pe care el o crezu 
provenind din curiozitate. 

Dar deodată ea spuse: 

— Dacă n-aţi fi brunet, aproape măsliniu la faţă... 

Se opri şi continuă să-l privească. 

— Dacă n-aţi avea barba şi părul de-un negru ca de cărbune... 

Tăcu din nou şi continuă să-l fixeze. 

— Ei bine!... făcu el descumpănit de acest examen. 

— Aş jura... 

— Ce-aţi jura, frumoasă doamnă? 

— Dumnezeule! reluă ea, semănaţi - chiar brunet! - ca două 
picături de apă cu-n bărbat blond, pe care l-am cunoscut. 

Rocambole tresări. 

— Şi cine este acest bărbat blond? întrebă el, încă surâzător. 

— Un suedez, vicontele de Cambolh. 

— Nu-l cunosc... 

Pronunţă atât de convins aceste cuvinte, încât nici un 
judecător de instrucţie nu s-ar fi îndoit de buna lui credinţă. 

— A părăsit Parisul de trei luni... spuse doamna de Saint- 
Alphonse. 

— lar eu am venit la Paris de cincisprezece zile. 

— Nu se ştie ce s-a întâmplat cu el. 

— Cu atât mai rău! 

— De ce? 

— Pentru că aş fi vrut să-l cunosc pe acest bărbat care-mi 
seamănă, spuse don Inigo de los Montes. 

— Camerista mea cunoaşte povestea mai bine decât mine, 
continuă doamna de Saint-Alphonse. 

— Ce poveste? 

— Cea a vicontelui de Cambolh. 

Marchizul se gândi la vocea pe care o auzise înainte şi care 
nu-i era necunoscută. Crezu că doamna de Saint-Alphonse avea 
o cameristă, care fusese în slujba vreunei femei pe care o 
cunoscuse pe vremea când se numea vicontele de Cambolh. 

— Există, deci, o poveste a acestui viconte...? Cum îl 
cheamă... 

— Cambolh. 

— Şi care-i povestea? 

— Se pare, reluă doamna de Saint-Alphonse, că acest viconte 
de Cambolh era un aventurier, un mizerabil... 

Rocambole nici nu clipi. 

— Totuşi mergea în lume, era primit în cele mai bune case din 
foburgul Saint-Honor6, mai ales la marchiza Van-Hop. 

Numele acesta, căzut neglijent de pe buzele doamnei de 
Saint-Alphonse, îl lăsă pe marchiz perplex. Pentru ce îi spunea 
toate astea? 

— Aşa?! făcu don Inigo, care păli sub stratul cafeniu care-i 
acoperea obrazul. 

— A fost lovit cu pumnalul. Aici, preciza doamna de Saint- 
Alphonse, indicând cu degetul locul unde don Inigo avea 
cicatricea rămasă de pe urma loviturii primite de la sir Williams. 

Rocambole începu să se simtă stânjenit. 

— Scumpă prietenă, spuse el, de ce îmi vorbiţi de acest 
viconte de Cambolh? 

— Pentru că îi semănaţi. 

— El era blond şi eu sunt brunet; deci asemănarea nu este 
completă. 

— Camerista mea pretinde altceva. 

— Ce? 

— Veţi vedea. 

Şi doamna de Saint-Alphonse sună. 

__ Uşa se deschise; se arătă o subretă drăguță, înaltă şi zveltă. 
Intâi, don Inigo îi aruncă o privire uimită şi n-o recunoscu. Dar ea 
se apropie de el, îl privi fix şi îi spuse cu o voce batjocoritoare. 

— Bună seara, domnule de Cambolh... 

Dintr-o dată, Rocambole simţi un fior străbătându-l până-n 
măduva oaselor... O recunoscuse pe Baccarat. 

— M-au prins!... gândi el. M-a recunoscut. Având un stilet 
asupra lui şi găsindu-se în faţa a două femei neînarmate, domnul 
marchiz don Inigo de los Montes se gândi că singura soluţie ar fi 
s-o ucidă pe Baccarat... 

Dar în spatele ei, înainte ca pumnalul să iasă la lumină, se 
deschise o uşă. In pragul uşii apăru un nou personaj. 

Era contele Artoff. 

Contele ţinea în fiecare mână câte un pistol. 

In primul moment, Rocambole vru să strige, să-l cheme pe 
John Bird în ajutor... Dar îşi aminti că John Bird îi era credincios 
contelui şi că a-i pune pe amândoi faţă în faţă însemna să se 
condamne fără drept de apel, să-şi distrugă singura şansă de 
scăpare şi să dea pe faţă ultimul secret al lui sir Williams. 

— Dacă mor, gândi el, ştiu cel puţin că voi fi răzbunat... 
contele va cădea sub pumnalul lui Venture, iar Baccarat va 
ajunge la canibali... 


Capitolul CVI 


De nenumărate ori Rocambole dovedise că era un om de 
acţiune de o rară energie, capabil de hotărâri rapide. Ne amintim 
rezistenţa pe care o opusese cu sânge rece şi încăpățânare lui 
Léon Rolland şi contelui Armand de Kergaz la Bougival. Atunci nu 
era decât un copil şi totuşi dăduse dovada de eroism. Adult, 
ticălosul Rocambole era un bărbat abil, plin de experienţă, un 
scelerat care-şi cunoştea de mult timp meseria judecând la rece, 
dintr-o singură privire, situaţiile cele mai disperate. În zece 
secunde, Rocambole analiză situaţia în care se găsea. 

— Este evident, gândi el, că am căzut într-o cursă, că doamna 
de Saint-Alphonse nu m-a onorat cu prietenia ei decât pentru a 
se asigura că am o cicatrice de pumnal în dreapta inimii şi că 
părul meu este vopsit. Acestea fiind faptele, n-are nici un rost să 
mint în privinţa identităţii mele şi ca să mă salvez va fi probabil 
necesar să spun totul... cu atât mai rău pentru sir Williams! Voi 
spune totul în ceea ce-l priveşte, dar nu voi sufla nici un cuvânt 
despre Venture şi John Bird. Vom avea, poate, norocul ca primul 
să-l ucidă pe conte, iar celălalt s-o răpească pe Baccarat. Atunci.. 
totul este salvat! 

Rocambole judecă totul în zece secunde, în timp ce contele şi 
Baccarat se aşezară în faţa lui. 

— Domnule viconte de Cambolh, spuse Baccarat cu-n ton 
rece, faceţi-ne plăcerea de-a renunţa la acest accent meridional, 
care dăunează rapidităţii exprimării dumneavoastră. Nu avem 
timp de pierdut. 

Rocambole se înclină. 

— Fiindcă mă cunoaşteţi atât de bine, spuse el, în cea mai 
curată franceză, nu aş fi în stare să vă refuz. 

Vorbea calm, avea un surâs în colţul gurii şi examina cu 
curiozitate pistoalele contelui. 

— Domnule de Cambolh, reluă Baccarat, ultima dată când am 
avut onoarea de a ne întâlni era - cred - în bulevardul lord 
Byron, la doamna Dai-Natha Van-Hop... 

— Într-adevăr... 

Rocambole nu mai surâdea. 

— Fără îndoială că nu vă mai amintiţi exact evenimentele 
acestei întâlniri... 

— Ştiu, răspunse cu neruşinare, că eram amantul lui Dai- 
Natha, pe care am găsit-o moartă şi că am primit o lovitură de 
pumnal. 

— Minţiţi! spuse Baccarat cu-n ton sec. Nu aţi fost niciodată 
amantul lui Dai-Natha. 

— De unde ştiţi? 

— Nu sunteţi de altfel nici fiul bătrânei femei care v-a luat de 
la spitalul Beaujou. 

— Sigur că nu. 

— După cum nu sunteţi nici viconte de Cambolh, nici gentilom 
suedez. Un adevărat gentilom nu-şi schimbă nici numele, nici 
naționalitatea, nu se asociază cu bandiți de teapa Valeţilor de 
Cupă; nu devine complicele unui mizerabil ca sir Williams. 

— Pe legea mea! strigă Rocambole, fiindcă sunteţi atât de 

bine informaţi, îmi permit să întreb ce aşteptaţi de la mine? 

— Am să vă spun imediat, replică Baccarat. 

Tânăra femeie era calmă, rece, solemnă ca un judecător care 
pronunţă o sentinţă. 

— Aici, reluă ea, sunteţi în întregime la discreţia noastră. Casa 
este complet izolată, este miezul nopţii, oră când nu se găseşte 
nimeni pe câmp şi chiar dacă aţi striga, nu are cine să vină în 
ajutorul dumneavoastră. 

— Vreţi, deci, să mă ucideţi? 

— S-ar putea... dar dacă aţi vorbi... 

— Ce trebuie să spun? 

— Adevărul asupra lui sir Williams. Dacă ne veţi trăda 
secretele lui sir Williams, poate vă vom salva viaţa. 

— Numai „poate”? 

Şi Rocambole avu un râs batjocoritor, plin de siguranţă. 

— Totul depinde de mărturisirile dumneavoastră. 

— Ce vreţi să vă spun, dacă nu că sir Williams, cum îl numiţi, 
adică domnul viconte Andrea, m-a rănit cu o lovitură de pumnal. 
Aceasta este o dovadă că între noi n-a existat nici o complicitate. 

Baccarat se întoarse către contele Artoff. 

— Domnule conte, îi spuse ea, văd că acest om nu va spune 
nimic. Cel mai simplu lucru ar fi să-l lichidăm pe loc. 

— Cum doriţi, spuse rece contele, care armă un pistol şi-l 
îndreptă spre Rocambole. 

Acesta înţelese că nu mai are mult de trăit. 

— O secundă! Voi vorbi. 

Contele cobori pistolul. 

— Să auzim! spuse Baccarat. 

— Sunt gata să răspund la orice întrebare. 

— Sir Williams era complicele dumneavoastră? 

— Da. 

— Nu era el şeful Valeţilor de Cupă? 

— Ba da. 

— Veţi repeta aceste cuvinte în faţa contelui de Kergaz? 
întrebă Baccarat. 

— Da, dar contele lipseşte din Paris. A plecat cu sir Williams în 
Bretagne. 

— Veţi lua o pană, ordonă Baccarat şi veţi scrie după dictarea 
mea. 

Cel care era mai tare nu era Rocambole; se resemnă să 
asculte şi se aşeză docil înaintea unei mese. 

„Astăzi, în ultima zi a vieții mele...” 


— Cum? strigă Rocambole, care sări de pe scaun. 
— Scrieți mai departe! 


„În momentul în care îmi pun capăt zilelor”, - continuă să dicteze 
tânăra femeie, în timp ce contele Artoff ridica pistolul la 
înălţimea frunţii lui Rocambole - „copleșit de remuşcări, dorind să 
atenuez gravitatea crimelor prin mărturisiri complete, vreau să denunț 
pe omul care m-a constrâns timp îndelungat să merg împreună cu el pe 
drumul crimei”. 


— la te uită! gândi Rocambole, care-şi regăsi prezenţa de 
spirit, această femeie are un stil excelent. 
Baccarat continuă. 


„Declar că este un mizerabil, ascuns în spatele unui văl de 
ipocrizie, că a fost sfătuitorul meu, conducătorul meu, capul care 
a gândit toate crimele pe care trebuia să le execut eu. El a 
provocat încercarea de asasinare a lui Fernand Rocher de către 
Léon Rolland cu ajutorul lui Turquoise, şi a marchizei Van-Hop de 
către soțul ei, ca urmare a unei înfiorătoare intrigi țesută cu 
migală”. 


Baccarat îl constrânse pe Rocambole să scrie povestea lui 
Fernand şi cea a doamnei Van-Hop în cele mai mici amănunte. 

— Şi acum, semnează! 

Rocambole semnă. 

Atunci Baccarat se întoarse către conte: 

— Poate că dacă domnul de Kergaz va lua cunoştinţă de 
aceste memorii, va deschide, în sfârşit, ochii... 

— Probabil, spuse Rocambole. De altfel, voi confirma totul prin 
viu grai. 

— Greşiţi, răspunse Baccarat. 

— De ce? 

— Pentru că veţi muri. 

Rocambole scoase un strigăt, păli şi încercă să ia paginile pe 
care le scrisese; dar Baccarat le apucă cu o mişcare sigură şi le 
dădu contelui, care, cu pistolul în mână, era inabordabil. 

Rocambole înţelese că este pierdut, că prin semnarea 
mărturisirilor îşi semnase sentinţa de moarte. 

— Aţi fost imprudent, reluă Baccarat rece. Dacă nu aţi fi scris 
mărturisirile, ne-aţi fi fost indispensabil pentru a-l demasca pe sir 
Williams. Acum ne ajunge declaraţia dată. 

— Ei nu! spuse Rocambole care încerca să câştige timp şi 
privea pe furiş în jurul lui, căutând un mijloc de scăpare. Sunteţi 
prea grăbită, scumpă doamnă Baccarat, anunţându-mi soarta 
care mă aşteaptă. 

Spunând acestea, surâse triumfător. 

— Aveţi să ne mai spuneţi ceva interesant? întrebă Baccarat 
curioasă. 

— Un secret destul de important pentru a-mi salva viaţa, 
răspunse Rocambole, sigur pe el. 

— Putem discuta. Să auzim! 

— O secundă, spuse Rocambole, care nu-şi pierdea sângele 
rece. 

— Domnule, îi spuse brusc contele, este ora unu dimineaţa şi 
n-avem timp de pierdut. Dacă aveţi cu adevărat ceva important 
să ne spuneţi şi dacă sunteţi de părere că secretul 
dumneavoastră ne poate face să vă cruţăm viaţa, grăbiţi-vă. 

— Domnule conte, răspunse Rocambole cu cel mai mare calm, 
consider secretul meu atât de scump încât vi-l voi vinde. 

— Cu preţul vieţii? 

— A, nu! nu este destul. Puteţi să mă ucideţi, dar nu mă puteţi 
forţa să vorbesc. 

— Adevărat! Vă vom ucide. 

— Totuşi, continuă banditul, sunt convins că după moartea 
mea, când furtuna care pluteşte deasupra capului celui pe care îl 
protejaţi va izbucni, vă veţi căi că aţi refuzat propunerea mea. 

Aceste cuvinte o făcură pe Baccarat să tresară. Crezu că o 
nouă prăpastie fusese săpată în drumul lui Fernand Rocher, în 
care ar putea cădea cu uşurinţă. 

— O secundă, spuse ea, ce preţ poate avea secretul dumnea- 
voastră, din moment ce veţi muri? 

— Drace! replică Rocambole, sunteţi oameni prea cinstiţi 
pentru a mă ucide după ce vă voi spune totul. Secretul meu 
valorează o sută de mii de franci. 

Omul care punea condiţii băneşti în momentul în care alţii ar fi 
cerut îndurare în genunchi era, într-adevăr, de-o îndrăzneală fără 
margini. Dar, cu minunata-i luciditate, banditul făcuse deja acest 
raţionament, deloc lipsit de logică: 

— De fapt, nu au nimic împotriva mea, ci a lui sir Williams. 

Când vor şti ultimul meu cuvânt despre acesta, nu mă vor ucide. 
Dar odată pronunțat acest ultim cuvânt, posibilitatea de a mai 
lua patruzeci de mii de franci rentă din succesiunea contelui de 
Kergaz este pierdută. Este, deci, prudent să strâng bani albi 
pentru zile negre. O sută de mii de franci nu sunt de aruncat şi- 
mi vor permite să trăiesc convenabil în America, câteva luni. 

După cum se vede, totul era destul de bine gândit. In timp ce 
contele şi Baccarat se gândeau şi păreau că reflectează, 
Rocambole îşi mai spuse: 

— Sigur că mai rămân două riscuri agreabile: primul - dea mă 
retrage din această cursă cu o sută de mii de franci; al doilea - 
să-l văd pe conte asasinat la rândul lui şi pe Baccarat răpită de 
John Bird, căruia i-am dat instrucţiuni amănunțite. In acest caz, 
n-am pierdut nimic şi, dacă moare contele Artoff, voi pleca liniştit 
în Bretagne, pentru a administra sărmanului Armand de Kergaz 
lovitura de o mie de franci. 

— Ei bine! ăsta este ultimul dumneavoastră cuvânt? întrebă 
contele. 

— Da... 

— Deci vreţi să muriţi? 

— Prefer să mor decât să trădez un secret atât de important 
fără nici un avantaj, spuse Rocambole sigur pe el. 

— Şi vreţi o sută de mii de franci? 

— Vreau o sută de mii de franci, repetă Rocambole, din ce în 
ce mai convins că tânărul rus nu-l va ucide. 

— Şi dacă secretul dumneavoastră nu are importanţa pe care 
i-o acordaţi? întrebă acesta. 

— Din moment ce mă veţi ucide, spuse liniştit Rocambole, veţi 
lua bonul de pe cadavrul meu. 

— Fie, spuse contele. 

Se apropie de masă şi semnă un bon de o sută de mii de 
franci plătibili la domnii Rothschild, la Paris sau la Londra, şi îl 
întinse lui Rocambole. Acesta îl luă şi-l băgă în buzunar. Apoi se 
aşeză cu cel mai mare calm lângă doamna de Saint-Alphonse, 
care asista mută şi terorizată la această scenă stranie. 

— Înainte de a vorbi, permiteţi-mi să mă aşez, spuse el, sunt 
puţin obosit. 

— Aşezaţi-vă, dar grăbiţi-vă, spuse Baccarat, pe care acest 
imperturbabil aplomb începuse s-o enerveze. 

— Trebuie să vă spun de la început că secretul meu se referă 
la domnul conte Armand de Kergaz 

— Aşa?! făcu contele. 

— Vă interesează persoana lui? 

— Foarte mult. 

— Contele nu mai are multe zile de trăit. 

Baccarat tresări. 

— Minunatul său frate, continuă Rocambole, are o idee destul 
de frumoasă: de a-l ucide, de a se căsători apoi cu văduva lui şi 
de a-i moşteni astfel averea. 

Baccarat şi tânărul rus se priviră semnificativ. 

— Vedeţi, spuse tânăra femeie, am ghicit. 

— Aţi ghicit şi mijloacele de executare? întrebă Rocambole cu 
insolenţă. 

— Nu. 

— Contele va fi ucis în duel... în castelul său din Kerloven... de 
către un băiat care exersează de trei luni o lovitură secretă de 
sabie. 

Baccarat tremură. 

— Sir Williams este la Kerloven, aşteptând ucigaşul, şi îi va 
aranja o întâlnire cu victima în camera doamnei de Kergaz. 
Ucigaşul va trece drept un adorator îndrăzneţ... înţelegeţi? 

— Poate că nu mai este nici un minut de pierdut, strigă 
Baccarat. Care este numele ucigaşului? 

— Cum? râse Rocambole, încă nu l-aţi ghicit?... Eu sunt. 

— Cum? exclamă Baccarat. 

Spaima dispăruse de pe obrazul ei, iar buzele i se arcuiră într- 
un hohot de râs. 

— Atunci, spuse ea, domnul Armand de Kergaz nu trebuie să 
se teamă de nimic. 

— Nu, fiindcă pentru o sută de mii de franci... 

— Scuzaţi-mă, domnule, îl întrerupse contele de Artoff cu-n 
ton glacial, sunt de acord că secretul dumneavoastră valorează o 
sută de mii de franci. 

— Nu-i aşa? 

— Sunt un om de onoare, domnule, şi vă rog să-mi indicaţi... 

— Pe cine să indic? 

— Persoana căreia doriţi să-i lăsaţi această sumă. Îi va fi 
plătită la prezentare. 

— O voi ridica chiar eu, domnule conte, spuse Rocambole. 

— Imposibil. 

— De ce? 

— Pentru că, spuse Baccarat, care ghicise gândul contelui, 
morţii nu au nevoie de nimic. 

— Morţii?... bâlbâi Rocambole, pălind. 

— Domnule, continuă tânărul rus, v-aţi înşelat crezând că, 
odată trădat secretul, vă vom cruța viaţa. Acum nu mai avem 
nevoie de dumneavoastră şi cel mai sigur mijloc de a-l apăra pe 
domnul de Kergaz de orice pericol este de a ne debarasa de 
spadasinul care trebuia să-l ucidă. 

Rocambole începu să tremure. 

— Aveţi moştenitori? întrebă contele. 

— Dar, strigă Rocambole, la care instinctul de conservare se 
manifestă spontan şi energic, nu vreau să mor!... Nu vreau... 

— Nu mişcaţi, spuse el, mai aveţi încă două minute... Numiţi- 
mi persoana căreia îi lăsaţi suta de mii de franci. 

In acelaşi timp, contele bătu în parchet cu piciorul şi 
Rocambole, care fu cuprins de teroarea morţii, văzu apărând doi 
oameni cu frânghii şi cu-n obiect de-a cărui formă nu-şi putea da 
seama. Erau fără îndoială instrumentele sfârşitului său, a cărui 
oră sunase. 


Capitolul CVII 


Cei doi oameni pe care Rocambole îi văzu apărând aveau o 
fizionomie destul de originală pentru a merita să fie descrisă. 

Erau foarte înalţi şi feţele lor, cu trăsături aplatizate, semănau 
cu tipul rasial asiatic. 

Cei doi oameni, de statură herculeană, fuseseră aleşi de 
contele Artoff dintre numeroşii ţărani aduşi la Paris de pe vastele 
sale domenii. Ei nu cunoşteau decât limba lor maternă şi nu 
aveau altă grijă în strada Pépinière decât de a îngriji splendizii 
armăsari născuţi pe malurile Donului şi care stârneau pe 
Champs-Elysees admiraţia cunoscătorilor francezi. 

Ei nu vorbeau decât cu stăpânul lor şi nu-l ascultau decât pe 
acesta. Obişnuiţi cu o supunere totală, devotați până la fanatism, 
erau în stare să-şi dea viaţa la un singur semnal al tânărului lor 
boier. Pentru ei, contele Artoff constituia legea supremă, singurul 
suveran pe care-l recunoşteau.. 

Văzându-i, Rocambole înţelese că este pierdut. Deveni 
îngrozitor de palid şi un tremur îi trecu prin tot corpul, când văzu 
desfăcându-se obiectul misterios pe care unul dintre cazaci îl 
ţinea în mână. 

Obiectul era un sac mare din iută. Era evident că tânărul rus 
se hotărâse să-i aplice pedeapsa orientală, care constă în a 

arunca condamnatul în apă, după ce a fost cusut într-un sac. 

Contele îl privi. 

— Domnule, îi spuse el, cu acel calm glacial pe care-l păstrase 
de la începutul scenei, vă repet, minutele dumneavoastră sunt 
numărate şi vă rog să nu le pierdeţi în discuţii inutile. 

— Domnule... se bâlbâi Rocambole, pe care spaimele morţii îl 
cuprindeau din ce în ce. 

— Veţi muri, spuse contele. Sunteţi condamnat de propriile 
dumneavoastră mărturisiri. Dar am plătit aceste mărturisiri cu o 
sută de mii de franci şi vă rog să-mi indicaţi persoana care vă va 
moşteni. Suma îi va fi plătită în întregime. i 

Rocambole continua să tacă cu încăpățânare. In acest 
moment, Baccarat se ridică, îl trase pe conte într-un colț al 
camerei şi-i spuse 

— Nu duceţi până la capăt această teribilă tragedie. Nu-l 
ucideţi. Poate că spaima îi va smulge o ultimă mărturisire. 

— Doamnă, răspunse contele, azi dimineaţă mi-aţi acordat 
puteri depline şi sunt hotărât să le folosesc. 

— Cum?!? 

— leşiţi, continuă el, luaţi cu dumneavoastră această femeie 
pe jumătate leşinată şi lăsaţi-mă să acţionez. 

— Nu-l ucideţi, repetă Baccarat cu o voce plină de spaimă, nu 
vreau să-l ucideţi. 

— Plecaţi... se uită la dumneavoastră! 

Baccarat crezu totuşi că tânărul rus îl va ierta pe Rocambole. 
Până acum ea se arătase atât de hotărâtă, cerând moartea 
vinovatului, pentru că spera să obţină de la el o mărturisire 
completă, şi pentru că ghicea instinctiv că nu spusese totul, dar 
în ultimul moment, iată, îi lipsea curajul, nu-şi putea mânii 
mâinile cu sânge omenesc, nu putea să permită să se comită o 
crimă. 

— Vă rog să ieşiţi imediat, doamnă! spuse contele cu-n ton 
autoritar: 

Baccarat crezu că acest ordin avea drept scop să crească 
spaima condamnatului, pentru a-l împinge la noi mărturisiri; ea o 
luă pe doamna de Saint-Alphonse de mână şi o scoase afară din 
budoar. Contele încuie uşa de două ori, astfel ca nimeni să nu 
mai poată intra. 

Apoi se întoarse către cazaci şi le făcu un semn. 

La acest semn, unul din ei dezlegă legăturile care închideau 
sacul. 

— Domnule, repetă contele, dacă vreţi să dispuneţi de cei o 
sută de mii de franci, indicaţi-mi moştenitorul. 

De această dată, Rocambole ridică privirea. În ultimul 
moment, în ultimul minut al existenţei sale, marchizul don Inigo 
de los Montes avu una din acele sublime inspiraţii care-l făceau 
demn de profesorul său, sir Williams. Pe pragul morţii, care 
părea inevitabilă pentru el, îşi regăsise speranţa de a trăi. 

— Domnule conte, spuse el, încep să înţeleg pedeapsa ce mi-o 
pregătiţi. Voi pieri înecat? 

— Marna este adâncă, răspunse contele, şi cu siguranţă că aţi 
folosit şi dumneavoastră înecul pentru a asasina pe cineva. 

Rocambole tresări şi-şi aminti de nefericitul Ghinion, pe care-l 
aruncase cu cinci ani înainte în Sena. Totuşi replică: 

— Nu mă voi umili pentru a vă cere îndurare, dar sper că veţi 
accepta să n-am alt moştenitor decât hazardul. 

— Ce vreţi să spuneţi? 

— Mă veţi arunca în apă, nu-i aşa? 

— In viaţă şi închis în acest sac. 

— Foarte oriental, ripostă Rocambole. Dar Marna nu are 
adâncimea Bosforului şi probabil că voi fi pescuit cândva. 

Contele păru să reflecteze. 

— Probabil, spuse el. 

— Deci, cel care mă va pescui va găsi în buzunarul meu bonul 
de o sută de mii de franci. Ei, bine domnule conte, dacă sunteţi 
cu adevărat gentilom, nu veţi face nici o opoziţie la bancherul 
dumneavoastră şi bonul va fi plătit. 

— Foarte bine, spuse contele. 

— De altfel, continuă Rocambole, am şansa ca, odată corpul 
regăsit, având în buzunar acest bon de o sută de mii de franci 
semnat de dumneavoastră, veţi fi acuzat de moartea mea. 

— Vă înşelaţi, răspunse contele, nu prea se obişnuieşte să dai 
o sută de mii de franci celui pe care vrei să-l ucizi şi, chiar în 
acest caz, îi reiei cadavrului bonul pe care i l-ai dat când trăia. 

Rocambole îşi muşcă buzele şi nu răspunse. 

El nu se mai gândea la suta de mii de franci. Toate gândurile 
sale erau concentrate asupra unui îndrăzneţ plan de scăpare, 
care începuse să încolţească în mintea lui. 

Avea o singură spaimă. Se temea să nu fie legat înainte de a-l 
închide în sac. Contele păru să meargă în întâmpinarea acestei 
spaime secrete. 

— Domnule, îi spuse el, sângele rece de care daţi dovadă în 
pragul eternității îmi dovedeşte că sunteţi un temerar. Or, cât de 

criminal ar fi, un om curajos are dreptul la unele menajamente. 

Rocambole surâse. 

— Sunteţi prea bun, spuse el, cu-n ton batjocoritor. 

— Sunteţi condamnat, reluă contele, la moarte prin înec, 
închis într-un sac şi asupra acestui punct nu revenim. Dar veţi 
putea muri liber. 

— Nu înţeleg. 

— Există condamnaţi care sunt băgaţi în sac strâns legaţi, alţii 
sunt lăsaţi să intre liberi în sac. 

— Sper că voi fi din aceştia, domnule. _ 

— Vreţi să intraţi în sac fără rezistenţă. In acest caz, oamenii a 
căror atingere pare să vă provoace scârbă nu vor pune mâna pe 
dumneavoastră decât în ultimul moment. 

— Sigur... 

Rocambole reuşi cu greu să-şi ascundă bucuria, când 
pronunţă acest cuvânt. 

Contele făcu un semn cazacilor, apoi le spuse câteva cuvinte 
în limba rusă. Atunci, cel care-l ţinea pe Rocambole, îi dădu 
drumul. Celălalt lăsă sacul să cadă rotunjit şi căscat. 

Rocambole asista la toate preparativele cu-n aer indiferent, 
fără măcar să clipească. 

— Domnule, îi spuse contele emoţionat, nu credeţi în 
Dumnezeu? Nici măcar în momentul când mergeţi să apăreţi în 
faţa lui, nu vă gândiţi să faceţi o rugăciune? 

— Aveţi dreptate. 

Se aşeză în genunchi şi părea că se roagă. Apoi se ridică, 
salută în felul gladiatorilor antici şi se aşeză cu picioarele strânse 
în mijlocul sacului. 

Contele făcu un ultim gest, cazacii apucară marginile sacului, 
le ridicară şi le legară solid deasupra capului lui Rocambole. Unul 
dintre ei deschise fereastra. Aceasta era chiar deasupra râului. 
Jos, zece paşi dedesubt, Marna curgea adâncă şi leneşă. 

Cazacul apucă sacul de mijloc, îl ridică deasupra capului, îl 
balansa şi-l aruncă pe fereastră. Se auzi un zgomot surd, un 
clipocit în apă şi apoi nimic. 

— S-a terminat, murmură contele Artoff, care deschise imediat 
uşa budoarului. 

Baccarat alergă, privi de jur împrejur, văzu fereastra deschisă, 
înţelese totul şi scoase un strigăt de spaimă şi durere. 

— Nu m-ai ascultat, spuse ea cu o voce în care se simţea 
reproşul. 

— Doamnă, răspunse contele, cu o voce gravă, dacă n-aş fi 
şters acest om din rândul celor vii, cine ştie câte vieţi nobile am 
fi avut de plâns mai târziu. lartă-mă... era necesar. 


O oră mai târziu Baccarat, îngrozită de crima pe care nu 
avusese puterea s-o împiedice, ajunse în strada Buci, în timp ce 
contele Artoff şi doamna de Saint-Alphonse îşi continuau drumul, 
îndreptându-se spre strada Pépinière. 

Credincioasă obiceiurilor, în loc să sune, se folosi de cheie 
pentru a intra în curte şi se îndreptă către uşa de intrare a casei. 
Spre marea ei mirare, Baccarat găsi uşa întredeschisă. Luând-o 
pe mica evreică, Rocambole, Venture şi văduva Fipart uitaseră s- 
o închidă. Tânăra femeie fu cuprinsă de o presimţire sinistră. 

Intră în vestibul pe dibuite, se îndreptă spre culoar şi o strigă 
pe Marguerite. 

Aceasta nu răspundea. Totuşi bătrâna servitoare avea somnul 
atât de uşor, încât îşi auzea stăpâna de cum intra în curte. 

— Marguerite! strigă din nou tânăra femeie, speriată de-a 
binelea. 

Trase cu urechea şi păru că aude gemete înăbuşite, sunete 
nearticulate. O sudoare rece acoperi fruntea lui Baccarat. 

— Ce s-o fi întâmplat, Dumnezeule? gândi ea. Intră pe culoar 
cu o îndrăzneală care dovedea tăria caracterul ei. Merse până în 
camera lui Marguerite. La uşă auzi, mai distinct, gemetele. 

— Deschide! îi strigă ea Margueritei. 

Dar aceasta nu deschise şi continua să geamă, fără să poată 
articula nici un cuvânt. 

Baccarat căută cu mâna cheia, care stătea întotdeauna în 
broască, dar n-o găsi. Văduva Fipart găsise nostim să încuie uşa 
şi să ia cheia. 

Baccarat îşi sprijini umărul stâng de uşă şi împingând-o cu 
puterea ei puţin obişnuită, o sparse şi pătrunse în cameră. Ca şi 
coridorul, camera era cufundată în întuneric. 

Baccarat merse drept către pat, o strigă din nou pe 
Marguerite, care continua să geamă, o pipăi cu ambele mâini şi, 
în sfârşit, se convinse că bătrâna servitoare era legată şi cu un 
căluş în gură. 

Îi smulse căluşul şi strigă. 

— Ce s-a întâmplat? 

— Au răpit fetiţa, răspunse Marguerite cu vocea întretăiată de 
hohote de plâns. M-au strangulat, m-au înăbuşit sub pături şi m- 

au legat... au luat-o pe Sarah, au ameninţat-o că o vor ucide 
dacă strigă şi nu-i urmează... şi au dus-o cu ei. 

— Dar cine? Cine sunt? întrebă Baccarat, înnebunită de 
disperare. 

— O femeie bătrână... un tânăr elegant... şi un negru... 

Acest ultim cuvânt o făcu dintr-o dată pe Baccarat să 
înţeleagă. 

— Aşa! murmură ea, negrul lui don Inigo... mizerabilul a murit 
fără să fi spus tot. 


Baccarat se înşela. 

Domnul marchiz don Inigo de los Montes, numit în mod 
obişnuit Rocambole, nu era mort şi vom vedea imediat cum s-a 
putut realiza misterioasa sa speranţă de scăpare, apărută în 
clipa când intrase fără rezistenţă în sacul care trebuia să-i 
servească drept giulgiu. 

lată raţionamentul pe care şi-l făcuse Rocambole, în timp ce 
contele îl grăbea să-i indice moştenitorul. 

— Am asupra mea un pumnal cu lama subţire şi ascuţită. 
Sacul este larg şi-mi va permite să mă mişc, dacă nu-mi vor lega 
mâinile... Mă vor arunca în apă; dar în acest punct Marna este 
adâncă şi voi ajunge viu la fund. Inot ca un peşte şi pot să rămân 
până la două minute în apă... Dacă reuşesc să apuc pumnalul, şi 
ajuns la fundul apei pot să despic sacul şi să ies, sunt salvat. 

Poate că acest raţionament era temerar, poate că speranţa 
era îndrăzneață, chiar nebunească... Dar Rocambole urma să 
moară, şi-n ochii unui condamnat, speranţa de-a trăi ia proporţii 
măreţe. 

Deci Rocambole se lăsă băgat în sac; dar în timp ce legau 
gura sacului deasupra capului său, ridică încet - cu o mişcare 
imperceptibilă - mâna dreaptă, care până atunci atârnase de-a 
lungul corpului, o vâri sub vestă, apucă mânerul stiletului şi-l 
strânse cu putere, rămânând cu restul corpului nemişcat. 

Zece secunde mai târziu, cădea în apă; după trei secunde, 
atingea fundul râului, căzând pe un strat de nămol care-i atenuă 
căderea. 

Altul şi-ar fi pierdut cunoştinţa numai datorită apei reci ca 
gheaţa, dar Rocambole avea o fire energică, în care instinctul de 
conservare domina totul. 

Avea braţul liber, aşa că înfundă pumnalul în sac şi pânza se 

sfâşie de la un cap la altul, permițându-i să scoată întâi brațele şi 
apoi să-şi degajeze picioarele. 

Toată povestea dură abia un minut. Cu o lovitură de picior îşi 
făcu vânt în sus, scoase capul la suprafaţă, respiră o gură de aer 
şi intră din nou sub apă: se temea să nu stea cineva la fereastră 
şi să-l poată vedea. Ne amintim însă că intrarea lui Baccarat 
distrase atenţia contelui. 

Cu altă ocazie, la Bougival, Rocambole dovedise că este un 
excelent înotător. Scotea capul la suprafaţă timp de o secundă 
pentru a respira şi apoi continua să înoate sub apă, apărând la o 
sută de metri în aval, pe trei sferturi epuizat, dar trăind, susţinut 
de rara sa energie. 

O salcie care-şi muia rădăcinile în apă îi servi ca sprijin. Se 
agăţă de ramurile ei, urcă malul şi se aşeză. 

După ce văzuse moartea cu ochii, bucuria de a trăi domină 
pentru moment orice alt sentiment, chiar şi cel al prudenţei. Nici 
nu observă că din veşmintele sale apa curgea şiroaie, că frigul 
nopţii devenise ger; nu se gândea c-ar fi fost suficient să treacă 
câteva ore şi ar putea muri datorită unei aprinderi de plămâni... 
Nu se gândi nici la posibilitatea ca tânărul rus să-l fi văzut ieşind 
din apă. 

Dar această bucurie, această fericire, de-a respira aerul de 
care ar fi putut să fie lipsit, fu de scurtă durată. Sângele rece 
care-l ajuta în momentele cruciale ale vieţii îşi recapătă 
drepturile. 

— Repede! îşi spuse el, s-o ştergem... 

Incepu să meargă de-a lungul malului, printre sălcii, oprindu- 
se la cel mai mic zgomot, fiindu-i teamă să nu fie auzit sau 
observat din vilă. Din când în când se întorcea şi arunca o privire 
către vilă. Luminile se stingeau pe întreaga faţadă. Cineva 
închisese fereastra prin care fusese aruncat în apă. 

Când se opri din fugă, privind din nou în direcţia vilei, văzu 
strălucind de cealaltă parte a casei o lumină roşiatică. 

— Bine! îşi spuse el, caii sunt la trăsură, călăii pleacă. Să-i 
lăsăm să treacă. 

Se aruncă la pământ şi aşteptă, tremurând de frig. 

Imediat se auzi uruitul unei trăsuri şi tropăitul mai multor cai. 
Drumul trecea la o sută de metri de marginea râului. Rocambole, 
nemişcat, văzu apărând lanternele cupeului, apoi trăsura trecu 
repede, ca un fulger. 

— Au plecat... Acum, la drum! îşi spuse el, ridicându-se. 

Şi începu să fugă de-a lungul malului în aval. 

La aproximativ un sfert de leghe de locul unde ieşise 
Rocambole din apă, exista o cârciumă, loc de întâlnire al 
barcagiilor, docherilor şi ţăranilor puşi pe chef. Rocambole îşi 
amintea perfect de această cârciumă, numită Obrazul roşu, ţinută 
de-un vechi reparator de bărci, taica Jean. 

Rocambole fugea către hanul Obrazu/ roşu. O lumină slabă, 
străbătând hârtia pusă în locul geamului la unica fereastră a 
cârciumii, îi dovedea că taica Jean nu se culcase. 

Rocambole bătu la uşă. 

Un mârâit de câine, urmat de-o înjurătură, fu primul răspuns 
pe care-l primi. Apoi se auziră paşi grei, uşa se deschise şi taica 
Obraz roşu, cum îl numeau chefliii după numele, cârciumii, se găsi 
faţă în faţă cu-n elegant domn din Paris, ud şi murdar ca o javră. 

Dintr-o privire, Rocambole - care intră imediat în cârciumă - 
se convinse de izolarea completă în care trăia cârciumarul. La 
vederea unui client aşa de bine îmbrăcat, taica Obraz roșu îl 
salută până la pământ. 

— Prietene, îi spuse repede Rocambole, care nu se gândi să-şi 
reia accentul spaniol, trebuie să-mi dai nişte haine uscate. Vezi 
că sunt ud leoarcă. 

Spunând aceste cuvinte, el aruncă un ludovic pe masa 
murdară a cârciumii. Apoi adăugă: 

— Am ieşit din apă. 

— Aţi făcut din greşeală o baie? 

— Nu. Am fost obligat s-o fac. 

Rocambole luă un aer misterios. 

— Pe aici pe-aproape, spuse el, pe marginea apei, se află casa 
unei doamne tinere şi frumoase, care mă primeşte în fiecare 
seară. Soţul ei m-a surprins! 

— Şi v-a aruncat în apă? 

— Desigur. 

Cârciumarul începu să râdă, apoi, în timp ce Rocambole îşi 
scotea hainele ude, scoase din cui o bluză de marinar, un 
pantalon vechi şi o pereche de espadrile. 

— lată, spuse el, asta este tot ce pot să vă ofer. Nu-i prea 
grozav. 

— Aiurea! făcu Rocambole cu-n ton vesel, va fi suficient ca să 

ajung la Paris. Îmi voi găsi trăsura în apropiere de Charenton. 

Cârciumarul aprinse un foc în sobă şi dădu tânărului o 
cuvertură în care acesta se înfăşură înainte de a îmbrăca hainele 
uscate. 

— Păstrează hainele! spuse Rocambole, după ce luase din 
buzunare punga, ceasul, portofelul şi faimosul bon de o sută de 
mii de franci, ai să le usuci, iar eu voi trimite valetul să le ia. 

Comandă un pahar de rachiu, îl dădu pe gât, aruncă un al 
doilea ludovic pe masă şi plecă în fugă. 

— Am picioare bune, îşi spuse el, poate că găsesc şi o trăsură 
la barieră. 

Rocambole ajunse la barieră şi găsi o trăsură de piaţă. Se urcă 
în ea şi îi spuse vizitiului să meargă în strada Flandre. 

— Să mergem la mama Fipart, îşi spuse el; în momentele 
grele trebuie să te refugiezi în sânul familiei. Ea mă va adăposti 
până mâine. 


Câteva ore mai devreme, văduva Fipart se întorsese acasă, 
urmată de Venture, care o conducea pe mica evreică. Copila, pe 
jumătate moartă de spaimă, făcuse tot ceea ce i se ceruse. 
Ajunsă acasă, văduva Fipart o bătuse pentru că plângea în 
tăcere, dar ea nu îndrăznise să protesteze. 

Când sosi Rocambole, mama Fipart, pe jumătate îmbătată de 
rachiul băut, dormea adânc în patul în care fiul ei adoptiv 
petrecuse trei luni înaintea noii sale metamorfoze. Cum lăsase 
cheia în uşă, Rocambole intră fără s-o trezească. 

Sarah adormise şi ea, zdrobită de oboseală, de spaimă şi de 
emoție. Rocambole o găsi culcată pe canapeaua stricată, pe care 
se întindea de obicei văduva Fipart, pe vremea când el ocupa 
singurul pat din mansardă. 

Rocambole o trezi pe văduva Fipart. 

Aceasta făcu ochii mari şi-şi privi de două ori fiul adoptiv până 
să-l recunoască, atât era de schimbat de noua deghizare. In 
sfârşit, sări din pat. 

— Mamă, îi spuse Rocambole, ai să închizi uşa de două ori şi 
ai să-mi cedezi patul. Dacă bate cineva, nu deschizi. 

— Ce ţi s-a întâmplat? 

— Nimic, doar că am murit. 

— Ai murit? întrebă ea mirată. 

— M-au înecat. 

Şi Rocambole povesti bătrânei, care se trezi pe loc, întreaga 

poveste din fir a păr. 

Totuşi, ca om prudent, nu crezu necesar să sufle nici un 
cuvânt despre bonul de o sută de mii de franci. 

După ce-şi termină povestea, Rocambole o privi pe văduva 
Fipart. 

— Inţelegi, spuse el, că pentru toţi oamenii ăştia trebuie să 
par înecat de-a binelea! Este mai prudent să nu mă arăt la 
hotelul Meurice şi să plec mâine dimineaţă, ca să-l ajung pe 
căpitan; tu trebuie însă să hoinăreşti pe ici, pe colo şi să încerci 
să afli dacă domnul conte Artoff n-a petrecut un neplăcut sfert 
de oră. 

Rocambole se aruncă îmbrăcat pe patul bătrânei şi, extenuat, 
adormi imediat. 

La nouă dimineaţa mai dormea, când văduva veni şi-l trezi. 

— Cred că domnul conte a murit. 

— Cum? făcu Rocambole, care se dădu imediat jos din pat. 

— La orele opt dimineaţa mă aflam în poarta hotelului 
Meurice. 

— Şi? 

— Am luat cheia cu mine, de frică să nu se scoale micuța şi s- 
o şteargă. 

Rocambole aruncă o privire spre canapea. 

Sarah continua să doarmă. 

— l-am văzut trecând: Pe Venture şi englez. Aveau un aer 
mulţumit şi-şi frecau mâinile. 

— Aşa! 

— M-am gândit că lovitura a reuşit. 

— Probabil, spuse Rocambole. Atunci... la revedere, mamă. 
Plec. 

Rocambole se ridică şi părăsi mansarda mamei Fipart. O oră 
mai târziu, se prezentă la bancherul contelui Artoff, care nu 
avusese cum să afle de asasinarea tânărului rus, îşi prezentă 
bonul de o sută de mii de franci şi luă - la cererea sa - poliţe 
pentru această sumă, plătibile la Londra şi New-York. 

După încă o oră, se îndreptă către gară şi plecă spre Bretagne, 
convins că domnul conte Artoff era mort şi că John Bird, căruia îi 
dăduse în ajun instrucţiuni amănunțite, o va răpi pe Baccarat. El 
pleca să-l întâlnească pe Sir Williams. 

Capitolul CIX 


Trecuseră opt zile de când domnul Armand de Kergaz cu soția 
şi vicontele Andréa sosiseră la Kerloven. Duminică fuseseră la 
slujba din sat. 

Cel puțin în aparență, existența acestor trei oameni decurgea 
foarte calm, în acest bătrân castel, de pe nobilul şi liniştitul 
pământ al Bretaniei. 

Domnul viconte Andrea, omul sfânt, încovoiat sub remuşcări, 
dar a cărui privire căuta neîncetat cerul, ducea la Kerloven o 
viaţă singuratică, aproape ca un sălbatic. Se trezea foarte 
devreme, pleca uneori pe jos, alteori călare, apărea rar la micul 
dejun şi putea fi văzut cu regularitate doar la ora prânzului. 

Atât Armand cât şi soţia sa respectau această comportare 
curioasă şi-l lăsau să trăiască după voia lui. Totuşi, domnul de 
Kergaz ar fi dorit să aibă cu el o explicaţie, dar o amâna de pe o 
zi pe alta, din slăbiciune, căci Andrea părea că doreşte cu orice 
preţ s-o evite. Era de presupus că această explicaţie s-ar fi 
referit la împrejurările misterioase ale duelului pe care Andrea îl 
avusese cu don Inigo de los Montes şi care părea să fi hotărât 
brusca lor plecare de la Paris la Kerloven. 

— Când vom fi în Bretagne, îi spusese Andrea în ziua duelului, 
vei afla totul. 

Erau de opt zile la Kerloven şi Andréa nu părea dispus să-şi 
dezlege limba. 

Domnul Armand de Kergaz hotărî că discuţia trebuie să aibă 
loc. Într-o dimineaţă, către orele cinci, Andréa încălecă, gata să- 
şi facă cursa matinală pe coasta spre Saint-Malo - oraş unde-i 
dăduse întâlnire lui Rocambole —, când Armand se arătă în 
curte. 

— Tu eşti, Armand? spuse Andrea, surprins de a-şi vedea 
fratele ieşind atât de devreme. 

— Da, dragul meu. 

— Mi se pare că te-ai trezit mai devreme ca de obicei, spuse 
Andrea. 

— Am vrut să te văd. 

— Aşa? 

— Pleci totdeauna înainte de a mă trezi, continuă Armand cu-n 
tot afectuos, şi-ţi petreci ziua prin pădure. Când te întorci, Jeanne 
este împreună cu noi şi n-am putut să te văd între patru ochi. 

— Vrei să-mi vorbeşti despre vreo taină, dragul meu? întrebă 
Andrea. 

Un surâs indulgent şi afectuos, în acelaşi timp, apăru pe 
buzele contelui: 

— Ai memoria scurtă. 

Andrea îşi privi fratele şi mimă uimirea. 

— Ascultă, reluă domnul Armand de Kergaz, sunt hotărât să 
pun capăt acestei situaţii. 

— Ce vrei să spui? 

Armand îl luă drăgăstos de braţ şi-l conduse spre parc, pentru 
a face o plimbare. 

— Deci nu-ţi mai aminteşti de întâlnirea ta cu don Inigo de los 
Montes? întrebă el. 

Andrea păru tulburat. 

— Nu-ţi aminteşti nici de promisiunea care mi-ai făcut-o de a- 
mi spune totul când vom fi aici? 

— Scumpe frate... spuse vicontele Andréa cu-n ton rugător, 
uită promisiunea pe care ţi-am făcut-o. 

— Nici gând. 

— Te implor... 

— Nu, afirmă hotărât domnul Armand de Kergaz, mi-ai 
promis... Vreau să ştiu tot. 

— Dumnezeule! făcu Andrea, ridicând privirea spre cer. 

Domnul Armand de Kergaz se încruntă; o paloare nervoasă îi 
acoperi fruntea. 

— Vreau să ştiu totul, repetă el îndărătnic, căci am impresia 
că încep să înţeleg... 

Andréa tăcea. 

— Atunci îţi spun eu despre ce este vorba, urmă domnul de 
Kergaz. Te-ai bătut pentru mine... 

— Frate! 

— Acest mizerabil don Inigo de los Montes a insultat-o pe 
doamna de Kergaz, strigă Armand nestăpânit. 

— Taci, Armand! 

Andrea dădu senzaţia că este cuprins de o mare agitaţie. 

— Şi apoi, continuă domnul de Kergaz, fiindu-ţi teamă că va 
îndrăzni să continue acţiunea criminală... 

— Armand! 

— Tu mi-ai cerut să plecăm de la Paris la Kerloven! Este 
adevărat tot ce spun? Este adevărat? 

Andrea nu răspunse. 

— lubitul meu frate, iubitul meu Andrea, murmură Armand, 
răspunde-mi... Te rog în genunchi. 

Nici un sunet nu ieşi din gâtlejul crispat al lui Andréa, buzele 
sale nu articulară vreun răspuns, doar îşi mişcă capul de sus în 
jos. Semnul era afirmativ. 

— Deci nu m-am înşelat! strigă domnul de Kergaz, strângând 
mâna fratelui său. 

Dori să ştie totul în cele mai mici amănunte; şi trebui să le 
smulgă unul câte unul cu-n efort de neînchipuit, să învingă 
nenumărate  reticenţe, pentru ca piosul Andrea, gardian 
credincios al onoarei familiei, să consimtă să i le dea. 

Armand asculta tremurând de mânie; se îngrozea la gândul că 
s-ar fi putut foarte bine să nu-l fi trimis pe Andréa să doarmă la 
„Ciuboţica Cucului” în noaptea odioasei tentative a marchizului de 
los Montes. O ură grea izbucni în inima nobilă a contelui, un 
fulger de mânie se aprinse. 

— Ce ticălos, murmură el. Îl voi ucide... cu mâna mea! 

— lubitul meu frate, spuse ipocritul viconte Andréa, trebuie să 
ştii întotdeauna să ierţi. 

— Să ierţi?! exclamă Andrea cu mânie, să-l iert pe acest 
mizerabil pe care l-am primit sub acoperişul meu, căruia i-am 
deschis casa, pe care l-am tratat ca pe un prieten, ca pe o rudă 
şi care a îndrăznit s-o jignească pe cea mai nobilă dintre 
femei?... 

— Domnul e bun... şi el iartă... 

După acest răspuns evanghelic, Andrea ridică privirea spre cer 
şi suspină adânc. 

Domnul de Kergaz era prada unei vii agitaţii. Deodată întinse 
mâna fratelui său: 

— Ai avut dreptate să mă aduci aici la Kerloven. 

— Sigur! 

— Dacă aş fi rămas la Paris şi aş fi aflat... l-aş fi ucis! 

— Frate, murmură Andrea, pe care domnul de Kergaz îl văzu 
pălind, vrei să-mi faci o promisiune? 

— Vorbeşte! 

— Prima oară l-am pedepsit... Jură-mi că, dacă va reîncepe, 
mă vei lăsa să acţionez! Jură-mi! 

— Să reînceapă!?! 

— Am citit în privirea lui că acest om este capabil de orice... O 
iubeşte pe contesă cu acea pasiune violentă şi tenace a 
băştinaşilor din ţara lui; va muri înainte de a renunţa la speranța- 
i vinovată. Cine ştie dacă nu va îndrăzni chiar să vină aici? 

— Cum? strigă domnul de Kergaz, roşu de mânie, vrea deci 
să-l ucid ca pe-un câine? 

— Linişteşte-te! 

— Eşti nebun, Andrea, de trei ori nebun, să te gândeşti că te 
voi lăsa în viitor să-l pedepseşti. Eu sunt cel insultat, eu îl voi 
pedepsi... 

Vorbind şi plimbându-se, domnul viconte Andréa revenise în 
curtea castelului, unde-l aştepta calul înşeuat. 

— La revedere, frate, îi spuse el lui Armand, linişteşte-te... 
Domnul să ne păzească! 

Şi omul sfânt îl lăsă pe Armand de Kergaz întunecat şi, visător, 
căci vedea apărând un nor pe cerul fericirii sale, nor ce putea 
purta mari furtuni. 


Capitolul CX 


Vicontele Andrea sări în şa şi călări pe drumul care ducea de-a 
lungul falezei, spre Saint-Malo. 

— Să mergem, gândi el, cred că scumpul meu frate este 
suficient de montat, pentru a fi furios... Să apară Rocambole şi 
este de-ajuns... Astăzi, chiar noaptea asta, trebuie să fi ajuns la 
Saint-Malo şi vreau să-i mijlocesc mica întrevedere cu Armand. 

Blestematul îşi continuă liniştit plimbarea. O oră mai târziu era 
la porţile oraşului. Descălecă şi rugă o ţărancă să-i arate drumul. 

— Mi-am dat întâlnire cu Rocambole aici, îşi spuse el, dar în ce 
loc din oraş? N-am putut să-i precizez. Va trebui să hoinăresc la 
întâmplare şi să vizitez toate tavernele. 

Dar Andrea se înşelă. Cum intră în oraş, privirile îi fură atrase 
de un tânăr care venea către el, învârtind un baston de meseriaş 
între degete şi fluierând o arie de vals în genul îndrăzneţ şi 
batjocoritor al copiilor Parisului. Părea să aibă douăzeci şi patru 
sau douăzeci şi cinci de ani; avea o barbă blondă, părul puţin 
cam lung, purta o şapcă şi o bluză albă. Legătura de lanţuri pe 
care o purta pe spate îi dădea aerul unui meseriaş care făcea 
înconjurul Franţei în căutare de lucru. Tânărul îşi scoase şapca în 
faţa călăreţului cu o familiaritate respectuoasă şi-i spuse: 

— Scuzaţi-mă, domnule, acesta este drumul care duce la 
Vannes? 

Andrea îl recunoscu pe Rocambole. Locul în care pietonul şi 
călăreţul se întâlniră era liniştit, aproape pustiu. 

— Putem vorbi aici, îi spuse foarte încet Rocambole lui Andrea 
în engleză. 

— Eşti foarte punctual, fiule, răspunse Andréa, şi ai făcut 
foarte bine că ai revenit la culoarea ta normală. Dacă iubitul meu 
frate, Armand, ne-ar întâlni, nu te-ar recunoaște. 

Rocambole surâse: 

— Ştii de unde vin? 

— De la Paris. 

— Nu, de pe cealaltă lume. 

— Eşti nebun? 

— Deloc. 

— Totuşi, n-ai figura unui înviat. 

— Dar sunt. 

Şi Rocambole adăugă: 

— Vino! Să ieşim din oraş; voi da impresia că te însoțesc şi-ţi 
voi povesti tot. 

Andrea trase frâul şi, după zece minute, pietonul şi călăreţul 
mergeau pe-un drum săpat în stâncă pe marginea mării şi 
puteau vorbi liniştiţi. 

— Ce poveşti spui? 

— Adevărul. 

— De unde vii? 

— De pe fundul Marnei. 

— Era să te îneci? 

— Adică m-au înecat. 

— Cine? 

— Baccarat şi contele Artoff. 

Sir Williams păli îngrozitor şi-şi privi neliniştit complicele. 

— Din fericire, reluă Rocambole, am scăpat convenabil... dar 
puţin a lipsit să nu mai văd niciodată plajele de peste ocean. 

Şi Rocambole îi povesti lui Sir Williams evenimentele, pe care 
noi le cunoaştem deja. 

— Înţelegi, continuă Rocambole, că, din momentul în care am 
fost aproape sigur de moartea contelui şi, deci, nu m-am mai 
temut de John Bird, m-am grăbit să plec. 

— Deci, întrebă sir Williams, tu crezi că la ora asta contele 
este mort? 

— Sunt convins. Venture este un om sigur. 

— Dacă este aşa, spuse Andréa, John Bird ne va debarasa de 
Baccarat. 

— Sigur. 

— N-are nici o importanţă! spuse sir Williams, trebuie să ne 
grăbim. Astă seară vei veni la Kerloven. 

— Contele este prevenit? 

172 


— Clubul valeţilor de cupă — 


— Fără îndoială. Vrea să te ucidă... este nebun de furie... îmi 
închipui că ţi-ai adus alifia necesară, pentru a-ţi înnegri pielea, 
părul şi barba şi a redeveni don Inigo? 

— Bineînţeles. 

— Atunci, pe deseară. 

Sir Williams întinse mâna către faleză. 

— Vezi această potecă? întrebă el. Mergi drept înainte. Primul 
castel pe care-l vei vedea după două ore de mers va fi Kerloven. 
Te aştept astă-seară la orele opt, la marginea parcului... Totul va 
fi gata... şi-ţi voi da indicaţiile necesare. 

— Voi fi punctual. 

Se întoarseră către oraş şi se despărţiră. 

Rocambole se pierdu pe străduţele periferiei. Sir Williams se 
duse să hoinărească prin port, după ce îşi lăsase calul la han. 

Rocambole convenise cu Venture ca acesta să-i scrie 
vicontelui Andrea, la Saint-Malo, post restant, imediat ce-l va 
ucide pe conte. Sir Williams se îndreptă deci spre poştă şi întrebă 
dacă nu aveau nimic pentru el. Impiegatul îi întinse o scrisoare. 

Sir Williams o deschise şi citi următoarele rânduri, care nu 
erau semnate: 


„Le Hâvre, 

Rusia este înfrântă, Anglia este triumftătoare. 

Fowler a încărcat azi dimineaţă, la Le Hâvre, marfă cu 
destinația insulele Marquises. Ura pentru sălbatici! 

Vasul Fowler va ancora trei zile în rada Saint-Malo. Persoanele 
care se interesează de încărcătura pentru canibali sunt rugate să 
vină la bord înainte de ridicarea ancorei”. 


— Într-adevăr, prea multă fericire, murmură sir Williams. 
Contele este mort, Baccarat este în mâna lui John Bird. Voi 
merge să-i spun la revedere. 

Şi râsul său de demon îi arcui buzele subţiri şi palide. 

La ora indicată, Rocambole sosi punctual. Cu perspicacitatea-i 
obişnuită găsi, fără să întrebe, drumul spre Kerloven, recunoscu 
vechiul castel după descrierea pe care i-o făcuse sir Williams şi 
alunecă de-a lungul zidului ce împrejmuia parcul. Aici se ghemui 
într-o groapă şi aşteptă. 

Rocambole redevenise don Inigo de los Montes, adică barba şi 
părul erau de-un negru de cărbune, tenul era colorat ca al unui 
mulatru. Îşi schimbase costumul: în locul bluzei albe de 

meseriaş, complicele lui sir Williams îşi pusese o vestă bretonă, 
albastră ca azurul, pantalon de pânză gri şi o pălărie cu boruri 
largi. 

Deghizarea trebuia să-i dovedească Jeannei arzătoarea lui 
dorinţă de a o revedea. 

Totuşi, domnul marchiz don Inigo de los Montes, deghizându- 
se în cioban breton, nu-şi părăsise prudenţa obişnuită. 
Nemulțumit de a avea în mână un baston gros şi noduros, îşi 
înfundă în buzunarele largi ale pantalonilor o pereche de 
pistoale. 

— Nu ştii ce ţi se poate întâmpla, îşi spuse el. Dacă domnul 
conte, în loc să-mi facă onoarea de a se bate cu mine, va încerca 
să mă ucidă pur şi simplu, aş putea avea nevoie de aceşti doi 
prieteni. De altfel, scopul va fi atins şi sunt convins că unchiul nu 
va găsi nimic de obiectat. 

În depărtare se auzea marea; era singurul zgomot care 
ajungea la urechile banditului. Rocambole aşteptă mai mult de o 
oră. 

— Unchiul nu se jenează de mine, gândi el; mă face să aştept 
cât vrea. 

Dar, în acelaşi moment, ca şi cum baronetul sir Williams ar fi 
vrut să arate că acest reproş, nu era îndreptăţit, se auzi tropotul 
unui cal. Ridicând capul, Rocambole observă un bărbat călare, 
care mergea în buiestrul liniştit al calului pe drumeagul întins de- 
a lungul parcului; trebuia să fie sir Williams. Rocambole se ridică 
pe jumătate, Andrea îşi struni calul şi se îndreptă către el. 

Sir Williams descălecă, îşi legă calul de-un copac şi se aşeză 
lângă Rocambole. 

— Eşti punctual. 

— Nu ca tine, unchiule. 

— Puşlama! Asta din cauză că am avut foarte multe de făcut, 
spuse sir Williams. 

— Foarte bine. Este pregătit totul? 

— Va merge ca pe roate, dacă vei şti cum să procedezi... 
ascultă bine: vei urmări această potecă... acolo... 

Şi degetul lui sir Williams indică drumul pe unde venise. 

— Bine. Şi apoi? 

— Drumul trece prin parc şi ajunge în grădină, continuă sir 
Williams. Grădina nu este despărțită de parc decât de un gard 
închis cu o poartă. Tu eşti agil, vei sări gardul. 

— Minunat! 

— Este ora nouă, deci nu vei ajunge înainte de. zece... La 

Kerloven, servitorii locuiesc într-un corp de clădire îndepărtat şi 
se culcă devreme. În curte există un câine mare de pază, dar nu 
este niciodată dezlegat înainte de ora unsprezece. Armand, care 
lucrează seara într-un mic pavilion, pe care-l vei vedea în stânga 
grădinii, are grijă să dea drumul câinelui. In Bretagne se doarme 
cu cheia în uşă şi cu uşile deschise. 

— Nevinovat ţinut! făcu Rocambole cu admiraţie. 

— O scară, care are zece trepte, duce din grădină la primul 
etaj. Vei urca cele zece trepte şi te vei găsi în faţa unei uşi cu 
geamuri care dă în marele salon. Această uşă nu este niciodată 
încuiată. 

— Aşa, întrerupse Rocambole, deci se intră în această clădire 
ca la tine acasă. 

— Absolut. 

Şi sir Williams îşi continuă descrierea: 

— Lângă marele salon este o altă cameră, care îi place foarte 
mult doamnei de Kergaz şi care dă în camera ei de culcare. Este 
o sală mobilată în stejar vechi din timpul lui Henric al II-lea, ai 
cărei pereţi sunt acoperiţi cu portrete de familie; deasupra 
căminului se află o foarte frumoasă panoplie. 

— la te uită, observă Rocambole, vom avea uneltele la 
îndemână. 

— Cu siguranţă. Jeanne lucrează seara în această sală. 
Brodează şi aşteaptă ca soţul ei să urce din pavilionul unde 
lucrează până la orele unsprezece şi să vină s-o caute. Vei 
traversa primul salon în vârful picioarelor şi vei ciocăni de două 
ori la uşa sălii gotice. Jeanne, convinsă că este Armand, îţi va 
spune să intri. Atunci vei reîncepe scena de la vila din Chatou... 
Fii sigur că de data aceasta va scoate un strigăt destul de 
puternic ca s-o poată auzi Armand, şi nu eu voi fi cel care va veni 
în ajutorul ei, ci el. 

Sir Williams începu să râdă. 

— Tu unde vei fi? întrebă Rocambole. 

— Eu voi fi obligat să merg la Vannes. Trecând prin Saint- 
Malo, am găsit mijlocul de a fi invitat la o mare vânătoare, care 
începe mâine în zori în împrejurimile oraşului Vannes şi plec de 
astă seară ca să dorm acolo. După cum vezi, port un costum de 
vânătoare. 

— Deci nu vei fi la castel când se va întâmpla catastrofa? 
întrebă Rocambole. 

— Nu. 

— Ce voi face, după ce-l voi ucide pe conte? 

— Vei fugi. 

— Unde? 

— La Saint-Malo, să mă ajungi din urmă. 

— Unde? 

— La bordul lui Fowler. 

Sir Williams, luminând cu trabucul său scrisoarea pe care o 
primise de dimineaţă, i-o arătă lui Rocambole. 

— Bravo! strigă acesta, suntem deci învingători pe toată linia. 

— Asta înseamnă, făcu sir Williams râzând, că dacă tu-l 
expediezi în cer pe sărmanul Armand, vom deveni cei mai fericiţi 
şi cinstiţi oameni din lume. Te sfătuiesc ca, odată jertfa 
terminată, dacă servitorii nu te opresc, să te arunci în primul 
pârâu, ca să redevii blond. 

— Şi dacă mă opresc servitorii? 

— Ei şi, ce-o să ţi se întâmple? Tu te-ai bătut loial în duel... şi 
asta-i tot. 


— Ai dreptate. 
— La revedere... Mult noroc şi... pe mâine, la bordul lui Fowler, 
care te va duce în Anglia. li vom ura împreună drum bun 


sărmanei Baccarat. 

— La revedere! Pe mâine! 

Sir Williams încălecă. 

— Unchiule, spuse Rocambole, aş vrea să-ţi mai spun un 
cuvânt. 

— Ce vrei? 

— Eşti sigur că, devenind văduvă, Jeanne se va mărita cu tine? 

— Dumnezeule! îl voi plânge aşa de bine pe soţul ei, voi fi atât 
de îndurerat, o voi înconjura cu atâta grijă şi dragoste, încât se 
va crede obligată să mă facă fericit şi să asigure un protector 
fiului ei. Aceeaşi poveste ca a tatălui meu! murmură sir Williams, 
pentru el. Hotărât lucru, Kergazii nu a noroc cu noi. 

Sir Williams dădu pinteni calului şi plecă. 

— Ce om! exclamă Rocambole cu admiraţie. 


Rocambole se îndreptă spre grădină, traversând parcul. Cu 
toată întunecimea nopţii, cu toate obstacolele drumului, mergea 
cu siguranţa caracteristică sălbaticilor. 

Unei fete pe care o întâlni şi care-l întrebă unde merge, îi 
răspunse cu neruşinare: 

— La treburile mele! 

Şi trecu mai departe, nepăsător. 

Fiecare din indicaţiile lui sir Williams îi erau gravate în 
memorie şi ajunse fără cea mai mică ezitare la gardul care 
despărţea parcul de grădină. 

Sir Williams avusese dreptate să se bizuie pe agilitatea lui. 
Rocambole nici nu încercă să caute o spărtură în gard. 

O salcie plantată în grădină avea ramurile atârnate deasupra 
gardului. Rocambole execută o săritură, apucă cu ambele mâini 
cea mai joasă dintre ramuri, se servi de aceasta ca de o coardă 
de gimnastică şi se lansă deasupra gardului cu o uşurinţă care i- 
ar fi adus elogii chiar din partea saltimbancului Nicole, tatăl său 
adoptiv. 

După ce sări gardul, Rocambole se găsi în grădină şi se 
orientă dintr-o privire. Fațada de sud a castelului era în faţa lui. 
La mezanin nici o fereastră nu era luminată, dar se vedea lumină 
de la două ferestre situate la primul etaj, în dreapta parcului. 
Rocambole distinse perfect peronul, remarcă luminile şi nu se 
îndoi nici o secundă că ferestrele nu sunt ale sălii gotice, unde în 
fiecare seară doamna contesă de Kergaz îşi aşteaptă soţul. 

In stânga gardului, într-un colţ al grădinii, Rocambole observă 
pavilionul în care-şi stabilise camera de lucru domnul de Kergaz. 
O lumină slabă traversa oblonul şi se proiecta în desene 
fantastice pe un tufiş de caprifoi, care înconjura pavilionul. 

— Trebuie să ştiu la ce poate lucra acest filantrop, îşi spuse 
Rocambole. 

incepu să alunece târâş, printre arbuşti, reţinându-şi 
răsuflarea, înăbuşind orice zgomot şi, ajungând în dreptul 
oblonului întredeschis, aruncă o privire în interiorul pavilionului. 

Interiorul era un drăguţ salonaş de vară, acoperit cu perdele 
de doc, mobilat în alb şi cu pereţii acoperiţi de rafturi încărcate 
cu cărţi. In mijlocul camerei, contele era aşezat în faţa unei mese 
pe care se afla o bucată de argilă; degetele sale o modelau. 

In momentele de odihnă pe care i le lăsa administrarea 
imensei sale averi şi misiunea filantropică pe care şi-o impusese, 
domnul conte de Kergaz redevenea Armand sculptorul, artistul 
inspirat pe care l-am cunoscut cândva la Roma, trăind din munca 
sa şi pe care soarta venise să-l caute în mijlocul unui bal mascat 
pentru a-l face milionar. 

Total absorbit de munca lui, domnul de Kergaz era în acest 
moment izolat de restul lumii. Nici nu auzi zgomotul făcut de 
Rocambole, care lovi o piatră când se aplecase asupra oblonului. 

— la te uite! gândi cinicul bandit, domnul este artist. Ce păcat 
că societatea va trebui să se lipsească de el! 

Se retrase cu aceleaşi precauțiuni. 

— Pe naiba! îşi spuse el plecând, există pe lume destui artişti 
de genul ăsta; unul mai mult, unul mai puţin... ce contează? 

— Se îndreptă spre peron; străbătu cele zece trepte, cu paşi 
de lup. 

Cerul era acoperit, dar o rază de lună, alunecând printre nori, 
dădea nopţii o oarecare transparenţă, care permitea să distingi 
destul de clar fiecare obiect. 

Toate informaţiile date de sir Williams lui Rocambole erau de o 
minunată exactitate; uşa cu geamuri care permitea comunicarea 
între marele salon şi peron nu era încuiată. Rocambole nu trebui 
decât s-o împingă, pentru a pătrunde în interiorul castelului. O 
rază de lumină, trecând pe sub uşă, îi indică unde se afla sala 
gotică. Merse pe vârful picioarelor până la această uşă şi ciocăni 
discret de două ori. 

— Intră, spuse o voce de femeie. 

Rocambole deschise uşa şi se opri în prag... 

Aproape de cămin, Rocambole o zări pe contesă aşezată în 
faţa unei broderii, cu spatele către uşă. 

Una din ferestrele care dădea în grădină era întredeschisă. 

Deasupra căminului, cum foarte bine spusese sir Williams, se 
găsea panoplia: o frumoasă colecţie de trofee, de puşti de 
vânătoare, de săbii de luptă, de spade din toate epocile, aproape 
toate având o importanţă istorică, fiind folosite de conții de 
Kergaz din generaţie în generaţie şi amintind fapte glorioase. 

— lată uneltele, îşi spuse Rocambole. 

Făcu un pas înainte în sala gotică. 

— Tu eşti, Armand? întrebă Jeanne, întorcându-se pe 
jumătate, convinsă că intrase soţul ei. 

II privi pe noul venit pe a cărui faţă cădea lumina unei lămpi, 
aşezată pe cămin. 

Jeanne scoase un strigăt neaşteptat... un strigăt strident şi 
teribil, un strigăt de groază, care străbătu spaţiul până în 
cămăruţa în care domnul conte de Kergaz îşi lucra liniştit statuia. 
Strigătul îl făcu să sară ca un leu care aude răgetele alarmate 
ale leoaicei. 

În bărbatul îmbrăcat în costumul breton al regiunii Vannes, 
Jeanne îl recunoscu pe marchizul don Inigo de los Montes. 

Acesta alergă către ea, se aruncă în genunchi şi, credincios 
rolului său, strigă: 

— Jeanne, iubito, iartă-mă!... dar am învins toate obstacolele, 
am înfruntat toate pericolele... pentru a ajunge la tine. Jeanne... 
nu mă goni... nu mă respinge... 

Nu apucă să termine. Un om sări ca un fulger în mijlocul 
salonului; acest om se repezi către el cu violenta mânie a tigrului 
care sare asupra inamicului... 

Era Armand! 


Capitolul CXI 


Domnul marchiz don Inigo de los Montes se aştepta la această 
agresiune şi, în timp ce contele îl înhăţă cu brutalitate şi-l obligă 
să se ridice, mâna îi alunecă în buzunarul pantalonilor, gata să 
scoată pistolul, dacă Armand ar fi făcut vreun pas către panoplie, 
pentru a apuca o puşcă sau o sabie. 

Dar contele nu avea nevoie de alte arme, îi era suficientă forţa 
sa herculeană. 

— Mizerabile! strigă el, zgâlţâindu-l pe Rocambole, mizerabile! 

Vocea lui Armand era răguşită de furie: 

— Te voi ucide ca pe-un câine, strigă el. 

Mâna sa începu să-l strângă pe pretinsul marchiz de gât. 

— Ajutor! Mă omoară!... asasinul! strigă acesta cu jumătate de 
voce. 

Cuvântul asasin îl dezmetici pe domnul de Kergaz. Mâna sa 
crispată dădu drumul gâtului lui Rocambole. Făcu un pas înapoi, 
îi aruncă o privire plină de ură şi dispreţ şi-l spuse: 

— Ai dreptate... deşi ai intrat noaptea în casa mea, ca un 
răufăcător, deşi ai venit să mă insulţi... nu trebuie să te ucid fără 
apărare... Ţine, mizerabile! 

Cu o mână îl lovi pe Rocambole peste faţă şi cu cealaltă 
scoase două săbii din panoplie. 

Doamna de Kergaz scoase un nou strigăt, strigăt de spaimă şi 
teroare apoi căzu pe parchet leşinată. 

Zgomote, paşi începură să se audă în castel, uşile se 
deschiseră; servitorii, deşteptaţi în grabă, alergau. Ei văzură doi 
oameni stând faţă în faţă, măsurându-se din priviri, cu câte o 
sabie în mână. 

—  Retrageţi-vă! ordonă domnul de Kergaz, cu o voce 
tunătoare, ocupaţi-vă mai bine de doamna, transportaţi-o în 
camera ei, îngrijiţi-o... 

Adresându-se lui don Inigo, strigă: 

— În grădină! Mizerabile! Vino în grădină! Nu vreau ca sângele 
tău să-mi păteze casa... ar dezonora-o pentru totdeauna... 

Domnul de Kergaz îl trase pe Rocambole în grădină, până 
aproape de pavilion, şi-i strigă: 

— În gardă! 

Rocambole, emoţionat pentru moment, îşi regăsise pe drumul 
dintre castel şi grădină sângele rece şi, cu mintea lui cinică şi 
depravată, se gândi: 

— Sărmane prost! Palma pe care am primit-o e ultima pe care 
ai dat-o în viaţa ta... 

După ce pronunţase dinainte discursul funebru al domnului de 
Kergaz, complicele lui sir Williams luă poziţia de luptă a 
spadasinilor. 

El se baza pe lovitura italiană, acea lovitură secretă şi neloială 
pe care i-o demonstrase cu răbdare, timp de două luni, 
antrenorul de scrimă din strada Rochechouart: lovitura de o mie 
de franci, cum o numea sir Williams. 

— Torte! Aduceţi torţe! strigă Armand oamenilor care nu erau 
ocupați cu îngrijirea contesei. 

Servitorii contelui, majoritatea foşti şuani!, crescuţi în tradiţiile 
cavalereşti ale strămoşilor, n-ar fi îndrăznit să-l împiedice pe 
tânărul lor stăpân să se răfuiască cu sabia în mână, împotriva 
celui care îl insultase. 

Cine era acest adversar, apărut deodată în mijlocul nopţii? Ce 
insultă provoca mânia stăpânului lor împotriva acestui om? 
Pentru ce se luptau? Nimeni nu puse asemenea întrebări. 

Contele de Kergaz ceruse să se aducă torţe pentru a lumina 
locul luptei; deci aduseră torţe. i 

Un grandios spectacol se oferi privirilor celor de față. In 
mijlocul nopţii, sub ferestrele acestui vechi castel cu zidurile 
invadate de iederă, a cărui construcție veche amintea timpurile 
eroice, doi bretoni bătrâni cu capetele descoperite țineau câte o 
torță pentru a lumina lupta contelui de Kergaz. 

Intre ei, alţi doi oameni, contele şi adversarul său se măsurau 
din priviri, gata să încrucişeze săbiile pe care le agitau în mână. 
La oarecare distanţă, alţi servitori, îngenuncheaseră plini de 
credinţă şi se rugau pentru tânărul lor stăpân. 

— Copiii mei! strigă atunci domnul de Kergaz, dacă mi se va 
întâmpla o nenorocire... dacă acest om mă va ucide, lăsaţi-l să 


1 Regalişti contrarevoluţionari din timpul revoluţiei franceze. 

plece, dar vegheaţi asupra contesei. 
După ce pronunţase aceste cuvinte, domnul conte Armand de 
Kergaz începu lupta cu violenţă. 


Capitolul CXII 


În timp ce Rocambole şi domnul de Kergaz îşi încrucişau 
săbiile, domnul viconte Andréa călărea în buiestrul liniştit al 
calului breton pe poteca desfăşurată de-a lungul falezei până la 
Saint-Malo, de unde venise dimineaţa. Intorcând capul, putea să 
vadă sau, mai curând, să ghicească, prin întunericul care 
începea să cadă, atât vechiul donjon al Kergazilor unde, la 
această oră, ultimul adult din rasa lor urma să cadă sub loviturile 
unui spadasin, cât şi rada portului, unde fără îndoială era ancorat 
vasul în care teribila sa inamică era redusă la neputinţă. 

Un surâs mândru, surâsul îngerului decăzut care acum 
triumfă, apăru pe buzele lui sir Williams. 

— O! răzbunare! murmură el, în fine, cred că eşti a mea!... 

Pe mare, în depărtare, cam la o leghe de port, privirea 
pătrunzătoare a lui sir Williams zări o flacără care părea să iasă 
din valuri mişcându-se pe suprafaţa lor. La vederea acestei 
flăcări, tresări de bucurie. 

— Este semnalul convenit cu John Bird, gândi el. Este vasul 
Fowler, care a ancorat acolo... între noi doi, Baccarat! De această 
dată nu-mi vei scăpa. Nici tu, nici Armand! 

Se îndreptă imediat către port. Avea intenţia de a se arunca în 
prima barcă pe care ar fi găsit-o, pentru a ajunge la bordul lui 
Fowler, dar în timp ce căuta o barcă, un om îl acostă, făcându-l să 
scoată un strigăt de surpriză. 

Era John Bird, căpitanul englez, învăluit într-o haină de ploaie, 
dând impresia că pândeşte sosirea lui sir Williams. 

— Vă aşteptam, domnule căpitan, îi spuse el bătându-l pe 
umăr. 

— Tu eşti... făcu sir Williams. 

— Am venit să vă caut. 

— Foarte bine! 

— Sunteţi aşteptat la bord. 

Sir Williams tremura de plăcere. 

— E foarte drăguță, micuța doamnă, continuă John Bird. 

— Găseşti? 

— Sălbaticii o vor proclama regină. 

— Prefer s-o mănânce friptă, răspunse cinic vicontele Andréa. 

— Nu veniți să vă luați rămas bun? 

— Sigur... Ai o barcă? 

— Bineînțeles, spuse John Bird. 

Englezul îl luă familiar de braţ şi-l conduse la barcă, poftindu-l 
în ea. Patru mateloţi stăteau aplecaţi pe lopeţi şi aşteptau doar 
semnalul. 

—  Vâsliţi! comandă John Bird, imediat ce sir Williams se 
aşezase pe banca din spate. 

Barca aluneca pe creasta valurilor ca un pescăruş spre largul 
mării, unde se vedeau luminile vasului; marea era liniştită şi 
barca acostă vasul la tribord în mai puţin de douăzeci de minute. 

În timpul drumului, sir Williams şi John Bird rămaseră tăcuţi. 
Primul se gândea, fără îndoială, că la această oră Armand era 
întins însângerat la pământ, în mijlocul servitorilor consternaţi, 
alături de soţia sa înnebunită de durere. Se gândea de asemenea 
că, în câteva ore, vasul Fowler va ridica ancora şi o va duce 
departe de Europa, pentru a o arunca în mijlocul hoardei de 
sălbatici, a canibalilor Oceaniei, pe femeia care îndrăznise să se 
măsoare cu el şi să-l înfrunte atâta timp. Omul care trăia numai 
pentru răzbunare, acest om, care fusese atât de puternic cât 
timp soarta i-a fost vitregă, dar pe care niciodată o înfrângere nu 
reuşise să-l zdrobească, acest om, văzând că opera sa părea 
încununată de succes, îşi pierdu sângele rece, energia şi se 
simţea pradă unei misterioase slăbiciuni. Era frânt de beţia 
succesului. 

— Veniţi, domnule căpitan, îi spuse John Bird, bătându-l din 
nou pe umeri în momentul în care barca atingea scara de la 
tribord, veniţi s-o vedeţi pe doamna Baccarat. _ 

Acest nume îl smulse pe sir Williams din gândurile sale. Íl 
urmă pe John Bird şi se urcă pe punte. 

Puntea vasului era pustie. Abia puteai vedea ici şi colo, tăcuţi 
ca nişte fantome, oamenii din cartul de noapte. Nici unul nu-l 
salută pe John Bird şi nu păru să-i acorde atenţie nici lui, nici 
însoţitorului său. 

— Frumoasa noastră prizonieră este în cabina căpitanului, 
spuse John Bird, întorcându-se spre sir Williams, care-l urma. 

— Să mergem,! spuse acesta, vreau s-o văd. 

John Bird îl conduse pe sir Williams în cabina căpitanului. 

Nebun de bucurie, sir Williams se opri în prag şi o zări pe 
Baccarat culcată pe o mică sofa, părând adormită. 

— Energică femeie, gândi sir Williams, doarme ca în patul ei şi 
sunt sigur că nu visează canibali. 

Dar în acest moment, ca şi cum ar fi vrut să-i dezmintă 
gândurile, Baccarat deschise ochii pe jumătate, lăsă un zâmbet 
să-i alunece pe buze şi-l privi pe sir Williams. 

— Dumneavoastră sunteţi, domnule viconte? 

— Nu mai sunt domnul viconte, scumpa mea prietenă, 
răspunse el cu-n hohot de râs sardonic, te înşeli, sunt sir 
Williams. 

— Ştiu, răspunse rece Baccarat. 

Privindu-l la rândul ei dispreţuitor, adăugă: 

— Ştiu că vicontele Andrea, pocăitul, nu există; că sub masca 
de ipocrizie pe care şi-a făcut-o, implacabilul sir Williams îşi 
urmăreşte pas cu pas răzbunarea. 

— Ai o gură de aur, scumpă prietenă, rânji sir Williams. 

— Ştiu, continuă Baccarat la fel de liniştită, că acest monstru, 
nebun de furie că a eşuat din cauza mea, în toate combinaţiile 
lui, mi-a jurat o ură de moarte... 

— Nu te înşeli... 

Îi aruncă o privire de reptilă. 

— Ştiu, de asemenea, că a pus să fie răpită o copilă, pe care o 
aveam sub protecţia mea şi pentru care simte o pasiune 
odioasă. 

— Este frumuşică, micuța... comentă sir Williams, care nu-şi 
mai lua nici o precauţie de a ascunde ceva, văduva Fipart are 
grijă de educarea ei. 

— Vă înşelaţi, domnule căpitan, spuse John Bird, fetiţa nu mai 
este la Paris. 

— Dar unde este? 

— Aici, la bord. 

Baccarat, a cărei privire era fixată asupra lui sir Williams, îl 
văzu pălind de emoție. 

— Aha! spuse ea cu-n ton batjocoritor, a avut dreptate cel 
care a observat că orice cuirasă are partea ei slabă. Sunteţi un 
om pentru care legile şi lucrurile cele mai sfinte nu sunt decât 
prejudecăţi, dispreţuiţi familia, viaţa omenească nu are pentru 
dumneavoastră nici un preţ şi mergeţi drept la ţintă fără să vă 
temeţi de obstacole, fără să întâlniți vreo dificultate; dar 
dificultatea a apărut deodată prin această fetiţă, la vederea 
căreia inima dumneavoastră de bronz a slăbit... 

— Aşa! strigă sir Williams cu-n hohot de râs, dacă micuța este 

aici, în loc să asculţi morala doamnei Baccarat, de ce nu mergi 
mai bine să mi-o aduci, John Bird? 

— Mă duc, răspunse căpitanul. 

Plecă, lăsându-l pe sir Williams faţă în faţă cu Baccarat, care 
era la fel de liniştită. 

— Micuţo, spuse monstrul, care-şi aruncă, în sfârşit, masca, ai 
fost foarte abilă în afacerea Fernand şi în acea a marchizei Van- 
Hop. M-ai costat cinci milioane. 

Baccarat surâse. 

— Şi n-a lipsit mult să-mi zbori creierii, adăugă sir Williams. 

— Trebuia s-o fac. 

— Sigur c-ai fi făcut-o, reluă el pe-un ton batjocoritor, dacă ai 
fi putut ghici soarta pe care ţi-o pregătesc. 

— Ce soartă? 

— Nu-ţi închipui?... 

— Vag... 

Dar Baccarat nu pierdu nimic din liniştea feții şi a tonului. 

— Ei bine, atunci îţi voi spune: Eşti la bordul unei nave care se 
numeşte Fowler, al cărei căpitan este un prieten de-al meu. Vasul 
va pleca în Oceania şi are ca misiune să te depună într-o insulă 
cu sălbatici, unde frumoşii tăi umeri se vor înfăţişa fermecător pe 
masa unui antropofag. 

Sir Williams începu să râdă. Se aştepta s-o vadă pe Baccarat 
scoțând un strigăt de groază, să înceapă să tremure, să cadă în 
genunchi şi să implore iertarea. Dar Baccarat se mulţumi să 
surâdă. 

— Vă înşelaţi, spuse ea, nu eu voi fi dusă în Oceania, ci 
dumneavoastră. 

in momentul în care pronunţă aceste cuvinte, uşa cabinei se 
deschise şi lăsă să intre un om a cărei vedere îl făcu pe sir 
Williams să pălească şi să se dea un pas înapoi. 

Acest om îi spuse: 

— Pariez, domnule baronet, că m-aţi crezut mort... asasinat de 
un pretins negru, numit Venture. 

Omul care apăruse în faţa lui sir Williams era contele Artoff. 

Să explicăm cum era în viaţă contele Artoff - pe care 
Rocambole şi sir Williams îl credeau mort - şi cum ajunsese la 
bordul vasului Fowler. 

Pentru aceasta trebuie să ne reîntoarcem la Paris şi să reluăm 
povestea din acel moment când, după ce-o dusese pe văduva 
Fipart împreună cu prada ei până la Villette, Venture se îndrepta 
către casa contelui Artoff. 

Fostul intendent al doamnei Malassis nu se lăudase; fiind în 
relaţii de băutură cu vizitiul contelui, intrase de nenumărate ori 
în casă şi o cunoştea perfect. Ştia unde doarme contele şi îi 
cunoştea obiceiurile. Aceste amănunte erau pentru Venture 
jaloanele drumului care trebuia să-l ducă la succes. 

Cel mai dificil era să pătrundă în casă la această oră târzie. 
Plecând de la văduva Fipart, Venture recunoscu imediat această 
dificultate. Ea nu putea fi evitată - la prima vedere - decât cu o 
condiţie. Condiţia era ca Venture să se spele de culoarea sa 
neagră, să-şi regăsească aspectul de altădată, să pretindă că a 
rămas fără slujbă şi fără locuinţă şi să-i ceară găzduire vechiului 
său prieten, vizitiul contelui Artoff. 

Venture se gândi un moment la această soluţie; dar, 
reflectând, respinse proiectul. 

— În primul rând, îşi spuse el, pentru a redeveni alb, îmi 
trebuie cel puţin o oră ca să mă frec cu tot felul de acizi. Deci n- 
aş avea timp s-o fac. În al doilea rând, este mult mai bine să 
rămân negru. Aş putea fi văzut intrând sau ieşind. Odată lovitura 
dată, m-aş descurca mai bine, fiindcă niciodată în Franţa un alb 
nu a fost luat drept negru. Trebuie să renunţ la combinaţia cu 
vizitiul. 

Venture îşi continuă drumul forţându-şi memoria pentru a-şi 
reaminti în amănunt topografia exactă a casei. 

— Să recapitulăm, îşi zise el: grajdurile sunt în curte, în 
dreapta peronului. Şoproanele de trăsuri sunt în stânga. Dacă 
reuşesc să pătrund în curte, mă voi ghemui într-o trăsură, până 
ce se va întoarce contele, care desigur mai este la club. Există o 
uşă care desparte grajdurile de şoproane. Odată rândaşii culcaţi, 
voi intra în grajd şi voi putea să ajung cu uşurinţă la scăriţa prin 
care contele coboară în fiecare dimineaţă în grajd, pentru aşi 
privi caii. 

Ajunse în apropierea casei, fără să fi rezolvat încă problema şi 
să fi găsit mijlocul de a trece prin faţa lojii portarului sub ochii 
numeroşilor servitori, care locuiau pe vastul domeniu al contelui. 

— N-are importanţă! îşi spuse el, să hotărâm şi să aşteptăm... 
Poate vom găsi o ocazie fericită... 

Imprejurimile clădirii erau liniştite, strada era aproape pustie. 

Fațada fiind foarte puțin luminată, Venture înțelese că domnul 
conte nu era acasă. Intr-adevăr, la acea oră, Baccarat şi contele 
Artoff îl aşteptau pe imprudentul Rocambole în vila doamnei de 
Saint-Alphonse. Venture începu să se plimbe în sus şi-n jos. 

— In orice caz, îşi spuse el, ceea ce se amână nu este încă 
pierdut; dacă nu intru azi, voi reveni mâine. 

Către miezul nopţii, la intrarea străzii, în direcţia trecerii de 
cale ferată, se văzură lanternele unei trăsuri. 

— Soseşte, probabil, contele, gândi asasinul. 

Se ascunse cât mai repede în umbra unei porţi şi când trăsura 
trecu lângă el, aruncă o privire în interior. Cupeul era gol, dar el 
aparţinea cu siguranţă contelui, căci se oprise înaintea porţii pe 
care portarul - care adormise fără îndoială în fotoliul său - 
întârzie s-o deschidă. 

Trăsura era un simplu cupeu, condusă de un singur vizitiu. 

Era acelaşi cupeu care-l luase pe Rocambole împreună cu John 
Bird din strada Saint-Lazare, îi condusese la Saint-Meurice şi-l 
adusese înapoi la Paris pe John Bird, care coborâse pe bulevard. 

— Poarta! strigă vizitiul. 

intr-o clipită, Venture se hotărâse. Merse până la trăsură, 
alunecă pe burtă între roţi, apucă osia din spate cu ambele mâini 
îşi trecu picioarele prin osia din faţă şi rămase suspendat între 
pământ şi fundul trăsurii. 

Trezit din somn, portarul deschise poarta, iar cupeul intră în 
curte. 

Venture rămase în şopron, culcat sub trăsură, nemişcat, timp 
de o oră; vizitiul putea să fi uitat ceva şi să se întoarcă. 
Observase înainte ca lanternele să fi fost stinse, că faetonul 
contelui era la locul lui, în timp ce caleaşca lipsea. Se gândi că 
tânărul rus îşi petrecea seara cu Baccarat şi că mersese s-o 
conducă acasă. 

Rândaşii mai umblau prin grajd, şi mai trecu o oră înainte ca 
Venture să îndrăznească să iasă din ascunzătoarea sa. 

O poartă, pe care Venture o cunoştea foarte bine, făcea ca 
grajdurile să comunice cu şoproanele şi nu era niciodată 
încuiată. Poarta servea în zilele de ploaie, la trecerea cailor din 
grajd în şopron, pentru a fi înhămaţi într-un loc acoperit. 

Venture pătrunse în grajd şi se îndreptă fără zgomot spre 
scăriţa contelui. Scara era cufundată în întuneric. Venture se opri 
pe prima treaptă şi trase cu urechea. O tăcere adâncă domnea în 
clădire. 

— În acest moment, gândi el, risc să fiu întâlnit doar de 

camerist, care-şi aşteaptă cu răbdare stăpânul; dar probabil că 
doarme într-un fotoliu. Dacă nu doarme şi mă va întâlni, îi voi 
sări de gât înainte de a avea timp să strige. Îl strangulez şi-l vâr 
într-un dulap sau în spatele vreunei uşi. 

Venture urcă scara fără să facă mai mult zgomot decât o 
pisică. Urcă până la primul etaj şi se opri un moment, pentru a-şi 
recapitula planul şi a se orienta. Îşi aminti atunci că scara 
comunică printr-un culoar cu cabinetul de lucru al contelui. 

Într-o zi, când tânărul rus lipsea şi servitorii erau liberi, cu 
excepţia vizitiului, acesta crezu că trebuie să facă prietenului său 
Venture onorurile casei şi să-i arate totul, de sus până jos. 

Pe măsura ce înainta, particularităţile casei reapăreau net în 
memoria fostului intendent al doamnei Malassis. Căută pe 
dibuite culoarul, îl găsi şi începu să meargă cu pas sigur. 

După ce făcu zece paşi, Venture observă o lumină strălucind 
în depărtare. Această lumină îl ajută să înainteze şi ajunse astfel 
la o uşă cu vitralii. Uşa dădea în cabinetul de toaletă. Venture îşi 
dădu seama că lumina pe care o văzuse provenea de la o lampă 
cu glob de alabastru, care de obicei ardea toată noaptea. 
Cabinetul de toaletă era pustiu. 

Venture împinse îndrăzneţ uşa, care se deschise fără zgomot. 

Intră înăuntru şi remarcă un dulap mare, tăiat în grosimea 
zidului, care despărţea cabinetul de camera de culcare, folosind 
pentru păstrarea hainelor. 

O draperie grea era trasă peste veşminte. 

— lată unde am să mă ascund, îşi spuse el; dar cât aştept, să 
facem o inspecţie. 

Deschise cu precauţie uşa camerei de culcare, unde domnea 
întunericul cel mai adânc, şi luă cu el mica lampă de alabastru. 

Camera contelui era mică, elegant tapisată cu o stofă gri, 
lucioasă, şi conţinea un pat foarte mare. 

— Este mai bine pentru mine, gândi el, să aştept ca domnul să 
se întindă în pat. ÎI voi ucide fără cel mai mic zgomot şi, înainte 
de a pleca, voi controla sertarele. Cine ştie? Poate voi găsi un 
portofel destul de gros. 

Venture părăsi camera de culoare, puse la loc lampa de 
alabastru pe căminul din cabinetul de toaletă şi se ghemui sub 
draperia care acoperea hainele, după ce scosese din buzunare o 
pereche de pistoale şi un cuţit catalan subţire şi ascuţit. 

— Cuţitul, îşi spuse el, este un prieten tăcut şi discret cu care 
poţi face treabă bună fără zgomot; dar pistoalele au meritul lor; 

pălăvrăgesc când trebuie şi-i înspăimântă pe fricoşi. Cuţitul este 
pentru conte, îmi păstrez pistoalele pentru oamenii lui, în cazul 
când voi avea nevoie să-mi acopăr retragerea. 

Venture aşteptă mult timp, cel puţin o oră. Clădirea părea 
pustie, atât era de tăcută. 

— Unde întârzie contele, se întrebă el, încât îşi permite să mă 
facă să aştept? 

În sfârşit, zgomotul unei trăsuri hurui în depărtare, apoi 
Venture auzi poarta mare care se deschidea şi inima începu să-i 
bată de emoție si nerăbdare. 

— lată-l! 

Era, într-adevăr, contele Artoff, care revenea de la Saint- 
Maurice, aducând-o cu el şi pe doamna de Saint-Alphonse. 

Venture, nemişcat în ascunzătoarea sa, auzi imediat răsunând 
pasul sigur al contelui. Apoi uşa, care dădea din salon în camera 
de culcare, se deschise. 

În acelaşi timp, se petrecu un lucru neobişnuit, care-i atrase 
atenţia. În momentul în care contele intră luminat de camerist, o 
rază de lumină îl izbi în ochi pe Venture şi se putu convinge că 
există o mică deschizătură în lemnăria care despărţea dulapul de 
camera de culcare a contelui. 

Îşi lipi ochiul de deschizătură şi-l zări distinct pe tânărul rus. 
Contele, puţin palid, cu aerul trist şi sever, dădea mâna unei 
tinere femei, şi mai palidă, şi mai tristă. Nu era Baccarat, cum 
crezuse la început Venture, când auzise foşnetul rochiei de 
mătase; era doamna de Saint-Alphonse. 

— Ei, na! gândi Venture, care tresări profund când o zări pe 
doamna de Saint-Alphonse, chiar doamna la care onorabilul meu 
stăpân, marchizul don Inigo de los Montes, s-a dus astă seară! 
Ce vrea să însemne asta? 

Venture, încremenit de nelinişte, aştepta ca un cuvânt să-i 
explice prezenţa tinerei femei la contelui Artoff. 

Doamna de Saint-Alphonse se lăsă greu pe un scaun, cuprinsă 
de o oboseală plină de descurajare. 

— Este îngrozitor, spuse ea. 

— Scumpă prietenă, răspunse rece contele, trebuia procedat 
astfel. 

— Vai! 

— Sunteţi convins că acest om era un mizerabil? 

— Sigur. 

— Dacă aş fi acţionat altfel, cine ştie câte nenorociri ar mai fi 
adus... 

— Dar, întrerupse doamna de Saint-Alphonse, trebuia 
neapărat ucis? 

— Dal! 

— De cine naiba vorbesc? gândi Venture, care începu să 
tremure pentru Rocambole. 

— Acest don Inigo, acest fals marchiz, acest asasin, continuă 
contele, a mărturisit că trebuia să plece în Bretagne, pentru a 
ucide pe fratele acestui infernal sir Williams. 

La auzul acestor cuvinte, o sudoare rece acoperi fruntea lui 
Venture. 

— Dumnezeule! murmură el, suntem pierduţi, şi Rocambole şi 
eu. L-au ucis, după ce l-au obligat să spună tot. Cei zece mii de 
franci ai mei nu mai există. 

Venture continuă să asculte. 

— Există unele momente, spuse contele, când bărbatul 
trebuie să se arate necruţător acolo unde femeia cere iertare. 
Baccarat, care voia să-l salveze, a înţeles până la urmă că a lăsa 
în viaţă acest om, care putea să ne mai scape o dată, însemna 
să compromiţi multe vieţi nobile şi preţioase. 

— Este  înfiorător! suspină doamna de Saint-Alphonse, 
tremurând toată. 

— Ştiu bine că veţi păstra întotdeauna secretul acestei tragice 
aventuri... 

— Sigur, o crimă la care am fost complice... 

— Fără s-o doresc. 

— Domnule conte, adăugă ea, mi-aţi promis o sută de mii de 
franci pentru a juca un rol teribil, pe care nu l-am înţeles... 

— lată banii, spuse contele, trăgând un sertar şi scoțând un 
portofel pe care-l întinse tinerei femei, este tot ce am astăzi în 
casă. 

Doamna de Saint-Alphonse respinse mâna contelui. 

— Nu-i vreau; aceşti bani îmi vor aduce ghinion! 

— Luaţi-i... 

— Niciodată! 

— Vizitiul meu vă va conduce acasă, spuse contele. Spuneţi-i 
să vă ducă întâi la biserica Notre-Dame-de-Lorette şi, dacă nu 
vreţi aceşti bani, aruncaţi-i în cutia milelor. 

— Aveţi dreptate, spuse ea. Nu sunt decât o păcătoasă şi 
până acum n-am prea avut inimă, dar de azi vreau să fiu 
dezinteresată... De pe urma morţii unui mizerabil, moarte de 
care sunt vinovată, vor profita cel puţin nefericiţii. 

Ea luă portofelul şi se ridică. 

Contele îi oferi mâna, o conduse, până la scară şi dădu ordin 
să se aducă trăsura. 

În acest timp, Venture reflecta; când contele reintră în 
dormitor şi se pregăti de culcare, asasinul se hotări. 

lată care era rezultatul reflecţiilor lui Venture; falsul negru se 
gândise aşa: 

— Este evident că Rocambole este mort, că a trădat secretul 
lui sir Williams, că Baccarat şi contele Artoff au luat măsurile 
necesare pentru a-l salva pe domnul de Kergaz şi a-l smulge din 
ghearele fratelui său. Dacă-l voi ucide pe acest tânăr boier, nu 
voi preveni nici o catastrofă şi voi lucra gratuit. Dacă această 
frumoasă doamnă n-ar fi luat cu ea suta de mii de franci... era cu 
totul altceva: aş fi dat lovitura pe contul meu. Contele nici nu-şi 
dă seama că încântătoarea doamnă de Saint-Alphonse i-a salvat 
viaţa, vrând să facă o faptă bună. 

În timp ce Venture monologa astfel în ascunzătoarea sa, 
tânărul rus îşi sună cameristul, pentru a veni să-l dezbrace. 

În acelaşi moment în care auzi soneria, un zgomot se auzi 
deasupra capului lui Venture; ridicând ochii, zări o altă gaură prin 
care pătrundea o rază de lumină. Pe aici trecea cordonul 
soneriei. 

— Asta este bine de ştiut. 

Şi continuă să stea liniştit sub perdea. 

Cameristul intră, îşi dezbrăcă stăpânul, pătrunse în cabinetul 
de toaletă, luă de aici mica lampă cu globul de alabastru, o puse 
pe măsuţa de noapte a contelui şi se retrase. 

Contele luă o carte şi începu să citească, pentru a îndepărta 
din faţa ochilor negrele viziuni care-l urmăreau de când credea 
că avea o crimă pe conştiinţă. 

În acest timp Venture, care ca orice hoţ prudent, avea 
întotdeauna asupra lui un şperaclu şi un cleşte, scoase din 
buzunar acest ultim instrument, se ridică până la firul soneriei, îl 
apucă delicat şi-l tăie. 

— Contele poate să sune mult şi bine, îşi spuse el, cameristul 
nu va auzi nimic. 

Venture rămase încă vreo câteva minute în ascunzătoare; 
apoi ieşi cu curaj şi traversă cabinetul de toaletă cu pas sigur. 

— Tu eşti, Germain? întrebă contele. 

Venture împinse uşa camerei de culcare şi contele, uimit, văzu 
intrând un negru care avea un pistol în mână şi punea în acelaşi 
timp un deget pe buze. 

— Domnule conte, spuse el, nu sunaţi, nu vreau să vă fac nici 
un rău... dar trebuie să mă ascultați. 

Contele se ridică din pat, mirat de această neaşteptată 
apariţie, fără să dea însă vreun semn de spaimă. 

— Cine sunteţi şi ce doriţi? întrebă el. 

Negrul puse pistolul pe cămin; apoi veni şi se aşeză în faţa 
tânărului rus. 

— Domnule conte, îi spuse el, sunteţi prea nobil pentru a nu 
vă respecta cuvântul pe care l-aţi da unui hoţ sau unui asasin, 
nu-i aşa? 

— Fără îndoială. Şi? replică contele, intrigat de tonul misterios 
al acestui om care părea ieşit din pământ. 

— Sunt un hoţ şi era să devin un asasin, continuă Venture. 
Totuşi, trebuie să-mi daţi cuvântul de onoare că mă veţi asculta 
până la capăt, fără să vă chemaţi oamenii, fără să mă goniţi... 
Ceea ce vreau să vă dezvălui este de o gravitate excepţională. 

— Vorbiţi, spuse contele; vă jur că vă voi asculta până la 
capăt. 

— Domnule conte, urmă atunci Venture, am intrat acum două 
ore la dumneavoastră, agăţat sub o trăsură... am intrat cu două 
pistoale şi un pumnal. 

— Voiaţi să mă ucideţi? 

— Da. 

Un surâs mândru apăru pe buzele contelui. 

— Servitorii mei sunt nepricepuţi, spuse el. Dar ghicesc ce mi- 
a salvat viaţa... 

— Se poate. 

— V-aţi ascuns... aici?... 

Şi contele indică cu degetul cabinetul de toaletă. 

— Desigur. 

— M-aţi văzut dând o sută de mii de franci, m-aţi auzit 
spunând că este singura sumă pe care o am în casă şi... 

Venture plecă privirea. 

— Nu este asta, domnule conte. 

— Dar ce? 

— Am venit aici să vă ucid... mi-am zis că, cu aceeaşi ocazie... 

— Foarte bine, înţeleg... 

— Eu am onorarii fixe, urmă Venture. 

— Adevărat? întrebă contele. Deci n-aţi venit numai pentru a 
mă jefui? 

— Mi s-au dat cinci mii de franci ca să vă ucid şi trebuie să mai 
primesc încă cinci după aceea. 

— la te uită! spuse surâzând contele, aş fi curios să cunosc 
numele caraghiosului care preţuieşte viaţa mea numai la zece 
mii de franci. 

— Sigur, spuse Venture, că era pentru o bagatelă şi că este 
injurios pentru Excelenţa Voastră... Dar ce vreţi? Vremurile sunt 
grele. 

— Foarte bine, aprobă contele, surâzând în continuare, acum 
am înţeles. Vi s-a plătit moartea mea cu zece mii de franci. Aţi 
contat pe generozitatea mea şi aveţi dreptate. Veţi primi 
douăzeci de mii de franci şi veţi putea pleca liniştit. 

— Domnul conte este un adevărat gentilom, spuse Venture, 
înclinându-se. Dar nu numai pentru asta mi-am permis să mă 
prezint înaintea lui. 

— Atunci pentru ce? 

Din ce în ce mai mirat, contele îşi privi cu atenţie straniul 
vizitator. 

— Domnule conte, reluă Venture, nu am nevoie decât de o 
baie şi de câteva frecţii cu acizi, pentru a redeveni la fel de alb 
ca dumneavoastră. 

— Cum, nu sunteţi negru? 

— Ce dracu? zise Venture, imprimând fizionomiei sale 
disprețul pe care l-ar avea un stăpân de plantaţii pentru un 
negru. Sunt un negru de circumstanţă, tot aşa cum domnul 
marchiz don Inigo de los Montes era un brazilian de ocazie. 

— Sunteţi deci în serviciul lui? 

— Eram. 

— Şi el... 

— Este cel care mi-a dat cei cinci mii de franci şi mi-a promis 
alţi cinci, răspunse Venture. 

— Atunci, spuse rece contele, aţi făcut bine că v-aţi schimbat 
hotărârea, căci n-aţi fi fost niciodată plătit. 

— Ştiu. 

— Marchizul a murit. 

— Am înţeles aceasta din conversaţia Excelenței Voastre, 
răspunse respectuos Venture. 

— Aţi auzit?... 

— Tot, 

— Ei bine, reluă contele, explicaţi-mi acum ce doriţi? 

— Mi-aţi promis douăzeci de mii de franci. 

— Îi veţi avea. 

— Mi-aţi promis să mă ascultați. 

— Vedeţi că vă ascult. 

— Atunci voi continua. Domnul marchiz de los Montes, pe 
care-l cheamă, de fapt, altfel... 

— Ştiu... 

— Dar poate nu ştiţi tot. Ei bine, don Inigo sau Rocambole, 
cum doriţi, avea un mare interes să vă ucidă. Sunt convins că, 
dacă excelența voastră ar bănui pericolul care pândeşte acum o 
persoană, care îi este dragă, ar plăti scump secretul meu. 

Contele tresări. 

— De cine vorbiţi? 

— Vreau să am cuvântul Excelenței Voastre că mă va lăsa să 
ies liber de aici. Am consimţit pentru douăzeci de mii de franci să 
vă las viaţa, dar preţuiesc mult mai scump secretul meu. Totuşi, 
pot numi persoana... doamna Charmet. 

— Baccarat! exclamă contele. 

— Da. 

— O pândeşte un pericol? 

— Foarte mare. 

— Îl puteţi preveni? 

— Fără îndoială. 

— Ei bine, spuse contele, vorbiţi! Cât vreţi? Dar vorbiţi odată... 

Venture cunoştea sufletul omenesc şi înţelese că tânărul rus o 
iubea nebuneşte pe Baccarat. 

— Nu vreau să fiu viclean cu dumneavoastră, domnule conte; 
un pericol mai rău decât moartea o pândeşte pe doamna 
Baccarat. Secretul meu valorează o sută de mii de franci; faceți- 
mi şase mii de livre rentă şi sunt al dumneavoastră. In acest caz, 
vă voi preda, cu aceeaşi ocazie, omul care vă urmăreşte fără să 
vă poată atinge şi căruia Rocambole nu-i este decât braţul. 

— Sir Williams? 

— Da. 

Contele întinse mâna şi arătă o masă pe care se găseau foi de 
hârtie şi cerneală. 

— Ştiţi foarte bine, spuse el, că-n afară de câţiva ludovici 
rătăciţi prin buzunare, nu am bani la mine. Apropiaţi masa, vă 
voi da un bon pentru bancherul meu. 

Venture ascultă şi apropie masa. Dar, în acest moment, se 

auzi un zgomot în anticameră, uşa se deschise şi o femeie palidă 
intră grăbită. 

Era Baccarat. 

La început, Baccarat nu-l observă pe negru, ea îl zărise numai 
pe conte şi alergă către el. 

— Au intrat astă-noapte la mine acasă, spuse ea. Au răpit-o pe 
Sarah, au legat servitoarea... 

Pronunţând aceste cuvinte, Baccarat întoarse capul, îl văzu pe 
Venture şi scoase un strigăt! Bătrâna Marguerite îi spuse că 
printre răpitori era şi-un negru. 

La cuvintele lui Baccarat, contele sări din pat, îşi puse în grabă 
o haină de casă şi, luându-i mâini-le, îi spuse: 

— Nu te teme, acest om... 

— Acest om, spuse Venture, este unul din cei care au răpit-o 
pe Sarah. 

Şi cum Baccarat scoase un nou strigăt, Venture continuă 
liniştit adresându-se tinerei femei: 

— Nu vă temeţi, doamnă, mâine copila va fi la 
dumneavoastră, teafără şi nevătămată. 

Venture apropie, în sfârşit, masa cerută de conte. 

— Domnule asasin, spuse acesta cu curtoazie, privindu-l pe 
Venture, altul ar rupe târgul pe care l-a făcut cu dumneavoastră; 
doamna este aici şi cred că lângă mine se află în siguranţă. Dar 
fiţi liniştit, contele Artoff îşi ţine cuvântul. 

Venture surâse. 

— Domnule conte, răspunse el, prezenţa doamnei aici nu 
îndepărtează pericolul teribil care o ameninţă. Dacă n-aş vorbi, 
dacă n-aş pronunţa un nume... 

— Ce ziceţi?!? 

— Cine este acest om? exclamară unul după altul contele şi 
Baccarat. 

Venture tăcu. 

— Acest om, îi explică contele lui Baccarat a intrat aici cu 
intenţia de a câştiga zece mii de franci ucigându-mă şi a ieşit 
îmbogăţit cu o sută douăzeci de mii de franci. 

În câteva cuvinte, contele îi rezumă lui Baccarat situaţia. 

— Doamnă, spuse Venture, când contele îşi termină 
povestirea, vă repet, este de-ajuns să pronunţ un nume, să-l pun 
pe domnul conte în raport cu-n om pe care doar eu îl cunosc la 
Paris, pentru a vi-l preda pe sir Williams cu mâinile şi picioarele 
legate. 

Baccarat tăcu. Contele Artoff luă o pană, scrise două rânduri 

pe care le semnă şi-i dădu hârtia lui Venture: 


„Bon pentru suma de o sută douăzeci de mii de franci, plătibil 
la domnul de Rotschild, strada Laffitte. 
Contele Artoff.” 


Venture luă bonul şi, după ce-l puse în buzunar, privi spre 
Baccarat şi zise: 

— Nu ştiu ce-aţi făcut, pentru a vă atrage ura feroce pe care o 
nutreşte sir Williams faţă de dumneavoastră, dar iată ce vi s-ar fi 
întâmplat, dacă nu m-aş fi grăbit, să devin virtuos spre sfârşitul 
vieţii şi să trăiesc cinstit cu şase mii de livre rentă. Un om care-l 
ascultă orbeşte pe sir Williams, care are sub ordinele sale indivizi 
îndrăzneţi şi devotați, un om care a făcut în viaţa lui toate 
meseriile, de la comerţul de negri până la asasinatul pe 
marginea Tamisei, un hoţ de buzunare care este şi pirat pe 
deasupra, v-ar fi răpit, v-ar fi condus la Le Hâvre şi v-ar fi 
îmbarcat pe vasul lui, la bordul căruia este suveran absolut... 

Baccarat avu un gest de uimire şi de spaimă. 

— Omul acesta, continuă Venture, v-ar fi dus în Australia şi v- 
ar fi părăsit pe o plajă locuită de canibali. 

Ascultând ultimele cuvinte, contele simţi că se cutremură de 
oroare. Dar Venture continuă: 

— Există în lumea asta doi oameni cărora acest bărbat le este 
devotat; s-ar lăsa ucis pentru sir Williams dar l-ar tăia în bucățele 
pe acelaşi sir Williams şi l-ar fierbe în ulei, dacă celălalt i-ar 
ordona. 

Şi contele şi Baccarat ascultau povestirea, uimiţi peste 
măsură. 

— Cealaltă persoană, în numele căreia  răpitorul 
dumneavoastră, doamnă, l-ar sacrifica pe sir Williams, sunteţi 
dumneavoastră domnule conte. 

Contelui îi scăpă un strigăt de uimire. 

— Eu?!? 

— Chiar dumneavoastră. 

— Dar cine este acest om? Cum se numeşte? 

— Acestui om i-aţi salvat, în timpul unui incendiu, singura 
femeie pe care o iubeşte. 

— Un căpitan englez? 

— Da, se numeşte John Bird şi merg să-l caut. Într-o oră va fi 
aici.. 

Nici contele, nici Baccarat nu-şi reveneau din uimirea 
provocată de aceste stranii revelații. 

— Domnule conte, încheie Venture, puneţi-mi la dispoziție una 
din trăsurile dumneavoastră, pentru a nu pierde timp. 

Contele deschise uşa şi strigă. 

Apăru cameristul. 

— Să se înhame imediat un cal la cupeu, ordonă contele. 

Zece minute mai târziu Venture părăsea locuința contelui din 
strada Pépinière şi se îndrepta spre strada Michodière, la un 
hotel unde locuia John Bird. Căpitanul dormea adânc, când intră 
Venture. 

— Sunteţi gata să răpiți pe mica doamnă? întrebă fostul 
intendent al doamnei Malassis. 

— Sigur. 

— Adevărat? 

— Nu-i pot refuza nimic căpitanului meu. 

— Aiurea! Dacă ați şti cine este această doamnă, poate că... 

— Ce? 

— Această doamnă, spuse Venture, este iubita contelui Artoff. 

John Bird scoase un strigăt. 

— Să auzim, întrebă Venture râzând, ce părere ai? 

— Cred că-i voi suci gâtul căpitanului, strigă John Bird, pentru 
a-l pedepsi că mi-a propus o asemenea treabă. 

— Aiurea! repetă Venture, contele Artoff aştepta mai mult de 
la dumneata. 

— Şi... ce aşteaptă? 

— Să-l duceţi pe sir Williams la canibali, în locul lui Baccarat. 
Acesta este numele doamnei. 

— Foarte bine, răspunse flegmatic englezul. Nu-i pot refuza 
nimic contelui Artoff. 

Plecară împreună cu trăsura, dar se opriră mai întâi la hotel 
Meurice, unde Venture avea de luat câteva mărunţişuri. 

Fidelul servitor se gândi înţelept că, deoarece stăpânul său 
era mort, ar face bine să se constituie legatarul său universal. 
Urcă deci în apartamentul domnului marchiz don Inigo de los 
Montes, forţă sertarele, luă toţi banii pe care-i găsi şi-l ajunse pe 
John Bird, care-l aştepta în stradă. 

In acest moment, văduva Fipart, care se învârtea în 
împrejurimile hotelului Meurice, îi zări şi trase concluzia - cam 
superficială - că Artoff era mort. 

De la hotelul Meurice cei doi bandiți se îndreptară spre strada 
Pépinière. 

înţelegem acum tot ce s-a întâmplat. O oră după plecarea lui 
Rocambole, Venture şi John Bird s-au prezentat acasă la văduva 
Fipart şi au luat-o pe Sarah fără nici o greutate; mama adoptivă 
a lui Rocambole crezu, fireşte, că ei acţionează din ordinul lui sir 
Williams. In aceeaşi seară, contele şi Baccarat plecară la Le 
Hâvre, împreună cu John Bird şi cu micuța evreică, îmbarcându- 
se apoi la bordul lui Fowler. 

Văduva Fipart păstrase secretul fiului său, astfel încât nici 
Baccarat, nici contele şi nici John Bird nu s-au gândit o clipă 
măcar că Rocambole mai trăieşte... 

În ceea ce-l priveşte pe Venture, acesta ridică cei o sută 
douăzeci de mii de franci şi plecă la Londra. Din raţiuni doar de 
el cunoscute, avea mai multă încredere în rentele engleze, aşa 
că se ducea să-şi plaseze banii în Anglia. 


Capitolul CXV 


L-am lăsat pe contele Armand de Kergaz şi pe Rocambole cu 
săbiile în mână, luminaţi de torţele ţinute de servitorii castelului. 

Cei doi adversari se atacau cu furie şi, la început, violenţa 
contelui fu atât de mare, încât Rocambole nu reuşi să folosească 
imediat lovitura secretă. Timp de aproximativ două minute nu 
putu decât să pareze teribilele lovituri ale contelui de Kergaz. 

Armand era un spadasin de mâna întâi şi elevul lui sir Williams 
înţelese că-l aşteaptă o încercare foarte grea. Totuşi extrema 
agilitate a lui Rocambole, care ştia să se retragă, fanda cu 
uşurinţă, avea mişcări bruşte ale corpului, părea să-i dea un 
oarecare avantaj. In plus, puşlamaua îşi păstrase perfect sângele 
rece, în timp ce domnul de Kergaz, exasperat, îşi pierduse 
calmul. 

Rocambole adoptă sistemul cel mai înţelept în asemenea 
cazuri. Opunea o rezistenţă pasivă atacurilor violente ale 
adversarului său, aşteptând ca acesta să facă o greşeală, 
căutând să descopere ocazia care să-i permită folosirea teribilei 
lovituri de o mie de franci. 

Pe nesimţite, locul luptei se mutase. Armand îl împingea cu 
vigoare pe pretinsul marchiz, iar acesta se retrăgea apărându- 
se, fandând permanent. De câteva ori se retrăsese cu o 
asemenea viteză, încât domnul de Kergaz tresări de furie, 
temându-se ca adversarul să nu încerce să scape. 

— Laşule! strigă el, în momentul în care Rocambole făcu un 
salt înapoi în loc să fandeze metodic cu un singur pas, laşule! 
Vrei să fugi!... 

Contele atacă imprudent şi se descoperi. 

Rocambole eschivă lovitura sărind într-o parte şi folosi imediat 
faimoasa lovitură; dar domnul de Kergaz reveni brusc în gardă şi 
lovitura fu parată, aşa cum numai profesorul care-l învățase pe 
Rocambole ar fi reuşit. 

— Trădătorule, strigă Armand, foloseşti lovitura italiană! Din 
fericire, o cunosc. 

Domnul de Kergaz continuă să atace, presându-l pe 
Rocambole, zăpăcit şi consternat de a-şi vedea secretul cunoscut 
de adversar; contele îl împinse până la zidul care despărţea 
parcul de grădină şi aici, cum nu mai avea unde se retrage, 
pierzându-şi încetul cu încetul şi calmul şi prezenţa de spirit din 
momentul în care lovitura îi fusese parată, fu lovit în piept şi 
țintuit într-un copac. 

Rocambole scoase un strigăt, scăpă sabia din mână şi căzu 
scăldat în sânge. 

Vederea adversarului său căzut la pământ şi sângerând 
abundent dintr-o rană adâncă stinse mânia lui Armand. Aruncă 
sabia, se aplecă asupra lui Rocambole, îi legă rana cu batista şi 
dădu ordin ca rănitul să fie transportat imediat într-o clădire de 
lângă castel. 

După câteva minute, Rocambole, rănit şi leşinat, era culcat 
sub acoperişul casei în care - cu o oră înainte - venise să aducă 
doliul. Un valet plecă în galop pentru a aduce un medic, iar 
contele de Kergaz, uitând insulta, se instală la căpătâiul omului 
care fusese instrumentul celui mai crud duşman al său. 


Când îşi reveni, Rocambole îl văzu pe contele de Kergaz la doi 
paşi de patul său şi înţelese imediat ce se întâmplase. Lângă 
conte se găsea un om îmbrăcat în negru şi cu cravată albă, pe 
care Rocambole îl consideră a fi medic; ambii vorbeau în şoaptă. 
Totuşi, rănitul reuşi să audă ce spuneau: 

— Deci, rana este gravă, doctore? întrebă domnul de Kergaz. 

— Foarte gravă. 

— Ar putea muri? 

— Mă tem că da. 

Frica îl cuprinse pe Rocambole. Nu voia să moară. 

Contele se apropie de pat, îl văzu pe rănit cu ochii deschişi şi 

198 


— Clubul valeţilor de cupă — 


făcu un semn imperceptibil medicului. 

Fără îndoială, semnul îi recomanda să tacă. 

Doctorul se apropie la rândul lui de pat, luă pulsul falsului 
marchiz şi apoi îl trase din nou pe domnul de Kergaz lângă o 
fereastră, reluând discuţia cu el atât de încet, încât rănitul nu 
mai auzea nimic. 

—  Fulgere şi tunete! gândi Rocambole, care simți 
cuprinzându-l o mânie teribilă împotriva lui sir Williams, dacă 
trebuie să mor, cel puţin voi muri răzbunat. Îl voi demasca pe 
acest om, în care am avut o încredere atât de oarbă, încât aş fi 
mers şi-n iad. 

Din acest moment spaima morţii şi exasperarea cuprinseră pe 
rănit şi atinseră proporţii extraordinare. Simţi o ură feroce 
împotriva lui sir Williams. 

Tocmai atunci contele de Kergaz se apropie de el şi-l întrebă 
cu bunătate: 

— Cum vă simţiţi, domnule? 

— Domnule conte, răspunse el, aş vrea să rămânem singuri 
timp de o oră; aş dori să vă încredinţez cât mai repede un secret 
pe care nu vreau să-l duc în mormânt. 

Contele făcu un semn doctorului, care ieşi, şi rămase singur la 
căpătâiul rănitului. Apoi îl privi pe marchizul don Inigo de los 
Montes: 

— Vorbiţi, domnule, spuse el, vă ascult. 

— Domnule conte, spuse atunci falsul marchiz, l-am auzit 
înainte pe medicul dumneavoastră afirmând că voi muri din 
cauza rănii, şi n-aş vrea să mor fără să aflaţi cine sunt şi care 
este motivul adevărat al purtării mele. 

Contele avu un gest de uimire. 

— Nu mă numesc don Inigo de los Montes, nu sunt nici 
marchiz şi nici brazilian, deşi am reuşit să înşel încrederea 
prietenului dumneavoastră, domnul Urbain de Mortonnet din Le 
Hâvre. 

— Atunci, cine sunteţi? întrebă contele. 

— Am fost instrumentul, braţul drept, agentul activ al unui om 
pe care-l voi numi deocamdată: sir Arthur Collins. 

Armand tresări. 

— Cred că am auzit pronunţându-se acest nume, spuse 
contele de Kergaz. 

— Eu sunt cel care, sub numele de vicontele de Cambolh, m- 
am luptat cu Fernand Rocher. 

— Dumneavoastră? 

— Cu ajutorul lui sir Arthur Collins, l-am transportat în strada 
Moncey, în fosta casă a lui Baccarat, unde a fost primit de 
Turquoise. Ştiţi dumneavoastră, domnule conte, cine este acest 
sir Arthur Collins? 

Contele îl privea nedumerit pe rănit. 

— Este omul care voia să-l ruineze pe domnul Fernand Rocher, 
să-l dezonoreze, aruncând în braţele soției sale pe tânărul conte 
de Château-Mailly. 

— Domnule, îl întrerupse Armand, care nu cunoştea această 
poveste, căci din ordinul lui Baccarat toţi i-o ascunseră, nu pot 
crede... 

— Aşteptaţi, reluă Rocambole. Într-o zi, mai bine zis într-o 
noapte, un alt om pe care-l cunoaşteţi, Léon Rolland, condus de 
mine, pătrunse în camera lui Turquoise, pe care o iubea, şi-l găsi 
aici pe Fernand Rocher. Când intră, Turquoise stinse lumânările. 
Leon nu-l recunoscu pe Fernand şi se aruncă asupra lui cu-n 
cuţit. Din fericire pentru ei, o femeie care ne urmărea pe 
amândoi - pe sir Arthur Collins şi pe mine - apăru cu o torţă în 
mână. 

— Baccarat, nu-i aşa? exclamă contele. 

— Da, făcu Rocambole semn din cap. Planul abil conceput de 
sir Arthur Collins se prăbuşi şi acesta abia avu timp să fugă. 

— Dar cine este acest sir Arthur Collins, de care-mi vorbiţi? 
strigă domnul de Kergaz. 

— Aşteptaţi, domnule conte. Sir Arthur plănuise vaste 
combinaţii, la care m-a asociat. Eram instrumentul lui. Într-o zi se 
gândi să-l facă pe marchizul Van-Hop să-şi ucidă soţia într-un 
acces de gelozie furioasă, pentru ca astfel marchizul să se poată 
căsători cu verişoara sa, indianca Dai-Natha. 

— Cum! spuse contele, tânăra femeie pe care au găsit-o 
moartă în casa ei din Champs-Elysées? 

— Lângă un tânăr, scăldat în sânge, dar încă respirând. 

— Da... se zicea că este amantul ei, pe care îl asasinase. 

— Eroare, domnule conte! tânărul eram eu, iar mâna care m-a 
lovit era cea a lui sir Arthur Collins. 

Atunci Rocambole, căruia moartea părea să-i dea un răgaz 
pentru a-şi duce până la capăt mărturisirile, povesti totul despre 
drama pe care noi o cunoaştem şi căreia Baccarat îi grăbise 
deznodământul. 

Rănitul continua să-l numească pe Andrea, sir Arthur Collins. 
O vagă bănuială începu totuşi să-l cuprindă pe conte, o licărire 

încă nesigură apăru, în mintea lui. 

— Dar, în fine, domnule, spuse contele, cu nerăbdare, cine 
este sir Arthur Collins şi de unde vine? 

— Vă voi spune imediat. Permiteţi-mi să continui. Când sir 
Arthur Collins a văzut că primele două combinaţii au eşuat, a 
încercat o a treia. Aceasta vă interesează de aproape, domnule 
conte, după cum veţi vedea imediat. Având sau nu dreptate, sir 
Arthur şi-a închipuit că, dacă doamna contesă de Kergaz ar 
deveni văduvă, s-ar remărita... 

Contele Kergaz tresări şi licărirea din mintea lui începu să 
crească. 

— Domnule conte, urmă Rocambole, sir Arthur Collins voia să 
se căsătorească cu văduva d-voastră şi m-a însărcinat să vă 
ucid. 

Armand scoase un strigăt. 

— Niciodată, urmă rănitul, n-am fost îndrăgostit de doamna de 
Kergaz; niciodată n-aş fi ridicat privirea asupra ei. 

— Dar atunci, duelul cu fratele Andrea?... murmură Armand cu 
o voce tremurată. 

— Domnule conte, priviţi-mă bine, spuse Rocambole, nu mă 
recunoaşteţi? 

— Nu. 

— Vă amintiţi de Bougival? 

Armand tresări. 

— De noaptea aceea când mi-aţi apăsat un pumnal pe gât? 

Aceste cuvinte fură ca o rază de lumină pentru Armand. 

— Rocambole! strigă el. 

— Eu conduceam trăsura în ziua când l-aţi găsit pe fratele 
dumneavoastră Andrea pe drumul spre castelul Magny, 
extenuat, aproape muribund. 

Şi cum domnul de Kergaz lăsă să-i scape un gest de surpriză, 
Rocambole adăugă: 

— Sir Arthur Collins se numea altădată sir Williams; pe sir 
Williams îl cunoaşteţi de acum, este domnul viconte Andrea. 

— Vai! făcu Armand cu o voce înăbușită. 

— El este cel care m-a trimis să învăţ timp de trei luni această 
lovitură italiană pe care aţi parat-o; el este cel care acum două 
ore - de la marginea parcului - mi-a indicat drumul spre castel. 

— Ticălosul! murmură domnul de Kergaz copleşit. 

Abia atunci îşi aminti că Baccarat venise într-o seară să-i 
spună: „Andrea este un trădător!” şi că el o respinsese, 

spunându-i: „Andréa este un sfânt!”. Vălul care acoperise ochii 
domnului Kergaz cădea, în sfârşit, şi acum putea înțelege opera 
răbdătoare de răzbunare, concepută de geniul lui sir Williams. 

— Domnule conte, continuă Rocambole, dacă vă mai îndoiţi, 
aş putea să vă mai două o dovadă zdrobitoare. 

— Vorbiţi, spuse contele. 

— Această dovadă, adăugă Rocambole, vreau să v-o vând. 

Armand îl privi încremenit. 

— Nu căinţa mi-a dictat mărturisirile, ci răzbunarea, în clipa 
morţii îl urăsc pe omul în care aveam atâta încredere şi nu vreau 
să mor singur... înţelegeţi? 

— Şi? întrebă contele. 

— In acest moment, pe Baccarat o paşte un pericol, mai 
cumplit decât moartea. Dacă vorbesc, o veţi salva din mâinile lui 
sir Williams; dacă tac, este pierdută. 

— Vorbiţi atunci! exclamă contele nerăbdător. Ce vreţi în 
schimb? 

— Cuvântul dumneavoastră de onoare: dacă medicul s-a 
înşelat şi rana mea nu este mortală, mă veţi ierta şi nu mă veţi 
da pe mâna Justiţiei. 

— Pe cuvântul meu de gentilom, domnule, răspunse contele 
grav, vă jur că veţi ieşi liber de aici. 

— Şi, adăugă Rocambole, care se gândea totdeauna la viitor, 
chiar şi-n faţa morţii, îmi veţi da o sută de mii de franci şi un 
paşaport pentru Anglia. 

— Fie. Vorbiţi! 

Rocambole îşi făcuse imediat socoteala că, dacă se va 
însănătoşi, va avea suta de mii de franci a lui Armand, la care, 
adăugându-se suta de mii de franci a contelui Artoff, şi-ar fi 
asigurat o rentă de zece mii de franci. Nu vedea deci nici un 
inconvenient ca să trădeze ultimul secret al lui sir Williams, aşa 
că-i spuse lui Armand tot ce ştia despre proiectele de răzbunare 
ale lui Andrea împotriva lui Baccarat, aflată în acel moment la 
bordul lui Fowler. 

Această ultimă destăinuire îl făcu pe domnul Armand de 
Kergaz să sară în sus şi să-şi recapete întreaga energie. 

— Un cal! strigă el, trăgând violent de cordonul unei sonerii, 
să se pună şaua pe-un cal. 

Zece minute mai târziu, Armand şi patru servitori galopau pe 
drumul spre Saint-Malo. 

— Foarte bine! gândi Rocambole, vei petrece un plăcut sfert 
de oră, sir Williams... şi nu voi muri singur! 

Să ne întoarcem la bordul vasului Fowler. 

Apariţia contelui, pe care sir Williams îl credea căzut de cinci 
zile sub pumnalul lui Venture, răsturnă toate ideile baronetului. 
Neîntrecutul său sânge rece cu care privise în faţă cele mai 
critice situaţii, fără să pălească, se spulberă. Se uita perplex la 
Baccarat şi întreaga lui atitudine dovedea o spaimă imposibil de 
descris. 

Arătând ca un om lovit de trăsnet, sir Williams nu se gândi să 
fugă, să folosească pumnalul care nu-l părăsea niciodată sau să 
se repeadă asupra lui Baccarat şi să se răzbune, strangulând-o. 
Dacă şi-ar fi păstrat sângele rece, sir Williams ar fi ales cu 
siguranţă una din aceste trei soluţii, dar nu mai avea curaj, îşi 
pierduse capul şi, ca toţi marii sceleraţi, în faţa unui pericol 
inevitabil deveni laş. 

— Domnul viconte Andrea - spuse Baccarat încet, cu o voce 
calmă, fermă, care părea să fie a destinului, atât era de solemnă 
—, ora pedepsei a sunat pentru dumneavoastră, teribilă şi de 
neînlăturat. 

Şi cum aceste cuvinte dădură impresia că-l smulg pe sir 
Williams din starea sa de prostraţie, trezind în el un rest de 
îndrăzneală şi energie, contele Artoff îl prinse cu-n braţ nervos, îi 
apăsă un pumnal pe gât şi-l reduse la neputinţă. 

— Ajutor!... John Bird!... fidelul meu John Bird!... urlă sir 
Williams cu o voce înăbuşită, fără să poată să facă uz de 
pumnalul său, scos pe jumătate din teacă. 

Dar contele Artoff avea forţa herculeană a raselor nordice; îl 
răsturnă pe sir Williams, îi apăsă un genunchi pe piept şi-l 
menţinu nemişcat sub el. 

Atunci Baccarat continuă: 

— V-am spus mai înainte, domnule viconte Andrea, pasiunea 
dumneavoastră pentru Sarah a fost piatra de care a trebuit să vă 
poticniţi. Pentru a o răpi pe Sarah, aţi avut nevoie de John Bird şi 
de complicele dumneavoastră Rocambole. Acesta l-a trimis pe 
Venture, fostul intendent al doamnei Malassis, să-l ucidă pe 
conte, dar Venture v-a trădat... 

Sir Williams spumega de furie. 

— John Bird, urmă Baccarat, a fost un mizerabil ca şi 

dumneavoastră; dar el are o inimă recunoscătoare, el a iubit şi, 
cum contele i-a salvat femeia iubită, n-a ezitat să-l servească pe 
conte şi să vă trădeze. Inţelegeţi? 

Sir Williams blestema sub genunchiul contelui, care-i spuse: 

— Degeaba strigi, mizerabile, nimeni nu va veni în ajutorul 
tău, nimeni nu te va ajuta, nimeni nu va avea milă de tine, căci 
nici tu n-ai avut milă de nimeni... Sir Williams, sir Arthur, Andréa, 
indiferent câte nume ai, îţi repet: ora pedepsei a sunat pentru 
tine. 

Sir Williams înţelese că este pierdut, că nimeni nu-i va veni în 
ajutor. 

— lertare! murmură el. 

— M-aţi fi iertat, întrebă Baccarat, dacă aş fi fost - aşa cum 
sunteţi acum - în puterea celui pe care îl credeaţi devotat? 

Cu toate că era redus la neputinţă, un acces de furie îl 
cuprinse pe sir Williams: 

— Nu! strigă el, nu te-aş fi iertat! 

— Ei bine, reluă Baccarat, dacă numai eu aş fi fost urmărită, 
dacă numai eu m-aş plânge de comportarea voastră, poate v-aş 
ierta... 

O licărire de speranţă apăru în privirea lui sir Williams. Furia-i 
trecuse pentru un moment şi o mare spaimă îi luă locul. 

Speranţa fu însă de scurtă durată. 

Baccarat continuă: 

— Sir Williams, nu eu sunt cea care vă condamnă şi nici măcar 
contele Artoff; sunt toţi cei pe care i-aţi urmărit de atâta timp cu 
ura voastră neînduplecată. lată judecătorii. 

Cum pronunţă aceste cuvinte, se auzi un zgomot puternic în 
spatele contelui care, continuând să-l ţină imobilizat pe sir 
Williams, îl obligă să se întoarcă şi să privească... 

Unul din pereţii care despărţeau cabinele începu să lunece pe 
nişte, şanţuri invizibile, descoperind o cameră asemănătoare cu 
cea în care se găseau cele trei persoane. 

lată ce zări privirea înspăimântată a lui sir Williams. 

Camera, care nu era altceva decât ceea ce se numeşte pe 
vapor careul ofiţerilor, fusese tapisată cu negru. Pe o banchetă 
acoperită cu postav de aceeaşi culoare, stăteau şase persoane, 
de asemenea îmbrăcate în negru. 

Prima era marchizul Van-Hop. 

La dreapta marchizului, se găsea tânărul conte de Château- 
Mailly, iar la stânga lui - domnul Fernand Rocher. 

Se mai găsea un al patrulea personaj, care stătea între două 

femei sau, mai bine zis, între o femeie şi o fetiţă... Era Leon 
Rolland. Femeia râdea şi plângea în acelaşi timp, având toate 
simptomele nebuniei: era Turquoise. Fetiţa vărsa lacrimi tăcute 
şi părea să înţeleagă dinainte teribila scenă care urma să aibă 
loc: era Sarah. 

— Sir Williams, spuse atunci Baccarat, victimele dumnea- 
voastră au devenit judecătorii dumneavoastră; ele s-au transfor- 
mat într-un tribunal şi vă vor pronunţa sentinţa. 

— lertare! strigă sir Williams, pe care spaima morţii îl făcu 
dintr-o dată laş şi umil. 

Baccarat privi atunci tribunalul şi spuse cu o voce puternică: 

— Dacă se găseşte cineva care vrea să-l ierte pe acest om, să 
ridice mâna. 

O singură mână se ridică. Era cea a micii evreice. 

— Sir Williams, spuse Baccarat, copila pe care aţi vrut s-o 
dezonoraţi v-a salvat viaţa. Nu veţi muri. 

Un răcnet de bucurie scăpă din pieptul monstrului. 

— Dar, adăugă Baccarat, trebuie să fiţi pedepsit şi am 
prevăzut şi cazul în care viaţa vă va fi răscumpărată de ruga 
unei inocente. 

Baccarat luă şi ea loc pe banca acoperită de postav negru. 

Atunci fu rândul contelui să vorbească 

— Suntem aici în largul mării, spuse el; omul care comandă 
această navă este rege la bordul ei, marinarii îl ascultă orbeşte şi 
dorinţa lui este lege pentru ei. Singur aţi descoperit această 
pedeapsă. Vasul Fowler vă va lăsa peste trei luni pe o plajă pustie 
din insulele Marquises sau din Australia; dar cum sunteţi, într- 
adevăr, geniul răului, cum în acest domeniu resursele vă sunt 
infinite, aţi putea scăpa şi aţi putea reveni în Europa, punând la 
cale alte furturi, jafuri sau crime; cum este necesar să zdrobeşti 
dinţii şi unghiile bestiei sălbatice căreia îi laşi viaţa şi cum nu 
trebuie să ne mai fie teamă, veţi fi redus la neputinţa unui 
bătrân. 

După ce pronunţă aceste cuvinte, contele Artoff scoase o 
exclamaţie în limba lui şi uşa cabinei se deschise din nou. 
Mizerabilul văzu apărând doi oameni, pe care-i văzuse şi 
Rocambole cu câteva zile înainte. Cei doi cazaci nu înțelegeau 
nici un cuvânt, din limba franceză şi-l considerau pe conte ca un 
stăpân absolut, ale cărui dorinţe trebuie imediat executate. 

Unul dintre ei avea în mână un pistol. 

Celălalt era înarmat cu-n instrument care-l făcu pe sir Williams 

să tremure, mai rău decât arma de foc pe care o zărise. Acest 
instrument era un brici. La ce misterioasă pedeapsă fusese 
condamnat omul căruia i se dăruise viața? 

Cei doi oameni îl apucară pe sir Williams. 

Contele se aşeză, la rândul lui, pe bancheta unde se afla şi 
straniul tribunal, şi reluă: 

— Sir Williams, aţi fost frumos, aţi avut privirea fermecătoare 
şi, sub autoritatea acestei priviri, femeile se simțeau tulburate 
până-n adâncul inimii, iar bandiții recrutaţi aveau în 
dumneavoastră, o încredere oarbă. Aţi avut elocinţa zeflemitoare 
a spiritului malefic, aţi blestemat surâzând, aţi pronunţat 
sentinţe de moarte cu-n ton batjocoritor. De acum încolo nu veţi 
mai putea scoate decât sunete nearticulate şi oricine vă va privi 
va avea un sentiment de oroare. 

Contele tocmai ridica mâna pentru a face semn celor doi 
cazaci, semn care echivala cu ordinul de executare a 
misterioasei şi teribilei pedepse la care fusese condamnat sir 
Williams, când John Bird năvăli în cabină, strigând: 

— Grăbiţi-vă! Vin!! 

— Cine? întrebă Baccarat. 

— Nu ştiu, răspunse John Bird. Dar o barcă se îndreaptă către 
vas în plină viteză. În barcă sunt cinci oameni înarmaţi, purtând 
torţe. Un matelot breton, care s-a uitat la ei cu o lunetă, pretinde 
că sunt îmbrăcaţi ca ţăranii din Vannes. 

— Este contele Kergaz! strigă Baccarat. 

Acest nume renăscu în sir Williams instinctul de feroce 
răzbunare care-l condusese neîncetat. 

— Nu! strigă el, nu poate fi Armand. Armand este mort. 

Cuvintele lui fură ca o lovitură de trăsnet pentru asistenţă şi 
tânărul rus uită să facă semnalul convenit. 

Sir Williams îşi regăsi pentr-un moment energia de fiară 
sălbatică. Dacă ar fi fost în mâinile contelui Artoff şi ale lui 
Baccarat, probabil c-ar fi putut scăpa, atât de mare a fost 
mirarea provocată de cuvintele lui: „Armand este mort!...” Dar 
cazacii nu ştiau franceză şi continuau să-l ţină strâns pe 
prizonier, aşteptând ca stăpânul lor să le facă un semn. 

— Da, repetă sir Williams cu-n ton straniu în care se simţea 
întreaga sa ură, la ora asta Armand este mort, omorât de-o 
lovitură de sabie, lovit de Rocambole, care a scăpat din fundul 
Marnei şi pe care l-am lăsat acum două ore, sărind gardul 
parcului din Kerloven, pentru a-l ucide pe Armand de Kergaz!... 
Acum, mutilaţi-mă, desfiguraţi-mă, nu mai are importanţă! Omul 

pe care-l urăsc, aşa cum tenebrele detestă lumina, nu este decât 
un cadavru! 

— Mizerabile! strigă Baccarat, dacă ai spus adevărul, nu 
mutilarea te aşteaptă, ci moartea! 

Ea ieşi din cabină şi urcă pe punte. 

Aici, smulse luneta din mâinile marinarului şi o îndreptă către 
barcă. 

Deodată, scoase un strigăt de bucurie. 

Ambarcaţiunea, luminată de un felinar pus în faţă, era la 
câţiva metri de vas şi Baccarat îl zări pe Armand. 

— Salvat... salvat! murmură ea. 

Ea cobori din nou în cabină şi-i strigă lui sir Williams: 

— Te-ai înşelat, banditule! Armand n-a murit... este în barcă... 
soseşte... Dar va ajunge prea târziu pentru a implora iertarea 
ta... 

Când Baccarat termină aceste cuvinte, contele Artoff făcu un 
gest. La acest gest, peretele care despărţea cele două cabine 
lunecă din nou, astfel încât sir Williams şi călăii săi fură separați 
de restul asistenţei; căci judecătorii care condamnă nu trebuie să 
asiste la execuţie. 


Chiar în acest moment, domnul de Kergaz sări pe puntea 
vasului Fowler cu pistolul în mână, hotărât ca, împreună cu, 
oamenii săi, s-o scape pe Baccarat din mâinile lui sir Williams şi- 
ale lui John Bird. Dar rămase încremenit, căci prima persoană pe 
care o zări fu chiar ea. 

Baccarat era liberă. 

Incepând să înţeleagă, Armand strigă: 

— Andrea... unde este nemernicul! 

— Chiar în acest moment, spuse Baccarat, este pedepsit. 
Veniţi, adăugă ea. 

ÎI conduse în interiorul vasului şi-l invită în sala în care se mai 
găseau cei care-l condamnaseră pe sir Williams. 

Toţi ascultau fremătând, fără să vadă nimic, căci - cum 
spusesem - peretele care se închisese îi separa de sir Williams şi 
călăii săi. 

Armand de Kergaz, palid, cu fruntea scăldată într-o sudoare 
rece, auzea urletele înfiorătoare, care păreau emise mai curând 
de un animal sălbatic decât de un gâtlej omenesc. 

Fără îndoială că avea loc o luptă atroce între sir Williams şi 

Mila şi, poate, acea voce misterioasă a sângelui, pe care 
contele o mai urmase de două ori, îi invadară din nou inima. 

— Este, totuşi, fratele meu!... murmură contele de Kergaz, 
privind-o pe Baccarat. 

Dar în aceeaşi clipă urletele se stinseră pe neaşteptate, apoi 
se auzi detunătura unei arme de foc. 

— A murit! strigă Armand. 

— Nu, răspunse Baccarat, dar priviţi. 

Peretele alunecă din nou şi domnul de Kergaz dădu înapoi la 
vederea hidoasei fiinţe pe care o avea în faţa lui... 

Nu mai era frumosul, seducătorul sir Williams cu privirea 
fermecătoare; era o creatură oribilă, al cărei obraz nu era decât 
o plagă violacee, cu privirea stinsă, cu fruntea calcinată şi căreia 
îi ţâşnea un val de sânge din gură. Pistolul care fusese încărcat 
numai cu pulbere servise pentru obținerea acestui 
înspăimântător rezultat. Cu briciul fusese tăiată limba omului a 
cărui infernală elocinţă antrenase spre crimă pe aproape toţi cei 
cărora li se adresase. 

Când zorii zilei apărură pe mare, în timp ce Baccarat şi 
prietenii ei se îndreptau spre țărm într-o barcă, vasul Fowler 
ridica ancora, ducând spre pământurile Australiei pe sir Williams, 
mutilatul. 

Trecuse aproximativ o lună de când Fowler ridicase ancora, 
plecând în direcţia Australiei. 

Intr-o seară, la căderea nopţii, o trăsură de piaţă se opri în 
faţa casei prietenului nostru, Leon Rolland. 

Atelierul era închis, iar Leon urcase in apartamentul lui. De 
şase luni, - din ziua fatală şi fericită totodată, când Fernand 
Rocher şi Leon se întâlniseră la Turquoise - calmul şi mulţumirea 
reveniseră în modesta locuinţă a frumoasei şi virtuoasei Cerise. 

Trăsura se opri la poartă şi o femeie voalată, îmbrăcată în 
negru, cobori. 

In casă, doamna Rolland, aşezată pe o canapea joasă, îşi ţinea 
copilul pe genunchi şi se juca cu buclele-i blonde. 

Leon se uita cu dragoste la această încântătoare joacă a 
mamei cu copilul. Cerise gâdila copilul şi râdea cu el. Într-un colţ, 
bunica moţăia. 

— Mi se pare c-a trecut mult timp de când sora ta n-a mai 
venit să ne vadă, spuse deodată Leon. 

— Este adevărat, răspunse Cerise. Aproape întotdeauna merg 
eu s-o văd... Sărmana Baccarat, adăugă ea, de câteva zile este 
foarte tristă. Niciodată n-a arătat aşa. 

— Ce are? întrebă Leon mirat. 

— Nu ştiu, murmură Cerise, dar sigur că nu dragostea ei 
pentru Fernand poate s-o mai mâhnească. 

In timp ce vorbea, se auzi soneria, după care mica lor 
servitoare anunţă: 

— Doamna Charmet. 

Cerise şi Leon se ridicară grăbiţi. 

— Bine că te văd, dragă Louise, strigă doamna Rolland, 
punând copilul pe canapea şi alergând spre Baccarat. 

Baccarat o sărută pe frunte pe Cerise. 

— Bună seara, surioară, spuse ea c-o voce emoţionată, care-i 

făcu pe soții Rolland să tresară. 

Baccarat era palidă, tristă, slăbită, până şi frumuseţea ei 
părea alterată. 

— Scumpă surioară, reluă ea, ai crezut că v-am uitat. Dar ce 
vrei? Am avut multe probleme de rezolvat, nenumărate 
încurcături de descurcat... 

Cerise şi Leon erau impresionați de vocea tristă şi voalată a lui 
Baccarat. 

— Louise, murmură Cerise, ne ascunzi o nouă supărare şi 
asta-ţi face rău. 

— Dar, îţi jur... 

— Taci! în vocea ta se simt lacrimile, spuse Cerise hotărâtă. 

—  Surioară, răspunse Baccarat strângând-o la piept, ştii 
pentru ce sunt tristă? Pentru că vă voi părăsi. 

— Să ne părăseşti?! izbucniră amândoi din tot sufletul. 

— Da, spuse Baccarat. 

— Să ne părăseşti! repetă Cerise înspăimântată. Dar unde te 
duci, Dumnezeule? 

— Unde mergi? întrebă Leon la rândul lui. 

Baccarat le făcu semn să stea jos, se aşeză şi ea pe un scaun 
în faţa lor, le luă mâinile şi începu sa vorbească: 

— Copiii mei, atâta timp cât geniul răului vă urmărea cu ura 
lui, am rămas aici pentru a vă apăra, pentru a veghea asupra 
voastră în orice minut. 

— Este adevărat! Ne-ai salvat, ai fost îngerul nostru păzitor. 

— Acum, continuă Baccarat, nu mai aveţi nevoie de mine, în 
casa voastră a revenit fericirea, de ce să vă întristeze faţa 
melancolică a unei femei pentru care de-acum încolo orice iluzie 
este moartă? 

— Unde pleci? strigă Cerise. 

— Departe de Paris, undeva în Bretagne, la marginea mării. 

— In Bretagne! exclamă Cerise, mirată. 

— Da, spuse Baccarat; am cumpărat o căsuţă ca de sihastru, 
într-o vâlcea, la câţiva paşi de mare. Am nevoie de singurătate şi 
voi pleca să trăiesc acolo. 

— Dar, murmură Cerise, de ce nu rămâi să trăieşti cu noi? 

— Parisul mă apasă şi mă plictiseşte! spuse ea cu tristeţe. 

Şi apoi adăugă: 

— Dacă bărbatul tău este de treabă, îţi va permite să mă 
însoţeşti, să vii să asişti la instalarea mea. Vom lua şi copilul. 
Aerul curat îi va face bine. 

— Sunt de acord! exclamă Leon, care simţea lacrimi în ochi, la 

gândul că Baccarat va părăsi Parisul. 

— Ei bine, răspunse doamna Charmet, atunci fă-ţi mâine 
dimineaţa pregătirile, vom pleca mâine seară. 

Cele două surori petrecură o oră împreună, vorbind şi 
privindu-se trist. 

Cerise ghicea că o nouă furtună cuprinsese inima lui Baccarat, 
că era torturată de-o durere nouă şi nu îndrăznea să-i pună 
întrebări. 

Baccarat simţea, în afara propriei ei suferinţe, o spaimă de 
nedefinit. | se părea că vine pentru ultima dată în casa surorii ei. 

Leon Rolland înţelese că Baccarat voia să rămână singură cu 
Cerise; când bătrâna ieşi din cameră, mergând să culce copilul, 
care adormise, el cobori în atelier. 

— Louise, Louise, murmură tânăra femeie, când rămase 
singură cu Baccarat, sunt sigură că-mi ascunzi ceva... N-ai părăsi 
Parisul dacă n-ai... 

Baccarat îşi puse frumoasa ei mână pe buzele roşii ale surorii 
ei. 

— Taci, spuse ea, părăsesc Parisul pentru că misiunea pe care 
mi-am impus-o a fost îndeplinită. L-am demascat şi l-am redus la 
neputinţă pe nemernicul Andrea, mi-am atins scopul, lupta s-a 
sfârşit, nu mai caut decât liniştea. 

Vocea lui Baccarat era emoţionată şi, reţinându-şi un hohot de 
plâns, adăugă: 

— Am iubit, am suferit... într-o zi am ajuns la căinţă pe drumul 
dragostei. Cândva m-am crezut destul de puternică pentru a 
renunţa la cele lumeşti, pentru a duce în mijlocul lumii o viaţă 
ascetică, pentru a trece neîncetat - ca o umilă soră de caritate - 
prin faţa casei celor pe care i-am iubit, fără ca inima să-mi bată 
mai tare... M-am înşelat. 

— Dumnezeule! Deci îl mai iubeşti? 

Un surâs trist apăru pe buzele lui Baccarat. 

— Nu, spuse ea, nu-l mai iubesc... dar sunt totuşi femeie. 

Cerise nu înţelese aceste cuvinte, dar după mărturisirea 
făcută, Baccarat se ridică brusc, o îmbrăţişa pe Cerise şi îi spuse: 

— Nu-mi pune întrebări. Nu mă întreba nimic... La revedere, 
pe mâine!... Mai târziu... într-o zi... îţi voi povesti totul. 

Baccarat plecă, după ce Cerise îi promise că a doua zi va fi 
gata de plecare. 

leşind de la sora ei, Baccarat urcă într-o trăsură de piaţă şi-i 
spuse vizitiului: 

— Duceţi-mă în strada Pépinière. Voia să-l vadă pe contele 
Artoff. 

Cu două ore mai devreme, tânărul rus îi scrisese lui Baccarat o 
scrisoare concepută în aceşti termeni: 


„Scumpă prietenă, 

Un trăsnet a căzut azi dimineață sub forma unui plic sigilat, 
purtând un timbru din Petersburg. Treburi urgente mă cheamă în 
țară. 

Să părăsesc imediat Parisul sau să-mi amân plecarea? 

Veniti astă seară să beti o ceaşcă de ceai cu mine, 

Contele Artoff”. 


Scrisoarea o emoţionă pe Baccarat. Contele era pentru ea un 
camarad, un prieten devotat, un confident, omul care o urmase 
necondiţionat în lupta împotriva lui sir Williams. Plecarea contelui 
era pentru ea ca o lovitură de trăsnet şi aceasta putea fi cauza 
hotărârii ei neaşteptate, de-a părăsi Parisul şi de-a merge să se 
îngroape de vie în pustiurile coastei bretane. 

Când ajunse în strada Pépinière, contele Artoff nu era acasă. 

— Domnul conte a plecat de acasă, îi spuse cameristul, dar a 
rugat-o pe doamna să-l aştepte în salon. 

Baccarat se aşeză într-un fotoliu şi aşteptă, aşa cum îi ceruse 
contele. Dar plimbându-şi privirea distrată şi înlăcrimată asupra 
obiectelor care o înconjurau şi care-i trezeau mii de amintiri, 
aşteptarea se transformă într-un vis. 

În acest salon, ale cărui ferestre dădeau în grădină, petrecuse 
ore încântătoare împreună cu el... 

— Dumnezeule! îşi şopti Baccarat, de ce femeia trebuie să fie 
întotdeauna slabă? Am iubit, am suferit, m-am refugiat în 
credinţă... Timp de patru ani am vrut să-mi smulg din inimă 
pasiunea vinovată şi fără speranţă care mă cuprinsese. Intr-o zi 
m-am crezut salvată... Ce nefericită şi nebună am fost! 

Trecu o oră şi contele nu se întoarse. Poate că niciodată 
Baccarat nu-l aşteptase pe Fernand Rocher cu atâta emoție. In 
sfârşit, se auziră paşi, uşa salonului se deschise şi tânăra femeie, 
uimită, îl văzu intrând nu pe contele Artoff, ci pe Armand de 
Kergaz. Contele era urmat, de marchizul Van-Hop. 

— Domnilor, întrebă Baccarat mirată de sosirea acestor 
domni, nu l-aţi văzut pe contele Artoff? 

— Este la mine acasă, răspunse domnul Van-Hop, şi-şi ia 
rămas bun de la marchiză. 

Aceste cuvinte pătrunseră ca o lovitură de pumnal în inima lui 
Baccarat. 

Armand se aşeză lângă Baccarat, îi luă mâna şi-i spuse: 

— De când marchizul şi cu mine ştim ce vă datorăm, 
dumneavoastră şi contelui Artoff, ne-am interesat cu ardoare de 
fericirea acestui nobil bărbat şi de aceea am venit să discutăm 
cu dumneavoastră. 

Baccarat tresări. 

— Contele Artoff, urmă Armand, vrea să se căsătorească. 

Baccarat deveni palidă şi simţi un tremur cuprinzându-i 
întregul corp. 

— Noi credem, reluă domnul de Kergaz, că fericirea lui 
depinde de această căsătorie şi că numai dumneavoastră vă 
puteţi opune. 

— Doamnă, adăugă marchizul Van-Hop, domnul de Kergaz şi 
cu mine cunoaştem femeia cu care vrea să se însoare contele 
Artoff. O considerăm demnă de a-i purta numele şi-i vom fi 
martori la căsătorie. 

— Se va căsători în Franţa? întrebă Baccarat. 

— Da... 

— Inainte de plecare? 

— Probabil. Vă repet că doar dumneavoastră puteţi împiedica 
această căsătorie şi, cunoscând ascendentul pe care-l aveţi 
asupra contelui, am venit să vă implorăm să n-o faceţi. 

— V-o jur, răspunse Baccarat. 

— Foarte bine! La revedere, doamnă. 

— Cum, făcu Baccarat uimită, plecaţi? 

— Vom reveni într-o oră, răspunse marchizul Van-Hop. Ne 
ocupăm de căsătoria contelui Artoff şi trebuie să alergăm acum 
la doamna de Kergaz. 

După ce spuseră aceste cuvinte, contele de Kergaz şi 
marchizul Van-Hop plecară, lăsând-o pe Baccarat încremenită de 
durere. 

Cine era femeia cu care urma să se căsătorească contele 
Artoff? 


Capitolul Il 


În timp ce la Paris avea loc scena pe care am descris-o mai 
înainte, un tânăr, încă slăbit şi-a cărui paloare trăda lungi 

suferințe, se plimba la brațul unui servitor în parcul castelului 
Kerloven. 

Era marchizul don Inigo de los Montes sau, mai curând, 
vechea noastră cunoştinţă: Rocambole. Domnul de Kergaz se 
dovedise faţă de el, ca de obicei, sclav al cuvântului dat şi-un 
suflet nobil, de o infinită delicateţe. 

Din ziua în care fusese grav rănit, sub acoperişul său, 
Rocambole nu mai era pentru conte un inamic, ci unul din 
membrii marii familii umane căreia Armand îi dedicase sufletul şi 
averea lui. 

Rănitul, a cărui viaţă atârnă mult timp de un fir de păr, se 
bucură de cele mai atente îngrijiri. Şi, cum tinereţea are 
totdeauna vitalitate şi luptă cu încăpățânare împotriva morţii, 
Rocambole reveni încetul cu încetul la viaţă. 

Fireşte, domnul de Kergaz hotărâse să nu rămână cu soţia lui, 
sub acelaşi acoperiş, alături de acela care venise cu intenţia de a 
semăna aici dezonoarea şi doliul. El se întoarse deci la Paris, 
împreună cu Jeanne şi copilul lor, lăsând rănitul cu un servitor de 
încredere şi un medic. 

Timp de trei săptămâni, Rocambole nu părăsi patul. Totuşi 
rana se închise puţin câte puţin, puterile îi reveniră şi, într-o 
seară, medicul îi permise bolnavului să se ridice. Rocambole 
cobori în parc cu bucuria unui copil alintat, sprijinindu-se de 
braţul servitorului, căci mersul său era încă şovăitor. 

Erau atunci primele zile ale lui septembrie; seara era caldă, 
parfumată şi aerul pe care-l respira rănitul îi umplea plăcut 
plămânii, dându-i certitudinea că este în afara oricărui pericol şi 
că nu era departe vremea când va putea părăsi castelul 
Kerloven. Ori, pentru Rocambole, a părăsi castelul nu însemna, 
oare, a reveni la libertate, ba, mai mult - la viaţa elegantă pe 
care o dusese câtva timp, graţie protecţiei lui sir Williams? 
Contele Artoff îi semnase un bon de-o sută de mii de franci, 
Armand de Kergaz îi promisese aceeaşi sumă; amândoi erau 
oameni de onoare şi puşlamalele de tipul lui Rocambole nu se 
îndoiesc niciodată de cuvântul oamenilor cinstiţi. 

In timp ce se plimba sprijinit de braţul servitorului, Rocambole 
se gândea cum să-şi reconstruiască pe baze noi averea 
zdruncinată şi-şi adresă următorul discurs: 

— Să recapitulăm conturile şi să facem bilanţul. L-am slugărit 
timp de un an pe sir Williams şi combinaţiile lui. Combinaţiile au 
eşuat; m-am ales cu o lovitură de pumnal şi o lovitură de sabie 
şi, dacă n-am murit, probabil că viaţa îmi este legată bine de 

corp şi acolo, sus, mă iubeşte cineva. Asta este pasivul. Acum să 
vedem activul: contele Artoff a vrut să mă înece şi mi-a dat o 
sută de mii de franci; contele Armand de Kergaz mi-a promis 
aceeaşi sumă; aşa încât, ca să se răzbune că am vrut să-i ucid 
sau am pus să fie ucişi, aceşti domni cotizează ca să-mi 
constituie o rentă de zece mii de livre; un activ care depăşeşte 
de departe pasivul. Un singur lucru mă nelinişteşte... Ce-i cu sir 
Williams? 

Rocambole rămase pe gânduri. Nu ştia, într-adevăr, nimic de 
soarta fostului său şef. 

A doua zi după teribila noapte în care sir Williams fusese 
mutilat la bordul vasului Fowler, Armand revenise la Kerloven, dar 
păstrase tăcerea atât faţă de doamna contesă, cât şi de 
Rocambole, căruia se mulţumise să-i spună: 

— Baccarat este salvată! Veţi primi o sută de mii de franci. 

În ziua următoare, contele şi contesa de Kergaz au plecat. 

Rocambole nu se temea de nimic altceva decât de reapariţia 
vicontelui Andrea, care - după cum îşi dădea bine seama - nu i- 
ar fi iertat a doua trădare. 

— Sper, gândi el, că filantropul de Armand n-a făcut prostia 
să-l ierte! 

Acest gând îi dădea fiori lui Rocambole. Dacă sir Williams era 
mort, Rocambole putea să respire, să iubească viaţa, plin de 
speranţă, cu zece mii de livre rentă, fără să mai datoreze ceva, 
cuiva. Dacă sir Williams scăpase din mâinile lui Baccarat şi ale 
contelui Artoff, singurii adversari serioşi pe care-i avusese, 
pentru Rocambole totul redevenea nesigur, supus întâmplării... 

— Trebuie să fiu sigur, gândi el. 

Se hotărî să-l tragă de limbă pe servitorul care-l îngrijea. 

— Prietene, îi spuse el, te bucuri de toată încrederea domnului 
de Kergaz ? 

— Da, domnule. Cunosc treburile casei aşa cum le cunosc pe 
ale mele. 

— Aşa! 

Şi Rocambole luă atitudinea umilă şi tristă a unui mare vinovat 
care se căieşte. 

— Atunci ştii pentru ce m-am bătut? 

— Da, domnule. 

— Şi... mă dispreţuieşti? 

— Adevărul este, domnule, răspunse bătrânul servitor cu-o 
sinceritate de tip bretan, că, dacă domnul conte nu mi-ar fi 

ordonat, în loc să vă îngrijesc... 

— M-ai fi ucis, nu-i aşa? 

— Da, domnule. 

— Ei bine, continuă Rocambole, îţi mulţumesc pentru 
mărturisire. Ea îmi dovedeşte că eşti devotat contelui şi că ai 
putea să-i dai un sfat bun. 

— Sigur! 

— Roagă-l atunci să nu aibă nici o încredere în fratele său, 
vicontele Andrea. 

Surâsul care alunecă pe buzele bretonului nu-i scăpă lui 
Rocambole. 

— Domnul conte, spuse acesta, ştie la ce să se aştepte şi, de 
altfel, domnul Andrea nu mai este periculos. 

— Aşa! 

— Am fost împreună cu domnul de Kergaz la bordul vasului 
Fowler. 

— Şi... vicontele Andrea? 

— A primit ce merita. 

O imensă speranţă cuprinse sufletul lui Rocambole. 

— A murit, nu-i aşa? 

— Nu... 

Rocambole tremură de frică, pe măsura speranţei dinainte. 

— Este în drum spre Australia. 

— la te uită! gândi elevul lui sir Williams, l-au încredinţat lui 
John Bird, pentru a-l duce la sălbatici, în locul lui Baccarat. Asta-i 
legea talionului, aplicată dinainte. Aş fi preferat să fie mort. 

Rocambole se gândi că sir Williams scăpase din pericole mai 
mari şi că putea foarte bine ca, în timpul călătoriei, să facă pace 
cu John Bird. 

Ca şi cum ar fi ghicit gândurile lui Rocambole, servitorul 
adăugă: 

— De altfel, dacă domnul Andrea ar reveni vreodată din 
Australia, nu şi-ar putea povesti amintirile de călătorie. 

— De ce? 

— Ca să povesteşti, îţi trebuie limbă, şi... 

Rocambole tresări. 

— A lui a fost tăiată, completă bretonul. 

Apoi îi povesti domnului marchiz don Inigo de los Montes, 
care-l asculta încântat, chinurile pe care le suferise sir Williams, 
redus de acum încolo la neputinţă. 

— Foarte bine! gândi Rocambole, acum sunt convins că 
viitorul îmi aparţine. 

În acest moment, fură ajunşi de doctorul care-l îngrijea. 

— Domnule doctor, îl întrebă Rocambole, cum mă găsiţi? 

— Mult mai bine. 

— Credeţi că voi putea să părăsesc curând castelul şi să mă 
întorc la Paris? 

— Când doriţi. 

— Fără teama vreunei recăderi? 

— Fără nici un pericol. 

— Chiar mâine? 

— Sigur. 

— Să mă grăbesc să încasez cele două sute de mii de franci, 
gândi Rocambole. 

— Domnule, îi spuse servitorul, la plecare, domnul conte mi-a 
dat pentru dumneavoastră o scrisoare, recomandându-mi să v-o 
dau în ajunul părăsirii castelului. 

— Mâine plec, mi-o puteţi da... 

Servitorul avea scrisoarea asupra lui, o scoase din buzunar şi- 
o întinse lui Rocambole. 

Din discreţie, doctorul se retrase câţiva paşi. 

Rocambole luă plicul şi-l deschise. 

Scrisoarea cuprindea aceste câteva cuvinte: 


„Domnule, 

Am fost şi voi rămâne totdeauna credincios cuvântului dat. 
Scrisoarea aceasta vă va fi înmânată în cazul în care vă veti 
însănătoşi şi veti fi în stare să părăsiţi castelul Kerloven. Am 
cumpărat ultimul dumneavoastră secret cu o sută de mii de 
franci şi suma vă va fi plătită la prezentarea bonului alăturat, fie 
la Paris la bancherul meu, fie la Saint-Malo la domnul M.L... 
armator. 

Omul care v-a atras permanent pe drumul crimei este 
despărțit pentru totdeauna de dumneavoastră. Nu-l veţi mai 
întâlni în calea dumneavoastră. 

Căiţi-vă, domnule, sunteţi tânăr, inteligent, la adăpost de 
nevoile materiale şi dacă iertarea celor pe care i-ați insultat vă 
va ajuta să reveniti pe drumul binelui, fiţi sigur că vă vom ierta. 

Armand de Kergaz”. 


Scrisoarea îl impresionă pe Rocambole. 
— Pe cuvântul meu, gândi el, iată într-adevăr un gentilom şi 
doar la mare anaghie m-aş mai lăsa convins să-i fac vreun rău. 

Rocambole se întoarse în castel şi-şi începu pregătirile de 
plecare. 

Hazardul a vrut ca, timp de o lună, Rocambole să ocupe 
aceeaşi cameră în care locuise Andréa. 

Aşezându-se în pat, Rocambole, pe care de câteva zile nu-l 
mai veghea nimeni şi care, în consecinţă, îşi petrecea nopţile 
singur, fu urmărit de un gând şi de o amintire. 

— Îmi amintesc, îşi spuse el, că acum patru sau cinci luni, într- 
o seară, pe când pregăteam nenorocita afacere Van-Hop, l-am 
surprins pe sir Williams scriind ceva într-un carneţel sau mai 
curând zgâriind nişte cifre, al cărui ansamblu avea, probabil, o 
semnificaţie. Metoda pe care o foloseam pentru corespondenţa 
dintre noi era cifrul întrebuințat şi pentru a pune la punct 
documentele „Clubului Valeţilor de Cupă”. 

În acea seară l-am întrebat: 

— Ce faci aici? 

— Îmi scriu proiectele pentru viitor. Dacă vreodată voi muri, 
vei fi moştenitorul meu şi acest carneţel va constitui averea ta. 

Şi s-a grăbit să ascundă carneţelul în buzunar. 

— Fără doar şi poate că sir Williams era un om de geniu. Ah! 
Dacă aş avea notițele lui sir Williams! 

Rocambole continuă: 

— Din două una: sau sir Williams purta carneţelul totdeauna 
asupra lui, ceea ce este puţin probabil, căci asemenea lucruri 
sunt prea preţioase ca să rişti să le pierzi; sau carneţelul este 
aici... Nu poate fi în altă parte, căci sir Williams a părăsit castelul, 
convins că se va reîntoarce a doua zi, pentru a asista la 
funerariile fratelui său. Mi s-a spus că aceasta este camera în 
care locuia. Un asemenea carneţel nu este un lucru pe care-l laşi 
într-un sertar sau pe masă. Dacă este aici, este ascuns, şi încă 
ascuns cum numai hoţii ştiu să ascundă. Să vedem! 

Stând întins, în pat, Rocambole adăugă raţionamentului său 
această reflecţie cu adevărat filozofică: 

— Un avar se gândeşte totdeauna noaptea la îngroparea 
averii sale. Deci dacă sir Williams şi-a ascuns carneţelul, l-a 
ascuns noaptea... stătea, probabil, chiar unde stau eu... Să caut 
deci cu privirea, în jurul meu, şi să mă gândesc în ce colţ al 
camerei aş ascunde un tezaur... 

Rocambole examină atent fiecare mobilă şi fiecare colţişor al 
camerei. Deodată privirea i se opri şi rămase fixată asupra unui 
vechi portret de familie, agăţat pe perete între două ferestre. 

Rocambole sări din pat; cu toate că era încă slăbit, speranţa îi 

dădea puteri. 

Urcă pe un scaun, apucă portretul şi-l luă din cui. Tabloul nu 
acoperea nici o ascunzătoare făcută în perete, constată 
Rocambole, ciocănind zidul cu pumnul. 

Totuşi portretul îl fascina. Il întoarse, controlându-l bine, şi 
descoperi că mai există o a doua pânză, suprapusă. Pipăind, 
dădu peste un fel de umflătură, provocată de-un obiect plasat 
între cele două pânze, având forma unei cărţi sau a unui 
portofel. 

Rocambole era un băiat grijuliu, care făcea totul metodic, fiind 
de părere că o stricăciune inutilă, chiar la un inamic, era o 
acţiune de prost gust şi lipsită de inteligenţă. 

Luă deci un briceag şi cu precauţiunea unui restaurator de 
tablouri sau a unui amator de pictură care ar fi avut în mână un 
Rubens sau un Veronese, desfăcu a doua pânză, într-un colţ al 
ramei; apoi sustrase cu delicateţe corpul străin care producea 
asperitatea; fremătă de bucurie, recunoscând coperta roşie a 
carneţelului lui sir Williams. 

— Pe legea mea! murmură el, prea mult noroc! O să mi se 
întâmple ceva rău din prima zi... 

Rocambole puse portretul la loc. După aceea, febril, începu să 
răsfoiască carneţelul. 

Pe măsură ce descifra scrisul misterios, fruntea tânărului 
bandit părea că se luminează, privirea-i scânteia. Citi până la 
orele trei dimineaţa, căci, cu toată obişnuinţa pe care o avea, se 
încurcă deseori în dificultăţile cifrului. 

Când termină, suflă în lumânare spunându-şi: 

— Trebuie să plec fie în Anglia, fie în Germania, ca lumea să 
mă uite. Când voi reveni, pot să mă consider bogat! sunt 
ambițios şi vreau să ajung mai sus decât sărmanul sir Williams, 
eu, care am plecat de la zero. 

Ajungând la Paris, trase modest la mama Fipart, care-l primi 
cu mari demonstraţii de prietenie. Chiar în ziua sosirii se 
prezentă la bancherul domnului de Kergaz şi încasă suma de o 
sută de mii de franci. 


Capitolul IlI 


să revenim la Baccarat. 
După ce domnul de Kergaz şi marchizul Van-Hop plecară, 

sărmana femeie se simți zdrobită. Pentru prima oară începu să 
citească în adâncul sufletului ei şi observă cu uimire că 
dragostea pe care o dăruise lui Fernand Rocher, dragoste care 
fusese cauza pocăinţei ei, pălise încetul cu încetul pe măsură ce 
devotamentul ei creştea, stingându-se în ziua în care-l smulsese 
din cursa periculoasă pe care i-o întinsese sir Williams. 

Dar abia murise această dragoste, că o alta se născuse. De 
multe ori poţi vedea cum un lăstar creşte în locul arborelui 
dezrădăcinat. 

Contele Artoff intrase, la ea într-o zi, cu încântătoarea 
îndrăzneală a tinereţii, şi ieşise respectuos, devotat, acceptând 
condiţiile pe care i le pusese femeia care credea că nu mai poate 
iubi. Timp de şase luni Baccarat crezuse că-l iubeşte pe tânărul 
rus că pe un frate mai mic, dar, pe nesimţite, acest sentiment se 
transformase. În ajun, îşi mărturisise că începuse să-l iubească 
ca pe un bărbat... 

Aşa cum altădată avusese nişte sentimente oribile, când 
aflase că Fernand se însoară cu domnişoara Beaupreau, aşa 
simţea acum că moare, gândindu-se la viitoarea căsătorie a 
contelui Artoff. 

Era cufundată în gândurile ei; când se auziră paşii contelui în 
camera vecină, Baccarat păli şi, când uşa se deschise, nu avu 
putere nici măcar să se ridice. 

Contele era singur. Se îndreptă grăbit spre Baccarat, îi sărută 
mâna şi rămase în picioare în faţa ei, în loc să se aşeze, aşa cum 
făcea de obicei. 

Baccarat reuşise deja să-şi domine emoția şi redevenise 
calmă. Avu chiar curajul de a-l privi cu surâsul ei trist, de a-l 
ameninţa cu degetul, spunându-i ironic: 

— l-ai făcut curte marchizei Van-Hop... 

— Doamnă, răspunse contele, am fost s-o consult pe marchiză 
cu privire la cel mai important pas din viaţa mea. 

Surâsul dispăru de pe buzele lui Baccarat şi inima îşi acceleră 
bătăile. 

— Doamnă, continuă contele, am venit acum un an în Franţa 
cu presimţirea că voi întâlni o femeie bună şi nobilă, inteligentă 
şi puternică, căreia i-aş putea da numele meu... Presimţirea nu 
m-a înşelat. 

— Domnule conte, răspunse Baccarat emoţionată, soţia ta va 
fi mândră şi fericită, căci ai un suflet nobil. 

— Crezi? întrebă el, crezi că va fi fericită? 

— Sunt sigură!... 

Baccarat pronunţă aceste cuvinte care-i frângeau inima cu-n 
curaj demn de un erou. 

— Crezi, urmă tânărul rus, că femeia cu care îmi voi petrece 
întreaga viaţă va sfârşi prin a mă iubi? 

Baccarat încă nu înţelegea sensul întrebărilor lui. 

— Sunt convinsă, spuse ea. 

— Chiar dacă mai există o altă dragoste în inima ei? 

Baccarat tresări. 

— In acest caz, ea nu se va căsători, spuse ea. 

Observă paloarea contelui, care reluă: 

— Doamnă, femeia pe care o iubesc, pe care o venerez ca pe- 
o sfântă, care aş fi mândru să se numească contesa Artoff, a fost 
greu încercată de viaţă, a iubit, a suferit. 

Cuvintele acestea fură pentru Baccarat ca lumina unui fulger 
care străpunge, deodată o noapte întunecoasă. 

— A iubit? 

— Da, doamnă. 

— A suferit? 

— Ca o martiră. 

— Dar a iubit atât şi a suferit atât, încât inima ei să nu se mai 
poată deschide unei noi dragoste? 

— Mi-e teamă... 

— Şi totuşi... 

Contele ezită şi Baccarat începu să tremure. 

— Voi îngenunchea în faţa ei, voi duce mâinile ei la buzele 
mele, îi voi spune că fiecare oră şi fiecare minut al vieţii mele îi 
vor fi consacrate... îi voi... 

Şi contele îngenunche înaintea lui Baccarat şi-i luă mâinile. 

Abia acum ea înţelese totul şi scoase un strigăt. 

— Dumneavoastră sunteţi iertată, doamnă, sunteţi purificată 
de trecut şi noi am venit să vă spunem că vă credem demnă de 
a purta numele care vi se oferă. 

Baccarat scoase un strigăt înăbuşit şi căzu leşinată în braţele 
contelui Artoff. 


Opt zile mai târziu, într-o dimineaţă, o trăsură de poştă la care 
erau înhămaţi patru cai irlandezi ieşi ca un fulger din curtea unei 
case de pe strada Pépinière. Trăsura, pe al cărui scaun exterior 
stăteau doi lachei îmbrăcaţi în blănuri, ducea un tânăr bărbat şi 
o tânără femeie, aşezaţi unul lângă altul... Erau contele şi 


221 


— Ponson du Terrail — 


contesa Artoff. 

Aproape la aceeaşi oră, un alt tânăr părăsea Parisul pe un alt 
drum, al Angliei. 

Era Rocambole. 

Mergea la Londra, ducând cu el cei două sute de mii de franci 
şi carnețelul lui sir Williams, moștenire prețioasă, pe care-o vom 
vedea cândva fructificată în mâinile lui. 


Sfârşitul romanului „Clubul valeţilor de cupă” 


CUPRINSUL 

Capitolul LXXVII e scana er ce pe ana e aia ra - 3 - 
Capitolul LX XX a e răi să iapa tate a a ear add - 9 - 
Cāãpitolül LXXX maaadaaa av Data te oa aleea an dada all - 15 - 
Capitoliul LXXX scoarta a - 22 - 
Capitolul DE CĂII is age io beta Pa 35 ie Sa ea - 29 - 
Capitolul EACACĂ NI eo atena aaa a ace nad e ape are ră - 32 - 
Capitoliul LXXXIV i coreene e e e a cn a - 34 - 
Capitolul | AC CĂCU Se oaie ata pai aie ala boa nara o di ae aaa aaa - 35 - 
Capitolul IA ACĂ SP ai ace au te a roni de al -41- 
Capitolul LXXXV Ileus aice a a du - 45 - 
Capitolul | XC ACCU INĂ se aaa seriei se ii ge bati ara baia de aia - 48 - 
Ca PILONUL LXXX] X ce ceara ac ea aa Secara diode oa carate ia rată ded - 54 - 
Capitoliul. XC: sedan sorei a a ac - 60 - 
(el PUCO) LUI XC es seria sa uzate sănii si bretele uda ia E n E ee isa - 67 - 
Caãapitolul ACI o eat aceea e ate aud ral e a ata nud anl - 72 - 
Capitolul XIII cec ta a a e a batul - 77 - 
Capitolul DEC ae ze as sas aprile nailon Dale - 83 - 
Caãpitolül XCV aa aleea bone aaa atena cae pă De îi andra tă - 89 - 
Capitolul XECVI|secoe sere a a aaa - 97 - 
Capitolul CV Ie sos Painea aaa Sa o Sai 9 alte aia alte iii - 104 - 
zile] ste) [818.4 7] IRRD DORO Pee RR e DR o N E a Stpte - 111 - 
Capitolul XC| Xeo rana pap aaa - 117 - 
Capitolül Ceinion Sica a Sep oală ANE a DOS a oi i ea - 118 - 
Capitolul ii PODEA eee ies nnna Sp a AR e Int ee pu - 125 - 
Capitolul Cllrs naranai ai a - 129 - 
Capitolúl CUl innsin a ai ma ide Spa - 132 - 
Cãpitolul CIV rraian nourin ea enh Se Ra Ste - 139 - 
Capitolul CV: aaa era a ură ca a acad at - 145 - 
Capitolúl E NA: ces magia dana srana sate al el pia - 152 - 
Caãpitolul CCN e oeatne ace eee aa n e rata auda aula - 158 - 
Capitolul CV esse a nt - 165 - 
Capitolül dei, APO SeE PRR RER VE, Po O APR anin aa - 168 - 
(Ei PDL O NUL CX vizat sia bea aan airin n ine ae - 171 - 
Capitolul CX se sate dana e da e int - 179 - 
Capitolul CXII. aseamana eee ăi Zara 3 ei DU ee a a - 181 - 
Ca PILON | CX ls atacarea cadet eee ma deedee aceata e eee loa e ae ata - 185 - 
Capitolul CXI Visiona ca a a ai St - 190 - 
Capitolul (CV aia deea eee lease Sea eeo aie - 198 - 
ESI DIUL ONU | (CX Ve acea eee Decision ea oale na etala - 203 - 

EPILOG 
Capitolul | sas poesia a aia a a i ae 


Capitolul [horinaa a a a a e 
Capitolul | || RRORE APO OPREA OR FER Papp E Ra At Neg RI IE CI 

